
Introducere 


Fenicienii au creat în bazinul Mării Mediterane o civilizație 
originală, cu o mare putere de expansiune şi au înrâurit în 
chip notabil multe din popoarele vecine lor. Stăpânirea 
asupra Mediteranei - talosacraţia feniciană - a urmat desigur 
celei egeo-cretane, care pare să se fi prăbuşit după invazia 
acheenilor-micenieni şi după invazia „Popoarelor Mării” (circa 
1200 î.e.n.). 

Despre fenicieni? există o literatură imensă pe care o viață 
de om nu o poate parcurge, totuşi informaţiile precise despre 
lumea lor sunt destul de puţin coerente şi posedam date 
fragmentare despre fiecare din cetățile-oraşe feniciene al 
căror număr era şi el însemnat. Cu alte cuvinte, deşi s-au 
făcut multe săpături arheologice în numeroase polisuri 
feniciene risipite de-a lungul coastelor Mediteranei, nu 
posedăm informaţii atât de exacte şi de întinse despre 
fenicieni, cum sunt cele despre greci, romani ori chiar despre 
Egiptul faraonic. Acest fapt se datoreşte mai întâi numărului 
considerabil de polisuri feniciene, apoi defăimării sistematice 
a fenicienilor de către duşmanii lor de moarte, grecii şi 
romanii: în tine Trebuie pus şi pe seama misterului cu care 
se înconjurau şi fenicienii în toate activitățile, mister impus 
de teama de a nu fi concurațţi şi spionați de greci, de estrusci 
sau de romani. 

Fenicienii scriați pe foi de papirus pe care îl importau din 
Egipt; marele stat-oraş Byblos, de pe coasta feniciană a 
Mediteranei, a dat chiar numele grecesc al cărții byblos (de 
unde Biblie „carte sfântă”), ori papirusul în climatul destul de 
umed al țărilor mediteraneene este un material perisabil, şi 
nu s-a putut conserva aşa cum s-a păstrat în mormintele 
Egiptului de Sus cu un climat torid şi uscat. Astfel cea mai 
mare parte d scrierilor feniciene ce ne-ar fi putut aduce 


informații sigure despre lumea lor a pierit. Pe de altă parte 
nimicirea de către romani a marelui imperiu creat de 
Cartagina, distrugerea din temelie a acestui stat-oraş, ne-au 
lipsit cu totul de informaţii directe despre istoria şi viața 
polisului fenician. 

Totuşi aflarea la Ras-Şamra a ruinelor marelui stat-oraş 
Ugarit din mileniul al Il-lea şi găsirea unui număr 
considerabil de tăblițe scrise într-un alfabet derivat din 
scrierea cuneiformă ne-a pus în față o parte considerabilă din 
vechile mituri feniciene, precum şi date originale despre viața 
socială şi economică în acest stat-oraş. În afară de săpăturile 
de la Ugarit s-au efectuat numeroase altele în locurile unde 
se înălțau statele-oraşe feniciene. Cele mai interesante 
săpături arheologice au fost efectuate la Cartagina, apoi în 
Africa de Nord, pe coasta Mediteranei, în fine în Fenicia 
antică însăşi s-au scos la lumină urmele a numeroase state- 
oraşe. Rezultatele acestor săpături nu au fost toate publicate 
şi multe din ele ar putea invalida concluziile şi informaţiile ce 
le-am avut până în prezent despre fenicieni. 

Pentru o serie de semitologi, doar cei ce au locuit în 
Fenicia propriu-zisă — în evoca de fier — pot fi numiţi fenicieni 
sau colonii ale lor. Din numărul acestora este de menționat, 
de pildă, Sabatino Moscati, a cărui carte despre fenicieni a 
fost tradusă şi în româneşte; pentru alți semitologi (Georges 
Contenau) fenicieni sunt şi cei ce au locuit în Fenicia în 
evoca de bronz - deci la Ugarit - şi mai ales trebuie 
considerați ca având aceeaşi limbă, organizație politico- 
socială, religie şi mitologie toți canaaneenii din Siria şi 
Palestina. De fapt, cum accentuează toţi cei ce i-au studiat, 
fenicienii aceştia, oriunde s-ar fi găsit îşi dădeau numele de 
„canaaneeni”. În volumul de față locuitorii din Ugarit sau 
Byblos, în epoca de bronz, sunt considerați ca făcând parte 
integrantă dintre fenicieni, ca şi toți canaaneenii din Siria şi 
Palestina. 

De fapt fenicienii au avut o istorie prestigioasă şi dacă 
viața este o aventură, aventura feniciană este una dintre cele 
mai fantastice; porniţi din câteva oraşe de pe coastele 
Mediteranei, fenicienii ajung să întemeieze cetăți puternice pe 


toate țărmurile Mediteranei, trec Gibraltarul, parvin în 
Insulele Canare şi Azore, apoi cu slabele corăbii din vremea 
lor merg în Senegal, dau înconjur Africii, pătrund până în 
America de Sud şi stabilesc relații comerciale trainice, prin 
Marea Roşie, cu îndepărtatul Ofir.” 

Ura adversarilor, greci şi romani, a umbrit multe din 
faptele lor glorioase, dar victoriile unui mare general fenician 
cum a fost Hannibal, care a străbătut călare pe elefanţi, Alpii 
şi a ocupat Italia, precum şi bătăliile înverşunate ale 
fenicienilor cu grecii nu au putut fi trecute cu vederea chiar 
de un istoric prieten al romanilor cum era spaniolul 
Pomnonius Mela care scria: „Fenicienii au fost un neam de 
oameni iscusiți, care au propăşit în vreme de război, şi de 
pace. Ei erau nemăsurat de pricepuţi în scrieri şi în 
literatură, ca şi în celelalte arte, în meşteşugul navigării, în 
războiul pe mare şi în măiestria de a cârmui o împărăție”. 

Dar urmele strălucitoarei civilizații feniciene se află risipite 
de-a lungul ţărmurilor Mediteranei şi muzeele tuturor marilor 
centre de pe aceste meleaguri sunt pline de opere de artă 
feniciană. Turistul care vizitează Damascul Beirutul, Tunisul, 
Malta, Marsilia sau multe din porturile spaniole găseşte urme 
trainice ale apusei civilizații feniciene sau poate vedea 
săpăturile arheologice care au dus la dezgroparea de temple, 
palate sau monumente feniciene. 

În volumul de faţă, unele capitole vor apare mai ample 
decât altele, pentru că nu posedăm, în stadiul actual al 
cunoştinţelor noastre, informaţii sigure cu privire la fenicieni 
decât în anumite domenii. Adică trebuie să mărturisim că 
există multe necunoscute în studiul civilizației feniciene şi 
aceste lacune vor apare clar în limitele spaţiului grafic avut la 
dispoziție. 

Pe de altă parte ne îngăduim să observăm că volumul de 
față nu este o compilație după tratate franceze, engleze şi 
germane, ci un studiu original alcătuit mai cu seamă pe 
temeiul textelor feniciene găsite, la Ugarit, al inscripțiilor 
feniciene, al datelor despre canaaneeni şi fenicieni din cărțile 
sacre ale iudeilor, precum şi al textelor în limba greacă 
veche-privitoare la Femeia. Dealtfel nădăjduim că cititorul va 


găsi deindată că o serie de capitole cum ar fi „Modul de 
producţie tributal şi  fenicienii”, „Mantica feniciană”, 
„Catartica feniciană”, „Magia feniciană” etc. Înfățişează 
puncte de vedere şi aspecte cu totul noi. 

Trebuie să relevăm că acest studiu asupra civilizației 
feniciene se înscrie pe linia cercetărilor şi studiilor de 
semitologie care au avut în România mari precursori 
(orientaliştii Constantin Şăineanu şi fratele său, Lazăr 
Şăineanu, H. Tiktin, M. Gaster) şi au actualmente 
reprezentanți străluciți ca Atanase Negoiță şi Ion Alexandru, 
orientalişti care au făcut să apară lucrări remarcabile în 
reviste, valoroase studii ştiinţifice de mare prestigiu în 
Occident. 

Dar semitologia română este cu mult mai veche, căci 
Psaltirea mitropolitului Simion Ştefan, tipărită la Alba Iulia în 
1651, este tradusă din ebraică, şi în sec. al XVII-lea trăiau în 
Transilvania şi în Moldova învățați care cunoşteau araba, 
ebraica şi aramaica. 

În ceea ce priveşte volumul de față, el va prezenta un 
tablou mult mai complet al civilizației feniciene decât o serie 
de studii apărute în străinătate. Aceasta întrucât va cuprinde 
literatura şi cultura statului-oraş Ugarit şi a statului-oraş 
Byblos în epoca de bronz, dar mai ales va fi cu mult mai 
complet întrucât îi va prezenta şi pe canaaneeni — locuitori 
din Siria, Palestina şi Fenicia - care vorbeau aceeaşi limbă, 
aveau aceleaşi tradiții, aceiaşi zei şi aceleaşi rituri ca şi 
fenicienii şi îşi dădeau acelaşi nume ca ei. 


Fenicienii şi canaaneenii 


Popoarele semite s-au extins din mileniul al patrulea î.e.n. 
În toată partea de apus a Asiei, apoi din mileniul al II-lea 
î.e.n. au cuprins regiuni din Africa, pentru ca în mileniul 
întâi al erei noastre arabii, semiți şi ei, coborâtori din acelaşi 
mitic Sem, fiu al lui Noe, ca şi celelalte popoare semite, să 
cucerească tot nordul Africii şi Spania până la munții Pirinei. 
Expansiunea semită în Asia şi Africa - proces care se 
desfăşura de patru milenii — a fost uneori însoțită de lupte şi 
de cuceriri, dar ea a fost deseori; paşnică, aşa cum a fost cea 
a arameilor. 

Este foarte verosimil — aşa cum au afirmat mulți istorici — 
că semiții au locuit inițial în Peninsula Arabică, unde 
întinderile de nisip, în care răsar oaze îndepărtate mult una- 
de alta, ocupă sute de mii de kilometri pătrați. 

Deşertul arabic a putut oferi o minunată protecție naturală 
proto-semiţilor care, viețuind în condiții de nomadism şi 
separați de vecinii lor prin vaste deserturi aride, erau la 
adăpost şi nu riscau să fie nimiciți, prădați şi înrobiți în 
urma campaniilor de jaf şi de cucerire ale popoarelor din 
jurul lor. Pustiul i-a apărat pe proto-semiţi, la fel cum munții 
sau pădurile au protejat alte neamuri, sau aşa cum deltele 
unor fluvii sau insulele de pe mări şi de pe fluvii i-au păzit pe 
alții de invazii străine. 

Migraţia semită din peninsula arabă după Mahomet, apoi 
fundarea statului-cetate Palmira (Tadmor) de către semiți (ce 
par a fi arabi), apoi crearea statului nabateenilor (ce erau în 
mod sigur arabi) sunt exemple incontestabile ale acestui exod 
ce i-a adus pe semiți din Arabia în Asia apuseană, pe care au 
cucerit-o în parte. 

Pe de altă parte nordul Siriei, care în mileniul al III-lea 
î.e.n. se numea Țara Amurru, pare a fi fost o etapă în acest 


exod al populațiilor semite din Arabia către Asia occidentală. 
Căci prima mare invazie consemnată documentar a semiților, 
aceea care întemeiază în nordul Sumerului monarhia Agade, 
porneşte din Țara Amurru. Tot aşa a doua invazie semită care 
întemeiază monarhia babiloniană cu suverani - printre care 
trebuie să-l numărăm şi pe regele Hammurabi (circa 1730- 
1685 î.e.n.), adică prima dinastie babiloniană - plecă de 
asemenea din Țara Amurru. 

J d Ceramică canaaneeană 


Astfel, din pustiul arabic semiții au migrat în Palestina, 
Siria, Mesopotamia, împărțindu-se în neamuri înrudite prin 
limbă, dar având multe tradiţii şi obiceiuri comune. 

Desigur semiţii au fost la început nomazi, trăind o viață 
pastorală, asigurându-şi existența din creşterea turmelor. 
Nomadismul primelor „grupuri semite era legat de nevoia de 
apă şi de locuri de păşunat pentru turmele de oi, de vite 
mari, mai târziu de cămile. Societatea nomazilor semiți avea 
ca element primar familia patriarhală, în care tatăl este 
autoritatea supremă, iar căsătoria este uneori de tip poligam, 
deşi în realitate condiţiile grele de viață în pustiu reduc cu 
totul pentru beduinii semiți putinţa de a avea mai multe 
soții. Mai multe familii înrudite alcătuiesc tribul care îşi duce 
viața în comun, se deplasează în deşert împreună, fac opriri 
şi folosesc împreună izvoarele şi păşunile. 

În cadrul societății nomade proprietatea semitului era 
foarte limitată şi consta din cortul său, armele, vitele sale. 

Dar nomazii pătrund încetul cu încetul în regiunile locuite 
de o populaţie stabilită, aşezată în fortificaţii, se infiltrează şi 
se amestecă cu locuitorii oraşelor pe care le cuceresc. 


Procesul este clar în Mesopotamia unde triburile semite 
akkadiene ocupă treptat oraşele sumeriene şi întemeiază la 
rândul lor aşezări orăşeneşti fortificate. În Siria şi în 
Palestina semiții nomazi veniți din sud întâlnesc popoare 
care nu sunt nici indo-europene nici semite şi pe care Cartea 
Facerii (X, 2) îi numeşte fii ai lui lafet, iafetiții. Astfel locuitorii 
oraşului Ierihon, identificat ca cel mai vechi oraş din Orientul 
Apropiat, nu erau desigur semiți cu 7000 de ani în urmă. Dar 
penetrația triburilor semite în Palestina şi Siria se face 
succesiv şi mai multe valuri de nomazi semiți pătrund în 
aceste regiuni la epoci diferite. 

Siria şi Palestina sunt situate la confluența marilor puteri 
militare şi politice ale Orientului Antic: Egiptul, Babilonul, 
Asiria, statul hittit şi statul Mitanni. Pe aceste pământuri, 
marile puteri de atunci se întâlnesc şi se luptă între ele, 
dominând alternativ când una când alta, aşa că viața micilor 
state-cetăţi ce se întemeiază în această regiune este nesigură. 
Desigur lipseşte o civilizație superioară care să domine un 
timp îndelungat întreaga regiune, dar lipseşte şi un substrat 
civilizatoriu pe care să fie grefate noile culturi ale nomazilor 
veniți din deşert. 

Încet-încet noii sosiți cuceresc oraşele fortificate din Siria 
şi Palestina şi întemeiază mici state-cetăți ale căror vestigii 
dovedesc o civilizaţie ajunsă la nivelul celor din Egipt şi 
Mesopotamia. Aceste state-cetăți semite sunt: Mari, Ebla, 
Alalakh, Ierihon, iar pe coastele Mării Mediterane: Gaza, 
Askalon, Ajod, lafa, Akko, Tir, Sarepta, Sidon, Berit, Arvad, 
mai la nord Ugarit etc. 

De fapt se poate afirma că cei care au „inventat? statul- 
oraş au fost sumerienii, şi polisurile sumeriene au premers 
celor akkadiene cu mult. După modelul acestor state-oraşe 
sumeriene, altele similare s-au format în tot Orientul de 
Mijloc şi de acolo în tot bazinul Mediteranei, la grecii vechi şi 
la etrusci. 

Fără nici o îndoială până în momentul când arheologia a 
început să se dezvolte, în mijlocul secolului al XIX-lea, 
cunoştinţele noastre despre fenicieni derivau în întregime din 
scrierile evreilor, grecilor şi romanilor cu care cei dintâi 


stabiliseră relații, nu întotdeauna prietenoase. Aceasta 
pentru că literatura feniciană a dispărut în marea sa 
majoritate. Pe de altă parte operele scriitorilor greci nu ne-au 
înfățişat un tablou prea simpatic despre fenicieni. Plutarh, 
scriind în secolul întâi al erei noastre, mult după căderea 


Cartaginei, se exprimă în felul următor despre fenicieni 

Portul artificial (cothon) și poarta sudică a orașului fenician Motya 
„Ei sunt un popor plin de venin şi morocănos, supuşi celor 
care îi cârmuiesc, tiranici pentru cei pe care îi guvernează, 
josnici când se tem, aprigi când sunt provocațţi, neclintiți în 
şi aşa de severi încât disprețuiesc orice simț al 


hotărâri, 


umorului şi orice drăgălăşenie”. 1 

Tot asemenea Appian, un grec din Alexandria care trăia cu 
un secol mai târziu, scrie despre fenicieni: 

„În vreme de înflorire şi de mărire, cartaginezii sunt cruzi 
şi trufaşi cu toți oamenii, dar sunt smeriți în timpuri de 
restrişte”.2 

Cercetările arheologice au contribuit mult la crearea unei 
imagini diferite asupra fenicienilor. Totuşi descoperirile 
arheologice au fost mult mai puţin fructuoase cu privire la 
civilizația feniciană, în raport cu alte civilizații antice. Mai cu 
seamă nu s-a găsit nici un text scris cu privire la opiniile 
feniciene despre relaţiile lor cu egiptenii, asirienii şi grecii, 
sau despre comerțul cu vecinii, ori texte care să ne dea 
informaţii despre cunoştinţele lor tehnice şi rezultatele la 
care au ajuns în ceea ce priveşte colorarea cu purpură, 
construcția de corăbii sau metalurgia. 

Astfel că putem să ne facem o părere despre aceste 
activități numai după obiectele şi monumentele arheologice 
dezgropate în cursul săpăturilor efectuate; de asemenea 
trebuie să luăm în consideraţie scrierile altor popoare. În 
multe chestiuni legate de civilizația feniciană trebuie de 
multe ori să recunoaştem desăvârşita noastră ignoranță. 
Totuşi lucrările şi cercetările ultimelor decenii au dus la 
formarea unei imagini generale limpezi despre acest popor 
mic dar viteaz care a produs un impact atât de important 
asupra istoriei lumii şi a dezvoltării civilizației. 

În lumea antică fenicienii au fost cei mai vestiți exploratori 
şi au reuşit să întemeieze un mare număr de colonii foarte 
îndepărtate. În calitate de negustori şi artizani ei au creat şi 
au transportat bunuri de-a lungul mărilor din toată lumea 
cunoscută în antichitate. Vitejia lor de luptători încercați s-a 
arătat nu numai în bătăliile cu Roma şi în rezistența 
prelungită a Cartaginei la atacurile conjugate ale romanilor, 
ale grecilor şi ale foştilor lor aliați numizi, ci şi în împotrivirea 


1 Plutarh, Praecepta gerenda reipublicae, III, 6, în: Moralia, ed. Didot, II, p. 
796 
2 Appian, Lybica, VIII, 62 


vajnică vreme de atâția ani față de oştile mesopotamiene, ca 
şi față de acelea ale lui Alexandru cel Mare. 

Dar toate acestea sunt lucruri mici față de realizarea lor 
cea mai de seamă care le perpetuează veşnic amintirea, adică 
față de alfabet. Pentru că toate limbile semite şi indo- 
europene au folosit, cu mici excepții, scrierea inventată de 
fenicieni — alfabetul fenician adoptat mai întâi de greci, apoi 
de etrusci, în fine de romani, iar dintre popoarele semite de 
iudei, de aramei şi de arabi. 

Costumul unui fenician 

Poporul fenician - în numirea sa stricto sensu — ocupa o 
fâşie strâmtă din coasta Mării Mediterane de la Tartus până 
la sud de muntele Cârmei. Dar în cărțile sacre ale iudeilor, în 
epoca de bronz, locuitorii acestei porțiuni din coastă ca şi a 
hinterlandului poartă numele de canaaneeni ca şi mulți 
dintre locuitorii Palestinei şi Siriei. Toţi canaaneenii erau 
semiți şi vorbeau o limbă semită, dar în cărțile sacre ale 
iudeilor citim că un mare număr de popoare locuiau în 
Palestina înainte de venirea iudeilor. Desigur hittiții (hetei) 
erau indo-europeni, iar filistinii erau poate cretani, dar 
amoreii, refaimii, ferezeii, heveii, ghergheseii, iebusiții3 erau 
semiți ca şi  moabiţii, edomiții, amoniții, amaleciţii, 


3 Jud., II, 15 


madianiții, având aceeaşi limbă şi aceleaşi tradiţii religioase, 
aceleaşi credințe ca şi cannaneenii, deci erau şi ei 
canaaneeni ca şi fenicienii. De fapt până în vremea 
Fericitului Augustin (secolul al V-lea e.n.), fenicienii din 
Africa de Nord, întrebaţi din ce popor fac parte răspundeau 
că sunt canaaneeni.4 Aşadar fenicienii aveau sentimentul că 
aparțin aceluiaşi popor. 

De asemenea în secolul al XV-lea î.e.n. pe o stelă a 
faraonului Amenofis din Memfis locuitorii Feniciei sunt 
numiți canaaneeni. Astfel semiţii din Siria, Palestina şi Liban 
erau divizați încă din mileniul al II-lea î.e.n. În numeroase 
seminții purtând nume diferite şi fiind grupate în jurul unor 
state-oraşe, guvernate de un rege, dar fiind cu totul de un 
neam, având aceeaşi religie, aceleaşi datini şi tradiții. 
Fenicienii sunt acei dintre canaaneeni care locuiau pe 
coastele mării, în state-oraşe porturi la mare, dar ei nu se 
deosebeau din punct de vedere lingvistic, ca şi al tradiţiilor 
sau al religiei, de ceilalți semiți din aceste regiuni mai sus 
menţionate. 

Grecii i-au numit însă pe acei dintre canaaneeni ce locuiau 
pe coastele Mării Mediterane, fenicieni, phoinikes şi această 
apelaţie trebuie pusă în relație cu adjectivul phoinix („roşu 
purpuriu”). Este posibil ca această denumire de phoinikes, 
fenicienii să o fi primit de la grecii micenieni, aheenii din 
Iliada, căci în textele miceniene scrise în alfabet linear B, a 
cărui descifrare este una din marile realizări ale epocii 
noastre, a fost găsit un adjectiv po — ni — ki — ja atestat la 
feminin având sensul de „roşu” şi de asemenea se află un 
substantiv po-ni-ki-jo care pare a fi numele unei buruieni 
numită herba phoenicea de Pliniu. Este neîndoielnic că acest 
nume de fenicieni este folosit de străini şi a fost dat 
canaaneenilor de către micenieni, apoi de urmaşii lor greci. 

În Homer găsim un personaj numit poivE şi acest Fenix 
este fiul lui Agenor şi tatăl Europei care şi ea poartă un nume 
semit. Un alt personaj numit Fenix, poiv& este fiul lui 
Amyntor şi preceptorul lui Ahile pe care îl povățuieşte 


4 Migne, Patrologia graeca, XXXV, col. 2096 


adesea.5 Pe de altă parte fenicienii par a fi numiți în Odiseea 
Valakec Feaci6, după cum în alte pasaje din Iliada şi Odiseea 
fenicienii sunt numiți sidonieni, aşa cum sunt denumiți şi în 
unele locuri din cărțile sacre ale evreilor7. Dealtfel în textele 
akkadiene termenul de kinakhkhu are sensul de „roşu 
purpuriu” şi numele de „canaaneean” din limba asiro- 
babiloniană K n” n s-a creat din acest termen de roşu 
purpuriu kinakhkhu şi nu invers. 

Este foarte sigur că nu au fost autohtoni, canaaneenii, dar 
data pătrunderii lor în Siria, Palestina şi Liban a fost mult 
controversată. S-a afirmat că odată cu ocuparea de către 
akkadieni  (mesopotamieni) a nordului văii Tigrului şi 
Eufratului, au pătruns şi semiții în Canaan. adică în jurul 
anilor 2350 î.e.n. Dar noi ştim din textele egiptene că statul- 
oraş Byblos făcea un comerț intens cu valea Nilului în jurul 
anilor” 3000 î.e.n. Nu este de admis că locuitorii din Byblos 
la acea epocă nu erau semiți. Pe de altă parte nu sunt urme 
de cuceriri prin puterea armelor nici la Byblos, nici în altă 
parte pe coasta Feniciei. Drept urmare trebuie să conchidem 
că existau semiți la Byblos şi în Canaan de la începutul 
epocii de bronz. Ceea ce ştim cu certitudine însă este că în 
secolul al XIV-lea î.e.n. În scrisorile de la Tell-el-Amarna, 
locuitorii micilor state-oraşe din Siria, Palestina şi Liban îşi 
dădeau numele de kinahu sau kinanu, deci canaaneeni, la fel 
cum spun că se numesc şi fenicienii din Africa de Nord în 
secolul al V-lea al erei noastre. Şi această menţiune în 
scrisorile de la Tell-el-Amarna - scrisori adresate faraonilor 
egipteni — este cea mai veche menţiune a canaaneenilor în 
afară de textele sacre ale iudeilor. 

Desigur fenicienii, locuitori ai statelor-oraşe de ne coasta 
Mării Mediterane, nu pot fi deosebiți deloc de marea masă a 
canaaneenilor, nici măcar prin ocupațiile şi organizarea lor 
politică, cel puţin până la începutul mileniului, întâi când 
începe colonizarea feniciană în bazinul Mării Mediterane. 


5 Iliada, IX, 168 şi XVI, 196 
6 Odiseea, VI, 156 şi VI 267 eq. 
7 Jud., X, 12; III Regi, XI, 1-33; lezechiel, XXXII, 30 


Canaaneenii din hinterland au creat o artă care este extrem 
de dificil de distins ide cea a locuitorilor de pe coastă, mai 
ales datorită tendinței de a imita arta egipteană şi 
mesopotamiană şi a le contopi într-un amalgam, pe care o 
vădeau toți canaaneenii. 

Desigur iudeii care au ocupat regiunile sudice ale 
Palestinei în a doua jumătate a mileniului II î.e.n. aveau o 
religie diferită de cea a tuturor canaaneenilor, religie care a 
avut ca precursoare credința lui Avraam şi reforma 
monoteistă a faraonului egiptean Ikunaton (Amenefis IV), dar 
şi datinile, riturile şi tradiţiile egiptene care au pregătit legea 
lui Moise. Însă iudeii vorbeau aceeaşi limbă ca şi ceilalți 
canaaneeni şi nu erau deosebiți cu nimic de ei din punct de 
vedere lingvistic. De aceea iudeii au lucrat adesea alături de 
fenicieni, de exemplu au fost vâslaşi pe corăbiile feniciene, 
sau le vindeau cereale şi fructe, sau vite. 

Astfel vom admite existența unui popor canaaneean semit 
care era împărțit în mici regate şi state-oraşe (polisuri) la fel 
cum erau şi grecii vechi sau etruscii, dar mai ales 
mesopotamienii la începuturile istoriei lor. Din rândul 
canaaneenilor, grecii vechi au numit fenicieni pe locuitorii 
statelor-oraşe portuare. Cultura şi arta canaaneeană este 
destul de unitară, aşa cum era şi limba vorbită a acestor 
triburi semite. 

Fenicienii din Africa de Nord, care au întemeiat Cartagina 
erau numiți de romani poeni, apelaţie care derivă desigur de 
la grecescul phoinikes, dar ei îşi dădeau numirea de 
canaaneeni după cum am arătat. Trebuie să adăugăm însă 
că, începând din a doua jumătate a mileniului al doilea î.e.n., 
a pătruns pe încetul venind din regiunea peninsulei arabice 
şi a golfului persic un popor semit diferit din punct de vedere 
lingvistic de canaaneeni: arameenii, care întemeiază în Siria 
mici state-oraşe, dar mai ales pătrund în toate centrele 
feniciene, iudaice sau canaaneene, amestecându-se cu 
populaţia locală. Aşa se face că în a doua jumătate a 
mileniului întâi, nici iudeii, nici fenicienii nu se mai exprimă 
în limba lor originară, cea canaaneeană, ci vorbesc aramaica, 
limba semită care se impusese dealtfel în toată Mesopotamia, 


ducând la dispariția limbii babiloniene şi asiriene ca limbi 
vorbite. La începutul erei noastre semiții - începând de la 
malurile Mării Mediterane până în Golful Persic - nu mai au 
decât o singură limbă - cea aramaică; se ştie, de pildă, că 
iudeii din secolul I al erei noastre se exprimau în aramaică, 
limbă denumită în secolele XVI-XIX ale erei noastre 
chaldeeană, apoi siriacă, ori arameeană, iar fenicienii din 
vremea aceea vorbeau şi ei aramaica. 


Geografie 


Canaaneeni, adică semiții vorbind limba canaaneeană au 
creat state-oraşe mici în Siria, Palestina şi în Libanul de azi, 
deci începând din sud, din deşertul Negeb, care se 
hotărniceşte cu Egiptul, până în sudul Anatoliei de azi, iar 
spre est dincolo de Eufrat, întreaga regiune limitată spre vest 
de Marea Mediterană. În mileniul II î.e.n. statele-oraşe 
canaaneene erau risipite printre altele hittite sau hurrite, iar 
în sud filistine, pe când în mileniul I î.e.n. apar state-oraşe 
aramaice în Siria şi două state evreieşti în sud, Iuda şi Israel, 
ai căror locuitori vorbeau totuşi o limbă întru-totul 
asemănătoare cu canaaneeana. Canaaneenii aliați cu huriții, 
în cursul mileniului al II-lea, cuceresc o mare parte din Egipt 
creând dinastia faraonilor hiksoşi, care domină Egiptul de 
Jos şi se sfârşeşte în jurul anilor 1580 î.e.n., când faraonul 
Ahmoses îi înfrânge şi-i izgoneşte din Egipt pe hiksoşi. În 
Siria de Nord se întinde o vastă regiune deşertică pe care 
asiro-babilonienii o numeau Tara Amurru (a amoreilor) unde 
existau totuşi oaze şi aşezări semite numeroase, pe lângă o 
populaţie nomadă ce făcea deseori incursiuni înspre nord, 
către Anatolia, dar mai ales spre est, unde se aflau mici 
state-oraşe hittite în mileniul II şi I. 

Aici amoreii semiți întemeiază state-oraşe însemnate, cum 
sunt cel de la Ebla şi acela de la Mari, care sunt prospere la 
sfârşitul mileniului al II-lea, dispărând însă până la 1700 
î.e.n., când supremaţia deplină asupra întregii Mesopotamii 
este dobândită de marele rege babilonian Hammurabi. 
Amoreii din Ţara Amurru, care au creat importantele state- 
oraşe Ebla, Mari, iar spre apus Alalakh, vorbeau dialecte 
semite foarte apropiate de cel canaaneean din Ugarit, deci nu 
se deosebeau în mileniul al III-lea şi al II-lea î.e.n. de 
canaaneeni. 


Nu vom expune totuşi în lucrarea de față decât geografia 
Feniciei propriu-zise, pentru că în celelalte regiuni, mai sus 
arătate, canaaneenii se află alături de aramei, de hittiți, de 
filistini şi de iudei, dar şi pentru că istoriceşte din Fenicia, 
îngusta fâşie de pământ între mare şi munţii Liban, începe 
întreaga aventură feniciană. 

Aşadar pe ţărmul de răsărit al Mării Mediterane semiții 
veniți din Țara Amurru întemeiază state-cetăți mici, similare 
polisurilor greceşti de mai târziu, şi toată această regiune 
este numită din antichitate Fenicia. Având ca limite la sud 
muntele Cârmei, la nord golful Issus, Fenicia era mărginită la 
răsărit de lanțul muntos al Libanului, iar la apus de Marea 
Mediterană. 

Fenicia este formată din depozite calcaroase, căci până la 
sfârşitul erei terțiare era un podiş acoperit de ape. Dar apele 
s-au retras când s-a creat depresiunea mediteraneană, şi în 
podişul menţionat s-au produs linii de ruptură de unde 
provin cele două lanțuri de munți paralele - Libanul şi 
Antilibanul. Fenicienii erau siliți, datorită lipsei pământului 
agricol din țara lor, să-şi câştige existența din alte resurse 
decât agricultura. 

Într-adevăr pământul putea fi cultivat extensiv doar în 
nord, în vecinătatea oraşului Akko, unde se aflau câmpii 
adevărate. În restul Feniciei muntele se află foarte aproape de 
țărmul mării, astfel că fenicienii au trebuit să-şi caute hrana 
mai mult în comerț, pescuit şi meşteşuguri. 

Munţii Libanului au aproape 100 km lungime şi peste 
3000 de metri înălțime, fiind un obstacol greu de străbătut, 
întrucât rarele trecători sunt aşezate la 1500 de metri cele 
mai multe. La răsărit de Munţii Libanului, dar paralel cu ei şi 
cu Marea Mediterană, se află Munţii Antilibanului care sunt 
mai puțin înalți (2860 m, vârful marelui Hermon), iar dincolo 
de acest lanț desertul Siriei, Valea, lungă de 112 km, aşezată 
între aceşti munţi, numită de grecii vechi Cele-Siria „Siria 
scobită” era greu accesibilă, dar foarte rodnică. 

Din cauza apropierii munţilor de mare, nu sunt râuri mari 
în Fenicia, ci curg torente care inundă totul în vremea ploilor 
iar vara sunt uscate. Între cele două lanțuri de munți curg 
două râuri mai largi Orontes (azi Nahr-el-Asi) şi Leontes (azi 
Litani). 

Fenicienii locuiau deci într-o întindere strâmtă de uscat, 
aşezată între Munţii Liban şi Marea Mediterană, dar această 
fâşie de pământ se află ea însăşi împărțită în sectoare izolate 
de către prelungirile pe care Munţii Liban le trimiteau spre 
mare. Aceste creste ce prelungesc Munţii Libanului sfârşesc 
în mare în chip abrupt şi în epoca istorică a Feniciei nu se 
afla nici un drum care să le ocolească. 

Trebuie de făcut un mare ocol prin interiorul țării spre a 
străbate aceşti pinteni ce împărțeau Fenicia în segmente 
despărțite între ele. Dar pe mare legătura între un oraş şi 
altul era uşoară. Tocmai această configurație specială a țării 
a făcut ca Fenicia să nu constituie niciodată un adevărat 
regat ca cel egiptean sau cel babilonian, ci să se ridice un 
număr de mici cetăți dintre care una sau alta avea 
supremaţia. 

Fenicienii au întemeiat oraşele lor în locul unde era un 
promontoriu stâncos, înălțime ce înainta pe țărmui mării, dar 
au ales mai cu seamă locul unde o insulă se afla aproape de 
mal, ca la oraşul Aradus, la Sidon şi la Tyr. Oraşul clădit în 
vecinătatea promontoriului stâncos avea două porturi, unul 
la nord, celălalt la sud, unde debarcau corăbiile, după cum 
predomina vântul de sud sau cel de nord. În caz de pericol şi 
de invazie străină toată populaţia oraşului se retrăgea în 
insula din fața celor două porturi, unde putea să reziste 
multă vreme asediului şi împresurării vrăjmaşe. Aşa erau 
aşezate oraşele Sidon şi Tyr. 

Dar Libanul şi Antilibanul erau acoperiți de păduri de 
nepătruns: stejari, brazi, dar mai cu seamă cedri care formau 
una din bogăţiile ţării. În micile câmpii şi pe văile munţilor 
lor fenicienii cultivau legume, cereale, in, poate şi bumbac 
(ale cărui grăunţe s-au găsit în morminte egiptene), dar şi 
vița de vie, smochinul, curmalul, palmierul, pe care egiptenii 
ce treceau prin aceste părți nu se săturau să le admire. 


Animalele sălbatice prosperă într-o regiune muntoasă: 
ursul, pantera, hiena, lupul, şacalul şi vulpea. Dintre 
animalele domestice trebuie menţionat în primul rând 
măgarul, care nu era impur, spurcat ca în Egiptul antic şi cu 
care se transportau mărfuri de la o aşezare la alta în mari 
caravane. De asemenea catârul ca animal de transport, 
folosit pentru călărie, la fel calul (pătruns în Fenicia la 
începutul celui de al doilea mileniu, adus de indo-europeni, 
hittiţi şi mitannieni, dar folosit doar înhămat la care de luptă 
şi nu pentru călărie). Cămila a fost adusă şi ea în Fenicia în 
aceeaşi epocă, probabil din regatele arabice din sud. Boii nu 
erau cei egipteni, ci boii cu coarne mici, bos brachyceros, şi 
alături de ei existau bivoli, boi cu cocoaşe, frecvent întâlniți 
în Mesopotamia şi Valea Indusului în mileniul al III-lea î.e.n., 
apoi oaia şi capra. 

Peştele era foarte abundent pe tot litoralul fenician, şi spre 
deosebire de grecii din Iliada şi Odiseia, care nu mâncau 
peşte, şi de egipteni (care considerau cei mai mulți peşti 
spurcațţi, impuri, întrucât trăiau în mare - împărăția zeului 
dezordinii, Seth), fenicienii mâncau peşte şi-l prindeau din 
mare şi din râuri. Şi iudeii, vecinii şi rudele cele mai 
apropiate ale fenicienilor, mâncau peşte, în afară de 
interdicția alimentării cu peşti fără solzi8. Unele râuri din 
Fenicia adăposteau crocodili dintr-o specie mai mică decât 
cei ce viețuiesc în Nil, dar totuşi primejdioşi. Şerpii erau 
numeroşi în Fenicia, iar din pustiul sirian veneau stoluri de 
lăcuste şi scorpioni. 

Dar fenicienii, cu toate bogăţiile lor naturale, nu puteau să 
trăiască din agricultură ori să devină o țară exportatoare de 
produse agricole. Căci ceea ce posedau din mare abundență 
era doar lemnul de construcţii. În special lemnul de cedru. 
din pădurile mari ale munților Liban. Şi acest produs i-a pus 
de timpuriu în legătură pe fenicieni cu egiptenii, care erau 
lipsiți cu totul de lemne de construcție. Parfumul pe care îl 
răspândeşte cedrul a făcut că muntele Liban să fie numit 
muntele miresmelor. Astăzi n-a mai rămas decât o mică 


8 Levitic, XI, 10 


pădure de cedri în vecinătatea izvoarelor pârâului Nahr- 
Qadisa la 2000 de metri altitudine. 

Coasta Feniciei poseda multe mici golfuri, alături de un 
promontoriu înalt unde locuitorii oraşului se puteau apăra 
cu eficacitate împotriva oricărui atac venind dinlăuntrul țării 
şi unde puteau să aibă un loc bun de ancorare pentru 
corăbiile lor. Dacă în loc de un promontoriu şi un istm cu un 
golf, ei găseau o insulă destul de apropiată de mal pentru 
ancorarea corăbiilor lor în dreptul coastei continentale, era 
cu atât mai bine. De aceea atunci când fenicienii au început 
să întemeieze colonii, au căutat întotdeauna locuri similare 
celor din patria lor şi au inserat colonii astfel în promontoriile 
şi porturile cele mai bune de pe coasta Mării Mediterane 
(cum a fost Cadix în Spania, La Valetta în Malta. Bizerta în 
Tunisia, Cagliari în Sardinia şi Palermo în Sicilia). Alte centre 
feniciene precum Cartagina, Motya în Sicilia, apoi Tyrul şi 
Sidonul înseşi, deşi erau locuri bune de ancorat pentru 
corăbii mici în antichitate, nu mai sunt porturi utilizabile 
pentru vasele cu pescaj mare de azi. 

Pentru a înțelege apariția şi dezvoltarea civilizaţiei feniciene 
trebuie să cercetăm mai cu grijă unele dintre centrele 
portuare ale ei. Dintre cele mai însemnate centre feniciene, 
Aradus era o mică insulă stâncoasă având doar 1500 metri 
ca circumferință. După spusele lui Strabo9 insula aceasta 
era acoperită cu clădiri înalte având mai multe etaje. Totuşi 
cu toată micimea ei, insula aceasta domina multe dintre 
statele-oraşe vecine, cum ar fi Marathus şi Simyra. Cimitirele 
şi poate şi cartierele sale suburbane s-au întins probabil şi pe 
continent, aşa cum s-a întâmplat la Motya în Sicilia. Strabo 
ne povesteşte că insula nu poseda nici un izvor, iar cisternele 
sale în care se strângea apa de ploaie, ca în toată această 
regiune, s-au golit de tot în timpul unui asediu. Dar exista 
un izvor subacvatic în mare, între insula pe care era clădit 
statul-oraş Aradus şi continent, şi din acest izvor locuitorii 
scoteau apă făcând-o să se scurgă printr-un tub de piele într- 
un rezervor aşezat într-o barcă; tubul de piele avea la capătul 


9 Strabo, XVI, 2, 13 


său inferior o emisferă de plumb care acoperea locul de unde 
izvora apa în mare, împiedecând astfel amestecul apei bune 
de băut cu cea de mare. Fenicienii din Aradus erau excelenți 
corăbieri, şi primele lor monede arată pe revers o galeră. 

Vechiul Sidon se afla la capătul unei peninsule, dar 
aşezarea romană, medievală şi modernă este în acelaşi loc, 
astfel că nu putem nădăjdui să găsim topografia statului- 
oraş fenician. Exista un port bun la nord, protejat de o 
barieră de stânci care se prelungea de la capătul de nord al 
promontoriului către țărmul continental pe câteva sute de 
metri. La sud era un golf larg care nu era bine apărat 
împotriva vânturilor, dar care punea la dispoziție un loc de 
ancorare bun. Cimitirele şi cartierele de artizani se 
prelungeau fără îndoială pe dealuri. 

Planul statului-oraş Tyr este cel mai bine cunoscut din 
toate. El era construit pe o insulă aproape de țărm, şi 
peninsula actuală care leagă vechea insulă de continent 
reprezintă digul construit de Alexandru cel Mare în cursul 
împresurării Tyrului, dar înainte nu se putea ajunge pe 
continent decât cu bărcile. Dar la fel ca şi la Aradus, insula 
Tyrului, în care se găseau locuinţe cu multe etaje, nu-i putea 
cuprinde pe toți locuitorii oraşului şi exista o extindere a 
locuinţelor pe ţărmul continental al mării. Topografia Tyrului 
a fost studiată bine cu ajutorul fotografiilor aeriene şi s-a 
putut afla că la fel ca la Sidon erau două porturi, unul de 
fiecare parte a oraşului. Spre nord exista un port natural, 
ameliorat prin diguri în mare şi printr-o radă frumoasă, 
creată de un lanț mic de insulițe aşezate spre nord. Spre sud 
sau sud-est un al doilea port artificial adăuga o protecţie la 
cea naturală pe care oraşul însuşi o oferea. 

Cartagina a putut furniza date mult mai complete asupra 
topografiei unui stat-oraş fenician. În secolul al XIX-lea era 
noastră mulți cercetători au aşezat locul în care se înălța 
odinioară Cartagina în oricare dintre punctele de coastă ce se 
întind între Tunis şi Capul Gamart, Sidi Bu-Said şi La 
Goulette. Din 1880, însă, descoperirea unui însemnat număr 
de morminte punice aşezate într-un arc între colina St. Louis 
şi colina St. Monica a arătat că marea cetate trebuia să fie 


situată între Sidi Bu-Said şi La Goulette. Dar chiar în această 
ipoteză s-a discutat în mod aprig dacă cele două lagune 
situate la nord de Le Kram reprezintă porturile circulare şi 
dreptunghiulare punice sau cothone care sunt descrise în 
mod atât de pitoresc - dar nu destul de clar — de către 
Appian, Strabo şi alți scriitori din antichitate. O greutate în 
localizarea exactă a Cartaginei a fost că Sebkret er-Riana în 
partea de nord a istmului, acum un golf care este închis de 
țărm, datorită depunerilor râului Begradas (actualmente 
Medjerda), era, în vremea punilor, deschis spre mare, în 
vreme ce la sud lacul Tunis, cu toate că linia sa de coastă a 
rămas mai mult sau mai puțin aceeaşi, a devenit mult mai 
puţin adânc. 

Acum nu se poate naviga pe el decât cu o barcă cu fundul 
plat, pe vremea punilor însă puteau circula corăbii mari, 
vasele stăteau ancorate fie aici, fie în golful Sebkret er-Riana. 
Coasta de răsărit între Sidi Bu-Said şi La Goulette a rămas 
aceeaşi. 

În 1918 orientalistul francez S. Gsell10 a conchis că Byrsa, 
centrul Cartaginei, se afla pe colina St. Louis şi că laguna Le 
Kram marca locul portului circular şi dreptunghiular despre 
care ne vorbesc autorii antici. Nu trebuie să ridicăm obiecții 
cu privire la micimea acestor porturi şi a lagunei dacă ne 
reamintim că un cothon punic era mai degrabă un doc cu 
apă, un bazin, decât un port cu adevărat, şi că de obicei 
corăbiile erau trase pe țărm. 

Se pare că marea cetate punică se întindea de la Le Kram 
până la Bordj Djedid şi înlăuntrul aşezării actuale La Malga. 

Forumul Cartaginei era situat între colina St. Louis şi 
porturile circular şi dreptunghiular. Putem şti de asemenea 
că incinta zeiței Tanis se afla la apus de portul 
dreptunghiular. Celelalte urme arheologice par a data din 
epoca romană şi bizantină. 


10 S. Gsell, Histoire ancienne de l'Afrique du Nord, Paris, 1914-1920, IV 
volume passim. 

Sia verticală a unui mormint 

adinc din Cartagina 

Revenind la statele-oraşe din Fenicia propriu-zisă, voim 
spune că textele de care dispunem actualmente amintesc de 
douăzeci şi cinci de oraşe feniciene de-a lungul coastelor 
Mării Mediterane. Totuşi state-oraşe feniciene au fost mai 
puţine căci unele aşezări erau dominate de vecinele lor. 

De la nord la sud pe coasta Mării Mediterane se aflau 
Ugarit, apoi, aşezată pe o insulă, cetatea Aradus, iar în fața 
ei, pe malul mării, oraşul Antaradus, apoi Marathus. După 
aceasta se înşirau Simyra, Arqa şi Sin, înlăuntrul țării, iar la 
țărmul mării - Tripoli în care oraşele Tyr, Sidon şi Aradus 
aveau fiecare un cartier al lor. Dincolo de un promontoriu 
stâncos se înălța oraşul Botrys şi mai cu seamă oraşul 
Byblos. 

Mai la sud se găsea Beryt, după el Heldua şi oraşul 
Porphyrion, lângă vărsarea micului râuşor numit de greci 


Asklepios, după care se ajungea la marele oraş Sidon, care a 
dat numele său fenicienilor în poemele homerice, unde 
fenicienii sunt numiți şi sidonieni. 

Alături de Sidon se găsea oraşul Sarepta, iar mai la sud se 
înălța Tyrul, marea cetate feniciană clădită la început pe o 
insulă, pe care a cucerit-o Alexandru cel Mare după ce a pus 
să se construiască un mare dig ce lega insula oraşului Tyr de 
uscat. Mai la sud se afla în fine cetatea Akko, lângă muntele 
Carmel, unde se sfârşea Fenicia propriu-zisă. 

Dar fenicienii au stăpânit — vremelnic, e drept — mai la sud, 
pe litoralul mediteranean, oraşele Dor, Jaffa (loppa), Askalon 
şi Gaza, aşa cum au întemeiat numeroase colonii în insula 
Cipru, aşezată la o mică distanță de Ugarit, colonii pe care le 
vom enumera în capitolul consacrat acestora. 


Scurtă istorie 


Istoria fenicienilor, adică a acelora dintre canaaneeni ce 
locuiau pe coastele Mării Mediterane începe odată cu 
mileniul al III-lea î.e.n., odată cu aceea a Egiptului faraonic şi 
nu se poate admite câtuşi de puțin teza lui Sabatino Moscati 
care stabileşte în mod arbitrar, ca început al istoriei 
fenicienilor, epoca ce a urmat invaziei Popoarelor Mării. 
Dealtfel mai toți autorii consideră că istoria fenicienilor este 
cu mult mai veche şi e dealtfel atestată de un număr 
considerabil de documente scrise. Ba, mai mult, izvoarele 
istorice directe, anterioare invaziei Popoarelor Mării, sunt mai 
abundente decât cele din mileniul I î.e.n. dacă ne referim la 
statele-oraşe din Fenicia doar şi nu la colonii. 

S-a afirmat de către mulți orientalişti existența unor 
contacte între Mesopotamia şi Egiptul faraonic în cursul 
primelor dinastii şi chiar a unei invazii semite în Egipt în 
această epocă, care s-ar fi făcut prin Siria şi Palestina, în 
vremea când Egiptul nu era încă unificat. Dar această teză a 
fost emisă luându-se ca argument doar existența unor 
termeni semiți în egipteană şi a unor structuri gramaticale 
semite, în afară de asemănarea unor arme şi a unor 
monumente (ziguratele fiind similare piramidelor) şi de 
existența antagonismului între Seth - zeu din nordul 
Egiptului şi Horus - zeu din sud. Trebuie să recunoaştem că 
astfel de argumente sunt foarte fragile, mai ales că limba 
egipteană pare să descindă dintr-un trunchi presemit din 
care s-au diferențiat ulterior limbile semite, hamite şi cuşite. 

Cert este că la începutul mileniului al III-lea statul-oraş 
Byblos înflorea şi poseda un templu vestit căruia i se 
trimiteau ofrande de către faraonii egipteni din primele 
dinastii (ofrande găsite), vase purtând cartuşul faraonului 
Kasekemui din dinastia a Il-a, al faraonului Kheops şi 


Mykerinos din dinastia a IV-a, al faraonilor Sahure şi Unas 
din dinastia a V-a, în fine vase cu cartuşul faraonilor Pepi I şi 
Pepi II din dinastia a VI-a, deci regi din Imperiul Vechi. 

În mitologia egipteană oraşul şi regele din Byblos, ca şi 
regina sa, jucau un rol însemnat fiindcă Plutarh ne relatează 
cum trupul mort al lui Osiris, purtat de valurile mării, a 
ajuns la Byblos, s-a oprit într-un arbust care a devenit apoi 
un pom mare, unde a fost regăsit de soția sa, zeița Isis. Ori 
mitul lui Osiris datează în mod sigur din epoca predinastică, 
deci e anterior anilor 3200 î.e.n. 

Dar nevoia pe care o avea Egiptul de lemn de cedru şi de 
brad pentru construcția corăbiilor sale, dar şi a sarcofagelor, 
a impus relații comerciale cu statul-oraş Byblos din cele mai 
vechi timpuri ale istoriei egiptene. 

Piatra de la Palermo, pe care sunt înscrise dinastiile 
egiptene cu faptele lor cele mai marcante, constituind un fel 
de anale deci, menționează sosirea în Egipt, pe vremea 
domniei faraonului Snefru (către 2723), a patruzeci de corăbii 
încărcate cu lemn de cedru. Aşadar la această epocă Byblos 
exista, după cum putem deduce şi din ofrandele trimise de 
faraonii din Imperiul Vechi templului din acest oraş. Dealtfel 
Herodot, care a vizitat Tyrul, marea cetate feniciană din 
vecinătatea oraşului Byblos şi rivala sa, afirmă că preoții din 
Tyr l-au încredințat că templul lui Melqart a fost clădit în 
acelaşi timp cu oraşul, adică cu 2300 de ani înainte de vizita 
pe care a făcut-o Herodot în 450 î.e.n. Deci Tyrul ar fi fost 
întemeiat la 2750 î.e.n., câteva secole mai târziu decât Byblos 
şi poate după marele stat-oraş Ebla din nordul Siriei. 

Desigur există vechi mărturii asupra istoriei fenicienilor, 
mărturii mitice, şi se pune pe seama zeilor apoi a semi-zeilor, 
în fine a uriaşilor, întemeierea cetăților din Fenicia. Astfel 
miturile oraşului Tyr, aşa cum ne sunt relatate de Eusebiu 
din Cezareeal1 afirmă că un uriaş, Usos, vânător, a cutezat 
cel dintâi să încalece pe un trunchi de copac şi să plutească 
pe apele mării, ajungând până la țărmurile Siriei unde, în 
cinstea zeilor, înălță două coloane, jertfeşte viețuitoarele pe 


11 Eusebiu de Cezareea, Praeparatio evangelica, I, 9, 10 


care le ucisese la vânătoare, întemeiază oraşul Tyr, dar şi 
religia din templele lui. 

Pentru alt scriitor antic, Nonnus,12 insula pe care a fost 
clădită mai apoi cetatea Tyrului plutea pe mare şi în ea se 
afla. măslinul zeiței Astarte pe care îl păzeau un vultur şi un 
şarpe; Insula avea să se oprească şi să nu mai fie împinsă de 
valuri încoace şi încolo când cineva avea să izbutească să 
jertfească vulturul zeilor. 

Cel care a reuşit să facă această faptă a fost Usos, care 
trebuie identificat cu Hercule, şi de atunci zeii au început să 
locuiască în cetatea Tyr; acolo s-a născut, după Cicero, zeița 
Astarte13. 

La Ugarit în mileniul al III-lea î.e.n. exista o aşezare în 
nivelul III care pare să fie contemporană cu cea din Byblos. 
Căci regăsim în el înhumarea în recipiente mari de pământ 
ars, ca la Byblos în necropola sa eneolitică, apoi ceramica 
zisă canaaneeană, vase cu fundul plat şi cu decor „în 
pieptene”, apoi două vase de pământ roşu lustruite, similare 
holurilor emisferice din Cipru, datând din epoca bronzului 
vechi, deci între 2600-2100. Crearea unei aşezări importante 
la Ugarit în această epocă se dovedeşte de asemenea şi prin 
aceea că poemele şi întreaga literatură din Ugarit sunt cu 
mult mai vechi decât jumătatea mileniului doi. 

În mileniul III î.e.n. supremaţia pe mare în Mediterana 
orientală şi de apus o dețineau fără îndoială egeo-cretanii şi 
talasocrațţia lor va dura şi într-o mare parte din mileniul al I- 
lea î.e.n., astfel că fenicienii din Tyr, Byblos şi Ugarit au 
putut avea relații maritime comerciale doar cu Egiptul şi 
poate cu Ciprul învecinat, dar nu începuse încă stăpânirea 
mărilor, exercitată de fenicieni atâtea secole de-a rândul, 
până la apariția talasocrației greceşti la a doua jumătate a 
mileniului I î.e.n. 

În mileniul al II-lea î.e.n. cel puţin trei state-oraşe feniciene 
arată o mare înflorire: Byblos, Ugarit şi Tyr. 

Byblos şi regii săi devin supuşi ai Egiptului în mileniul al 


12 Nonnus, Dionysiaca, XIV, 428 
13 Cicero, De natura dorum, III, 23 


II-lea î.e.n., cel puţin formal. Astfel în cursul dinastiei a XII-a 
(Imperiul de Mijloc) regii din Byblos primesc daruri de la 
Amenenhat III şi Amenenhat IV, şi sunt numiţi de aceştia din 
urmă „nobili, prinți”, titluri ce se confereau de obicei 
guvernatorilor de oraşe. Unul dintre regii din Byblos, 
Ypşemuabi pune să i se scrie numele înconjurat de un cartuş 
— privilegiu pe care nu-l aveau decât faraonii în Imperiul de 
Mijloc. Numele său este scris în hieroglife egiptene -— ceea ce 
mărturiseşte influența puternică egipteană la Byblos. 

Stelă votivă din Byblos 

În această epocă egiptenii aveau legături cu o serie de 
populaţii semite şi nesemite locuind în Siria, şi numele lor se 
află înscrise pe aşa-zisele „texte de blestem, de execrațiune”, 
adică scrise pe ostraca, ce erau apoi sparte în chip magic şi 
îngropate pentru ca să fie nimicite în acelaşi fel ca toate 
popoarele ale căror nume se aflau scrise pe cioburile de oale. 

Aceste texte de execraţie datează din Imperiul de Mijloc. 
Tot din această epocă datează o povestire egipteană care ne 
relatează întâmplările unui demnitar egiptean refugiat la 
triburile semite din Siria 14 unde se înfăţişează viața de toate 
zilele şi luptele acestora. 

După invazia hiksoşilor în Egipt în prima jumătate a 
mileniului al Il-lea şi după ce Egiptul şi-a recucerit 
independența izgonind pe hiksoşi sub Ahmoses I, constatăm 


14 Constantin Daniel şi Ion Acsan, Faraonul Khufu şi vrăjitorii, Buc., 
1977, p. 54 sq. 


că acest faraon cucereşte cea mai mare parte a oraşelor 
feniciene. Tuthmoses I (1530-1520 î.e.n.) ajunge până la 
Eufrat şi impune statelor-oraşe feniciene, care existau la acea 
epocă, un tribut, iar Tuthmoses al III-lea (1504-1450 î.e.n.) 
reînnoieşte  biruințele predecesorilor săi, organizând 
administrația teritoriilor feniciene cucerite şi supuse 
Egiptului. După biruința sa de la Megiddo, asupra 
canaaneenilor, acest faraon supune cele mai multe din 
oraşele feniciene, în afară de Simyra şi de Aradus, care sunt 
totuşi cucerite după un asediu. 

Din această epocă ne-au rămas pe de o parte Scrisorile de 
la Tell el-Amarna şi papirusul Anastasi I care menționează 
statele-oraşe feniciene Byblos, Berit, Sidon, Sarepta şi Tyr, 
„unde apa de băut este adusă cu corabia, iar peşte e mai 
mult decât nisipul mării”. 

Scrisorile de la Tell el-Amarna sunt scrise pe tablete de lut 
cu caractere cuneiforme în babiloniană şi sunt adresate 
faraonilor Amenofis al III-lea (1403-1372 î.e.n.) şi fiului 
acestuia, Ikhunaton, Amenofis al IV-lea (1372-1354 î.e.n.) de 
către dregătorii pe care aceştia îi lăsaseră în aceste oraşe, 
sau de către regii Asiriei, ai Babylonului şi de unii principi 
din Asia Mică. Această corespondenţă a fost găsită la Akhet- 
Aton „orizontul lui Aton” (Tell el-Amarna), noua capitală 
construită vremelnic de faraonul eretic” Ikhunaton, şi care a 
fost părăsită după moartea acestuia. În scrisori apar statele- 
oraşe feniciene destul de puternice şi vedem că Sidon, Simyra 
şi Aradus sunt duşmane Egiptului, pe când Tyr şi Byblos 
rămân alături de egipteni chiar atunci când” Fenicia în 
întregime se îndepărtează de ei, iar Ugarit este fidelă 
hittiţilor. Scrierile acestea trimise de dregători puşi de Egipt 
sunt de fapt un lung strigăt de ajutor împotriva cotropirii 
hittite, care pe încetul ocupă aşezare după aşezare 
canaaneeană, şi împotriva amoreilor, regii din Tara Amurru 
şi ei semiți şi rude bune ale fenicienilor, vorbind aceeaşi 
limbă ca şi ei dar fiind împărțiți în regate mici aliate cu 
hittiții. 

Starea aceasta de instabilitate pe care ne-o vădesc 
tabletele de la Tell el-Amarna în Siria şi în Fenicia nu putea 


dura prea mult şi de fapt amoreii şi hittiții ocupă tot nordul 
Siriei şi stăpânesc cele mai multe din oraşele feniciene şi apoi 
întregul Liban şi Palestina de azi. 

Scorabei egipteni din epoca farocnilor 

hiksoși 

La urcarea pe tron a lui Seti I (1318 î.e.n.) toată coasta 
Măriri Mediterane era pierdută pentru Egipt, dar acest faraon 
porneşte expediţii de recucerire şi recapătă din mâinile 
hittiților toate oraşele feniciene şi Libanul. Succesorul său, 
Ramses al II-lea (1301-1235 î.e.n.) reîncepe luptele împotriva 
hittiţilor, pentru» stăpânirea oraşelor feniciene ale Siriei şi ale 
Palestinei. În bătălia» de la Qadeş (1293 î.e.n.) egiptenii par a 
fi oprit înaintarea hittită şi în 1278 î.e.n. un tratat de pace 
pune capăt războiului. Statele-oraşe feniciene rămân în zona 
de influență egipteană, căci în hipogeele descoperite la Byblos 
s-au regăsit vase de alabastru purtând numele lui Rames al 
II-lea, şi regii din Byblos rămân supuşi faraonilor, cum este 
un rege, Ahiram, al acestui oraş. În perioada imediat 
următoare survine marea invazie a Popoarelor Mării, coaliție 
având în frunte pe libieni, dar compusă din aheeni, lidieni, 
etrusci, derdani, sardani adică din acele popoare care 
slujiseră ca mercenari hittiților. Imperiul hittit este nimicit de 
cotropirea Popoarelor Mării dar şi unele oraşe canaaneene 
printre care şi Sidonul, unde s-au găsit urme de incendii la 
sfârşitul epocii de bronz, apoi Tyrul a fost şi el în parte 
distrus; singur Byblos a rezistat invaziei. 


Statul-oraş Ugarit era aşezat pe malul Mării Mediterane, 
având un port prosper care întreținea intense legături 
comerciale cu Creta, cu Egiptul şi cu celelalte oraşe de pe 
coasta mediteraneană. 

Aşezat în unghiul de nord-est al Mării Mediterane, aproape 
de golful Alexandreta de azi, Ugarit se afla aproape de insula 
Cipru, bogată în minereuri de cupru, care era locuită în 
mileniul al II-lea î.e.n. de populaţii egeo-cretane, apoi era 
destul de apropiat de Creta cu care întreținea strânse 
legături culturale şi comerciale. Dar portul ei a fost acoperit 
azi de nisipuri şi cetatea Ugarit se află actualmente la 
distanță apreciabilă de coastele mării. 

Deşi cunoştinţele noastre despre istoria statului Ugarit nu 
încep decât cu domnia regelui Niqmad al II-lea, care a domnit 
pe la 1345 î.e.n., ştim totuşi că tatăl său a fost regele 
Ammustamru I care domnea pe la 1372-1354, în vremea 
faraonului Amenofis al IV-lea (Ikhunaton). Dinastia acestor 
regi pare să fi fost mult mai veche şi să fi avut un trecut de 
sute de ani. Căci sigiliul regal folosit de regele Nigmad al II- 
lea înfăţişează o zeitate cu o cupă în mână binecuvântând pe 
un om ce stă în picioare, înaintea căruia se află o zeiță 
îmbrăcată într-o rochie cu volane de tip egean şi cu brațele 
ridicate. Astfel de sigilii cu un zeu aşezat sunt tipice pentru 
perioada Ur III sumeriană, adică în jurul anilor 2000 î.e.n., 
dar au fost folosite în perioada I babiloniană, mai ales la 
începutul ei. Inscripţia de pe sigiliu ne arată că posesorul său 
inițial a fost Yaqarum, fiul lui Niqmad -— rege din Ugarit. Acest 
Niqmad este Nigmad I despre care ştim puțin, în afară de 
faptul că a avut acel sigiliu. Cel puţin doi regi după el, din 
aceeaşi dinastie, au fost numiți Nigmad. Este posibil ca 
Yagarum să fi fost primul rege al acestei dinastii. Amândouă 
aceste nume sunt semitice, ca toate numele regale ale acestei 
dinastii cu excepția regelui Arhalba, care este un nume 
hurrian. 

Dinastia regală a durat din secolul al XIX-lea î.e.n., când a 
fost săpat probabil sigiliul regelui Yagarum, până la 
începutul secolului al XII-lea î.e.n. când regatul din Ugarit a 
încetat să existe (1195 î.e.n.), deci acest regat a dăinuit vreme 


de circa 600 de ani. Deci un interval destul de lung, căci în 
Siria şi Palestina dinastia care pare să fi existat cel mai 
îndelungat este aceea a lui lesei, ce începe cu regele David la 
circa 1000 î.e.n. şi se sfârşeşte la 586 î.e.n. În timpul 
domniei lui  Sedechia, când Nabuchodonosor distruge 
Ierusalimul şi statul a cărei capitală era. 

În epoca faraonului Ikhunaton (Amenofis al IV-lea, 1372- 
1354 î.e.n.), statul Ugarit era dominat de Egipt ca şi pe 
vremea lui Amenofis al II-lea. 

Ştim din textele egiptene că în anul al şaptelea al domniei 
faraonului Amenofis al II-lea (în 1443 î.e.n.) garnizoana 
egipteană, care fusese lăsată în acest oraş, era amenințată să 
fie nimicită de răscoalele locuitorilor din Ugarit. Faraonul 
Amenofis al II-lea se duse la Ugarit şi restabili ordinea. 

Aceasta este o dovadă că stăpânirea egipteană nu era prea 
îndrăgită la Ugarit. 


Baal-Hammon 


Scrisoarea nr. 45 găsită la Tell-el-Amarna îl pomeneşte pe 
regele din Ugarit, Amnistamru ca pe un supus credincios al 
Egiptului între anii 1372-1354 î.e.n. Această influență este 
dovedită şi de numeroase obiecte de factură egipteană găsite 
la Ugarit, printre care şi un scarabeu cu numele lui Amenofis 
al III-lea (1408-1372 î.€e.n.). 

Regele Niqmad al II-lea se urcă pe tron în vremea domniei 
lui Amenofis al IV-lea (Ikhunaton) şi a domnit peste statul 
Ugarit până la 1345. 

Se ştie că un incendiu a devastat o mare parte din cetatea 


Ugarit în vremea domniei lui Nigmad, dar palatul regal a fost 
reconstruit, şi analele regale care s-au găsit acolo sunt 
continuate din acea epocă până la sfârşitul dinastiei. 

Tot în timpul domniei regelui Niqmad al II-lea, hittiţii 
conduşi de regele Suppiluliuma (circa 1380-1346 î.e.n.) au 
înfrânt şi au nimicit pe Tuşratta, regele Ţării Mitaani, ceea ce 
a făcut ca hittiții să devină cea mai mare putere militară în 
Asia Mică. Suppiluliuma îşi mări dominaţia sa în Siria şi 
supuse şi micul regat Ugarit. Mai exact regele din Ugarit, 
Niqmad, a fost obligat să dea ajutor hittiților în războaiele lor 
împotriva regilor din Siria, şi Suppiluliuma îi răsplăti 
serviciile lărgind hotarele sale. Textul 118 ugaritic dă lista 
tributului pe care Niqmad al II-lea l-a avut de plătit hittiților. 
Totuşi hittiţii nu au suprimat legăturile politice şi comerciale 
pe care Ugaritul le avea cu alte state, şi în special cu Egiptul. 
Astfel Ugaritul, deşi stat vasal hittiților, a fost lăsat să-şi 
conducă treburile sale lăuntrice în deplină libertate şi să 
continue comerțul cu toate cetățile din Mediterana. 

Succesorul lui Nigmad al II-lea a fost fiul său Arhalba 
(circa 1345-1336 î.e.n.) care la început a fost supus hittiților 
sub regele Mursil II (circa 1345-1315). Se pare că Arhalba a 
făcut alianță cu o serie de regi din Siria spre a se răscula 
împotriva hittiților. Cert este că a fost detronat de hittiți şi în 
locul lui a fost făcut rege un alt fiu al lui Niqmad II, numit 
Niqgmepa. Dar fostul rege Arhalba, neavând copii, a lăsat 
testament ca la moarte, Kubaba, soția sa, să se căsătorească 
cu fratele său Niqgmepa. Era deci vorba de o căsătorie 
cunoscută şi în Vechiul Testament15 sub numele de levirat, 
care pare a fi deci existentă la semiți din cele mai vechi 
timpuri, în scopul de a prelungi progenitura fratelui răposat. 
Regele Niqmepa a avut o domnie lungă şi strălucită (circa 
1336-1265 î.e.n.). 

În timpul domniei regelui Niqmepa, a avut loc celebra 
bătălie de la Qadeş în care faraonul Ramses al II-lea (1301- 
1235 î.e.n.) s-a luptat cu regele hittit Muwattal, frate şi 
predecesor al regelui Hattusil III. 


15 Deuteronomul V., 25 şi N. T., Mc., XI, 19-23 


Bătălia a avut loc în jurul anului 1293, dar ea nu a avut 
un rezultat decisiv, ceea ce a dus la tratative de pace. Cele 
două imperii, egiptean şi hittit, încheiară pace, şi în jurul 
anului 1267 î.e.n. Ramses al II-lea nu numai că se căsători 
cu fata lui Hattusil III dar o şi făcu regina sa. Bătălia de la 
Qadeş a dus la o pace durabilă între cele două imperii, dar a 
aşezat statul Ugarit în mod definitiv în sfera de influență a 
hittiţilor, întrucât oraşul Qadeş, de la care pleca linia de 
despărțire între cele două imperii, era cu mult în sudul 
statului-oraş Ugarit. 

Lui Niqmepa i-a urmat în jurul anului 1265 î.e.n. fiul său 
Ammistamru II, care a avut, se pare, o domnie foarte lungă, 
judecind după numărul mare de acte şi de documente 
politice emise de el. Statul-oraş Ugarit a câştigat mult din 
lunga pace dintre egipteni şi hittiți, iar negustorii săi 
îmbogăţțeau visteria regală. Aflăm că regele Ammistamru II a 
cheltuit 50 de mine de aur spre a da ajutor militar hittiților 
împotriva Asiriei. 

Regelui Ammistamru îi urmează la tron fiul său Ibiranu, 
care se arată destul de econom în trimiterea de daruri către 
stăpânul său, regele hittit. Lui Ibiranu îi urmează fiul său 
Niqmad III, a cărui domnie a fost scurtă. Ultimul rege din 
Ugarit a fost Ammurapi al cărui nume este similar celui 
purtat din vechime de marele rege al Babylonului, 
Hammurabi. Despre ultimul rege din Ugarit ştim puţine 
lucruri. 

Către anul 1195 î.e.n., la începutul domniei lui Ramses al 
III-lea, un val de invadatori format din Popoarele Mării 
(printre care se găseau greci aheeni, licieni, sardani, lidieni, 
carieni etc.) au pus capăt existenţei statului-oraş Ugarit. 

În mileniul I î.e.n., după invazia Popoarelor Mării, statul- 
oraş Byblos rămâne de-sine-stătător şi aflăm că relaţiile lui 
cu Egiptul sunt destul de reci, căci soli ai faraonilor ramesizi 
(probabil Ramses al IX-lea) au fost reținuți în acest oraş 
şaptesprezece ani. Cel puțin aşa îi povesteşte regele din 
Byblos unui preot egiptean (Uen-Amun) venit să cumpere 
lemn de cedru din Fenicia. La această epocă — sec. al XI-lea — 
oraşul Byblos era independent şi regele său Zekarbaal 


declară limpede trimisului egiptean că nu este supus al 
faraonului. 

Cunoaştem numele regilor de la Byblos din secolul al X-lea 
î.e.n. şi de la unul din ei, Ahiram, avem inscripţia sa funerară 
pe un sarcofag. Două nume de regi din Byblos sunt înscrise 
pe statuile egiptene ale unor faraoni din sec. al X-lea - ceea 
ce este o mărturie că oraşul Byblos păstra legături strânse cu 
Egiptul faraonic. Aceşti suverani din Byblos se intitulează 
regi (în semită la sing. melek) ai statului-oraş Byblos şi faptul 
acesta e o dovadă peremptorie că în secolul al X-lea î.e.n. 
Byblosul era independent. 

Un veac mai târziu aflăm dintr-o menţiune a analelor 
asiriene că regele Assurussirpal II a impus un tribut oraşului 
Byblos, iar în sec. al VIII-lea î.e.n. regele asirian Tiglatpileser 
îşi întinde stăpânirea până în preajma acestui oraş care 
rămâne de-sine-stătător. 

Totuşi dominaţia asiriană asupra oraşului Byblos în 
vremea regelui său Milki-aşapa impune livrarea de material 
de construcție pentru clădirea unui palat la Ninive. Oraşul 
Byblos devine supus babilonienilor după căderea imperiului 
asirian (612 î.e.n.) şi plăteşte tribut Babylonului. Tributar 
perşilor, oraşul Byblos îşi deschide porţile la cucerirea lui 
Alexandru Macedon ca şi celelalte oraşe feniciene în afară de 
Tyr. Dar scrisorile de la Tell el-Amarna, care datează din 
vremea faraonului lkhunaton (1372-1354 î.e.n.) ne-au 
păstrat corespondența regelui din Tyr cu faraonul egiptean, 
deci în această epocă Tyrul exista ca oraş însemnat ce făcea 
un comerț activ cu Egiptul. 

După invazia Popoarelor Mării şi nimicirea a numeroase 
oraşe feniciene, Tyrul îşi continuă existența, poate dominat 
de Sidon până în jurul anilor 1000 î.e.n. Dar pe vremea lui 
David, Tyrul este un oraş înfloritor, al cărui rege, Hiram, îi 
trimite regelui David lemn de cedru şi meşteşugari pentru 
construcția palatului său16. În vremea domniei regelui 
Solomon (961-922 î.e.n.) regele Tyrului, Hiram sau Ahiram, 
fiul lui Abibal, trimite şi lemn de cedru şi lucrători pentru 


16 II, Regi, V., 11 


clădirea Templului din Ierusalim 17. 

Regele Tyrului întreprinse apoi, împreună cu Solomon, o 
mare expediție - pe mare - în Marea Roşie şi în Oceanul 
Indian până la oraşul Ofir — ce trebuie identificat cu un oraş 
pe coasta de apus a Africii. Ni s-au păstrat o parte din 
Analele Oraşului Tyr, redate de scriitorul evreu Iosif Flaviu în 
opera sa Contra Apionem şi citim în ele că regele Hiram a 
înălțat temple zeilor din Tyr şi a întreprins un război de 
cucerire împotriva oraşului fenician Kition din Cipru. Tot 
Analele Oraşului Tyr ne dau relaţii despre regii ce i-au 
succedat lui Hiram 18: Baleazar (935-919 î.e.n.), Abdastratos 
(918-910 î.e.n.) până la regele Ittobaal (887- 856 î.e.n.). Acest 
rege fenician din Tyr dă în căsătorie pe fiica sa, lezabel, fiului 
regelui din Israel. Dar acesta, devenit rege, extinde mult 
influența feniciană asupra religiei vechilor evrei şi textul din 
Biblie care se referă la el condamnă hotărât idolatria şi 
închinarea sa la zeii fenicieni19. Creşterea puterii Asiriei şi 
cotropirea tuturor ținuturilor învecinate au făcut ca şi Tyrul 
să fie supus puterii asiriene pentru un timp, după cum citim 
în analele asiriene despre expediția regelui asirian 
Assurnasirpal II care a avut loc în 87520 şi l-a silit pe regele 
Tyrului să se supună şi să plătească tribut. 

Tyrul a dat regelui Asiriei meşteşugari pentru construcția 
palatului său. Regii Asiriei au continuat şi în epoca 
următoare expedițiile lor de pradă, împotriva oraşelor din 
Fenicia şi din Siria, şi regele Salmanassar al Asiriei ia tribut 
din Tyr în urma unor bătălii pe care le câştigă (la 840 î.e.n.). 
Analele Oraşului Tyr enumeră o serie de regi în această 
epocă: Balezeros, Mettenos şi Pygmalion, arătând că în al 
şaptelea an al domniei regelui Tyrului, Pygmalion, sora sa 
fuge în Africa şi întemeiază oraşul Cartagina. După dispariția 
lui Salmanassar al III-lea se pare că oraşele feniciene şi Tyrul 


17 III, Regi, V., sq. după Sept. 

18 Iosif Flaviu, Contra Apionem, I, 118-119 

19 III, Regi, XIV, 30-34 

20 D. D. Luckenbill, Ancient Records of Assyria and Babylon, II vol., 
Chicago, 1926-1927, vol. I, p. 479 


au parte de pace, dar Tiglatpileser III (754-727) cucereşte o 
parte din oraşele feniciene, însă Tyrul pare a-şi fi păstrat 
autonomia. Regele asirian Sennacherib (705-681 îe.n.), 
cunoscut şi din cărțile Bibliei, are de făcut față unei coaliții a 
statelor-oraşe din Siria şi Fenicia printre care se găsea şi 
Tyrul cu regele său Elulaeus. Silite de asirieni, oraşele 
feniciene se coalizează împotriva Tyrului şi asediază acest 
oraş cu o flotă mare vreme de cinci ani. Tyrul rezistă 
asediului, deşi regele său fuge în Cipru, dar totuşi în cele din 
urmă plăteşte tributul şi se supune Asiriei. Mai târziu, pe 
timpul regelui asirian Asarhaddon (671 î.e.n.), Tyrul se aliază 
cu faraonul egiptean Taharga din dinastia etiopiană şi se 
răscoală împotriva stăpânirii asiriene, dar este repede înfrânt 
şi obligat să plătească tribut. În cursul domniei regelui 
Asurbanipal, Tyrul se răzvrăteşte din nou sub conducerea 
regelui Baal. Odată cu prăbuşirea imperiului asirian şi 
nimicirea lui de către ostile mezilor (612 î.e.n.), Babylonul cu 
regele lui, Nabuchodonosor, luptă împotriva oraşelor 
feniciene şi împresoară Tyrul pe care îl asediază treisprezece 
ani (586-573) şi care până la urmă se supune babilonienilor, 
iar regele Tyrului, Ittobaal, este înlocuit cu un alt rege, Baal. 
După el în Tyr cârmuiesc „judecătorii” suffetes. Imperiul 
babilonian este nimicit la rândul lui de perşii lui Cyrus, dar 
oraşele feniciene par să fie autonome căci, sub Cambyse, 
Tyrul refuză acestui rege al perşilor flota sa spre a porni o 
expediție împotriva Cartaginei - colonie a Tyrului. Oraşele 
feniciene se dezvoltă în cadrul satrapiei a cincea a imperiului 
persan, dar îşi păstrează mai departe autonomia. 

Autoritatea regilor perşi asupra Tyrului încetează odată cu 
cucerirea lui Alexandru cel Mare a acestui imperiu, dar Tyrul 
nu vrea să se supună lui Alexandru cel Mare. Atunci regele 
Macedoniei pune să se facă un coridor care să lege insula pe 
care era clădit Tyrul de pământ, şi izbuteşte, după câteva 
luni de asediu, să cucerească Tyrul. Oraşul este clădit din 
nou ca cetate greacă şi populat de locuitori greci şi 
macedoneni. Totuşi Tyrul reînvie pe încetul şi aflăm stele cu 
inscripții în feniciană (în cele trei secole înainte de era 
noastră), dar greaca este vorbită pretutindeni în oraşele 


feniciene şi civilizația elenistică îşi pune pecetea «ei 
pretutindeni în vechile cetăți semite de pe coasta de răsărit a 
Mediteranei. 

Sidonul a fost nimicit de asemenea de cotropirea 
Popoarelor Mării - după spusele lui Justinus, confirmate de 
descoperirile arheologice - dar acest stat-oraş fenician pare 
să se fi refăcut destul de repede, căci Sidonul exercită o 
dominație asupra tuturor celorlalte state feniciene în epoca 
ce a urmat invaziei Popoarelor Mării. 

Într-adevăr, în cărţile sacre ale iudeilor fenicienii sunt 
numiți „sidonieni” şi aceeaşi denumire e folosită şi în Iliada, 
dar şi în Odiseea. Este probabil că supremaţia Sidonului, 
care a existat după invazia Popoarelor Mării, a durat până în 
jurul anilor 1000 î.e.n. 

Sarcofag fenician de stil elenistic găsit la Tripoli 
Pe de altă parte se pare că regele Ittobaal al Tyrului este în 
acelaşi timp şi rege al Sidonului, întrucât în III, Regi XVI, 31 
el este numit „rege al sidonienilor”, iar Iosif Flaviu îl numeşte 
pe lttobaal „rege al tyrienilor şi al sidonienilor”, deci este 
probabil că în secolul al IX-lea î.e.n. Tyrul avea supremaţia 


asupra oraşelor feniciene. Regele asirian Tiglatpileser II 
(745-727 î.e.n.) stăpâneşte oraşele feniciene la nord de 
Byblos, dar Tyrul şi Sidonul rămân libere plătind un tribut. 
În acea vreme un guvernator din Cipru se declară slujitor al 
lui Hiram, regele Sidonului. Dar în cursul domniei regelui 
asirian Senacherib III (705-681 î.e.n.) citim în analele 
asiriene că „Luli regele Sidonului a fost. Îngrozit de teroarea 
strălucirii domniei mele şi a fugit pe mare unde şi-a găsit 
sfârşitul”. Dar Luli este regele Elulacus despre care vorbesc 
analele din Tyr, afirmând că a domnit treizeci şi şase de ani. 
Titlul de „rege al sidonienilor” dat de analele din Tyr 
dovedeşte că stăpânirea sa se întindea şi asupra Sidonului. 
După fuga lui Luli, în Sidon este înscăunat un nou rege — 
Ittobaal II — ales de asirieni. Se pare că în această campanie 
au fost făcuți numeroşi prizonieri în Sidon de către asirieni, 
după afirmaţiile analelor. În vremea domniei unui alt rege 
asirian - Asarhadon (681-668), rege al Sidonului este Abdi- 
Milkutti, ce trebuie să fi fost succesorul lui Ittobaal. Dar 
acest rege al Sidonului se răscoală împotriva asirienilor şi 
citim într-o inscripție asiriană: „Abdi-Milkutti, rege al 
Sidonului, care nu recunoştea domnia mea, şi care nu dădea 
ascultare poruncilor mele, a avut încredere în apele mării 
celei cumplite şi s-a desfăcut din supunerea față de Asiria. 
Am ras de pe fața pământului Sidonul, oraş întărit, aflat în 
mijlocul mării, i-am nimicit şi am aruncat în apele mării 
zidurile şi casele sale şi am făcut să dispară cu totul locul 
unde se înălța mai înainte. Cu ajutorul lui Assur, zeul şi 
stăpânul meu, l-am scos din mare ca pe un peşte pe Abdi- 
Milkutti, regele Sidonului, deoarece fugise pe mare dinaintea 
oştirii mele şi i-am tăiat Capul... Am trimis în Asiria pe 
supuşii lui, care erau foarte numeroşi şi am luat boi, oi şi 
catâri de la aceştia”21. Tot din această inscripție rezultă că 
regele Asiriei a dat Tyrului o parte din teritoriul Sidonului, 
care includea şi oraşul Sarepta. Cucerirea Sidonului a avut 
loc în 677 şi după această dată nu mai există ştiri despre 
oraşele feniciene până în 590 î.e.n. Dominația asiriană s-a 


21 Ibidem, vol. II, p. 511-512 


prăbuşit odată cu distragerea imperiului asirian în 612 de 
către mezi, dar a fost înlocuită temporar cu cea egipteană, 
apoi cu cea babiloniană. Ştim că Cyrus, cuceritorul 
Babylonului, îngăduind iudeilor - după exilul din Babylon — 
să se întoarcă înapoi la Ierusalim, le-a permis totodată să-şi 
procure lemn de cedru de la sidonieni şi tyrieni, aşadar 
Sidonul era la această dată - 538 î.e.n. — o cetate feniciană 
înfloritoare. Mai târziu regele persan acordă Sidonului - în 
jurul anilor 450 î.e.n. — dreptul de a pune stăpânire pe două 
oraşe, Dor şi Jaffa. Apoi aceste trei oraşe au reîntemeiat 
fostul oraş Tripoli, creându-şi fiecare din ele un cartier 
propriu. Regele Persiei avea la Sidon o reşedinţă şi au fost 
descoperite resturi de coloane şi de capiteluri ale palatului 
său. Pe de altă parte din epoca persană avem unele date 
despre regii care au domnit la Sidon, căci posedăm 
sarcofagele a doi regi, Tabnit şi Eşmunazar, care roagă să nu 
le fie violat mormântul. Se pare că a existat în Sidon un rege 
Eşmunazar I, în secolul al V-lea î.e.n., al cărui fiu este regele 
Tabnit şi care la rândul său are ca fiu pe Eşmunazar II şi ca 
soție pe regina Umiaştart care ar fi fost regentă. 

Un alt rege al Sidonului, Bodaştart, declară că este nepot 
al lui Eşmunazar - dar nu ştim al căruia din cei doi regi 
purtând acest nume - şi spune că are un fiu moştenitor, 
Yatonmilk. 

În secolul al IV-lea î.e.n. influenţa greacă devine puternică 
în întreaga Fenicie, şi în 362 î.e.n. regele Straton al 
Sidonului, numit pe monedele sale Abdaştart (în traducere 
„rob al zeiței Aştart”), capătă chiar denumirea de „filelen” 
pentru simpatia cu care vede cultura greacă şi pentru 
integrarea ei în lumea feniciană. Un alt rege al Sidonului, 
Tenne, care domneşte între 354 şi 344 î.e.n., se revoltă 
împotriva stăpânirii persane în 364 şi distruge palatul 
satrapului persan. Regele Persiei, Artaxerxes-Ochus atacă 
Sidonul şi înăbuşă în sânge întreaga revoltă, după ce a ars 
oraşul, a ucis mai mult de patruzeci de mii de locuitori şi l-a 
executat şi pe regele Tenne. 

Un alt rege al Sidonului, Straton, pare a fi ultimul rege şi 
este cel care predă oraşul lui Alexandru cel Mare. Mai târziu 


Sidonul — în sec. al II-lea î.e.n. - pare a căpăta o oarecare 
autonomie, pe care o păstrează şi după cucerirea romană din 
64 î.e.n., dar limba feniciană dispare cu totul în scriere, fiind 
înlocuită în inscripții de greacă, iar locuitorii cetăților 
feniciene vorbesc acum aramaica. 

OR ŞI A CULTURII LOR 


Coloniile feniciene 


Expansiunea feniciană şi întemeierea de colonii şi contoare 
comerciale îndepărtate nu încep decât în prima jumătate a 
mileniului I î.e.n. Desigur atât timp cât corăbiile egeo-cretane 
dominau Mediterana orientală şi cea occidentală, navigația 
feniciană se limita la relații pe mare cu Egiptul; de asemenea 
în ceea ce priveşte Ugaritul la navigația în Cipru şi Creta. 
Apoi în Mediterana orientală au stăpânit timp de două secole 
micenienii. Dar în mileniul I fenicienii încep o acţiune 
sistematică de întemeiere de colonii îndepărtate. Aceasta se 
datora pe de o parte unor cauze interne: înmulțirea 
populației unui stat-oraş impunea crearea unei colonii, 
dealtfel aceeaşi teamă de suprapopulare - poliantropia 
grecilor - pare să fi stat la baza sacrificiului molk, a uciderii 
prin ardere a copiilor nou născuți, ca şi a prostituţiei 
masculine şi feminine sacre. Dar lupta între grupările rivale 
din statele-oraşe feniciene, făcea ca o parte din populația 
biruită în aceste lupte să se exileze şi să întemeieze colonii 
îndepărtate, aşa cum este cazul Cartaginei. Dar şi cauze 
externe au dus la crearea de colonii, noi state-oraşe feniciene, 
în special opresiunea exercitată de regii Asiriei, mai târziu ai 
Babylonului şi amenințarea pe care o exercitau asupra 
bogățiilor acumulate în marile centre feniciene de către 
negustorii fenicieni. 

În fine, dorința de câştiguri noi, de dobândire a unor 
bunuri cumpărate relativ ieftin de la populaţii puțin civilizate 
situate la mare depărtare, a fost una din incitaţiile cele mai 
vii pentru fundarea de colonii şi de contoare comerciale de 
către neguțătorii fenicieni, atât de dornici de câştiguri. 

Mitologia greacă ne istoriseşte multe despre expansiunea 
feniciană, chiar înlăuntrul Greciei continentale, cum ar fi de 
pildă istoria miticului rege Cadmos, care ar fi fost căpetenia 


unei cete feniciene ce ar fi pătruns în Beoţia, după câte ne 
spune Herodot (II, 43; V, 57). Apoi o serie de istorisiri 
mitologice relatează despre aşezarea fenicienilor în aproape 
toate locurile însemnate de pe coastele Mediteranei, ba chiar 
în Marea Neagră - ipoteză care trebuie discutată mai de 
aproape dealtfel. Dar e necesar să cercetăm în primul rând 
acele locuri unde au existat în mod sigur colonii feniciene. 

Trebuie astfel trecute în revistă aşezările feniciene din 
insula Cipru, fiindcă aceasta se află la o depărtare de mai 
puţin de 100 km de coasta feniciană şi de marele oraş Ugarit. 
Este neîndoielnic că relațiile comerciale dintre Cipru şi coasta 
continentală au început foarte devreme, căci ceramica şi 
sigiliile găsite în Cipru (din secolele al XV-lea şi al XIV-lea 
î.e.n.) arată contacte foarte strânse cu aşezările feniciene. De 
fapt aceste contacte au dus la un amestec atât de intim între 
tipurile de ceramică, încât arheologii sunt în dubiu dacă 
aceste vase au fost lucrate în amândouă aceste regiuni sau 
doar într-una din ele. Dar micenienii - care au dominat în 
Mediterana orientală după prăbuşirea talasocrației egeo- 
cretane în sec. al XV-lea î.e.n. - par să fi creat cartiere 
negustoreşti în unele din statele-oraşe canaaneene cum ar fi 
Ugarit sau Alalakh. 

Ceramica miceniană - având motive egeene, în special 
spirala - se răspândeşte în mai toată regiunea de coastă 
feniciană, în mileniul al II-lea î.e.n. Astfel a existat la început 
o puternică influență miceniană plecată din Cipru, care a 
precedat colonizarea feniciană a acestei insule. Dar Cipru a 
fost în mod sigur o etapă şi un port de escală pentru vasele 
feniciene care se îndreptau mai departe spre Creta sau spre 
insulele din arhipelagul Mării Egee. Tot asemenea porturi în 
care navele feniciene făceau escale în calea lor spre centrul 
Mediteranei, au fost desigur pe țărmurile Asiei Mici începând 
cu Cilicia, înspre apus, dar în afară de mituri nu avem ştiri 
directe despre colonii feniciene în această regiune. În Egipt, 
însă, fenicienii aveau aşezări nu numai în Deltă, ci şi la 
Memfis, unde Herodot citează „catierul tyrienilor”, în care se 
înălțase un templu al lui Aştarte. În realitate cercetările 
arheologice confirmă prezența fenicienilor în Deltă pentru că 


ceramica roşie arsă a fost găsită în unele aşezări din această 
regiune. Dar acestea erau contoare şi piețe mai degrabă decât 
colonii, fiindcă fenicienii nu puteau întemeia colonii în țări în 
care existau o guvernare şi o civilizație mai evoluate; apoi 
fenicienii ar fi fost mulțumiți cu rolul de simpli negustori 
acolo unde ar fi găsit populaţii gata să facă un negoţ rodnic 
cu ei, şi: nu ar mai fi întemeiat colonii. 

În insulele din arhipelagul Mării Egee, este incontestabil 
căi influența feniciană a succedat celei miceniene, mai ales în 
ceea ce priveşte cele două centre: Cameiros şi Ialysos. 
Miturile relatează că Phalas sau Phalantus i-a cârmuit pe 
coloniştii fenicienii în aceste centre, în epoca războiului Troii, 
şi că fenicienii au fost: izgoniți de către greci sau de către 
carieni. Este cert că ceramica cu motive geometrice timpurii, 
aflată la Rodos, este mai: apropiată de cea feniciană decât de 
cea greacă, dar începând din secolul al VI-lea î.e.n. influența 
greacă predomină. 

Creta, care a difuzat civilizația miceniană pe coasta 
feniciană, a primit bine pe negustorii care au succedat 
micenienilor. Astfel! un oraş cretan din răsăritul acestei 
insule, ltanos, este întemeiat după tradiție de fenicieni. Nu 
avem ştiri despre o colonizare feniciană în Creta, dar obiecte 
de artă feniciene datând din secolele IX-VIII î.e.n. au fost 
găsite în Creta astfel că aici au putut exista artizani fenicieni. 
Dar grecii erau aşa de bine consolidați în insulele din 
arhipelag încât fenicienii nu i-ar fi putut concura în chip 
eficient. 

În Sicilia, fenicienii par a fi creat contoare pe urmele egeo- 
cretanilor şi ale micenienilor iar Thucydide ne dă ştirea că 
fenicienii s-au statornicit mai întâi în câteva insule şi 
promontorii din răsăritul acestei mari insule, iar apoi, după 
secolul al VIII-lea î.e.n., când au început să vină şi grecii, 
fenicienii s-au aşezat la apusul Siciliei. Astfel ei au întemeiat 
colonia feniciană Motya pe coasta de apus a Siciliei în secolul 
al VIII-lea î.e.n., şi Panormus (Palermo) şi Soloeis (Soli) erau 
alte două colonii feniciene în Sicilia. 

În ceea ce priveşte Italia, fenicienii nu au întemeiat colonii 
aici, ci grecii şi etruscii (care nu pot fi socotiți drept autohtoni 


în Italia) au venit pe urmele micenienilor şi au creat contoare 
comerciale şi târguri. Totuşi, comerțul fenician cu 
hinterlandul italian nu era neglijabil întrucât etruscii 
achiziționau mărfuri feniciene ca şi grecii. 

În Africa, în afară de Cartagina, a cărei istorie şi dezvoltare 
va fi expusă într-un alt capitol, a existat după tradiție o 
aşezare feniciană foarte veche la Utica (circa 1100 î.e.n.) şi se 
pomeneşte de asemenea de alte colonii tot atât de vechi cum 
ar fii Hadrametum (Sousse) şi Leptis Magna. De asemenea a 
existat O expansiune feniciană timpurie spre vest şi colonia 
Gades, pe coasta atlantică a Spaniei, ar fi fost creată de 
fenicieni, după tradiție în sec. al XII-lea. Cercetările 
arheologice au dovedit că fenicienii s-au statornicit la Malta 
cel mai târziu în secolul al VIII-lea şi inscripția de pe o piatră 
din Nora (în Sardinia) dovedeşte că această colonie a fost 
creată în secolul al IX-lea. 

Astfel în jurul anilor 800 î.e.n. principalele colonii ale 
fenicienilor din apusul Mediteranei fuseseră întemeiate. 
Punctele cheie - Cartagina, Utica, Motya şi Malta - controlau 
trecerea strâmtă din centrul Mediteranei către Gades şi 
dincolo de Oceanul Atlantic. Aşezările din Sardinia ale 
fenicienilor - Nora, Tharros, Sulcis şi Caralis — îi împiedicau 
pe greci să ocupe sudul acestei insule în vreme ce etruscii, 
aliați ai fenicienilor, îi împiedicau să ocupe nordul Sardiniei 
şi Corsica. Dar grecii câştigă, creând în sudul Franței colonia 
de la Massalia în 600 î.e.n., apoi ei aveau un control ferm 
asupra părții de răsărit a Siciliei şi sudul Italiei, iar grecii 
aveau o colonie foarte importantă la Cirene, pe coasta 
africană, între Egipt şi Syrtica, unde va exista un regat mult 
mai târziu. 

În jurul anilor 500 î.e.n. s-a trasat o linie imaginară de 
delimitare între sferele de influență greacă şi feniciană - în 
nordul Africii, câțiva kilometri la apus de localitatea modernă 
El Agheila. Drept urmare Cartagina a împiedicat orice 
stabilire de contoare sau colonii la apus de această linie. 

Însă mult înainte, Cartagina crease o colonie la Ibizza, 
unde exista un port foarte bun ce trebuia luat de fenicieni 
înaintea grecilor. În Insulele Baleare, fenicienii au întemeiat 


de asemenea colonii, dar nu ştim datele la care au fost 
fondate. În orice caz numele de Port Mahon (Magon) în insula 
Minorca din Baleare este fenician şi acesta este unul din 
porturile cele mai bune din Mediterana. De fapt cartaginezii 
au folosit în armatele lor şi mercenari din Insulele Baleare. 

În Spania, Gades (qadeş „sfânt” în feniciană) era portul cel 
mai însemnat al fenicienilor de unde exportau minereurile de 
la Tartessos (sau Tartiş). Din secolul al VIII-lea î.e.n. s-au 
găsit urme de ceramică feniciană în sudul şi sud-estul 
Spaniei, şi de aceea s-a pus la îndoială data fondării coloniei 
din Gades, care ar fi fost în secolul al XII-lea î.e.n. În realitate 
este greu de admis o colonizare feniciană în vestul 
Mediteranei înainte de anul 1000 î.e.n., pentru că urmele 
arheologice nu merg dincolo de sec. VIII î.e.n. 

În Spania fenicienii au fondat colonii la Abdera, Sexi, 
Malaga în sud, dar aveau centre şi înlăuntrul țării, ca de 
pildă la Villaricos unde s-au găsit multe urme punice. Totuşi 
primul război punic a nimicit aproape în întregime influența 
Cartaginei în Spania, până când Hamilcar a reînviat-o în 238 
î.e.n. şi a întemeiat câţiva ani mai târziu Carthaga Nova şi 
Akra Leuke. Însă înfrângerea Cartaginei în al doilea război 
punic a nimicit imperiul spaniol al cartaginezilor şi Spania a 
rămas o provincie romană. 

Sunt unele date care ne impun să admitem că pe coasta 
marocană coloniile feniciene de la Mogador, Tangier şi 
Tamuda au fost întemeiate în secolul al VI-lea dacă nu în al 
VII-lea î.e.n. Dar aceasta înseamnă că cei care au colonizat 
aceste oraşe au venit din Fenicia şi nu din Cartagina. Pare 
mai probabil că puterea cartagineză asupra coastei marocane 
a început odată cu fondarea coloniilor ei de către Hanno la 
425 î.e.n. 

Desigur condițiile aspre de navigaţie ale fenicienilor 
impuneau neapărat să se oprească seara într-un port sau un 
punct de debarcare. De aceea fenicienii în expansiunea lor au 
parcurs cu navele importante etape de-a lungul coastelor 
maritime între puncte situate la 30-40 km, adică atât cât 
putea parcurge o corabie ziua. Navigaţia de noapte era 
desigur posibilă — graţie stelei polare, pe care se pare că au 


descoperit-o fenicienii — dar nici ei, nici grecii nu îndrăgeau 
navigația noaptea. Astfel este de aşteptat ca de-a lungul 
Mediteranei să aflăm, în multe părți, atât etapele navigației 
feniciene, cât şi unele coaste pe care aceşti corăbieri au creat 
contoare, porturi, colonii chiar, adică locuri de adăpost 
pentru nave, dar şi puncte de aprovizionare cu apă de băut şi 
de refugiu împotriva vânturilor şi furtunilor. Dacă fenicienii 
întemeiau o colonie, apoi ei căutau „chipul”, asemănarea cât 
mai perfectă a viitoarei lor colonii cu un oraş din Fenicia şi 
cu țărmul său, dotat cu un promontoriu (pe care să aşeze 
acropola) şi cu două porturi deosebite. 

Nu este nici un dubiu că fenicienii nu au urmărit o 
expansiune teritorială, ci doreau să-şi câştige doar clienți 
pentru mărfurile lor, ceea ce nu i-a împiedicat să ocupe şi o 
parte din hinterland când voiau să fie siguri de fidelitatea 
autohtonilor. 

Cât priveşte răspândirea coloniilor feniciene trebuie să 
remarcăm că multe din acestea nu au fost fondate de oraşe 
din Fenicia, ci de o colonie feniciană, Cartagina. 

Înflorirea Cartaginei a dus la oarecare decadență a 
statelor-oraşe mame din Fenicia, mai cu seamă că acestea 
devin repede supuse şi dominate de regii Asiriei şi ai 
Babylonului, mai târziu de Alexandru cel Mare şi de regii 
elenistici — adică Ptolomei şi Seleucizi — din Egipt şi Siria. 


Cartagina 


Dintre toate statele-oraşe feniciene, Cartagina a fost cea 
mai mare şi cea mai însemnată pentru desfăşurarea istoriei 
lumii vechi. Cartagina a fost mult mai vestită decât maica sa, 
Tyrul, şi dominaţia ei asupra tuturor coloniilor feniciene din 
apusul Mării Mediterane nu a fost contestată nicicând până 
la prăbuşirea sa în 146 î.e.n. Apoi existau mai multe date 
istorice şi arheologice cu privire la Cartagina decât cu privire 
la toate cetățile feniciene luate la un loc. 

Un istoric sicilian, Philistus, citat de Eusebiu de Cezareea, 
este singurul care afirmă că fondarea Cartaginei a avut loc în 
secolul al XIII-lea î.e.n. de către Zor şi Carchedon, fără 
îndoială personage mitice eponime, Zor fiind Tyrul şi 
Carchedon, Cartagina. Însă data fondării Cartaginei este 
sigur anul 814 î.e.n. şi această dată se potriveşte cu vestigiile 
arheologice găsite în acest oraş. Căci ceramica din 
mormintele punice, din stratul cel mai vechi aflat în incinta 
lui Tanit, este din secolul al VIII-lea î.e.n. Pe de altă parte 
Elissa (Dido) nu este un mit şi ruda sa Izabela este acea care 
s-a căsătorit cu regele iudeu Ahab în secolul al IX-lea î.e.n. 

Într-adevăr izvoarele greceşti şi latine afirmă că 
întemeierea Cartaginei s-a făcut în anul 814 î.e.n. şi după 
cum povesteşte istoricul roman Justinus22, pe care îl 
reproduc cei mai mulți dintre scriitorii ce se ocupă de 
originile Cartaginei, la Tyr domnea un rege Pygmalion, a 
cărui soră Elissa se căsătorise cu unchiul ei Acherbas, mare 
preot al zeului Melqart şi extrem de bogat, ceea ce stârni 
lăcomia regelui Pygmalion, care urzi o uneltire împotriva lui 
şi îl ucise. Atunci Elissa fugi în Cipru cu un grup de prieteni 
şi se căsători cu un mare preot al zeiței Astarte. De aici ea 


22 Iustinus, Histoire universelle, ed. Panckoucke, Paris, 1883, XVIII, 4-6 


fugi în Africa şi ajunse în locul unde avea să se înalțe 
Cartagina. Acolo ea cumpără pământ atât cât putea să 
acopere o piele de bou, dar ea tăie în fâşii lungi pielea de bou 
şi cuprinse o mare întindere de pământ cu dealul pe care 
avea să se ridice noua cetate. Aici este desigur un joc de 
cuvinte, atât de frecvent în literatura semiţilor şi a egiptenilor 
(cum am putut să arătăm de nenumărate ori) căci Byrsa, 
cartierul portului din Cartagina, are tocmai sensul de piele de 
bou. Legenda spune că regele autohton care vânduse Elissei 
pământul acoperit de o piele de bou, se îndrăgosti de ea şi 
voia să o ia de nevastă. Dar Elissa, vrând să rămână 
credincioasă soțului ei, se aruncă în flăcările unui rug pe 
care ea însăşi îl aprinsese. Mai târziu, în legende, numele de 
Elissa (evident semit, având sensul de „zeiță” El işa „zeu 
femeie”) a fost înlocuit cu acela de Dido, nume ce apare în 
Eneida lui Virgiliu23, dar care în feniciană ar însemna 
„femeie războinică, eroină” după mărturia mai multor autori 
antici, şi care pare a fi femininul lui David (D W D) ce are 
sensul de „căpetenie, şef'24. 

După crearea oraşului Cartagina, acesta îşi menţine 
legăturile religioase cu Tyrul - cetatea mamă a sa, dar la 
rândul ei întemeiază o serie de colonii în Mediterana de apus. 

Dar dincolo de legende sunt o serie de realități economice 
care explică întemeierea Cartaginei la o depărtare atât de 
considerabilă de Tyr. În secolul al XII-lea î.e.n., s-au stabilit 
primele relaţii directe între Fenicia şi regatul Tarşiş în 
Andaluzia de azi, provincie spaniolă, care devenise, datorită 
minelor sale, centrul industrial cel mai însemnat al 
Mediteranei. Era foarte necesar ca fenicienii să ocupe etape 
intermediare pe traectul acestui drum din Fenicia în Spania, 
lung de peste 1000 km. De aceea ei întemeiază mai întâi 
colonia Utica, ce ar data din anul 1100 î.e.n. Statul-oraş Tyr 
atingea atunci culmea puterii sale, în acelaşi timp cu 
Israelul, statul evreilor din Palestina; alianța şi prietenia 


23 Pierre Cintas, Manuel d'Archeologie punique, ed. A. et J. Picard, Paris, 
1970, p. 14 sq. 
24 Ibidem, p. 16 


dintre Hiram şi Solomon (către 970-935 î.e.n.) exprimă 
această înflorire a statelor siro-palestiniene, eliberate pentru 
o vreme de amenințarea şi expedițiile de pradă ale celor două 
puteri colosale, Babylonul pe de o parte, Egiptul pe de alta, 
dacă nu luăm în seamă imperiile hittit şi mitannian. 


Măşti care fac grimase, găsite la Cartagina și 
llisa (sec. VII. î.e.n.) 


Dar la începutul secolului al IX-lea î.e.n. bogățiile strânse 
în marele port mediteranean ce îl constituia Tyrul, datorită 
comerțului cu toate statele vecine, au atras cel mai 
primejdios dintre popoarele de pradă - pe asirieni. 
Amenințată, asediată, supusă la biruri şi contribuții 
istovitoare, marea cetate feniciană Tyr a vrut să-şi pună la 
adăpost averile sale într-o capitală nouă. Şi de aceea au 
întemeiat Cartagina, Qart Hadaşt „Oraşul nou” mai întâi în 
Cipru, apoi într-o regiune cât mai îndepărtată cu putință de 
cotropitorii asirieni din Africa. 


Minerul de fildeș al unei oglinzi (Cartagina, sec. VII, î.e.n.) se 

Astfel se întemeiază Cartagina şi primele două secole ale ei 
sunt pline de obscuritate căci nu ne-au parvenit date cu 
privire la aceste epoci. Este evident, însă, că puterea statului- 
oraş Tyr, care o fondase, scade din ce în ce, fiind asediat şi 
oprimat de regii asirieni Sargon, Senacherib şi Asarhadon. 
Grecii însă, conştienţi de această diminuare a forțelor, nu 
stau inactivi şi între anii 750-500 î.e.n. trimit gloate mari de 
colonişti în partea de răsărit a Siciliei de unde îi izgonesc pe 
fenicieni, pe coastele Italiei şi în sudul Franței pe coasta 
provensală, ba chiar în sudul Spaniei şi în Cirenaica. 
Cartagina primeşte şi ea colonişti veniți din Tyr, dar adună în 
jurul ei toate coloniile feniciene începând de la Gibraltar până 
la Malta. În schimbul protecţiei pe care Cartagina o aduce 
acestor colonii feniciene ea cere de la ele să renunțe la orice 
independenţă politică sau economică. Astfel se creează în 
jurul Cartaginei o confederație a coloniilor feniciene care 
devine pe încetul imperiul cartaginez. La început acesta era 
condus de regi care comandau armatele marii cetăţi 
mediteraneene împotriva grecilor din Sicilia. Nu ştim cum 
erau aleşi aceşti regi, dar autoritatea lor era mai mare decât a 


suffeţi-lor, judecătorilor de mai târziu. Războaiele Cartaginei 
împotriva grecilor se continuă în tot cursul secolului al VI-lea 
î.e.n. şi etruscii se aliază cu punii, numele dat cartaginezilor 
de romani, luând parte la o serie de bătălii navale alături de 
ei. În acest fel cartaginezii obţin mari victorii în cursul 
acestui secol şi la 525 î.e.n. nimicesc colonia întemeiată de 
grecii foceeni în Corsica, iar la 510 î.e.n. izgonesc din Libia pe 
strategul spartan Dorieus. Tot în această epocă grecii sunt 
împiedicaţi definitiv să pătrundă în regatul Tartesos din 
sudul Spaniei, de unde îşi procurau cositor şi probabil 
aramă. 

Împotriva coloniilor greceşti din Sicilia, Cartagina trimite 
pe generalul său Malchus care supune o parte a acestei 
insule dar este învins de locuitorii insulei Sardinia, 
înfrângere pentru care este exilat. Dar el se răscoală, 
împresoară Cartagina, o cucereşte şi este acuzat de tiranie şi 
condamnat la moarte. Lui îi urmează Magon, ai cărui urmaşi 
cârmuiesc Cartagina timp de trei generații, printre ei fiind 
Hamilcar şi Hasdrubal. 

Pe de altă parte aliații cartaginezilor, etruscii care 
străbăteau Marea Adriatică atacând navele greceşti, „pirații 
tirenieni”, cum le spuneau grecii, sunt supuşi şi biruiți de 
romani în Italia. Romanii încheie şi ei cu cartaginezii un 
tratat în care se delimitau zonele de influență ale fiecărei 
părți. 

Cartagina acceptă, se pare, dominaţia virtuală a „marelui 
rege”, a regelui perşilor, şi astfel în secolul al V-lea î.e.n. se 
stabileşte o alianță strânsă între fenicienii din Cartagina şi 
perşii care aveau ca scop principal nimicirea puterii grecilor 
în Mediterana orientală şi occidentală. 

Diodor din Sicilia relatează că regele perşilor, Xerxes, a 
trimis ambasadori la Cartagina pentru a o determina să atace 
oraşele greceşti din Sicilia şi Italia, în vreme ce ei, perşii, ar fi 
atacat cetățile greceşti din Grecia continentală. Şi într-adevăr 
cartaginezii îl trimit pe Hamilcar, fiul lui Magon, cu o flotă 
mare să atace cetăţile greceşti din Sicilia, debarcă la Palermo 
şi de acolo se duce spre Himera. În lupta care a avut loc 
armata cartagineză, căreia o furtună pe mare îi nimicise 


corăbiile cu cai şi care de luptă, este complet biruită, 
Hamilcar însuşi cade alături de un mare număr de ostaşi, iar 
flota sa este incendiată. Bătălia de la Himera, în care armata 
cartaginezilor este nimicită a avut loc în aceeaşi zi a anului 
480, afirmă istoricii greci, în care s-a dat bătălia de la 
Salamina unde flota feniciană, luptând de partea perşilor, 
este anihilată cu totul. Astfel încercuirea grecilor este 
definitiv sfărâmată, dar cartaginezii continuă să aibă lupte cu 
duşmanii lor grecii şi după înfrângerea de la Himera. Aceştia, 
sub conducerea lui Dionysos, tiranul Siracuzei, reuşesc să 
înfrângă de câteva ori oştirile cartagineze şi un tratat de pace 
stabileşte granița dintre greci şi cartaginezi în Sicilia. 

Sigur este că înfrângerea cartaginezilor la Himera în 480 
î.e.n. este o dată foarte însemnată în istoria Cartaginei 
fiindcă ea marchează începutul declinului acestei mari cetăți 
feniciene. Despărțită în comunicațiile ei maritime de statele- 
oraşe feniciene şi de aliaţii ei perşi, Cartagina trebuie să ia 
măsuri de apărare extreme. O răscoală dărâmă dinastia 
Magonizilor şi puterea politică este preluată de aristocrație, 
care o va exercita timp de două secole, grație curții sale de o 
sută patru judecători. Orice import de obiecte fabricate este 
interzis şi o austeritate rigidă este impusă cetăților 
Cartaginei. O reformă religioasă epurează panteonul 
cartaginez şi primul loc este acordat lui Tanit — personificare 
divină a oraşului Cartagina - aşa cum era Palas-Atena la 
Atena. În fine se face totul spre a se spori resursele 
alimentare şi materiile prime, în special metalele necesare 
statului în caz de război, şi în acest scop se fac îndrăznețe 
expediții maritime şi pe uscat. Cartagina nu avea decât 
puţine împrejurimi care erau veşnic amenințate de triburile 
libiene ce trebuiau mereu plătite. Armatele cartagineze 
cuceresc în jurul cetăţii lor un teritoriu vast, care a cuprins 
cea mai mare parte a Tunisiei de azi, şi care a fost lucrat şi 
pus în valoare în mod sistematic. Marile expediţii cartagineze 
- aceea a lui Hannon pe coastele Marocului şi ale Senegalului 
— aceea a lui Himilcon în Oceanul Atlantic - măresc relațiile 
comerciale ale marii cetăți şi îi sporesc posibilitățile de 
achiziție a aurului dar şi a cositorului. 

PLANUL CETĂŢII-ORAȘ CARTAGINA 

După ce o vreme Cartagina a fost în defensivă, în Sicilia, la 
409 î.e.n. ea se socoate destul de puternică spre a profita de 
prăbuşirea hegemoniei ateniene şi de eşecul încercării Atenei 
de a cuceri Siracuza. Timp de un secol vor dura luptele 
neîntrerupte dintre fenicieni şi grecii din Sicilia; coloniile 
greceşti din sudul Siciliei sunt nimicite de armatele punice, 
dar rezistența tiranului Siracuzei, Dionysos, îi opreşte pe 
cartaginezi şi salvează populația greacă din această insulă. 


Șase stele funerare făcute din calcar pi 


brut (incinta templului zeiței Tanit 

din Cartagina) i 

La sfârşitul secolului al IV-lea î.e.n. un succesor al său 
Agatocle, cu patrusprezece mii de soldați şi şaizeci de corăbii 
de război, mută câmpul de luptă pe pământul cartaginez şi 
debarcă lângă capul Bon, alături de marea cetate punică, 
pornind hotărât împotriva ei. Deşi debarcă şi cartaginezii în 
Sicilia, totuşi Agatocle obține o serie de victorii, fiind silit să 
se retragă din Africa după ce primeşte drept compensație o 
mare sumă de bani. 

Violenţa luptelor între Cartagina şi greci nu a împiedicat-o 
deloc să primească, începând din secolul al IV-lea î.e.n., 
civilizaţia inamicilor săi împotriva cărora se înverşuna. În 
396 î.e.n., se introduce la Cartagina cultul zeițelor Demeter şi 
Kore, zeițele greceşti ale grâului şi ale morţilor, ceea ce 
reprezintă o reformă însemnată. Pe de altă parte apariția în 
Orient a imperiului grecesc al lui Alexandru cel Mare, apoi a 
statelor diadohiilor (statele conduse de regii-moştenitori ai lui 
Alexandru cel Mare), state de cultură greacă, a făcut să se 
schimbe întreaga orientare politică a Cartaginei, care nu mai 
putea să rămână acum izolată şi duşmănoasă față de greci. 
Astfel se produce o apropiere între Cartagina şi guvernarea 
din Egipt a regilor Ptolemei, ceea ce a permis ca să se 
reînnoiască relațiile comerciale şi culturale cu Fenicia, aflată 


acum sub stăpânirea regilor lagizi. 

Hegemonia pe care Cartagina o exercita în Mediterana 
occidentală a fost însă amenințată de puterea crescândă a 
Romei. Roma obținuse în urma unei succesiuni neîntrerupte 
de victorii militare dominația în Peninsula Italică, supunând 
porturile greceşti din Italia de sud şi centrele etrusce şi 
samnite. Dar noii supuşi ai; Romei, — în special grecii —, i-au 
împins pe romani să intervină în Sicilia împotriva punilor în 
momentul când Cartagina cucerise aproape toate oraşele din 
această insulă. Războiul romanilor împotriva Cartaginei, 
cunoscut sub numele de primul război punic. (263 - 241 
î.e.n.), a fost dezastruos pentru puni, cu tot eşecul expediției 
lui Regulus în Africa. Pentru cartaginezi pierderea Siciliei era 
mai puțin însemnată decât nimicirea marinei şi secătuirea 
visteriei, care a urmat primului război punic. 

Pe deasupra o cumplită răscoală a mercenarilor, care nu 
fuseseră plătiți, a dus şi la o revoltă a supuşilor libieni ai 
Cartaginei. 

Regimul aristocratic al marilor negustori şi proprietari de 
corăbii, s-a prăbuşit în urma acestei crize sociale, economice 
şi militare şi Amilcar Barca a preluat conducerea statului 
cartaginez. Acest general a înțeles că salvarea nu putea fi 
pentru cetatea sa decât în recâştigarea bogățiilor metalice din 
Spania. Se pâre, însă, că era imperios necesar să se modifice 
cu totul metodele de exploatare a ținuturilor supuse 
Cartaginei şi nu mai eră cu putință să se controleze 
economia unei țări ocupând doar câteva porturi. Luându-l ca 
model pe Alexandru cel Mare, Amilcar. Barca puse bazele 
unei stăpâniri militare al cărei cârmuitor era el, în Peninsula 
Iberică (228 - 219 î.e.n.). Cei ce i-au urmat, din familia 
Barca, adică Hasdrubal şi Hannibal au pus stăpânire până la 
râul Ebru pe regiunile din Spania, situate la sud de această 
frontieră. Cartagina sub cârmuirea acestor conducători 
Barcizi părea să devină capitala unui imperiu apusean a 
cărui civilizație şi organizare semăna aidoma cu unul din 
regatele helenistice create după moartea lui Alexandru cel 
Mare de Diadohi. 

Grecii din Marsilia, al căror comerț era stânjenit şi 


sugrumat chiar de puni, au cerut romanilor să lupte energic 
împotriva cartaginezilor. Este foarte probabil că Hannibal a 
socotit că va putea să-i înfrângă pe romani zdrobindu-i sub 
puterea de temut a celților şi va putea scoate din confederația 
italiană popoarele aliate şi supuse Romei, spre a le aduce în 
imperiul punic (218 î.e.n.). 

Celţii au luptat alături de puni, şi Hannibal, trecând Alpii 
pe spatele elefanților, ajunge în Italia până la porțile Romei. 
(Hannibal ad portas! „Hannibal este înaintea porților!” era 
strigătul romanilor în acea vreme). El biruieşte şi nimiceşte 
armatele romane la Trasimene şi la Cannae (217 — 216 î.€.n.). 
Pe de altă parte doi regi helenistici devin aliați ai lui 
Hannibal, Filip al V-lea al Macedoniei şi Hieron din Siracuza, 
dar fără să-şi trimită multă armată în ajutorul lui Hannibal, 
care rămânea imobilizat în Italia. Atunci Scipion atacă 
posesiunile cartagineze din Spania, şi-i foloseşte pe numizi, 
populaţii berbere care întemeiaseră în secolul al IV-lea mici 
regate supuse Cartaginei, spre a-i ataca pe puni. Lupta între 
aceştia şi romani s-a dat la Zama (207 î.e.n.), sub zidurile 
acestei capitale numide a regatului lui Masinissa. Înfrângerea 
punilor a încheiat al doilea război punic, aceştia trebuind să 
plătească o enormă despăgubire de război şi li se incendiază 
întreaga flotă. 

Nu avem ştiri precise despre viața Cartaginei în următorii 
cincizeci de ani, care nu au fost însă decât o lungă agonie. 
Desigur ea nu a putut să mai întemeieze colonii noi, dar avea 
fără îndoială legături comerciale cu acele colonii din nordul 
Africii sau de pe coasta Atlantică a Marocului, poate şi a 
Senegalului şi cu Insulele Canare. 

De asemenea Cartagina a avut legături comerciale cu 
regatele helenistice din răsăritul Mediteranei, arta punică 
fiind influențată mult de cea elenistică. Se pare că 
agricultura a prosperat mult în această epocă şi pământurile 
cultivate (cele din Tunisia de azi) au fost şi mai extinse. Pe de 
altă parte negoțul numidic al lui Masinissa sub influența 
punilor a căpătat o mare prosperitate. Dar Masinissa atacă 
des teritoriul cartaginez şi jefuieşte rodnicele câmpii punice 
sub adăpostul tratatului de pace care interzice punilor să 


facă război fără permisiunea romanilor. Drept urmare, Roma 
declară război în 149 Cartaginei, acuzând-o că a violat 
tratatul de pace. 


Traseul vechiului N. 


țărm al mării pă 


ebei g“ 

1 

CO SEBKRET ER-RIANA GIS 9 TER 
y Gomorte 


g 
țărm 


i ia şi palisa- 
dei întăriturilor stabilite |! 
de Generalul Duval” j Sidi Douga t past Fă 


WEGP 


pa 


ŢĂRMUL CARTAGINEZ CU AMARA PORTURILOR ȘI INCINTELOR 


În acest al treilea război punic (149 — 146 î.e.n.) Cartagina 
este ocupată, arsa şi nimicită din temelie de către oştile 
romane conduse de Scipio Africanul cel Tânăr. Tot ţinutul 


stăpânit altădată de Cartagina devine colonie romană, dar 
limba, religia şi cultura feniciană se păstrează vie încă până 
în sec. al V-lea al erei noastre după mărturia Fericitului 
Augustin. Putem explica aceasta prin faptul că deşi a nimicit 
Cartagina. Borna a lăsat să subziste acele oraşe feniciene 
care au ajuta-o în lupta ei împotriva marii cetăți punice. 
Aceste oraşe punice Roma le-a Secretat aliaje şi şapte cetăți 
feniciene au căpătat statutul de oraşe libere. De fapt în. 
Africa de Nord se mai vorbea încă limba punică în timp ce în 
Fenicia, în marile state-oraşe feniciene de altădată nu se mai 
vorbea decât limba aramaică. 

Roma a creat din teritoriul ocupat de Cartagina o 
provincie, dar numai după o sută de ani s-a ridicat un alt 
oraş din ruinele Cartaginei care fusese arsă şi se arase cu 
plugul pe locul în care se găsise marele oraş. Dar în regatul 
numidic al lui Masinissa, care fusese dependent atât de mult 
timp de Cartagina şi de cultura ei, mai trăiau refugiați şi 
oameni influențați de cultura punică. Atunci când pe ruinele 
Cartaginei s-a ridicat un oraş roman, el a fost populat într-o 
mare măsură de africani care vorbeau o limbă punică mai 
rudimentară - limba neopunică şi ei se închinau la zeitățile 
punice Baal-Hamon, Tanit, Eşmun şi Melqart sub numele lor 
romane Saturn, Caelestis, Aesculap şi Hercule. 

Cunoaştem cu destulă exactitate planul Romei antice şi al 
Atenei din epoca de aur a lui Pericle, dar ştirile ce rie au 
parvenit despre planul Cartaginei nu ne îngăduie un plan 
coerent al marei cetăți feniciene. Avem totuşi unele date 
despre monumentele şi edificiile ce se înălțau şi putem, cu 
oarecare aproximaţie, grație săpăturilor arheologice făcute în 
ultimii cincizeci de ani, să avem o idee generală despre planul 
Cartaginei. 

Cartagina era clădită pe o peninsulă, pe care dealuri o 
limitează dinspre mare, şi spre vest alte înălțimi o izolează de 
restul regiunii. Appian spunea despre Cartagina că este o 
navă ancorată. Aceasta e o situație rară pe coasta africană a 
Mediteranei şi nu e de mirare că fenicienii au folosit-o spre a- 
şi crea o colonie. Dar coloniile feniciene se deosebeau esențial 
de cele greceşti. Coloniile greceşti se formau prin emigrarea 


unor grupuri de oameni care plecau fără să se mai gândească 
la reîntoarcere. Fenicienii căutau în mod principal contoare 
comerciale unde ar fi putut să-şi pună navele în siguranţă în 
timpul unei escale, să-şi odihnească vâslaşii şi să-i 
aprovizioneze cu apă şi alimente, în fine unde ar fi putut să 
depună unele mărfuri spre a face un comerț folositor cu 
băştinaşii. Coasta Africii de Nord nu ar fi trebuit să incite pe 
fenicieni să debarce acolo, căci populaţia era destul de 
primitivă şi nu ar fi putut face un negoţț aducător de câştig. 
Dar țărmul mediteranean al Africii de Nord era drumul spre 
bogăţiile fabuloase ale regatului Tartesos din sudul Spaniei, 
unde se aflau câmpia sudică a Andaluziei şi mai ales minele 
de aramă, de argint şi de asemenea de cositor, metal 
indispensabil pentru fabricarea bronzului. 

Cositorul era adus în lumea antică din regatul Tartesos 
dar şi din Insulele Casiteride, din Insulele Britanice. 
Apropierea acestor bogății miniere a dus la crearea coloniei 
de la Utica în secolul al IX-lea. Desigur coloniştii de la Utica 
i-au călăuzit pe noii sosiți la Cartagina. Acesta, „oraşul nou”, 
Qart Hadaşt, a fost conceput de la bun început ca un tot în 
stare să se întrețină singur pe sine, având însă trei elemente 
distincte: un oraş aşezat la înălțime, citadelă, corespunzând 
acropolei din statele-oraşe greceşti, centru religios şi politic al 
oraşului care a primit numele de Byrsa, apoi un oraş situat 
mai jos, închegat în jurul porturilor. În fine o suburbie rurală 
numită Megara unde casele de locuit se aflau printre ogoare 
şi grădini. 

Oraşul propriu-zis era la început destul de restrâns şi 
acropola era despărțită de cartierul porturilor, cimitire şi 
temple erau aşezate la marginea fiecăruia din aceste două 
porțiuni ale oraşului. Portul sau mai bine-zis porturile 
reprezentau centrul comercial al oraşului. Texte ale lui 
Diodor din Sicilia, Strabo şi Appian arată că în vremea 
războaielor punice, Cartagina avea un port săpat în interiorul 
oraşului şi divizat în două bazine: unul dreptunghiular 
pentru corăbiile de comerț şi celălalt, circular, pentru navele 
de război. Portul comercial avea în centrul său o mică insulă 
dominată de un chioşc ce servea drept post de comandă 


amiralului. Cele două lagune care au rămas pe locul unde s- 
a înălțat Cartagina reprezintă vestigiile acestor porturi sau 
cothon-uri (cuvânt derivat dintr-un termen fenician care 
înseamnă „a tăia, a săpa”) şi indică un port săpat de mână 
omenească în opoziție cu port natural. 

Scriitorul grec Appian descrie, după Polibiu, porturile 
Cartaginei în sec. al II-lea î.e.n.: „Porturile erau orânduite în 
aşa fel încât corăbiile treceau din unul în altul, dinspre mare 
se pătrundea printr-o intrare largă de 70 picioare (20,72 m) 
care se închidea cu lanțuri de fier. Primul port, destinat 
negustorilor, era dotat cu amare numeroase şi variate. În 
mijlocul portului interior era o insulă. Insula şi portul erau 
mărginite de cheiuri mari. De-a lungul acestor cheiuri se 
aflau loje, intrânduri făcute să adăpostească 220 de nave. 
Deasupra lojelor se aflau magazii pentru pânzele şi frânghiile 
şi catargele corăbiilor. Înaintea fiecărei loje în care intra o 
navă se aflau două coloane ionice care dădeau circumferinței 
portului şi insulei aspectul unui portic. Pe insulă, se clădise 
un chioşc pentru amiral, de unde plecau semnalele cu 
trompete şi chemările crainicilor şi de unde supraveghea 
amiralitatea. Insula era aşezată înaintea intrării în port şi era 
cu mult ridicată peste nivelul mării, astfel că amiralul vedea 
ce se petrece pe mare, în vreme ce acei ce veneau din largul 
mării nu puteau deosebi limpede ce se află înlăuntrul 
portului. Arsenalele rămâneau nevăzute chiar pentru 
neguțătorii ce intrau în port pe corăbiile lor; într-adevăr erau 
înconjurate de un zid dublu şi de porturi care permiteau 
negustorilor să treacă din primul port în oraş fără să 
pătrundă prin arsenale”25. 


25 Appian, Pan., 96 


Douăzeci de stele funerare din calcar fin găsite la Cartagina 
Cartagina mai poseda un debarcader la mare numit homa 
de către greci, dar porturile sale erau relativ mici, având ca 


suprafață patru hectare pentru portul comercial, opt hectare 
pentru portul militar. Roma şi Alexandria aveau porturi mult 
mai vaste, dar P. Cintas a arătat că punii au rămas 
credincioşi unei concepţii arhaice a porturilor lor, întrucât 
corăbiile ajungând în port erau îndată trase pe uscat în lojele 
care împărțeau portul. 

În ceea ce priveşte zidurile de apărare ale Cartaginei, în 
vremea războaielor punice întreaga peninsulă pe care este 
clădită marea cetate feniciană forma un imens câmp 
înconjurat de metereze şi ziduri. Înspre uscat exista un zid 
triplu care avea înaintea lui un şanţ adânc plin de apă. Zidul 
dinlăuntru, înalt de 13,32 m şi lat de 8,88 m la bază, era 
folosit în acelaşi timp ca arsenal. Cazemate etajate amenajate 
pe partea dinspre oraş a zidului puteau adăposti trei sute de 
elefanți, patru mii de cai, douăzeci de mii de ostaşi, pedeştri 
şi patru mii de călăreți. Zidul era întrerupt de turnuri înalte 
la fiecare 59 metri. 

Dealul pe care era aşezată acropola Cartaginei, Byrsa, avea 
propriile sale fortificaţii, înlăuntrul zidurilor oraşului, care 
măsurau circa 32 km în lungime. 

Templele din Cartagina erau foarte numeroase şi deosebite 
între ele, iar aspectul li s-a schimbat mult în decursul 
vremurilor. În vremea întemeierii oraşului, concepţia foarte 
austeră pe care cartaginezii, ca toți canaaneenii, şi-o 
formaseră despre divinitate, îi împiedicase să clădească 
temple zeilor. Locul unde avea să se manifeste numenalul 
trebuia să fie gol, adică o înălțime de munte, sau dumbravă. 
Alteori se aşeza în aceste locuri o piatră mare, un beții (de la 
bait „casă” şi El „zeu”), în care forța numenală avea să se 
concentreze. Adesea aceste pietre acopereau cenuşa unei 
jertfe, fie jertfa unui animal, fie sacrificiul molk al unui copil. 
Cartaginezii au conservat până la sfârşit acest tip de 
sanctuar, care era marcat deseori de o stelă, şi pe care îl 
numim tophet după numele ce i se dă în cărțile sacre ale 
iudeilor. 

Dar influența egipteană i-a împins pe fenicieni să înalțe 
temple unde trebuiau să locuiască zeii. La Ugarit citim în 
textele găsite acolo, că se construise un astfel de templu ale 


cărui urme au fost regăsite26. La Cartagina, locul unde se 
ridicaseră astfel de tophete se afla în marginea portului 
comercial. P. Cintas socoate că această plajă era sacră 
întrucât la ea au debarcat navele cu Dido (Elissa) 
întemeietoarea Cartaginei. Mai târziu s-au construit mici 
capele având forma unui templu mic, în care era adăpostită 
cenuşa copilului cartaginez „trecut prin foc”, adică ars în 
braţele de bronz ale lui Baal-Hammon, înroşite în foc. Dar 
dezordinea care se arată în acest tophet, sărăcia jertfelor, 
urâțenia stelelor mortuare sunt o mărturie vie a indiferenței 
estetice a cartaginezilor şi a lipsei lor de sensibilitate față de 
frumos şi de artă în general, care este în contrast izbitor cu 
atrocitatea sălbatică a jertfei de copii. Desigur acest refuz de 
a căuta frumosul şi al iubi este comun tuturor canaaneenilor 
şi trebuie să reamintim porunca a patra a Decalogului care 
interzice iudeilor, frați buni ai fenicienilor, prin limbă, orice 
creație artistică plastică. Dar micile temple aşezate în aria de 
tophete reproduceau marile temple din Cartagina, asupra 
cărora putem în felul acesta să avem o imagine, aproximativă 
desigur. Unele din ele arată o netă înrâurire egipteană, altele 
sunt asemenea unor temple greceşti, mărturisind puternica 
influență a artei helenistice care a existat în Cartagina în 
ultimele ei secole de viaţă. 

În 1916 a fost descoperită o capelă feniciană mai mare 
care se ridica la cinci sute de metri de cartierul tophetelor, 
dar această capelă a fost imediat distrusă de lucrările căii 
ferate care se construia pe atunci. Totuşi s-a putut face 
planul ei şi s-au luat obiectele ce se găseau înlăuntru. Capela 
era o încăpere dreptunghiulară, ca o cella egipteană sau 
greacă, fără ferestre, împărțită în două, în sensul lungimii, de 
un zid de pământ bătut, în fundul capelei se găsea o 
banchetă, alături console purtau statui votive. Pe jos era o 
pardoseală de bucăți de cărămidă încrustată cu marmură 
albă. Mai târziu a fost înălțat la Douga, pe timpul romanilor, 
un templu lui Saturn, nume sub care era adorat în realitate 
zeul fenician Baal-Hammon pe care l-a studiat L. Carton, 


26 C. A. Schaeffer, Ugaritica, II, p. 128 


acelaşi arheolog care a studiat capela punică descrisă mai 
sus. În acest templu, în care se văd elementele esenţiale ale 
arhitecturii punice, exista o intrare monumentală, o curte 
descoperită, apoi capele mai mici în care se aflau zeii, dar 
capela lui Baal-Hammon e mult mai importantă şi aşezată în 
fund. În jurul curţii dreptunghiulare, se află un portic cu 
coloane. Tot aşa templul zeiței Caelestis, nume sub care era 
adorată Tanit, cuprindea o curte mare înconjurată de capele 
dedicate tuturor zeilor din Cartagina. 

Construcțiile civile, mai mult decât cele cultice, au fost 
înrâurite de arhitectura greacă. Astfel am arătat că portul 
Cartaginei, având la exterior coloane ionice se înfățişa ca un 
portic circular. În apropierea portului se afla o agora, o piață 
publică unde se adunau cetățenii, piață care nu exista în 
oraşele egiptene, feniciene şi mesopotamiene întrucât nu 
putea fi vorba de deliberare şi de discuţii în aceste state 
opresive. Agora părea grecilor simbolul însuşi al libertăţii lor, 
precum forum-ul în timpul Republicii, romanilor. 

În oraşele africane influențate de civilizaţia punică au fost 
găsite piețe publice (La Leptis şi la Mectar), dar ele aveau 
limitele neregulate şi se deosebeau net de un forum roman 
ale cărui limite sunt perfect drepte. Dar şi piețele publice 
greceşti erau la început foarte neregulate şi numai din sec. al 
V-lea înainte erau înconjurate cu un portic. S-au putut 
decela ruinele unui întreg cartier din Cartagina în partea 
sudică a platoului St. Louis, şi s-au găsit instalații de 
canalizare similare acelora din oraşele greceşti din Sicilia. 
Denivelările străzilor erau compensate prin scări cu trepte. 
Unele texte greceşti ne aduc ştirea că la Cartagina există o 
sală de şedinţe pentru Senat şi un palat de justiție pentru 
suffeți, judecătorii oraşului. Pe de altă parte, casele din 
Cartagina nu aveau deschideri spre stradă, aşa cum nu 
aveau nici cele greceşti, egiptene şi mesopotamiene, pe când 
cele romane, cu mari ferestre spre stradă, au un aspect 
asemănător cu al caselor noastre. Lumina pătrundea cu greu 
într-o curte interioară, un fel de patio. Alte imobile din 
Cartagina arătau cu totul altfel, căci erau construite cu mai 
multe etaje şi împărțite în apartamente. Ostaşii lui Scipion 


au avut mult de furcă spre a le cuceri, căci după ce au ajuns 
în agora au trebuit să urce spre Byrsa, acropola oraşului, 
prin trei străzi în pantă, care erau mărginite de case cu şase 
etaje prefăcute în fortărețe. Aspectul general al acestor case 
cu şase caturi ne-a fost păstrat de un desen naiv găsit într- 
un cavou funerar de la capul Bon. Pardoseala caselor din 
Cartagina era constituită dintr-un ciment foarte fin în care se 
amestecase cărămidă pisată şi mici fragmente de marmură 
albă. Acest tip de podea, numit de greci lithostrata se află 
dealtfel în tot bazinul mediteranean. Casele cartagineze erau 
văruite, aveau terase şi cupole, iar străzile oraşului erau 
strâmte şi întortocheate, astfel că marea cetate feniciană 
trebuia să semene întrucâtva cu oraşele din Tunisia modernă 
de azi. Nu avem date sigure privitoare la populația 
Cartaginei, dar Strabo, care trăia în sec. I î.e.n., deci cu un 
veac după nimicirea Cartaginei, afirmă că oraşul singur avea 
700.000 de locuitori. Dar această cifră e greu de admis, căci 
oraşul se întindea pe 300 de hectare. Chiar dacă am admite o 
enormă densitate a populației, Cartagina n-ar fi avut mai 
mult de 100.000 locuitori. Însă periferia se întindea 
înlăuntrul zidurilor pe douăzeci de kilometri pătrați. Dacă 
admitem că densitatea populaţiei ar fi aceea din periferia şi 
cartierele mărginaşe ale unui oraş din Africa estică de azi — 
unde amestecul de locuinţe, grădini şi ogoare este asemenea 
ca în cartierul Megara al Cartaginei — ar mai fi putut locui în 
aceste periferii încă c sută de mii de locuitori. lar Cartagina 
nu putea avea cifra dată de Strabo, a populaţiei sale, căci în 
războaiele unde nu a fost ajutată de mercenari, şi a trebuit 
să lupte singură, marea cetate feniciană nu a putut să 
mobilizeze decât 10.000 oameni la dispoziția lui Hamilcar şi o 
cifră egală sub ordinele lui Hannon. Apoi în 149 î.e.n. 
Cartagina asediată a fost apărată de 30.000 de oameni pe 
când o altă armată, egală poate celei de mai sus, se lupta în 
Numidia. Însă se făcuse apel la toată populaţiei validă şi 
chiar la sclavi, care fuseseră eliberați pentru a lupta cu 
romanii. 

Se poate, deci, trage concluzia că în Cartagina au fost 
200.000 locuitori în sec. II î.e.n., iar în zilele asediului final al 


romanilor nu mai rămăseseră în Byrsa decât 50.000 de 
oameni. 


Modul de producţie tributal şi fenicienii 


Modul de producție care exista în statele-oraşe feniciene 
nu putea fi, a priori, prea diferit de acela al statelor cu care 
acestea se învecinau şi care deseori le-au dominat. Ori atât în 
Egipt, care a supus de atâtea ori statele-oraşe feniciene, cât 
şi în Mesopotamia, adică în Asiria şi în Babylon, modul de 
producție era cel „tributal” sau „asiatic” ori „oriental!”. 

Clasicii marxismului, Karl Marx şi Friederic Engels au 
descris un mod de producție sau o formație social-economică 
ce constituie după unii cercetători un mod de producție 
separat, după: alţii o variantă a sclavagismului clasic. Dar 
sclavia a avut un rol destul de redus în modul de producție 
„tributal” şi nu se poate afirma că meseriaşii fenicieni erau 
sclavi, nici corăbierii fenicieni şi desigur nici agricultorii din 
Fenicia, după cum vom arăta. 

Cu privire la acest mod de producție tributal, K. Marx a 
scris Formen, die der Kapitalistischen Produktion vorhergehen 
(tradusă în limba română: „Forma premergătoare producției 
capitaliste”, Bucureşti, 1956) dar şi Grundrisse der Kritik der 
politischen Oekonomie, adică una din formele preliminare ale 
„Capitalului”, apoi referiri la modul de producție „tributal” 
(sau „asiatic”) există în „Capitalul” vol. III, cap. 47; de 
asemenea în corespondența lui K. Marx se fac referiri la acest 
mod de producţie. Tot astfel. Fr. Engels, în „Anti-Dihring”, în 
capitolul „Rolul violenței în istorie” analizează structura 
acestei formaţiuni social-economice tributale. 

O bibliografie destul de completă a operelor din tinereţe şi 
din bătrânețe ale lui K. Marx şi Fr. Engels asupra modului de 
producție tributal (sau asiatic) este acea întocmită de 
Maurice Godelier, Les ecrits de Marx et Engels sur le mode de 
production asiatique în publicația „La Pensée” nr. 114 pag. 
56-66, iar M. A. Vitkin şi N. B. Ter Acopian în articolul Po 


stranițah jurnale, „La Pensée” din „Voprosi filozofii” nr. 3, 
Moscova, 1965, pag. 172-176 indică unele izvoare din opera 
lui K. Marx şi Fr. Engels necuprinse în prezentarea 
bibliografică a lui Maurice Godelier. 

La noi în ţară, profesorul Ion Banu are meritul de 
precursor (aşa cum scria profesor Miron Constantinescu în 
„Memoria Oeconomica, XXVIII, 1972, pag. 25), căci în două 
lucrări apărute în Revista de Filozofie nr. 2 (1966) şi nr. 3 
(1966), apoi în cartea sa atât de însemnată Filozofia 
Orientului antic, Bucureşti, 1967, pag. 15-36, a analizat 
temeinic modul de producție tributal, care a fost singurul 
existent în multe state din Orient. 

Regretatul profesor Miron Constantinescu a sintetizat în 
două lucrări datele esenţiale cu privire la acest mod de 
producție: Miron Constantinescu, Modul de producție tributal 
şi orânduirea tributală în „Probleme economice”, 1972, nr. 11 
şi Miron Constantinescu, Despre formațiunea social- 
economică tributală în „Problema economică”, 1973, nr. 4. 
Apoi într-un studiu despre formațiunea social-economică 
tributală (în „Memoria Oeconomica”, XXVIII) a reluat aceeaşi 
problemă. 

Sinteza întocmită de prof. Miron Constantinescu a reuşit 
să concretizeze în 15 puncte datele esenţiale ce trebuiesc 
cunoscute despre modul de producție „tributal!”. 

Desigur comunitățile agrare săteşti puteau exploata munca 
prizonierilor de război. Dar în aceste comunități nu erau 
lucrate mari proprietăți agrare de către latifundiari prin 
munca sclavilor, cum se petreceau lucrurile în statele 
sclavagiste antice. Cum munca sclavilor era ceva adiacent, 
subsidiar, ceea ce domina era exploatarea muncii colective a 
membrilor comunităților agrare  săteşti. Tributul are 
numeroase forme şi aspecte, el este plătit în natură, în 
produse, în prestații, corvezi, iar atunci când apare banul, în 
bani; apoi uneori în Asia tribut în oameni. 

Tributul dat de membrii comunităților agrare săteşti se 
deosebeşte de renta feudală, pentru că tributul este 
nediferențiat în vreme ce renta feudală se diferențiază în 
rentă în muncă, rentă în produse, rentă în bani (Karl Marx, 


Capitalul vol. III, partea a Il-a, E.S.L.P., Bucureşti, 1955, p. 
791). Asemănătoare, dar nu identică cu tributul, este renta 
feudală în produse. Prin tribut şi prin rentă în produse se 
prelevează de la producători supramunca în natură. 

Spre deosebire de sclavagism, plata tributului sau a rentei 
feudale în produse permite o oarecare autonomie economică, 
fie a membrului comunității agrare săteşti şi a întregii 
comunități, fie a servului în modul de producție feudal. Căci 
după ce a plătit tributul sau renta în produse, aceştia au 
posibilitatea de a-şi gospodări singuri, sau a-şi vinde roadele 
muncii lor. Totuşi, comerțul joacă un rol foarte secundar. 

În fine există o constrângere extra-economică prin forță, 
prin violență în formațiunea social-economică tributală (ca şi 
în cea feudală sau sclavagistă) căci exploatatorii impun 
producătorilor obligaţii mari de lucrări publice (construcții de 
piramide, de diguri, de temple). 

În ţări în care creşterea vitelor reprezintă temelia 
producției economice, cum sunt regiuni întinse din Asia sau 
Africa, necesitatea de a avea păşuni întinse dar şi cirezi 
numeroase a favorizat menţinerea îndelungată a proprietății 
comune a pământului, a păşunilor mai cu seamă. Şi această 
proprietate comună asupra pământului s-a menţinut până 
când orânduirea feudală sau capitalistă a nimicit-o. 

Se cunoaşte teza marxistă esențială privitoare la apariția 
sclaviei în comuna primitivă: producția se dezvoltă în 
asemenea măsură încât forța de muncă omenească poate 
produce mai mult decât este nevoie pentru întreținerea ei (Fr. 
Engels, Anti-Dihring, ed. IV, Ed. Politică, Bucureşti, 1966, p. 
180). Stăpânul de sclavi îşi însuşeşte plusprodusul muncii 
sclavului. Dar în formațiunea social-economică tributală 
plusprodusul nu era repartizat uniform, adică egal, la orice 
membru al comunității agrare săteşti. De aceea prelevarea 
unui tribut colectiv, unui plusprodus colectiv al muncii era 
mai avantajoasă, şi astfel se explică de ce formațiunea social- 
economică tributală s-a putut menţine atât de îndelungat. 

Prof. Miron Constantinescu arăta că formațiunea social- 
economică tributală reprezintă un progres față de comuna 
primitivă, în primul rând pentru că exprimă un progres în 


domeniul productivității muncii, în al doilea rând pentru că 
prezintă un progres în privința creşterii animalelor, în 
privința dezvoltării agriculturii şi a meşteşugurilor. Chiar arta 
a putut progresa şi a atins un nivel nemăsurat de mare în 
formațiunea social-economică tributală față de comuna 
primitivă. 

S-a realizat aşadar un progres şi în domeniul cultural şi 
lucrul acesta se poate constata prin studierea vieții 
spirituale, a creațiilor literare, poetice, muzicale sau a 
folclorului în general. Pe de altă parte în orânduirea tributală, 
viața economico-socială a devenit mai complexă, căci s-a 
produs o diferenţiere pe ramuri de producţie a diferiților 
indivizi. Exemplul cel mai simplu de stat cu orânduire social- 
economică tributală îl constituie, mai aproape de vremea 
noastră, statul incaşilor din Peru. Tribul incaşilor a creat în 
al doilea mileniu al erei noastre un imperiu foarte întins de-a 
lungul lanțului de munți al Anzilor, ce cuprindea aproape trei 
țări actuale din America de Sud. Civilizația incaşilor nu 
cunoştea fierul, nici nu lucra bronzul, apoi nu cunoştea nici 
calul, nici bovinele, nici oaia, dar nici roata şi nici plugul. 
Incaşii formau casta suprapusă dominantă şi veniturile 
comunităților agrare săteşti se împărțeau în trei părți: una 
revenea incaşilor, alta preoților, iar cea din urmă comunității 
agrare săteşti care lucra pământul în comun. Desigur acest 
mod de producție nu are nimic comun cu modul de producție 
şi de repartiție din statele sclavagiste antice. Dar şi în statul 
incaşilor s-a putut ajunge la unele progrese în domeniul 
culturii şi al producției de bunuri, mai ales în raport cu 
comuna primitivă, ceea ce justifică aserțiunea lui K. Marx: 
„Modurile de producţie asiatice, antic, feudal şi burghez 
modern reprezentau epoci de progres ale formațiunii 
economice a societății (K. Marx şi Fr. Engels, Opere, vol. 13, 
Bucureşti, 1962, p. 9). 

Desigur deosebiri mari separă formaţia social-economică 
tributală de cea sclavagistă şi aceasta i-a determinat pe 
clasicii marxişti să le conceapă ca orânduiri întru totul 
diferite. 

Cu privire la sclavii existenți în societățile cu mod de 


producție tributal, recenta Mică Enciclopedie de politologie 
(Ed. Ştiinţifică şi Enciclopedică, Bucureşti, 1977, p. 295) 
scrie: „Sclavii, dacă există, aparțin mai ales statului sau 
templelor şi nu au niciodată rolul principal în producția 
socială: obiectul principal al exploatării economice este 
comunitatea (ceea ce Marx numeşte „sclavaj colectiv”) iar nu 
individul; contradicția fundamentală a societăților întemeiate 
pe modul de producție tributal este acea dintre comunitățile 
ţărăneşti, pe de-o parte, clasa dominantă cum şi cârmuitorul, 
pe de altă parte; ideologia răscoalei populare în societăţile 
tributale nu constă, în genere, în aspirația țăranilor de a 
părăsi poziția lor comunitar-agrară, ci în aceea de a reduce 
tributul sau de a înlocui pe indivizii ce beneficiază de el.” 

Pahar purtind o mască de femele 

În modul de producție tributal nu există proprietate 
privată a unor indivizi asupra pământului, apoi cea mai mare 
parte a producătorilor direcți nu sunt deloc proprietatea 
personală a unor stăpâni ca în sclavagism, ci lucrează cu 
unelte proprii şi formează comunități agrare relativ 
independente ce au un oarecare drept de proprietate asupra 
pământului. De asemenea proprietar funciar eminent este 


statul tiranic, despotic şi nu latifundiarul, iar forma specifică 
de exploatare de clasă constă în faptul că plusprodusul 
muncii devine tribut sau impozit către stat, care în fapt este 
reprezentat de despot, nobili şi preoţi. În fine, sclavii, când 
există, nu au un rol esențial în procesul de producție, nu 
determină esența modului de producție. Dar, scrie K. Marx 
vorbind tocmai despre modul de producție „asiatic” (sau 
tributal), în diferite regiuni „aceeaşi bază economică (are) 
nesfârşite variații şi gradații” (K. Marx, Capitalul, vol. III, 
partea a Il-a, pag. 745). Orice orânduire economică se 
caracterizează în funcție de trăsăturile ei dominante, şi 
tocmai de aceea nu se poate confunda orânduirea sclavagistă 
cu cea tributală. 

Recent apărută, „Mica enciclopedie de politologie” (Editura 
Ştiinţifică şi Enciclopedică, Bucureşti, 1977) arată cu privire 
la modul de producție tributal: „Ampla dezbatere asupra 
modului de producție tributal ce a avut loc în ultimul deceniu 
în literatura marxistă, s-a înscris pe linia luptei împotriva 
interpretărilor dogmatice şi schematice ale unor probleme 
fundamentale ale sociologiei (şi sociologiei politice) marxist- 
leniniste. Amintim contribuţiile lui Miron Constantinescu, 
Ion Banu, iar printre autorii din alte țări pe F. Tokai, E. 
Hobsbaven, T. Pokora, Y. Semenov, J. Suret-Canale.” 

Ce ştim din izvoarele istorice care ne-au parvenit despre 
modul de producţie existent în statele-oraşe feniciene? 
Desigur, în marile state vecine, Egiptul şi Babilonia, modul 
de producţie era cel tributal, dar statele-oraşe feniciene ar fi 
putut fi state cu un mod de producție sclavagist, dat fiind 
comerțul cu sclavi făcut de negustorii fenicieni27. 

Dar vâslaşii corăbiilor feniciene, acele corăbii care aduceau 
prosperitatea negustorilor  fenicieni, nu erau sclavi: 
„Locuitorii Sidonului şi Arvadului erau vâslaşii tăi; şi cei mai 
iscusiți ai tăi, Tyre, erau cârmaci”28, apoi vâslaşii vor 
deplânge mult nimicirea cetății Tyr29, ceea ce dovedeşte că 


27 lezechiel, XXVII, 13 
28 Ibidem, 8 
29 Ibidem, 29-31 


nu erau sclavi. «Pogorâse-vor din corăbiile lor toți vâslaşii, 
corăbierii şi toți cârmacii mării vor sta pe uscat. Vor plânge 
pentru tine cu mare glas, presărându-şi capetele lor cu 
cenuşe şi tăvălindu-se în pulbere, îşi vor tunde pentru tine 
părul până la piele...» 

În ceea ce priveşte meseriaşii fenicieni, nici ei nu erau 
sclavi, căci citim cu privire la construirea Templului din 
lerusalim, care s-a efectuat cu ajutorul lucrătorilor regelui 
Hiram din Tyr şi regelui din Byblos: „Şi le-au lucrat lucrătorii 
lui Solomon, lucrătorii lui Hiram şi lucrătorii lui Byblos. Şi 
aşa s-a pregătit lemnul şi piatra pentru zidirea bisericii, timp 
de trei ani”30. 

Este adevărat că în acelaşi capitol31 se poate citi: „Aşadar 
porunceşte să taie pentru mine cedri din Liban; şi iată robii 
mei vor fi împreună cu robii tăi; şi eu îţi voi da plată pentru 
robii tăi, cât vei hotări tu, că tu cunoşti, că la noi nu sunt 
oameni care să ştie a tăia lemnele ca sidonienii” (= 
fenicienii)”. Termenul de „robi” din acest pasaj este redat de 
Septuagintă prin douloi care are desigur sensul de „robi”, dar 
în vorbirea unui suveran poate avea sensul de „supuşi”. De 
fapt în textul ebraic (masoretic) citim32 termenul 'ebadai 
pluralul lui 'ebed care are sensul de „slujitor, servitor”, în 
primul rând33. 

Pe de altă parte în textul călătoriei lui Wen-Amon la 
Byblos, citim despre regele marelui oraş fenician Byblos: 
„Craiul se arată mulțumit. El puse să se apuce de treabă trei 
sute de oameni cu trei sute de boi şi aşeză în fruntea lor 
vătafi (ca să poarte de grijă) de tăierea copacilor”34. 

Dar în textul egiptean citim35 foarte limpede s (w) 300 


30 III Regi, V, 17-18 după Septuagintă 

31 Ibidem, 6 

32 I Regi, V, 20 

33 cfr. N. Ph. Sander et I. Trenel, Dictionnaire hebreu-francais, Paris, 
1859, p. 501 

34 Constantin Daniel şi lon Acsan, Faraonul Kheops şi vrăjitorii, Buc., 
1977, p. 209 

35 cfr. Puteşestvie Un-Amuna v Bibl., ediţie, text şi traducere de M. A. 
Korostovţev, Moscova, 1960 


„oameni 300”, iar termenul s are sensul de „om liber” şi nu 
de sclav36. Aşadar lucrătorii care au tăiat lemne spre a fi 
expediate în Egipt în număr de 300 erau oameni liberi. 

Tot astfel echipajul unei corăbii feniciene de cursă lungă, 
aşa-zisa corabie din Tarşiş este pomenit în Iona, I, 5, 13 şi 16 
şi este descris un sacrificiu uman făcut de acest echipaj, care 
îl aruncă pe Iona în mare. Dar în textul acesta se folosesc 
pentru expresiile de „corăbieri, marinari”, prin care este 
numit echipajul, termenii ebraici „malah - marinar” - I, 5) şi 
'anaşim „oameni”, ceea ce arată că echipajul corăbiei de 
cursă lungă feniciană era format din oameni liberi. 

Pe de altă parte numeroasele produse artizanale exportate 
de fenicieni în toată Mediterana, adică vase, sticlărie, broderii 
prețioase, apoi culoarea de purpură extrasă din scoicile 
murex, bijuteriile, talismanele şi amuletele, nu puteau fi 
produse de munca sclavilor ci de aceea a unor meşteşugari 
specializați în creaţiile lor. 

Dacă reflectăm apoi că cea mai mare parte din veniturile 
statelor-oraşe feniciene proveneau din comerț, pe care 
fenicienii îl făceau de-a lungul coastelor Mediteranei, trebuie 
să conchidem că modul de producție care a dominat în mai 
toate oraşele feniciene a fost cel asiatic sau oriental şi nu cel 
sclavagist. Aceasta mai ales fiindcă în mai toate statele-oraşe 
feniciene nu exista o clasă de latifundiari sclavagişti care să 
exploateze o clasă de sclavi. În mai toate statele-oraşe 
feniciene nu erau lucrate mari proprietăți agrare de către 
latifundiari prin munca sclavilor, aşa cum se petreceau 
lucrurile în statele sclavagiste antice. Şi aceasta fiindcă în 
statele oraşe-feniciene nu au existat — în cele mai multe 
dintre ele — mari întinderi de pământ care să fie exploatate cu 
munca sclavilor. 

Desigur la Ugarit (Ras-Şamra) par să fi existat în mileniul 
al II-lea î.e.n. sclavi pe viață „sclavi veşnici”, după cum îi 
vedem menționați în legenda lui Keret, II, 1; şi III, 23 şi 34. Pe 
de altă parte în Deuteronom XV, 17 se află menţionaţi — 


36 Adolf Erman und Hermann Grapow, Wörterbuch der aegyptischen 
Sprache, Berlin, 1957, vol. III, p. 404 


desigur după datinele canaaneene - sclavi pe vecie; textul 
mai sus arătat scrie cu privire la un sclav: „lar dacă acela îţi 
va spune: nu mă duc de la tine, pentru că te iubesc pe tine şi 
casa ta, şi deci îi este bine la tine, să iei sula şi să-i găureşti 
urechea lui de uşor, şi-ţi va fi rob pe vecie”. Acest rob pe vecie 
se deosebeşte de ceilalți sclavi care nu pot rămâne în stare de 
sclavie decât şapte ani37. Dar la Ugarit condiția socială a 
sclavilor pare a fi destul de bună, iar sclavii eliberați pot 
ajunge la demnități înalte38. 

Cu o singură excepție, însă, aceea a imperiului întemeiat 
de statul-oraş Cartagina, care era fără îndoială un stat 
sclavagist la fel ca şi marea sa rivală Roma. Într-adevăr 
Diodor din Sicilia descrie ţinuturile ce se aflau în jurul 
Cartaginei arătând că în ele se aflau grădini şi livezi, case de 
țară arătoase, pline de tot ce contribuia la bucuriile vieţii. În 
locurile acelea se afla strânsă bogăția celor mai de seamă 
negustori din Cartagina, care se complăceau să-şi consume 
avuţia pentru plăcerile vieții39. 

Aceste domenii agricole din jurul Cartaginei nu puteau fi 
lucrate decât de munca sclavilor. Dealtfel ştim cu exactitate 
din tratatul de agricultură scris de generalul cartaginez 
Magon şi citat de scriitorul latin Varro40 că mâna de lucru a 
acestor latifundii din jurul Cartaginei o furnizau sclavii. 
„Magon recomandă proprietarilor de pământ să-i intereseze 
(pe sclavi) în munca lor şi să le facă înlesniri, fie permițându- 
le să acumuleze economii, pentru a-şi răscumpăra libertatea, 
fie dându-le posibilitatea de a-şi forma o familie; şi aceasta — 
o spune clar - nu din motive de umanitate, ci pentru a 
stimula instrumentele umane să producă mai bine”41. 

Sclavii cartaginezilor lucrau pământul rodnic din jurul 
marii cetăți feniciene, pământ care era irigat printr-o rețea 
bogată de canale, şi produceau untdelemn, fructe, mai ales 


37 Deuteronom, XV, 12 

38 Sabatino Moscati, Op. cit., p. 134 

39 Diodor din Sicilia, XX, VIII, 2-4 

40 Varro, I, XVII, 4, apud Sabatino Moscati, Op. cit., p. 265 
41 apud Sabatino Moscati, Op. cit., p. 265 


smochine, dar şi rodii şi curmale, apoi vinuri de diferite 
soiuri, în fine creşteau vite şi cai. În ceea ce-i priveşte pe 
artizani, o mare parte erau sclavi, deşi printre ei se aflau şi 
cetățeni liberi, totuşi este probabil că au existat la Cartagina 
manufacturi în care lucrau sclavi. De asemenea este plauzibil 
să admitem că în minele de argint din posesiunile spaniole 
ale cartaginezilor, lucrau sclavi la fel ca la Atena. 

Putem astfel afirma cu destulă certitudine că imperiul 
cartaginez, spre deosebire de statele-oraşe feniciene şi de 
coloniile feniciene din Mediterana, era un stat sclavagist. 


Regi şi judecători 


Fenicienii sau canaaneenii, după numele pe care şi-l 
dădeau ei înşişi, au fost guvernați mai întâi de regi, fie că 
locuiau în porturi la Marea Mediterană şi erau numiți de 
străini „fenicieni”, fie că erau locuitori ai unor state-oraşe din 
Canaan (aşezate la mare depărtare de coastele mării) şi erau 
numiți de străini „edomiți, amaleciți, moabiți, amoniți, 
iebusei, gherghsei” etc. 

De fapt Cartea I a Cronicilor, cap. I, 1 sq. redă o listă de 
astfel de regi canaaneeni, ai Edomului (v. 43) după care 
enumără nu regi ci căpetenii ale Edomului (v. 51) şi după 
care menționează căpetenii ale idumeilor (v. 54), idumei fiind 
numele grec al locuitorilor Edomului. 

Astfel din mileniul al II-lea î.e.n. existau în Canaan, alături 
de regi, şi căpetenii, în textul masoretic melek „rege” 
corespunde grecescul basileus, dar căpetenie este în textul 
masoretic aluf corespunzând grecescului hegemon, în textul 
Vulgatei dux. 

Tot astfel iudeii au avut după moartea lui Moise şefi42 care 
nu erau regi şi erau numiți şofetim. Nu ştim exact modul 
cum erau aleşi aceşti şofetim la iudei, dar de pildă Aod43 şi 
Samgor, fiul lui Anat, par a fi fost judecători datorită faptelor 
lor de vitejie. În orice caz pare cert că o parte din vechii iudei 
doreau o guvernare autocratică prin regi, şi nu una mai laxă 
prin judecători. Căci în Cartea I a Regilor poporul evreu cere 
lui Samuil (care îmbătrânise) regi şi suprimarea judecătorilor. 
Se pare că bătrânul Samuil a încercat să-i convingă pe iudei 
de superioritatea guvernării prin judecători asupra celei 
autocrate a regilor: „lată care vor fi drepturile regelui, care 
are să domnească peste voi, pe fiii voştri are să-i ia el şi are 


42 Jud., II, 16-20 
43 Jud., III, 30 sq. 


să-i pună la căruțele sale, el are să facă din ei călăreții săi, şi 
au să fugă pe lângă căruțele (= carele sale de luptă) lui; are 
să pună din ei căpetenii peste sute, căpetenii peste cincizeci; 
să lucreze ţarinile sale, să-i secere pâinea sa, să-i facă arme 
de război şi unelte la căruțele lui. Fetele voastre le va lua ca 
să facă miruri, să gătească mâncare şi să coacă pâine. 
Ţarinile, viile şi grădinile de măslini cele mai bune ale 
voastre, le va lua şi le va da slugilor sale. Din semănăturile 
voastre şi din viile voastre va lua zeciuială şi va da oamenilor 
săi şi slugilor sale. Din robii voştri, din roabele voastre, din 
cei mai buni feciori ai voştri va lua şi îi va întrebuința la 
treburile sale. Din oile voastre va lua a zecea parte şi chiar 
voi veţi fi robii lor. Veţi suspina atunci sub regele vostru, pe 
care vi l-ați ales, şi atunci nu vă va răspunde Domnul”44. 

Această diatribă împotriva despotismului şi a guvernării 
tiranice a regilor de acum 3000 de ani —- când a trăit Samuil — 
dovedeşte că monarhia nu era dorită de toți canaaneenii sau 
iudeii care trăiau în Canaan. 

Tot astfel în epoca neobabiloniană la Tyr, după domnia 
unui rege Baal, se instituie aceeaşi guvernare relativ mai 
permisivă, în cadrul unei republici aristocratice cum era 
Tyrul, o guvernare prin judecători şofetim, aşa cum au avut 
şi iudeii. 

Se pare că la Tyr erau doi judecători, amândoi exercitau în 
acelaşi timp guvernarea pentru mai mulți ani. La Cartagina, 
de asemenea colonie a Tyrului, autoritatea supremă a fost 
exercitată mai întâi de regi, care conduceau oştirile 
cartagineze la război împotriva grecilor în Sicilia. Lor le-au 
succedat aceiaşi şofetim, suffetes cum îi numeau romanii, 
care corespundeau celor doi consuli ai Romei. 

În vremea supremaţiei asiriene, un guvernator asirian stă 
alături de rege şi îi controlează întreaga activitate. Se pare că 
acest guvernator avea o mare autoritate, căci regele asirian 
Asarhaddon într-un tratat cu regele Baal din Tyr cere 
acestuia din urmă să nu-i deschidă scrisorile decât în 
prezența guvernatorului. În alte oraşe, cum era Simyra, pe 


44 I. Regi, VIII, 11-18 după Sept. 


timpul supremației asiriene, nu exista nici un rege şi 
autoritatea guvernatorului se exercita în întregime asupra 
acestui stat-oraş. 

Dar fenicienii nu par a fi cunoscut, cel puţin în Fenicia, 
confederații de oraşe de tipul aceleia create de alianțele între 
oraşele greceşti. Poate titlul de „rege al Sidonului şi al 
Tyrului” ar putea să sugereze o astfel de confederație între 
cele două oraşe doar. Dar totuşi n-au existat în Fenicia astfel 
de confederații. Doar în Mediterana de apus, Cartagina îşi 
creează un imperiu prin alianța sa cu toate coloniile feniciene 
din vestul Mediteranei şi prin ocuparea unui teritoriu destul 
de vast în Africa de Nord. 

În principiu, însă, fiecare oraş fenician constituia o entitate 
independentă a cărei autoritate se extindea la tot oraşul şi la 
periferia rurală a sa. Creaţia polisului trebuie atribuită 
sumerienilor de la care l-au preluat semiții amorei, 
canaaneeni şi egeo-cretanii şi în cele din urmă grecii vechi. 
Dar statul-oraş fenician a fost condus când de regi, când de 
judecători, când de guvernatori asirieni sau persani. În orice 
caz în epoca războaielor medice ale perşilor cu grecii, la 480 
î.e.n., flotele oraşelor-state feniciene luptau cu perşii 
împotriva grecilor şi par a nu fi fost cârmuite de regi, cel 
puţin Herodot nu dă acest titlu conducătorilor navelor 
feniciene: Mattan, fiul lui Sirom din Tyr, Merba, fiul lui Agbal 
din Arad, şi Tetramn este fiul lui Anyse din Sidon. Faptul că 
fiecare din aceşti şefi ai flotelor luptă separat arată că nu 
există o confederație reală între statele-oraşe feniciene. 
Cartagina a dominat statele-oraşe feniciene din apusul 
Mediteranei, dar nu considera aceste state-oraşe posesiuni 
ale ei, nici cetățenii lor nu erau priviți drept cartaginezi. 
Cetățile feniciene şi-au bătut propria lor monedă înainte ca 
să existe monede cartagineze, iar Gades şi Ibiza aveau 
monetăriile lor în sec. al III-lea î.e.n. când Cartagina era încă 
puternică. 

Statul-oraş fenician de la Melita (Malta de azi) avea 
judecătorii ei, şofetim, apoi un senat şi o adunare a poporului 
şi au existat sofetim-i la Tharos şi la Gades. Pe de altă parte, 
cu toate că aceste state independente posedau zidurile lor, 


totuşi pare că ele nu au avut o flotă proprie şi nici o armată a 
lor, ci îşi încredințau apărarea Cartaginei, chemând-o repede 
în ajutor când erau amenințate. Apoi, cu excepţia statului- 
oraş Gades, nici una din aceste colonii feniciene nu avea o 
marină de comerț proprie. 

Astfel imperiul era întemeiat mai degrabă pe o influență 
morală şi nu existau în coloniile feniciene din apusul 
Mediteranei garnizoane cartagineze. Aşa se face că imperiul 
cartaginez s-a dezintegrat uşor când au sosit vremurile de 
restrişte. 

Nu rămâne nici o îndoială că în mileniul al III-lea î.e.n. 
când semiţii au trecut de la un nomadism patriarhal (care 
este descris în Geneză, de pildă cu privire la Avraam) la un 
tip de existență urban şi şi-au creat statele-oraşe, au adoptat 
mai întâi forma de guvernământ regală. Ştim din textele de la 
Ebla, Mari, Ugarit, ca şi din scrisorile de la Amarna din sec. 
al XIV-lea î.e.n., apoi din analele asiriene, că existau regi în 
cetăţile feniciene de pe coasta Mediteranei, dar monarhia nu 
se instaurase în toate oraşele canaaneene şi apoi ea a fost 
deseori răsturnată de revoluții, comploturi, conjuraţii care 
asigurau o formă de guvernare mai puţin autoritară. În 
principiu regalitatea era ereditară la canaaneeni şi numai fiii 
moşteneau titlul de rege, totuşi la Ugarit a existat în mileniul 
al II-lea î.e.n. o femeie regentă, ca şi la Sidon în secolul V 
î.e.n. Umiaştart, deşi în foarte puţine inscripții canaaneene 
sau feniciene se aminteşte de numele reginei. Cărțile Regilor 
dau însă de cele mai multe ori numele mamei regelui iudeu şi 
al soției sale. Din Byblos ne-a rămas o inscripție plină de 
mândrie a mamei unui rege: „În acest sarcofag eu, Batnoam, 
mamă a regelui Ozbaal, rege în Byblos, fiu al lui Paltibaal, 
mare preot al lui Balaat, mă odihnesc cu veşmintele şi 
podoabele mele şi cu placa de aur deasupra gurii mele, 
întocmai ca femeile de viță domnească ce au trăit înaintea 
mea”. Mărturisim că această inscripție era o invitație 
adresată jefuitorilor de morminte. Principele moştenitor al 
regelui fenician este asociat adesea în inscripții, şi alături de 
el se pune expresia: „fiul lui cel drept” însemnând, desigur, 
legitim. 


Adesea regii canaaneeni sunt şi mari preoți şi de pildă la 
Sidon, Tabnit îşi dă calitatea de „mare preot al zeiței Aştart” 
alături de titlul său de rege al sidonienilor. Dealtfel şi tatăl 
său Eşmunazar era rege la Sidon şi mare preot al zeiței 
Aştart. Cumulul acesta între funcțiile regelui şi ale aceluia ce 
era marele preot se întâlneşte des în lumea mesopotamiană 
şi a existat şi în Egipt în Imperiul Vechi. Regii fenicieni îşi 
dădeau adesea calificativul de „cel drept”, cum citim în 
inscripțiile regelui Yehimilk din Byblos. Dată fiind puternica 
influență egipteană asupra statului-oraş Byblos trebuie să 
vedem în expresia „cel drept” traducerea în feniciană a 
binecunoscutei denumiri egiptene maaty care se aplică şi 
celor vii (în egipteană mîfÎ.4* care are sensul de „cel 
adevărat, cel drept”). Deşi regalitatea era ereditară, desele 
răscoale ale populaţiei feniciene nemulțumite de guvernarea 
tiranică au făcut să nu posedăm liste dinastice neîntrerupte. 
Pe de altă parte titlul de „rege” la Cartagina pare să fi 
„devenit” ca şi la grecii vechi (la Atena era al unui dregător, al 
doilea dintre cei nouă arhonțţi) un titlu care nu conferea 
autoritatea supremă, căci mulți dintre cartaginezii vestiți şi 
membrii familiei Magonizilor în sec. al VI-lea şi al V-lea î.e.n. 
sau unii generali cum a fost Hamilcar, ce a comandat 
armatele în Sicilia, sau Hanno, marele explorator, au fost 
numiți „regi” în textele vechi greceşti. 

Putem afirma însă cu destulă certitudine că în toate 
statele-oraşe feniciene, monarhia ereditară a încetat într-o 
epocă oarecare a istoriei lor şi un guvern oligarhic, o 
republică aristocratică, a luat locul regalității. 

În vremea dominației persane, consilii de senatori, 
corespunzând celor mai bătrâni şi mai bogați negustori, luau 
hotărârile fundamentale în statele-oraşe feniciene. 

Este posibil ca aceste consilii de senatori să fi existat şi în 
timpul regalității în Fenicia, slujind ca sfătuitori ai regilor. 
Alături de acest Senat existau se pare în statele-oraşe 
feniciene Adunări ale poporului, atunci când autoritatea 
supremă era în mâna Senatului sau a judecătorilor (şofetim). 

Aristotel — precum se ştie - a adunat constituțţiile tuturor 
statelor din vremea sa, în ideea - care a condus întreaga 


gândire filozofică greacă atâta vreme - că legile bune fac pe 
cetățeni fericiți şi că „piatra filozofală” a fericirii generale este 
găsirea acestei constituții perfecte. Ori Aristotel scriind în 
secolul al IV-lea î.e.n., atunci când dominația familiei 
Magonizilor încetase, afirmă că la Cartagina puterea 
executivă se afla în mâinile a doi magistrați (numiţi şofetim. 
sau regi), aleşi în fiecare an în vreme ce puterea legislativă 
era în mâna unui Senat format din 300 membri numiţi pe 
viață şi a altui corp de 104 membri formând un fel de 
„Comitet al salvării publice” (ca să folosim un termen din 
Revoluţia Franceză), ale cărui relații cu Senatul cartaginez nu 
sunt limpezi, dar în fața căruia - după spusele lui Justinus, 
istoric din sec. al II-lea al erei noastre — generalii trebuiau să 
răspundă pentru conducerea lor. În afară de aceasta exista la 
Cartagina o Adunare generală a poporului, ca şi în polisurile 
greceşti. 

Polibiu, care scrie două sute de ani după Aristotel, prezintă 
un sistem de guvernare al Cartaginei puțin deosebit — dar şi 
la istoricul grec existau în marea cetate feniciană magistrații. 
Senatul şi Adunarea generală. Este sigur că această 
constituție a Cartaginei a imitat-o pe cea a polisurilor greceşti 
ca şi pe cea a Romei care are un Senat, o Adunare a 
poporului şi consuli. 

În Cartagina, însă, alegerea magistraţilor şi pătrunderea în 
Senat pare să fi fost întemeiată pe bogăție mai degrabă decât 
pe ereditate sau pe merite ale strămoşilor. Cel puţin aceasta 
era situația în sec. al VI-lea î.e.n. 

Se pare aşadar că la fenicieni, în general, negustorii bogați 
aveau puterea reală în stat. Dar, spre deosebire de statele 
greceşti şi de Roma, pare că nu au avut loc la Cartagina, dar 
nici în statele-cetăți din Fenicia, răscoale, tulburări sociale 
ample printre cetățenii din diferitele grupuri sociale. 

În epoca de bronz în Canaan s-au găsit centre urbane 
unde exista o mare discrepanţă între nivelul de viață al 
straturilor sociale inferioare şi cele superioare. Se pare că 
această discrepanță a continuat să existe la Cartagina între 
cetățenii acestui stat şi sclavii sau libienii care lucrau 
pământul territorium din jurul oraşului. Libienii care locuiau 


în aceste regiuni s-au răsculat de multe ori împotriva 
negustorilor din Cartagina, şi au dat ajutor evident 
invadatorilor, cum a fost răscoala lui Agatocle. 

NOTE 

+ Adolf Erman und Hermann Grapow, Wörterbuch der 
aegyptische Sprache, Berlin, 1957, vol. II, p. 21 


Nobilii 


Societatea feniciană fiind alcătuită din aceleaşi grupuri ca 
şi cea asiro-babiloniană şi egipteană, nobilii au avut un rol 
dominant în multe din statele-oraşe ale Feniciei. 

Deja în poemele de la Ugarit, datând din prima jumătate a 
mileniului al II-lea î.e.n., vedem că regele Keret are „şaptezeci 
de dregători şi optzeci de logofeţi” care sunt dregători ai 
cetății Khubur cea mare şi bine udată (Poemul regelui Keret, 
IV, 6, 10) şi pe aceşti nobili îi numeşte „tauri”, pe soțiile lor 
„căprioare”. Pe de altă parte, legenda despre întemeierea 
Cartaginei ne înfăţişează pe Elissa (Didona) care împreună cu 
nobilii din Tyr pune la cale fuga lor din acest oraş, fiind 
revoltați cu toţii de stăpânirea tiranică a regelui Pygmalion. 
Aceiaşi nobili o împing pe Elissa la sinucidere, determinând-o 
să se arunce într-un rug arzând. În Cipru, unde făcuse o 
escală înainte de a ajunge la Cartagina, Elissa se întâlneşte 
de asemenea cu nobili fenicieni, dintre care unii ocupau 
dregătoria de mari preoți ai unor zei. 

La Cartagina, de unde avem mai multe date despre 
societatea feniciană, nobilii luptă împotriva regilor şi a puterii 
lor personale, adică împotriva lui Malchus şi a Magonizilor. 
În secolul al V-lea î.e.n. cârmuitorii din familia Magonizilor, 
care aveau titlul de judecători şofetim, sunt înlăturați şi se 
instituie un regim oligarhic în care nobilii sunt cei ce conduc. 
Acest regim aristocratic se va menține până la primul război 
punic când familia Barca, sprijinindu-se pe cetățenii mijlocii 
şi duşmani ai aristocrației, îşi creează un fel de dinastie. 
Totuşi trebuie să țină seama de Senat unde nobilii erau mai 
numeroşi. 

După bătălia de la Zama, Hannibal, care făcea şi el parte 
din aceeaşi familie, puse Adunarea poporului să voteze legi 
care restrângeau mult puterile nobililor, fiindcă li se lua 


controlul justiției şi dregătorii care făceau nereguli trebuiau 
să fie pedepsiți. Bineînţeles că istoricul grec Polibiu, care era 
de partea nobililor şi în Grecia şi la Roma, vede în 
predominența puterii Adunării poporului din Cartagina - în 
mod cu totul greşit — pricina înfrângerilor acestui stat. 

Dar nobilii din Cartagina constituiau o aristocrație foarte 
mândră de strămoşii săi, şi pe stelele funerare dedicatorii ei 
îşi indicau ascendențţii insistând asupra dregătoriilor pe care 
le avuseseră părinţii lor. Nepoţii luau adesea numele 
bunicilor lor. Dar numai ascendenţa în linie masculină avea 
valoare, căci cele mai nobile familii se încuscreau uşor cu 
străini. 

De pildă Hamilcar, care făcea parte din familia nobilă a 
Magonizilor, era fiul unei grecoaice din Siracuza iar 
Hasdrubal şi Hannibal, din familia Barca, s-au căsătorit cu 
spaniole. 

Prestigiul nobleţei era întemeiat în special pe avere şi toți 
istoricii greci insistă asupra însemnătăţii ce se dădea 
bogăției. În primele secole de existență ale Cartaginei, atunci 
când teritoriul acestui stat-oraş era limitat doar la 
împrejurimile oraşului, bogăția nu-şi avea temeiul decât pe 
veniturile realizate din comerțul pe mare. Dar în oraşele 
feniciene situația era aceeaşi, date fiind puţinele terenuri 
agricole fertile ce se aflau în jurul unui singur oraş fenician. 
La Tyr, de pildă, nobilii exercitau profesia de corăbieri şi 
aduceau pe navele lor mărfuri pe care le depozitau în 
magaziile portului. Adresându-se regelui din Tyr, lezechiel îi 
spune: „Prin înțelepciunea ta şi cu mintea ta ţi-ai agonisit 
bogăție şi ai adunat în visteriile tale argint şi aur. Prin 
înțelepciunea ta cea mare, prin ajutorul negoțului tău ţi-ai 
sporit bogăţia şi mintea ta s-a mândrit cu bogăţia ta”45. Regii 
Tyrului, ca şi nobilii săi, făceau comerț. Dealtfel citim în 
relatarea călătoriei lui Uen-Amun la Byblos, din sec. al XII- 
lea î.e.n., că regele din Byblos, Tjekerbaal, ţinea, ca bun 
negustor, un catastif al socotelilor sale şi ale părinţilor săi. 
Apoi acest rege vinde lemn de cedru preoților din Theba; el 


45 lezechiel, XXVIII, 4-5 


avea lucrători care munceau pentru tăiatul şi căratul 
lemnelor.46 

Este foarte probabil că „regii” cartaginezilor din primele 
veacuri de existență ale acestui stat-oraş exercitau un 
quasimonopol asupra comerțului din Cartagina, împreună cu 
membrii familiei Magonizilor. Unul din ultimii membri ai 
acestei familii a fost Hannon, navigatorul care a făcut 
celebrul periplu în jurul Africii. 

În secolul al V-lea graţie cuceririi regiunilor de uscat care 
înconjurau Cartagina s-a constituit o nobleţe latifundiară 
stăpână a întinse domenii agricole, alături de vechea nobleţe 
negustorească şi maritimă. De fapt familiile nobile şi-au 
întemeiat puterea lor pe navigaţie şi comerț, dar şi pe 
exploatarea unor domenii agricole. De aceea expedițiile lui 
Regulus şi ale lui Agathocles, care au debarcat în Africa şi au 
reuşit să ocupe mari întinderi din teritoriul agricol al 
Cartaginei, au reprezentat primejdii reale. Diodor din Sicilia 
şi Polibiu ne arată că armatele greceşti şi romane ale acestor 
doi generali atacau mai cu seamă proprietăţile bogate ale 
senatorilor înconjurate de viță de vie, de măslini, de pomi 
fructiferi şi de păşuni pentru vite. Chiar mai târziu, în epoca 
romană, producția de grâu a Africii de Nord era 
considerabilă. 

Porțiunea de teritoriu agricol al Cartaginei, aşa zisa hora, a 
fost plantată repede, desigur după modelul văilor şi 
dealurilor din Fenicia, de unde se trăgeau, cu măslini (altoiți 
pe măslinii sălbatici ce creşteau în abundență), cu viță de vie, 
migdali, rodii şi alți pomi fructiferi. În special a fost 
dezvoltată cultura măslinului. 

Se pare că nobilii fenicieni, care erau proprietari peste 
aceste domenii, interziseseră cultura viței de vie şi a 
măslinului precum şi a altor pomi fructiferi, şi aceeaşi 
interdicție lovea şi pe locuitorii Sardiniei, care trebuiau să 
producă doar cereale ca şi ceilalți autohtoni ai Africii de Nord. 

Un fost general cartaginez, Magon, a scris un tratat de 

agricultură celebru la romani, care l-a inspirat şi pe Virgiliu 
în Georgicele sale, şi din a cărui operă ne-au parvenit pasaje. 
El scrie: „Cel ce a dobândit o moşie, trebuie să-şi vândă casa 
sa de teamă să nu vrea să locuiască mai degrabă la oraş 
decât la țară, dacă cineva vrea să stea la oraş n-are nici o 
nevoie să capete o moşie”. Dar nobilii fenicieni îşi înălțau o 
casă care uneori era fortificată, şi locuiau pe domeniile lor pe 
care le cultivau cu grijă. Cartaginezii au fost aceia care au 
introdus în Africa de Nord cultura unor plante şi pomi 
fructiferi ce creşteau în Fenicia, iar pe de altă parte se pare 
că nobilii fenicieni s-au străduit să obțină venituri cât mai 
însemnate din domeniile lor. 

Tratatul de agricultură al lui Magon, de 28 de cărți, a fost 
tradus în latină din ordinul Senatului roman şi din el ne-au 
rămas mici fragmente, citate de Pliniu cel Bătrân, Columella 
şi Varron. Însă în agricultură se pare că nobilii fenicieni au 
introdus unele inovații însemnate cum ar fi de pildă acea 
maşină de grăpat - o sanie cu roți dințate pe care romanii o 
numeau plostellum punicum „căruciorul punic”. Pe domeniile 
lor nobilii fenicieni au dezvoltat mult creşterea vitelor, în 
special a oilor, a taurinelor dar şi a cailor. Bogăția nobililor 
permitea celor mari să aibă ca dependenți un mare număr de 
indivizi, similari întrucâtva „clienţilor” romani. Căci în afară 
de slujitorii lor şi de sclavi, nobilii îşi ataşau prin daruri un 
număr de cetățeni cartaginezi săraci. Aceste daruri puteau fi 
prestații de alimente, sau banchete la care erau invitaţi cei 
săraci — oarecum în felul paraziților din societatea ateniană. 
Alteori un nobil plin de dorință de putere cum era acel 
Hannon cel Mare din sec. al IV-lea î.e.n. poftea la un ospăț 
tot poporul cu prilejul căsătoriei fiicei sale. Este probabil că 
aceste ospețe se făceau în curțile cu portice ale templelor şi 
tradiția lor a rămas şi în Africa romană unde o serie de 
cetățeni primesc titlul amator civium „iubitor al concetățenilor 
săi”, sau amator „iubitor” ori ornator patriae „impodobitor al 
patriei sale”. Într-adevăr în Africa romană, provincie unde a 
stăpânit Cartagina, demnitățile municipale se obțineau în 
principiu prin votul şi alegerea cetățenilor, dar, de fapt, 
aceste demnități erau cumpărate de nobili cu prețul unor 


fapte generoase pe care inscripţiile le înşiră: construcția unor 
edificii publice, împărţirea de hrană, distribuirea de bani, 
spectacole şi jocuri de tot felul. Desigur aceste datini au fost 
în primele secole ale erei noastre în tot Imperiul roman, dar 
este probabil că nobilii cartaginezi au început să le practice 
cu mult înainte. 

Aristotel a semnalat existența la Cartagina a unor asociații 
(hetairii) ai căror membri îşi luau masa în comun (syssitii) 
aşa cum luau masa în comun spartanii şi autorii 
manuscriselor de la Marea Moartă, esenienii. Dar este foarte 
probabil că cheltuielile acestor mese sau ale unor ospețe mai 
solemne erau plătite de unii nobili cartaginezi care voiau să 
obţină sprijinul acestor confrerii. 

Poporul din Cartagina era, de fapt, la discreţția nobililor, 
care îl manevrau în interesul lor. De aceea el n-a avut decât 
un rol foarte mic în conducerea treburilor publice, deşi exista 
ca şi în statele-oraşe greceşti o Adunare a poporului, atestată 
din secolul al VI-lea. Dar puterea efectivă la Cartagina 
rămânea în mâna nobililor - mari posesori de domenii 
agricole ori negustori bogați — care se aflau în Senat, într-un 
Comitet de cinci membri, şi în Curtea celor o sută patru 
judecători. 

Pe de altă parte „constituția cartagineză”, pe care Aristotel 
a încercat să o studieze (deşi statul cartaginez n-a avut o lege 
fundamentală, la fel ca şi cea mai mare parte a statelor-oraşe 
greceşti, puţind fi numită „constituție”), era de fapt foarte 
asemănătoare constituției statelor-oraşe oligarhice greceşti, 
unde puterea era deținută de un mic număr de nobili. 
Cartagina avea un corp de judecători, recrutat tot din 
nobilime, care instituise o disciplină civică severă şi 
riguroasă exercitând o teroare asupra fiecărui cetățean, 
similară Consiliului celor zece din Veneţia de mai târziu. 
Aceasta era Curtea celor o sută patru judecători, toți 
inamovibili, ce se trăgeau din familiile nobile ale oraşului şi 
exercitau un control chiar asupra actelor generalilor şi ale 
celor doi şofetim, conducătorii Cartaginei. În timpul primului 
război punic patru generali cartaginezi au fost condamnaţi de 
această Curte şi răstigniți. 


Trebuie să arătăm că dominația atât de îndelungată 
exercitată de nobili la Cartagina a fost facilitată şi prin faptul 
că n-au avut de luptat decât cu populaţii ce nu erau de 
acelaşi neam cu ei, cu libieni şi cu numizi în cea mai mare 
parte, care lucrau ca ţărani pe domeniile lor, sau plăteau 
biruri grele aceloraşi stăpâni cartaginezi. 


Preoţii 


În statele-oraşe feniciene preoţii (kohanim) deţineau rangul 
al doilea după rege, dar trebuie spus că mulți regi erau în 
acelaşi timp şi mari preoți ca şi rudele lor apropiate. Slujitori 
ai lui Baal, ai lui Melqart, ai zeiței Astarte sau ai lui Tanit la 
Cartagina, preoţii fenicieni pretindeau că asigură oraşului în 
care se aflau protecția atât de necesară a stăpânilor lor 
divini. Apoi ei afirmau că dând uitării jertfele, energia 
supranaturală a zeilor nu s-ar mai fi reînnoit, şi n-ar mai fi 
avut puterea să producă creşterea grânelor, a fructelor şi a 
tuturor roadelor pământului. Apoi n-ar mai fi dat fecunditate 
bărbaţilor şi femeilor, ca şi vitelor, în fine zeii n-ar mai fi 
putut da înțelepciune judecătorilor şi tăria războinică 
ostaşilor. În poemele găsite la Ras-Şamra (Ugarit) se pot 
percepe extrem de limpede aceste concepții, care fac să 
depindă viața societăților umane de jertfele pe care le aduc 
zeilor. 

Dar nu era o cinste lipsită de primejdie aceea de a fi preot 
în statele-oraşe feniciene. Deseori preoţii erau ucişi de 
adversarii concepțiilor lor teologice, aşa cum citim în Cartea a 
I-a a Regilor, Cap. XVIII, 40, că au fost ucişi patru sute 
cincizeci de proroci ai zeului Baal şi patru sute de proroci ai 
zeiței Astarte de către iudei în vremea regelui Ahab. Apoi 
oficiul religios pe care îl efectuau se însoțea de răniri şi 
mutilări, căci aceşti preoți se înțepau cu cuțite până curgea 
sânge.47 

Alteori preotul fenician era jertfit, astfel regele fenician 
Malchus puse să fie răstignit pe cruce propriul său fiu, preot 
al zeului Melqart, care refuzase să-l urmeze într-o răscoală. 
Se pare că la Cartagina preoții erau deseori sacrificați şi o 

amintire a acestor jertfe umane este faptul că în sec. al III-lea 
al erei noastre încă în colonia romană Cartagina, 
condamnațţii la moarte, care trebuiau să fie dați fiarelor 
sălbatice în amfiteatre - printre aceştia erau mai cu seamă 


creştini —, trebuiau să se îmbrace, bărbaţii cu costumul 
preoților lui Saturn (echivalentul latin al zeului fenician 
Melqart) - iar femeile trebuiau să se înveşmânteze cu 


costumul  inițiatelor zeiței Ceres, corespunzând zeiței 
feniciene Tanit sau Astarte. Prin acest subterfugiu se oferea 
zeilor rația de sânge omenesc pe care legile Imperiului roman 
o împiedicaseră atunci când fusese oprit orice sacrificiu 
uman. 

Dacă scăpa de moarte, preotul trebuia să-şi lepede ființa 
sa umană întrucâtva: în sanctuarul aceluiaşi zeu Saturn, 
corespunzând fenicianului Melqart, din oraşul Nepheris, 
preotul trebuia să treacă sub un jug ca un războinic învins. 

Contactul cu teribila prezență divină expunea pe preot — 
după cum se credea - unor primejdii de fiecare clipă şi nu 
putea să scape de ele decât printr-o puritate rituală perfectă 
şi prin păzirea cu cea mai mare exactitate a unor interdicții 
rituale, a unor tabuuri. Prezența divină putea duce la moarte 
imediată, aşa cum citim în Cartea I a Cronicilor, Cap. XIII, 
despre Uza care este ucis imediat fiindcă s-a atins cu mâna 
de chivotul Legii48. 

La Gades - colonie feniciană din Spania -, unde se înălța 
un templu al zeului Melqart, preoţii nu aveau voie să se 
căsătorească şi celibatul acesta al lor trebuie legat şi de acela 
al altor închinători canaaneeni, al autorilor manuscriselor de 
la Marea Moartă -— esenieni — care nici ei nu aveau voie să fie 
căsătoriți. Puritatea rituală a preoților fenicieni ai lui Melqart 
se realiza apoi prin raderea părului capului şi al bărbii, rit 
păstrat dealtfel şi de preoţii egipteni care trebuiau să se radă 
pe cap şi pe corp la trei zile. Pe deasupra aceşti preoți ai lui 
Melqart trebuiau să fie înveşmântațţi în îmbrăcăminte de in — 
la fel ca şi esenienii şi preoții egipteni, nu aveau voie să 
poarte o centură, şi trebuiau să umble cu picioarele goale în 

templu. În fine intrarea în sanctuar era interzisă femeilor. 


Statuete de divinităţi feniciene lucrate 
in argint 


Tot astfel credincioşii care intrau în templul zeului fenician 
Eşmun, identificat de greci cu Esculap, în localitatea 
Thuborbo Majus, trebuiau să fie căşti vreme de trei zile, să 
nu folosească în hrana lor leguma, numită bob, carnea de 
porc, să nu frecventeze coaforul şi să nu se ducă la baia 
publică. În alte temple feniciene preotul sau preoteasa nu 
aveau voie să bea vin - aşa cum în Palestina nazireii nu 
aveau voie să bea vin, nici să atingă foarfecele de părul lor. 

Totuşi castitatea nu era impusă în permanenţă tuturor 
preoților fenicieni (cum era impusă celor mai mulți dintre 
esenieni), pentru că mulți din aceşti preoți erau căsătoriți, şi 
transmiteau demnitatea lor de preoți copiilor lor. Apoi mulți 


regi fenicieni erau şi mari preoți ai zeului cetăţii lor. Din 
spusele lui Tertulian aflăm că în secolul II-III e.n. preotesele 
zeiței Ceres africana, care este desigur Tanit cartagineză, nu 
aveau voie să vorbească nici măcar cu un bărbat, nici chiar 
cu rudele lor apropiate. De aceea se alegeau drept preotese 
ale acestei zeițe femei în vârstă care acceptau să se despartă 
de soțul lor. Desigur această castitate era o interdicție 
magică, căci cultul zeiței Tanit era legat de fecunditatea 
naturii, de rodirea pământului, iar castitatea rituală avea ca 
scop să creeze o cooperare între om şi puterea de rodire a 
pământului. Pe de altă parte castitatea rituală, la Cartagina 
cel puţin şi în alte colonii feniciene, trebuie pusă în relaţie cu 
o reformă majoră a teologiei feniciene în sec. al V-lea î.e.n. 
când zeița Tanit a fost impusă în Cartagina ca zeiță imediat 
următoare lui Baal, fiind numită „față a lui Baal” adică 
„imagine, chip” a zeului Baal. Într-adevăr în tophetele 
anterioare secolului al V-lea î.e.n. se găsesc femei şi bărbați 
reprezentați prin statuete de ceramică având atributele 
sexuale mult şi voit pronunțate. Ori tot acest naturalism 
excesiv dispare după aceea, când zeița Tanit îşi exercită 
dominația asupra panteonului punic. 

Preoţii fenicieni purtau un veşmânt mare de in, ca o robă, 
care era pus peste un şorț, tot costumul părând să fie 
egiptean, în cap purtau un fel de bonetă rotundă. Alteori roba 
de in avea brodat pe ea semnul zeiței Tanit. 

Se pare totuşi că obligația de a se rade pe cap şi pe față nu 
era impusă tuturor preoților fenicieni, căci pe un relief găsit 
în Cartagina preotul poartă o barbă ascuţită, are părul mare 
şi acoperit cu un voal ce îi cade pe umeri. Deseori pe roba de 
in — care era in foarte fin, făcând roba aproape transparentă — 
se vede o bandă pe care autorii latini o numeau laticlavus, o 
bandă de ţesut dreptunghiulară, lungă şi strâmtă. O altă 
emblemă sacră purtată de preoţi era un fel de cunună de 
metal pe care o purtau pe frunte — similară aceleia pe care o 
purtau şi preoții iudei. Există în muzee câteva astfel de 
cununi care au fost folosite în templele neo-punice şi au pe 
ele semnul lui Tanit. 


Reconstrucția templului lui Solomon. 
La intrare se văd cele două coloane 


Este foarte probabil că printre preoti fenicieni existau unii 
care erau supuşi unei discipline foarte riguroase, care nu le- 
ar fi permis nici o altă activitate, şi existau demnitari, luați 
din aristocrația politică a oraşelor, dispensaţi de păzirea cu 
strictețe a interdicţiilor rituale. Situaţia aceasta se putea afla 
şi la Roma, unde alături de flamini şi de vestale, copleşiți de 
o mulțime de interdicții şi de obligații rituale, trăiau pontifii şi 
augurii cari duceau o viață normală şi în afară de sacerdoțiul 
lor. 

Inscripţiile feniciene şi cartagineze care ne-au rămas 
dovedesc că preoţii se recrutau doar din unele familii care 
posedau deci un privilegiu analog celui avut de descendenții 
lui Aaron şi ai lui Levi la iudei. 

În sânul acestei preoţimi feniciene exista o ierarhie foarte 
strictă: fiecare templu era ca la iudei, sub autoritatea unui 
mare preot (rab kohanim litt. „mare al preoților”) care dădea 
porunci preoţilor propriu-zişi, preoţilor subalterni şi unui 
mare număr de slujitori inferiori. Primii dintre aceştia erau, 
ca şi în Egiptul faraonic, scribii. Urmau după ei măcelarii, 
care trebuiau să taie carnea jertfelor, apoi cei ce aprindeau 


candelele şi opaițele în templu, bărbierii sacri ce trebuiau să-i 
radă atât pe preoți cât şi pe credincioşii care voiau să se 
purifice, în fine un mare număr de slujitori nespecializați — ca 
să zicem astfel. Printre ei erau şi țărani ce lucrau pământul 
templului, apoi diferiți meseriaşi care lucrau uneori în 
atelierele proprii ale templului. Se ştie că în Egipt, ca şi în 
Mesopotamia, templele constituiau mari puteri economice 
dispunând de întinderi vaste de pământ, şi ar fi fost de 
mirare ca în Fenicia sau în coloniile feniciene să nu fi existat 
o situaţie similară. 

Desigur preoţii trebuiau să asigure bunul mers al cultului 
zeului, în acest scop aveau să urmeze cu exactitate o 
legislație sacră foarte precisă, din care ni s-au păstrat unele 
elemente (cum e, de pildă, tariful jertfelor din Marsilia) şi 
această legislație este deseori similară aceleia din Levitic. 


Figurină de pămint ars a zeului Bes = 


În afară de libaţiuni — vărsări de vin, de apă - sau de 
prinoase de smirnă şi tămâie ce se aduceau lui Baal- 
Hammon („stăpânul altarelor cu mirezme”), sacrificiile erau 
clasificate după scopul lor. Dar aceste categorii de jertfe sunt 
exact categoriile de sacrificii ale iudeilor: arderea de tot, jertfa 
de iertare, menită să răscumpere un păcat, şi jertfa de 
îimpăcare. 

În afară de acestea existau sacrificiile umane ale noilor 
născuți, dar şi ale adulților despre care vom trata în alt 


capitol. Pe de altă parte felul victimei de jertfit, ca şi sexul şi 
integritatea sa fizică erau stabilite dinainte cu precizie şi 
cutărui zeu i se jertfea un taur, altuia o oaie, altuia un 
berbec, un țap sau o pasăre. Preoţii aveau drept la o parte 
din aceste jertfe şi la o taxă. 

Preoţii fenicieni primeau probabil o parte însemnată din 
câştigurile negustorilor fenicieni şi nu numai o parte din 
carnea şi prinoasele aduse ca jertfă zeilor. Adică este probabil 
că negustorii fenicieni dădeau o parte din veniturile lor, poate 
chiar zeciuială, cum se dădea preoților iudei. 

Într-adevăr citim în Isaia, XXIII, 18 despre negustorii din 
Tyr şi veniturile lor: 

„Dar tot câştigul, tot folosul lui (= al Tyrului) va fi sfânt lui 
Dumnezeu şi nici nu va fi strâns nici nu va fi pus deoparte; ci 
câştigul va fi pentru cei ce locuiesc înaintea Domnului, ca să 
mănânce până se vor sătura şi să se îmbrace în odăjdii 
scumpe”. 

Este sigur că templele feniciene, ca şi cele egiptene, care 
aveau pe lângă ele o bibliotecă numită „casă a vieţii”, au fost 
despre natura zeilor, şi alături de textele rituale se 
compuneau poeme sacre, adevărate epopei care cuprindeau 
viața şi luptele zeilor între ei. Acestea tindeau să transpună 
pe planul mitic anumite simboluri ale ceremoniilor din 
temple. De fapt trebuie să admitem că toate textele găsite la 
Ras-Şamra (Ugarit) nu sunt decât creaţii alcătuite în temple, 
opere mitologice desigur, dar legate de concepţii teologice şi 
de simbolismul ritualurilor din templele feniciene. Panteonul 
canaaneean era foarte bogat, dar ordinea de însemnătate a 
zeilor era alta în fiecare stat-oraş canaaneean. Dar chiar în 
acelaşi stat-oraş canaaneean un zeu a devenit cu timpul mai 
însemnat. Cu toate că populaţia semită din Canaan avea un 
panteon comun, totuşi se pare că preoţii fenicieni făureau o 
cosmologie proprie fiecărui oraş în care zeul unui oraş juca 
rolul cel mai de seamă. De aici discuții aprinse între şefii 
diferitelor şcoli teologice, care aveau fiecare o cosmologie 
proprie. Ni s-au păstrat numele a două căpetenii de şcoli 
teologice: Sanchuniaton şi Thabion. E mai mult ca sigur că 


preoții din Cartagina nu au lăsat să piară legendele şi 
miturile lor şi povestea Didonei, aşa cum ne-a fost transmisă 
de Virgiliu, dar şi de alți istorici şi poeţi latini, îşi trage 
originea din povestirile preoților cartaginezi. Este probabil că 
operele scrise de fenicieni, care se aflau în bibliotecile de la 
Cartagina, şi care au rămas după nimicirea oraşului de către 
romani, au fost dăruite de Scipio Aemilianus regilor numizi, 
dar s-au pierdut mai apoi când nimeni n-a mai putut citi 
feniciană. 

În secolul al V-lea î.e.n., după victoria grecilor la Himera 
asupra cartaginezilor şi după victoria grecilor asupra perşilor, 
Cartagina s-a găsit ruptă de lumea Feniciei şi comunicațiile 
ei cu oraşele feniciene au fost întrerupte. Spre a nu fi 
covârşiți de elenism, preoții fenicieni din Cartagina au trecut 
la o reformă religioasă care introduce preocupări morale şi 
suprimă incoerențele şi contradicţiile din vechile concepții 
teologice feniciene. Această reformă care face să predomine 
printre zei cuplul Baal-Hammon şi Tanit corespunde în timp 
dezvoltării gândirii filozofice greceşti şi unora dintre profeții 
mici iudei. 

Dar această reformă religioasă era o reacție împotriva 
elenismului şi o rezistență în fața puterii de difuziune a 
acestuia. Aceeaşi rezistență față de elenism se observă într-o 
epocă apropiată şi la iudei, coincizând dealtfel cu extinderea 
limbii aramaice în Canaan, unde feniciană este vorbită din ce 
în ce mai puțin ca şi ebraica după robia babiloniană. De 
aceea este de admis că şcolile de scribi fenicieni de pe lângă 
templele din Fenicia, care era stăpânită acum de perşi, după 
ce fusese dominată de asirieni şi de babilonieni, s-au 
strămutat la Cartagina ce devenise oarecum, în secolul al V- 
lea î.e.n., centrul lumii feniciene. 


Stelă de calcar 
cu un desen 

floral stilizat din 

incinta templului 

zeiței Tanit (sec. 

II. î.e.n.) 

Reforma religioasă din sec. al V-lea î.e.n. a fost, fără 
îndoială, ajutată de aceşti scribi veniți din Fenicia, dar şi de 
expansiunea doctrinelor egiptene ale lui Isis şi Osiris în 
întreaga lume mediteraneană, precum poate şi de doctrinele 
filozofilor greci pitagoricieni stabiliți la Cartagina. Într-adevăr 


filozoful grec neoplatonician lamblicus (născut către 250 era 
noastră), care trăia la Alexandria, afirmă că la Cartagina a 
existat o şcoală pitagoriciană celebră, condusă în mod 
continuu de patru filozofi: Miltiade, Anthen, Hodios şi Leocrit. 
Această şcoală filozofică pitagoriciană ajunsese să împace 
morala şi rațiunea cu toate povestirile mitologice, pe care le 
interpreta în chip alegoric şi nu literal. Apoi ea, acceptând 
politeismul, îl făcea să devină un henoteism, concepție în 
care un zeu suprem îi conduce pe ceilalți zei. Ori în aceeaşi 
epocă preoţii fenicieni voiau să subordoneze cuplului divin 
Baal-Hammon şi Tanit, tot panteonul fenician. Pe de altă 
parte, şcoala pitagoriciană susține că sufletele morţilor se 
ridicau în văzduh şi că cele mai bune dintre ele se găseau în 
stele, şi mai ales în lună, unde îşi aflau odihna. Această 
concepţie pitagoriciană - de origine evident egipteană şi 
legată de mitul lui Isis şi Osiris — era admisă şi în cercurile 
preoților fenicieni. 

Mausoleul de la Duga, contemporan cu distrugerea 
Cartaginei, arată această călătorie aeriană a sufletelor, ca şi 
stela lui Altiburos, astfel că a existat o colaborare între 
doctrinele unor filozofi pitagoricieni şi cele ale preoților 
fenicieni, înrâuriți în acelaşi timp şi de doctrinele escatologice 
egiptene. 


Negustorii, comerțul şi navigația 


Comerțul prin caravane de măgari - care a început 
probabil în mileniul al III-lea î.e.n. şi a adus aurul din Africa 
şi fildeşul din Asia, apoi metalele asiatice, în special argintul 
şi plumbul, în Egipt —, este atestat de numeroase cercetări 
arheologice, dar şi de relatările cărților sacre ale evreilor. Dar 
în vreme ce mărfurile uşoare - în special smirna şi tămâia 
din care se consumau mari cantități în templele zeilor — 
puteau fi transportate prin caravane de măgari, pentru 
mărfurile mai grele, cum erau lemnele de construcție, 
transportul se făcea cu corăbii. Se pare că negustorii 
fenicieni reuşeau să transporte lemnul de cedru din munții 
Libanului până pe țărmurile Eufratului, dar nu putem şti 
cum se făcea acest transport. În orice caz un relief asirian ne 
înfăţişează fenicieni ducând trunchiuri de copaci în mici 
corăbii. 

Pe de altă parte negustorii canaaneeni sunt menționați 
încă din vremea Imperiului Vechi, din mileniul al III-lea î.e.n., 
şi oraşul Byblos este în relații strânse cu Egiptul. 

Negustorii fenicieni nu şi-au putut extinde activitatea în 
Mediterana orientală şi cu atât mai puţin în cea occidentală 
decât după prăbuşirea statelor-oraşe minoene nimicite de 
invazia aheenilor (micenienilor) la 1400 î.e.n. şi după ce 
talasocrația micenienilor a fost distrusă de invazia Popoarelor 
Mării (1200 î.e.n.). Este foarte probabil că micenienii, cu care 
fenicienii erau în bune relații (aşa cum se poate constata din 
influențele miceniene din Ugarit), i-au determinat să 
întreprindă călătorii lungi în Mediterana. Aceasta pentru că 
micenienii cunoşteau relațiile comerciale ale egeo-cretanilor 
cu Italia, Spania, Sicilia (unde au fost găsite obiecte egeo- 
cretane de import) şi nu erau buni navigatori ei înşişi. Dar 
micenienii au putut da informaţii negustorilor fenicieni cu 


care erau în relații strânse, despre bogăţiile metalice din 
Spania, Italia, Bretania şi Insulele Britanice, chiar dacă 
micenienii înşişi n-au ajuns niciodată aşa de departe. 

De fapt fenicienii au pornit spre apus în părțile occidentale 
ale Mării Mediterane nu în calitate de colonişti, ci de 
negustori. Ei voiau în primul rând să cumpere şi să vândă şi 
nu s-au gândit să-şi întemeieze colonii decât în mileniul I 
î.e.n. Cotropirea Palestinei şi a coastelor Mării Mediterane, 
apoi a Siriei, de către arameeni, filistini, hittiți, sau de înşişi 
iudeii veniți după invazia Popoarelor Mării ca şi filistinii, tot 
aşa ca şi atacurile regilor asirieni şi babilonieni, au fost 
cauzele principale ce i-au împins pe fenicieni să-şi creeze 
colonii, după ce îşi înființaseră contoare comerciale sau 
escale risipite de-a lungul țărmului mediteranean. Căci 
primele aşezări feniciene par a fi făcute pentru simple escale 
- etape în decursul lungilor călătorii pe mare. Şi aceste 
„escale” erau aşezate destul de aproape una de alta, adică la 
30 km, distanță pe care putea să o parcurgă o navă într-o zi 
de navigaţie, întrucât nu se naviga decât ziua. 

Cele mai vechi atestări ale unor călătorii extrem de 
îndelungate ale fenicienilor, le aflăm în cărţile sacre ale 
iudeilor care, fiind de aceeaşi limbă cu fenicienii şi locuind în 
imediata lor vecinătate, cunoşteau bine drumurile străbătute 
pe mare de fenicieni. 

Astfel citim în cartea lui lona că acesta „s-a sculat să fugă 
la Tarşiş, dinaintea Domnului. Şi s-a pogorât la Iope (= Jaffa) 
unde a găsit o corabie care mergea la Tarşiş şi plătind prețul 
călătoriei s-a pogorât în ea ca să meargă la Tarşiş împreună 
cu toți cei de colo”49. Trebuie să înțelegem că în acest text 
prin Tarşiş se înțelege Tartesos din Spania (cu minele sale 
bogate de argint, plumb şi cositor) şi textul lui Iona este din 
jurul anilor 700 î.e.n. în vremea când se stabiliseră legături 
regulate între statele-oraşe feniciene şi regatul Tartesos, 
Tarşiş. 

O călătorie mult mai veche pare cea făcută de oamenii 
regelui fenician din Tyr, Hiram, împreună cu corăbierii lui 


49 Iona, I, 1 


Solomon în oraşul Tarşiş: „Căci regele (Solomon) avea pe 
mare corăbii care mergeau la Tarşiş cu corăbiile lui Hiram şi 
la trei ani o dată veneau corăbiile din Tarşiş şi-i aduceau aur, 
argint, fildeş, maimuțe şi păuni”. (II, Regi, X, 22). 

Aici Tarşiş nu poate fi Tartesos din Spania mai întâi fiindcă 
păunii sunt păsări care se găsesc în India şi în mileniul I 
î.e.n., în jurul anilor 973-933 î.e.n., când trăia Solomon, 
păunii nu puteau fi importați din Spania. Cât despre 
maimuțe este adevărat că se aflau unele în sudul Spaniei în 
acea epocă, şi erau de asemenea maimuțe la Gibraltar (= 
coloanele lui Atlas) dar nu puteau constitui obiectul unui 
export. Fildeşul de asemenea nu se găsea în Spania, ci doar 
în Berberia, în Africa Centrală şi în India. Apoi o călătorie — 
chiar dus şi întors în Spania nu ar fi durat trei ani. În ceea ce 
priveşte aurul, el nu se afla la Tarşiş iar din Spania nu se 
exporta acest metal prețios. 

Ce reprezintă atunci această informaţie din Cartea a I-a a 
Regilor? De la bun început trebuie să afirmăm că nici regele 
Hiram al Tyrului şi nici regele Solomon, nici unul dintre regii 
fenicieni nu ar fi fost atât de naiv şi de lipsit de prevedere 
încât să scrie şi să arate exact locul de unde importau atâtea 
mărfuri scumpe. Căci Strabo, de pildă, în Cartea XVII, 1, 19 
arată că fenicienii păzeau cu cea mai mare străşnicie secretul 
expedițiilor şi destinația călătoriei unor corăbii ale lor. Mai 
mult, un vas fenician urmărit de o corabie grecească ce voia 
să afle locul unde face escală şi cumpără sau vinde mărfuri, 
a preferat să eşueze pe nisip — deci să sufere un naufragiu — 
decât să dezvăluie grecilor destinația spre care se îndrepta. 
Astfel ar fi extraordinar ca regele Hiram să dezvăluie în scris 
oraşul şi ţara de unde a putut să-şi procure atâtea bogății. 
Căci exista şi pentru fenicieni un secret comercial pe care nu 
ar fi fost atât de naivi încât să-l dezvăluie aşa de uşor 
tuturor. Putem deci afirma cu certitudine că Tarşiş nu este 
aici Tartesos, iar menţiunea păunilor, a aurului şi a 
maimutelor ne face să admitem că e vorba de India sau de o 
țară ce avea relații comerciale strânse cu India. Este 
verosimil că aici termenul Tarşiş nu este pus decât spre a se 
indica o țară foarte îndepărtată, care necesita corăbii de 


Tarşiş spre a se ajunge la ea. Corabia de Tarşiş fiind o 
corabie de cursă lungă, aşa cum englezii numeau indianer 
navele ce mergeau în India, dar şi cele de cursă lungă de 
tipul lor. Că este aşa - ne putem convinge citind textul din 
Cartea a II-a a Regilor, XXII, 48, unde este scris: „Regele 
Iosafat a făcut şi corăbii ca cele de Tarşiş, ca să se ducă să 
aducă aur de la Ofir; dar n-au putut să ajungă”. 


Rama-cirmă a unei nave zisă liburnă 
romană 


O altă călătorie îndepărtată a fenicienilor regelui Hiram, 
alături de corăbierii regelui Solomon, ne este relatată tot de 
Cartea a II-a a Regilor: „Regele Solomon a mai făcut şi corăbii 
la Eţion Gheber, care este lângă Elat pe malul Mării Roşii, în 
pământul lui Edon. Şi a trimis Hiram dintre supuşii săi 
corăbieri cunoscători ai mării ca să umble cu corăbiile cu 
supuşii lui Solomon. 

Şi s-au dus la Ofir şi au luat de acolo aur patru sute 
douăzeci de talanți şi l-au dus regelui Solomon”50. Un talant, 
în ebraică gigar, avea circa 36 kg deci 420 talanți ar 
reprezenta cca 15 120 kg aur, adică peste cincisprezece tone 


50 III Regi, IX, 26-28 


de aur. 

În alt loc se afirmă că „Hiram i-a trimis (lui Solomon) cu 
slugile sale corăbii şi robi, cunoscători ai mărilor, care s-au 
dus cu slugile lui Solomon la Ofir şi au luat de acolo patru 
sute cincizeci de talanți de aur şi i-au dus regelui 
Solomon”51. Dar patru sute cincizeci de talanți de aur 
reprezintă circa 16 200 kg aur. Despre Ofir citim în acelaşi 
text: „În vremea aceea slugile lui Hiram şi slugile lui Solomon 
care-i aduceau aur de la Ofir, îi aduseseră şi lemn roşu şi 
pietre scumpe”52. Se pare totuşi că transporturile de aur din 
Ofir erau cu mult mai importante şi durau din vremea regelui 
David căci acesta spune că a pregătit pentru construcția 
Templului din Ierusalim „trei mii de talanți de aur, aur de 
Ofir”53 adică 108.000 kg de aur (o sută opt tone de aur). 

Un alt rege din luda a încercat să ajungă cu navele sale la 
Ofir spre a aduce aur de acolo: „Regele Iosafat a făcut şi 
corăbii ca cele de Tarşiş, ca să se ducă să aducă aur de la 
Ofir; dar n-au putut să ajungă căci s-au sfărâmat la Eţion 
Gheber. Atunci a zis Ohazia, fiul lui Ahab, către Iosafat: „Să 
se ducă şi slugile mele cu slugile tale cu corăbiile”. Însă 
Iosafat n-a vrut54. Găsim amintit numele de Ofir pe de altă 
parte în lista patriarhilor până la lacob55, unde Ofir este 
numele unuia din fiii lui loctan, la rândul său fiu al lui Eber, 
iar Ofir este frate cu Havila (poate numele unei țări din 
Arabia de Sud) şi cu Iobab. lar această indicație nu ne ajută 
câtuşi de puțin să aflăm unde se află Țara Ofir. Cele 15 tone 
de aur, un vagon şi jumătate de aur, aduse din Ofir au 
incitat pe mulți să caute locul unde s-ar putea afla această 
țară. S-a pus la îndoială totuşi realitatea acestei imense 
bogății aduse din Ofir şi s-a afirmat că e vorba de exagerări 
laudative şi hiperbolice care căutau să laude pe regele 
Solomon, dată fiind cunoscuta tendință a orientalilor ca să 

umfle lucrurile în povestirile lor. Să fie neadevărată relatarea 
Cărţii Regilor? Să fie un basm această comoară adusă din 
Ofir? 

Că se aducea cu adevărat aur din Ofir în Iudeea, o 
dovedeşte faptul descoperirii unei bucăți de oală (ostraca) la 
Tell Qasile lângă Jaffa pe care se afla scris „aur din Ofir la 
Bethharon 30 şekeli”56. 

Vom încerca să arătăm că expediția regilor Hiram şi 
Solomon a fost o realitate. 

De fapt elefanți care să dea fildeş, lemn roşu, adică lemn 
de mahon, apoi păuni şi maimuțe, dar mai ales aur mult nu 
puteau fi aduse în epoca la care ne referim (secolul al X-lea 
î.e.n.) decât din Africa de Sud. Minele de aur egiptene din 
Nubia, din Sudanul de azi, nu erau prea bogate şi ştim din 
relatarea unui istoric grec, Agatarchide, redată nouă de 
Diodor din Sicilia, în ce condiții cumplite se extrăgea puţinul 
minereu de aur57. 

Egiptenii au adus aur mult, mirodenii, maimuțe şi fildeş 
dintr-o ţară pe care ei o numeau Punt şi care era situată pe 
malurile Oceanului Indian, putându-se ajunge la ea prin 
Marea Roşie. O expediţie mare în Tara Punt a fost făcută 
pentru prima oară de regina egipteană Hatchepsut la 
începutul secolului al XV-lea î.e.n. şi basoreliefurile unui 
mare templu, acela de la Deir-el-Bahri ni-i arată pe oamenii 
din Ţara Punt. Ori fenicienii aveau strânse legături cu Egiptul 
şi credem că auziseră de această expediție sau de altele 
ulterioare, precum şi de bogăţiile ce se puteau aduce de 
acolo. În secolul al X-lea Egiptul era mult prea slăbit, 
împărțit în regate mici care se duşmăneau şi nu ar fi putut 
trimite o astfel de expediție în Ofir. 

Totuşi ne putem întreba ce l-a determinat pe regele din 
Tyr, Hiram, care era stăpân peste un număr considerabil de 
corăbii, să facă o alianță comercială cu regatul iudeu al lui 
Solomon care nu poseda nave şi nu avea nici o experienţă în 


56 B. Maisler, în „Israel Explorat. Journal”, I, 1950-51, p. 209, pl. 38 A. 
57 Constantin Daniel, Civilizaţia Egiptului antic, Buc., 1976, p. 175 şi 
urm. 


arta navigaţiei? Ni se pare absurdă alianța aceasta cu un stat 
agricol, cum era statul iudeilor, a Tyrului — oraş comercial şi 
negustoresc. 


e, 
a an 


Navă feniciană de comerţ 

Dar lucrurile stau cu totul altfel. În vremea aceea nu se 
săpase canalul de Suez şi corăbiile regelui Hiram din Tyr nu 
puteau să intre în Marea Roşie. Ar fi fost nevoie să se 
transporte lemne într-unul din porturile egiptene ale Mării 
Roşii, să fie construite corăbii şi să se pornească de acolo. Şi 
bineînțeles ar fi trebuit să se împartă câştigul expediției în 
Ofir cu toți regii care domneau în Egipt şi prin ţările cărora 
aveau să treacă fenicienii cu bogăţiile lor. Ori regele Hiram a 
preferat să nu fie jefuit de egiptenii care l-ar fi vămuit 
straşnic în trecere prin țara lor, dar pe lângă aceasta 
cheltuielile expediției ar fi fost imense şi pentru că trebuiau 
transportate lemne pentru construirea vaselor peste 250 km 
până la Marea Roşie, iar apoi începută construcția navelor. 
Regele Hiram a decis că este mult mai rentabil să facă o 
alianță comercială cu Solomon, care poseda un port la Marea 
Roşie, în Golful Akaba, port numit Elat şi Eţion Gheber. 
Pierind din acest port se putea ajunge în Africa de Sud pe 
drumul pe care navigaseră şi egiptenii când au fost în Ţara 
Punt. Aşa se explică această tovărăşie între regele Hiram şi 
Solomon, porniţi să ajungă în Africa. 

Că este vorba de Africa ştim din aceea că au plecat de la 
Eţion Gheber (Alat) pe Marea Roşie. Dar nu putea fi vorba de 
regatele Arabiei de Sud, regatul Saba, de pildă, cu care iudeii 
aveau legături comerciale prin caravane de măgari şi de 


cămile, şi a cărui regină venise prin pustiu la regele Solomon, 
aducându-i aur şi mirodenii multe. Am spus că lemnul roşu 
de care pomeneşte textul Cărţii Regilor este lemnul de mahon, 
care se află în America de Sud şi în Africa, iar textul ebraic 
adaugă: „Astfel de lemn nu se mai văzuse niciodată înainte în 
țara lui Iuda”. Pe de altă parte menţiunea păunilor ne indică 
o țară cu dese contacte cu India, pentru că în epoca aceea — 
sec. X î.e.n. — păunii nu erau păsări cunoscute şi obişnuite în 
lumea Mediteranei. Ori o astfel de țară, cu dese contacte cu 
India, este coasta de sud-est a Africii, regiunea Mozambicului 
de azi, unde suflă musonul, vânt care porneşte alternativ 
timp de şase luni din India în Africa şi din Africa în India. 
Astfel se puteau crea legături comerciale uşoare cu India — 
țara de unde sunt originari păunii. 

Dacă Tara Ofir reprezintă o ţară foarte bogată în aur, în 
Africa o astfel de țară nu este decât Africa de Sud care are şi 
acum foarte bogate mine de aur, astfel că aducerea unei mari 
cantități de aur din această regiune în ludeea şi Fenicia este 
foarte verosimilă. 

S-a afirmat, în unele studii cu privire la Ţara Ofir, că 
aceste expediţii ale lui Solomon şi ale regelui Hiram erau 
expediții de pradă, de jaf în felul celor făcute de 
conchistadorii spanioli. Dar această ipoteză e puțin 
verosimilă căci e greu de admis că poți strânge 15 tone de 
aur prin jaf, venind dintr-o țară străină cu câteva corăbii, 
fără arme de foc, adică fără acea superioritate enormă a 
armamentului pe care o aveau conchistadorii spanioli față de 
autohtonii Americii. Căci şi fenicienii şi iudeii, dar şi 
locuitorii Ţării Ofir erau înarmați cu săbii, lănci şi scuturi, iar 
cei din Ofir erau mult mai numeroşi şi ar fi învins uşor pe 
invadatori. 

Ni se pare mult mai verosimil că oamenii regelui Solomon 
şi ai lui Hiram aveau de oferit locuitorilor Ţării Ofir, ceva 
mult mai prețios decât aurul: cositorul şi fierul. 

Popoarele Africii de Sud în secolul al X-lea î.e.n. nu 
cunoşteau nici bronzul, nici fierul. Graţie cositorului, ce se 
aducea de fenicieni din Spania şi din insulele Marii Britanii 
de azi, arama capătă o mare duritate, devenind bronz - 


săbiile, lăncile şi platoşele de bronz aveau o duritate mult 
mai mare decât cele de aramă care sunt, precum se ştie, moi 
şi maleabile. 

În secolul al X-lea î.e.n. fierul începea să se răspândească 
în toată Mediterana, deşi Egiptul vechi nu l-a folosit decât pe 
vremea romanilor, din pricina interzicerii sale magice58. lar 
fierul reprezenta metalul ce schimbase raportul de forțe între 
două armate, căci săbiile şi platoşele de fier în secolul al X- 
lea î.e.n. constituiau marea noutate care conferea luptătorilor 
o superioritate incontestabilă. Putem crede cu uşurinţă că 
locuitorii din anticul Ofir au plătit cu mult aur fierul şi 
cositorul primit pe care nu le cunoşteau şi nu le aveau. 

Putem oare în stadiul actual al cunoştinţelor noastre 
preciza mai exact locul unde se afla tainicul Ofir? 

La granița dintre Rodezia şi Mozambicul de azi s-a găsit un 
vast câmp de ruine ce se întinde pe zeci de kilometri pătrați, 
despre care vom scrie mai jos. Dar s-au descoperit de 
asemenea în acea regiune forme de steatită pentru turnarea 
barelor de aur, de argint şi de plumb, şi aceste forme de 
steatită aveau forma unei cruci sau a literii H, adică aceleaşi 
forme pe care le întrebuințau pentru lingourile lor de aur 
egeo-cretanii şi fenicienii59. 

Aceasta însemna că poporul statornicit în această regiune 
avea legături comerciale cu fenicienii, deci cu oamenii regelui 
Hiram. 

De pe urmele poporului care a locuit în aceste locuri — la 
granița dintre Rodezia şi Mozambic - s-au găsit, pe de altă 
parte, desene în peşteri. Pereţii de stâncă sunt împodobiţi cu 
lungi procesiuni de oameni, iar alături de ele se află crestate 
nişte desene bizare care seamănă cu litera H, cu un V mare 
întors şi cu un trident. Dar astfel de semne grafice au fost 
folosite în scrierea lor de protosumerieni, adică înainte de 
întrebuințarea scrierii cuneiforme. Este deci verosimil să 


58 Constantin Daniel, La prohibition du fer dans l'Egypte ancienne, în: 

admitem că acest popor care a locuit în Africa, a fost în 
legături comerciale cu protosumerienii care, precum se ştie, 
navigau în Golful Persic şi probabil şi în Oceanul Indian. 

Cercetarea desenelor de pe pereţii de stâncă din aceste 
locuri a stabilit ca dată aproximativă a executării lor cca 
4000 de ani înainte de era noastră. 

Tot în această regiune s-au găsit urmele unor importante 
mine de mangan, adică vechi exploatări la zi ale unor 
zăcăminte. 

Manganul a fost folosit de sumerieni şi de egiptenii vechi, 
ca şi de indieni. Pentru toate aceste popoare oxidul de 
mangan avea proprietăți magice, căci cu pulberea lui, 
cristalină, neagră şi insolubilă în apă, se putea obține o 
variată gamă de culori în smalțul oalelor, în funcţie de 
cantitatea de mangan întrebuințată. Deci în Africa de sud-est 
un foarte vechi popor cunoştea secretul manganului. 

Acest popor harnic exploata nisipul şi pământurile 
aurifere, şi se cunosc astăzi peste 50 de mine şi exploatări 
aurifere în regiunea dintre Rodezia şi Mozambic, adică la 
confluența râurilor Sabi şi Lundi. Pe râul Sabi sau Save, care 
se varsă în Oceanul Indian, pot naviga vase mici şi se aflau 
mici debarcadere având inele fixate în stâncă pentru 
prinderea de ele a luntrelor care soseau acolo. Este probabil 
ca aurul extras din aceste mine să fi ajuns cu bărcile până la 
Oceanul Indian sau până la portul Sofala. Trebuie observat 
că numele de Sofala, port important în Mozambic, pare să fie 
o flexiune foarte apropiată de termenul Ofir, consoana l finală 
este echivalentă cu r final din termenul Ofir, iar siflanta s de 
la începutul cuvântului Sofala poate fi adăugată la un radical 
neatestat Ofal = Ofir. Se ştie că la semiţi şi în egipteană un s 
incipient este modalitatea de a forma un cauzativ. Astfel 
Sofala > Ofir este foarte plauzibil. 

Pe de altă parte o serie de autori vor să lege Ofir din punct 
de vedere etimologic cu Suppara, localitate lângă Bombay, 
spunând că S inițial este suprimat adesea în dialectul 
gujarati din acest district. După aceşti autori Ofirul ar fi 
situat în India în jurul Bombayului, pe coasta sa de apus. 

În această regiune dintre Mozambic şi Rodezia se găsesc în 


munții Inyanga, pe zeci de kilometrii pătrați, mine şi 
exploatări aurifere şi se poate afirma că tot pământul din 
zonă a fost scormonit la o adâncime de o jumătate de metru. 
Pe de altă parte alături de aceste exploatări miniere se află 
ruine însemnate, de ziduri, de fortificaţii de terase care par să 
dateze dintr-o epocă mai târzie, din primele secole ale erei 
noastre sau cu mult mai târziu. 

Într-o carte apărută înainte de primul război mondial şi 
intitulată „În antica ţară a aurului” un explorator german, 
Karl Peters, a descris aceste imense câmpuri de ruine din 
munții Inyanga din Rodezia şi arată că doar un popor foarte 
numeros şi puternic putea să construiască aceste fortificații 
şi să sape exploatări miniere. 


a Oe 


Diere greceşti pictate pe o cupă, foarte asemănătoare cu navele feniciene 

De fapt mine de aur sunt şi astăzi în această regiune şi 
Rodezia (Zimbabwe) produce anual o cantitate de 15.600 kg 
aur (după datele statistice din 1973), tot aşa cum există mine 
de aur în vecinătate, în Republica Sud-Africană, care produce 
anual 908.300 kg aur, fiind cea mai mare producătoare de 
aur din lume (date statistice din 1972). 

Dacă aurul regelui Solomon venea din Africa, el nu putea 
veni decât din Rodezia actuală căci exploatările aurifere din 
Africa de Sud nu au fost descoperite decât în secolul al XIX- 
lea. 

În Rodezia s-au găsit vestigiile a numeroase exploatări 
aurifere întinse pe mulți kilometri pătraţi, astfel că trebuie să 
conchidem în mod obligatoriu că aurul regelui Solomon 
venea din Rodezia de azi şi ajungea în portul Sofala. 

Aşadar vechii fenicieni, ca şi egiptenii antici, au reuşit să 
ajungă cu vasele lor până în Africa de Sud-Est şi au făcut 
comerț cu locuitorii din aceste locuri, vânzându-le fier şi 


cositor şi cumpărând aur. 

În ceea ce priveşte modul cum cumpărau aurul fenicienii şi 
cum făceau schimburile comerciale cu autohtonii unei țări, 
credem că trebuie să reproducem următorul text al lui 
Herodot, despre comerțul cartaginezilor cu locuitorii din 
Africa: 

„Odată ajunşi aici, îşi descarcă mărfurile şi le expun în 
ordine pe țărm, apoi se întorc pe corăbiile lor şi fac fum. 
Autohtonii văd fumul şi apropiindu-se de țărm, pun lângă 
mărfurile acestora, aurul pe care-l oferă în schimb şi se 
retrag. Cartaginezii coboară şi examinează (ceea ce au lăsat). 
Dacă socotesc că aurul oferit corespunde valorii mărfurilor, îl 
iau şi pornesc mai departe; dacă nu, se întorc pe corăbii şi 
aşteaptă. Ceilalți la rândul lor, revenind, adaugă o altă 
cantitate de aur, până ce cred că satisfac pretenţiile 
vânzătorilor. Nu-şi aduc nici un neajuns unii altora, primii 
neînsuşindu-şi aurul până ce nu li se pare că ar corespunde 
cu valoarea mărfurilor lor, iar ceilalți, neatingându-se de 
mărfuri până când cei care au adus mărfurile nu şi-au 
însuşit aurul”60. 

Fenicienii aveau în Munţii Libanului întinse păduri de 
cedru, din lemnul cărora au putut construi corăbii de comerț 
şi de război. 

Vasele comerciale ale fenicienilor sunt împinse mai mult de 
vântul care umflă pânzele lor decât de forța vâslaşilor, ca în 
galerele de luptă. S-a aflat la Sidon un sarcofag ce are pe o 
parte a sa reprezentarea unei corăbii cu pânze feniciene; 
pupa este foarte ridicată şi rotundă, imitând gâtul unei 
lebede, prora se sfârşeşte cu un chioşc mic pentru căpitan. O 
pânză mare, pătrată, purtată de un catarg central, face ca 
vasul să navigheze. La proră, un catarg mic cu o pânză, şi ea 
pătrată, ajută cârma formată din vâsle lungi. 

Pe o monedă din Byblos, în timpul împăratului roman 
Heliogabal (218-222 e.n.) este reprezentat un astfel de vas 
comercial. Cum romanii nu au avut deloc marină în vremea 
războaielor punice şi au copiat-o pe cea a adversarilor lor, 

este de admis că romanii au imitat şi vasele cartaginezilor. 
Astfel o corabie romană de comerț trebuie să fi fost foarte 
asemănătoare celor feniciene. 

Corăbiile de Tarşiş, adică cele de cursă lungă, aveau un 
rând de vâslaşi şi unul sau două catarge, cel de al doilea 
fiind mult mai mic decât primul. Navele de comerț, numite în 
feniciană golah (în greceşte gauloi la plural), aveau şi pânze şi 
vâslaşi şi cu acestea se făceau, probabil, transporturile din 
Byblos în Egipt pe timpul Imperiului Vechi. 

O navă mai mică folosită de fenicieni - poate numai pentru 
pescuit sau pentru navigația fluvială — era aceea numită de 
greci hippos, menționată şi de Strabo. 

Cea mai veche informație cu privire la comerțul fenician, 
este aceea din poemul numit al „Zeilor binevoitori”, găsit la 
Ugarit (Ras-Şamra). 

Se pare totuşi - aşa cum a arătat R. Dussand - că 
fenicienii în mileniul al III-lea î.e.n. au făcut comerț pe uscat 
prin caravane de măgari, de la Golful Akaba până la Asdod. 
Căci Asia anterioară era brăzdată de drumuri de caravane 
comerciale care duceau la podişurile din Asia Mică şi în 
Mesopotamia. Calea cea mai scurtă din Liban până în Asiria 
străbătea deşertul sirian trecând pe la Damasc, dar acest 
drum era mai greu fiind lipsit de apă. Un alt drum, mai lung, 
mergea la răsărit de Munţii Nosarieni. După prăbuşirea 
civilizației egeo-cretane şi după nimicirea de către Popoarele 
Mării a celei miceniene, după anul 1200 î.e.n. Începe să se 
dezvolte marina feniciană scăpată de concurenții ei -— 
micenienii şi egeo-cretanii. Într-adevăr citim în Odiseea XV, 
vers. 549-640 (ediția Murnu) despre corăbierii fenicieni: 
«Veniră atunci corăbieri meşteri/ Fenicieni, hoți mehenghii, 
c-o navă/ De jucărele şi de fleacuri plină/ Era în casa tatii o 
femeie/ Feniciană mare şi chipoasă/ Şi harnică la lucru de 
minune/ Viclenii negustori o amăgiră/ Şi unul dintre ei când 
ea se duse/ Să spele, în corabie o cuprinse/ Şi-o drăgosti cu 
dragoste ce scoate/ Din minţi pe o femeie, suflet moale/ 
oricât ar fi de treabă şi cuminte/ Şi prinse-apoi s-o întrebe 
cine este/ Şi dincotro-i venită. Ea îndată/ Conacul tatii i- 
arătă şi-i zise/ „Mă laud că sunt din Sidon, oraşul/ Avut în 


bronz. Sunt fiica lui Aribas/ Cel prea bogat. Când eu de pe la 
țară / Veneam cândva, tâlharii cei din Tafos/ Răpitu-m-au şi 
m-au adus încoace/ Şi m-au vândut acasă la bărbatul/ Ce 
şade aicea, şi-a plătit el bine”/ Iar cel ce-o îndrăgi pe-ascuns 
îi zise: / Întoarce-te cu noi la tine-acasă/ Să-ţi vezi părinţii, 
curtea lor cea înaltă/ Că ei trăiesc şi sunt avuți acuma”. 
Femeia zise atunci: „Aşa să fie/ De vreţi corăbieri să-mi dați 
cuvântul/ Să vă juraţi că-ntreagă şi neatinsă/ Acasă mă veți 
duce” Aşa le zise/. Şi cum ceru cu toţii se jurară/ Iar după ce 
rostiră jurământul / Ea-i sfătui aşa: „Tăceți acuma/ Să nu-mi 
vorbească dintre voi nici unul/ De m-aş găsi pe drum sau la 
fântână ca nu cumva să meargă oarecine/ Acasă să mă spuie 
la bătrânul/ Şi bănuind el să mă bage-n lanţuri/ Şi vouă să 
vă caute pierzarea/ Gândiţi la asta şi zoriți cu strânsul/ 
Merindelor de drum/ Apoi când plină/ Corabia va fi cu de-ale 
gurii/ Voi repede să-mi dați de ştire acasă/ V-aduc şi aurul 
ce-i la îndemână/ Ba chiar v-aş da voios şi altă plată/ Căci 
eu la curte acolo cresc pe fiul/ Lui Ctesiu, prunc deştept ce 
tot cu mine/ Pe-afară umblă; eu l-aş duce-n navă/ Ce mult 
folos avea-veţi de la dânsul/ Când o să-l vindeţi în 
străinătate”/ Aşa vorbi femeia şi purcese/ Spre curtea cea 
frumoasă. Negustorii/ Au stat la noi un an întreg şi marfă/ 
Au neguţat şi-au încărcat cu dânşii/ Corabia. Ş-apoi când au 
fost gata/ De-a se porni ei au trimis pe unul/ Să-nştiințeze 
pe femeie. Vine dânsul/ Un hoțoman, la tatăl meu acasă/ C- 
o salbă tot din aur şi de boabe/ De chihlimbar. Şi roabele şi 
mama/ Umblau cu ea şi-o cercetau cu ochii/ Şi-i dau un 
preț/ lar pe tăcute dânsul/ îi face semn femeii ş-apoi pleacă / 
Spre mare. Mă luă atunci de mână/ Femeia şi pe loc mă duse 
afară/ Găsi în sală mese şi pahare/ Acolo stau mesenii 
împreună/ Cu tatăl, dar acum la adunarea/ Poporului 
plecaseră cu toții. De-aici luând în pripă ea trei cupe/ De aur 
şi îndoindu-le la sân, cu ele/ Fugi, iar eu, copil fără de 
minte/ Mergeam în urma ei. În vremea asta/ Veni amurgul, 
soarele apuse/ şi drumurile toate s-adumbriră/ Păşind mai 
iute la liman sosirăm/ Pe unde-a fost corabia/ Străinii/ 
Atunci ne înluntrară şi băturăm/ Noi drum de ape. Cerul ne 
trimise/ Un vânt prielnic. Şase zile într-una/ Plutirăm zi şi 


noapte. Într-a şaptea/ Diana-arcaşa fulgeră cu arcul/ Pe 
acea muiere, de căzu în fundul/ Corăbiei cum cade o corlă-n 
măre/ Ei o zvârliră ca să fie hrană/ La foce şi la peşti. Şi 
singur bietul/ Eu am rămas îndurerat în mine/ Purtat de ape 
şi de vânt, ajunse vasul/ Fenician pe insula Itaca/ Aici Laert 
mă cumpără cu plată/ Şi-aşa m-am pomenit în țara asta”.61 

Aflăm din aceste versuri din Odiseea despre modul în care 
făceau comerț fenicienii;, debarcau pe o plajă şi arătau 
mărfurile lor, de obicei puţin valoroase, pe care autohtonii le 
cumpărau. Dar stăteau mult într-un loc, poate şi un an, iar 
din relatarea călătoriei oamenilor regelui Hiram şi Solomon 
citim că au stat chiar trei ani. Nu plecau până când nu 
vindeau toate mărfurile lor şi până când nu-şi strângeau 
merinde de drum. 

În ceea ce priveşte pirateria de care sunt învinuiți fenicienii 
în acest text, vedem că şi grecii din Tafos (termen grec ce 
înseamnă „mormânt”) se îndeletniceau cu pirateria, căci 
răpiseră pe feniciană din Sidon ce se afla la curtea lui Ctesiu, 
şi care era fata unui om bogat din acest oraş fenician, numit 
Aribas. Pirateria era exercitată deci şi de greci, aşa cum o 
practicau etruscii „pirații tirenieni”. Ba, mai mult, în Odiseea 
XIV, 357- 389 se relatează limpede o expediţie de pradă şi de 
piraterie a grecilor în Egipt, unde aceştia sunt înfrânți şi 
prinşi de căpetenia ostaşilor egipteni care îi cruță viața lui 
Ulise. Chiar dacă Ulise n-a fost cu adevărat eroul acestei 
aventuri, el descrie actele de piraterie obişnuite ale aheenilor 
care au atacat de multe ori țărmurile mediteraneene ale 
Egiptului. Dealtfel Ulise spune în continuare despre Egipt: 

„Eu şapte ani atunci stătui acolo/ Şi printre egipteni avere 
mare/ Mi-agonisii, căci toți îmi dau de toate/ Dar când sosi 
şi m-apucă şi anul/ al optulea, atunci veni la mine/ un 
mincinos fenician, un şoltic/ ce multe rele mai făcu la 
oameni/ Şi el mehenghi amăgitor mă duse/ Cu dânsul în 
Fenicia, pe unde/ Şi-avea el casa şi ale lui. Acolo/ Mai 
petrecui un an întreg la dânsul/ Când zilele şi lunile trecură/ 
Şi vremile se perindară-n cursul/ Acelui an, el ticlui 

minciună/ Şi mă sui-n corabie pe mare/ Spre Libia, ca eu o- 
ncărcătură/ Să duc cu el, ci doar ca să mă vândă/ Pe preț 
mai bun pe mine. De nevoie/ Mersei cu el pe vas cu tot 
prepusul/ lar vasul pe vânt bun de miazănoapte/ Plutea 
frumos în larg deasupra Cretei/ Dar cel de Sus îi soroci 
pieirea."62 

Într-o furtună care se stârni pe mare, vasul pieri, iar Ulise 
scăpă ţinându-se de catarg, ajungând astfel în țara 
tesproțţilor. Deşi grecii comiteau aceleaşi acte de piraterie ca 
şi fenicienii, totuşi fenicienii sunt defăimați mult de scriitorii 
greci şi acuzaţi de piraterie deseori. Astfel Herodot relatează 
răpirea fecioarei Io, fiica regelui Inachus, de către fenicieni 
care au dus-o în Egipt63, apoi răpirea în Egipt a preoteselor 
din Teba care au fost aduse la Dodona şi în Libia64. 

Dar fenicienii aveau nevoie în interesul schimburilor lor 
comerciale să fie cinstiți; de aceea poveştile despre pirateria 
lor trebuie puse pe socoteala ostilității grecilor împotriva 
concurenţilor lor comerciali. Căci din textul menţionat mai 
sus al lui Herodot, despre comerțul cartaginezilor cu 
autohtonii puţin civilizați din Africa, reiese că fenicienii erau 
foarte scrupuloşi şi cinstiți în comerțul lor. 

O marfă pe care fenicienii o exportau în toată lumea 
Mediteranei erau vasele, fiolele, cupele şi recipientele de 
sticlă. Chiar dacă egiptenii au inventat sticla, fenicienii au 
perfecționat-o creând sticla colorată. lar în vasele de sticlă 
fenicienii puneau parfumul, atât de căutat de popoarele 
antice. Pe deasupra, fenicienii exportau cupe de bronz şi 
orfevrerie. Iliada, care a fost scrisă atunci când navele 
feniciene dominau Mediterana, descrie limpede mărfurile 
strălucitoare vândute de fenicieni, pe care îi numeşte aici 
sidonieni: Ahile aşează înaintea locuitorilor din Argos 
premiile ce le va da câştigătorilor la cursa de întreceri la fugă 
şi citim: 

„Ş-alte câştiguri Ahile mai puse la-ntrecerea-n fugă./ 

Scoase o cană de argint, de şase măsuri încăpere/ O 
împodobiseră meşterii mari de podoabe din Sidon,/ Fenicienii 
apoi o purtară pe vânăta mare/”. 

În relatarea călătoriei făcută la Byblos, de către un preot 
egiptean din Teba, Uen Amon, aflăm ce mărfuri se exportau 
din Egipt în Fenicia şi de ce fel de produse aveau nevoie 
fenicienii în secolul al XI-lea î.e.n. din Egipt. Oraşul Byblos 
trimitea în Egipt lemn de cedru pentru construcțiile bărcii 
sacre a zeului Amon şi primea în schimb „patru urcioare şi 
un vas kek - men de aur, cinci urcioare de argint, zece suluri 
de pânză de in regal, zece suluri de in din Egiptul de Sus, 
cinci sute de suluri de papirus din soiul cel mai bun, cinci 
sute de piei de bou, cinci sute de funii, douăzeci de saci cu 
linte, treizeci de coşuri cu peşte”65. 

Alte mărfuri feniciene sunt descrise în Iliada atestând 
superioritatea producției artizanale feniciene, dar şi comerțul 
pe care-l făceau în întreaga Mediterană. Astfel citim despre 
operele de broderie ale lucrătoarelor din Sidon: „Asta viteazul 
grăi, iar mama-i se duse prin casă/ Dete poruncă la roabe s- 
adune pe doamne-n cetate/ Ea după asta-n cămară cu dulce 
miros se duse/ Pânze o grămadă pe-acolo erau înflorate în tot 
felul/ Lucru de mână al femeilor sidoniene, pe care/ Paris la 
el acasă le-adusese de unde-i Sidonul/ Cum adusese-nainte 
pe mare la fel pe Elena/ Cea din părinte mărit. Hecuba, de 
dragul zeiței/, la din veşminte pe cel mai frumos înflorat şi 
mai mare/ Strălucitor ca o stea, care-ntins se afla pe sub 
clitul/ De țesături, şi ia drumul de multe femei însoțită” /66. 

Comerțul fenicienilor din statul-oraş Tyr este descris 
dimpreună cu viața de fiecare zi a acestei cetăți feniciene în 
prorocia lui Isaia, care cunoştea această cetate bine: 

„Jeliţi-vă, corăbii ale Tarşişului, căci limanul vostru a fost 
nimicit. Venitu-le-a această ştire din țara Kiteilor. Cei ce 
locuiesc pe ţărmul mării sunt fără de glas, neguţătorul 
fenician care trece marea, ai cărui soli sunt pe întinsele ape, 

care culege roade griul din Sicilor şi al cărui venit este 
câştigul neamurilor. Ruşinează-te Fenicie, căci marea îţi 
spune: - «Tu n-ai avut dureri de mamă, tu n-ai născut şi nici 
n-ai crescut feciori şi nici n-ai ridicat fete»-. Când Egiptul va 
prinde de veste va tremura la auzul nenorocirilor Tyrului. 
Treceţi în Tarşiş, bociți-vă voi locuitori de pe țărmuri! Aceasta 
este oare cetatea voastră de petrecere, a cărei obârşie se urcă 
în vremurile străvechi; ea care îşi călăuzea paşii spre sălaşuri 
depărtate? 

Cine a poruncit acest lucru împotriva Tyrului, această 
cetate-regină, ai cărei neguțători erau ca principii şi ai cărei 
vânzători erau stăpânitori ai pământului? 

Domnul Savaot a poruncit să împuţineze mândria a tot ce 
străluceşte, să smerească pe toți marii stăpânitori ai 
pământului. 

Treci şi du-te în pământul tău, tu fiică a Tarşişului, căci 
portul tău nu mai este! 

El a întins mâna spre mare, a doborât împărații. Domnul a 
rânduit pentru Canaan ca să i se dărâme porturile. 

El a zis: «Nu tresălta de bucurie, tu, fecioară necinstită a 
Feniciei! Scoală-te şi du-te la Kitei. Chiar şi acolo nu vei avea 
nici odihnă!» 

lată țara Caldeilor! Acest popor nu sunt Asirieni; el a dat-o 
pradă fiarelor de câmp. Ei şi-au înălțat turnuri, au dărâmat 
palate, făcut-au totul o ruină. 

Bociţi-vă voi, corăbii ale Tarşişului, căci portul vostru a 
fost dărâmat”67. 

Fără îndoială este vorba de cucerirea asiriană a Tyrului din 
timpul domniei regelui Sargon al II-lea (721 — 705 î.e.n.) sau 
de aceea mai probabilă a regelui Senacherib (705 - 681 
î.e.n.), în vremea căruia regele Tyrului, Elulaeus (Luli în 
analele asiriene) fuge în Cipru şi când celelalte oraşe 
feniciene se aliază împotriva Tyrului care este asediat de 
regele asirian şi de corăbiile feniciene, Tyrul ar fi rezistat 
cinci ani acestui asediu. 

Dar prosperitatea comerțului fenician din statul-oraş Tyr 

ne este descrisă foarte amănunțit de lezechiel, la începutul 
secolului al VI-lea: 

„Hotarele tale sunt în inima mării (Iyrul era clădit pe o 
insulă), cei ce te-au zidit te-au făcut minunat de frumos. 
Toate acoperişurile corăbiilor tale le-ai făcut din lemn de 
chiparos de Senir (Amoreeii numeau muntele Hermonului, 
Senir — în Deuteronom, II], 9 — Hermonul fiind situat în nordul 
Palestinei) şi cedrul din Liban s-a adus ca să-ți facă ție 
catarguri. Vâslele tale s-au făcut din stejar din Vasan 
(regiune în Palestina), băncile ți le-au făcut de lemn de fag 
împodobite cu fildeş din ostroavele Chitim (aici insulele din 
marea Egee desigur, dar adesea acest nume semnifica insula 
Cipru). Din pânză de Egipt cu alesături (broderii) ți-au făcut 
vintrele (= pânzele corăbiilor) şi steag şi acoperămintele tale 
au fost făcute din țesături albastre şi purpurii din ostrovul 
Elisa (numele semit al insulei Cipru). Locuitorii Sidonului şi 
Arvadului erau vâslaşii tăi; şi cei mai iscusiţi ai tăi Tyre, erau 
cârmacii. 

Bătrânii din Gebel (numele egiptean şi semit al oraşului 
Byblos) şi meşterii lui erau la tine, ca să-ți dreagă spărturile. 
Toate corăbiile mării şi corăbierii lor erau la tine, ca să facă 
negoțul tău. Persul, Lidianul (locuitor al Lydiei, în Asia Mică) 
şi Libanul se aflau în oştirea ta şi îți erau ostaşi; atârnau în 
tine scuturile şi coifurile lor şi-ţi făceau mărirea ta. 

Fii Arvadului împreună cu oştirea ta stăteau împrejur pe 
zidurile tale şi în turnurile tale se aflau Gamadieni (este un 
cuvânt hapax menţionat doar aici şi ar putea însemna 
„pigmei, oameni scunzi”, gomed „pitic”), aceştia îşi atârnau 
tolbele sus pe zidurile tale şi săvârşeau frumusețea ta. Cei 
din Tarşiş (stat-cetate feniciană din Spania care n-a fost 
localizat cu precizie) neguțau cu tine tot felul de avuţii şi 
veneau la târgul tău cu argint, cu fier şi cu cositor şi cu 
plumb. Iovan (lonienii, grecii), Tubal (popor din Asia Mică, în 
genealogia popoarelor Tubal este fiul lui Iaphet) şi Meşeh 
(Meşeh este fiul lui Iaphet, în Geneza 10,2; aici reprezintă un 
popor din vecinătatea Armeniei) neguțau cu tine tot felul de 
avuții dând schimb pe mărfurile toate suflete omeneşti şi 
vase de aramă, în pieţele tale. Cei din Togarma (Togarma este 


fiul lui Gomer în genealogia popoarelor din Geneză, 10,3; aici 
înseamnă un popor care locuieşte în vecinătatea Armeniei) 
aduceau la târgul tău cai şi căruţe. Fii lui Dedan (Dedan este 
fiul lui Raama în Geneză 10,7; aici popor care locuieşte lângă 
Golful Persic; sau popor care locuieşte în Arabia cf. Geneză 
25,3; Ieremia 25,23) neguțau cu tine, ostroave multe luau 
mărfurile tale şi-ţi plăteau cu fildeş şi cu abanos. 


Navă romană prevăzută cu po- 
dețul denumit „corb” 


Pentru mulțimea mărfurilor tale neguța cu tine Siria şi 
venea la târgul tău cu smaragde, cu purpură, cu ţesături 
albe, cu in subțire, cu mărgean şi cu rubine. 

Iuda şi ţinuturile lui Israel făceau negoț cu tine şi pe 
mărfurile tale dădeau grâu de Minit (sau Mennith, oraş locuit 
de amoniți şi menţionat în Jud. 11,33) şi turte (e vorba de un 
amestec de aluat cu lapte şi miere, un soi de prăjitură), 
miere, ulei şi balsam. 

Damascul făcea negoț cu tine şi pentru mulțimea de 
lucruri şi pentru toate bunătățţile ce aveai tu din belşug, îţi 
aducea vin de Helbon (oraş în Siria, poate Alep) şi lână albă; 

Dan [trib ebraic) şi lavan (lonienii, grecii) din Uzel (Uzel în 
genealogia popoarelor din Geneză 10,27 este fiul lui Joktan, 
aici o regiune din nordul Palestinei), Dedan neguţa cu tine 
pături minunate pentru pus pe cai. 

Arabia şi toate căpeteniile din Chedar (Chedar este fiul lui 
Ismail în genealogia popoarelor, Geneză, 25, 13 şi este 
numele unui trib arab) făcea schimb cu tine: miei, berbeci şi 
tapi îți dădeau în schimb pentru mărfurile tale. 

Neguţătorii din Seba (Seba sau Saba era regiunea din 


Arabia sudică peste care domnea celebra regină din Saba) şi 
Raema (oraş care pare a fi Regma pe țărmul Golfului Persic) 
neguțau cu tine şi plăteau pe mărfurile tale tot felul de 
aromate alese, felurite pietre scumpe şi aur. 

Haranul (oraş în Mesopotamia, cf. Gen. 11,31), Hane şi 
Edenul, neguţătorii din Seba (sau Saba), Aşur (este vorba de 
Asiria) şi din Hilmadol (care este o ţară sau un oraş 
neidentificat) făceau cu tine negoț. 

Aceştia târguiau cu tine haine scumpe, pânzeturi şi 
țesături scumpe, pe care le aduceai bine împachetate în cutii 
scumpe de lemn de cedru. 

Corăbiile Tarşişului (oraş fenician în Spania, neidentificat 
cu precizie) erau caravanele tale pentru negoţul tău şi prin 
aceasta ai ajuns tu bogat şi foarte slăvit pe mare. 

Vâslaşii tăi te-au făcut să călătoreşti pe apele cele mari, 
dar vântul de la răsărit (aici, în sens alegoric, atacul inamic 
venind dinspre răsărit) te-a sfărâmat în mijlocul mărilor. 

Bogăția ta şi mărfurile tale, toate cămările tale, corăbierii 
tăi şi cârmacii tăi, cei ce dregeau spărturile zidurilor tale, cei 
ce rânduiau negoțul tău şi toți oştenii tăi, pe care îi aveai, şi 
toată mulțimea poporului celui din tine în ziua căderii tale se 
va prăbuşi în inima mării”608. 

Tyrul avea să fie nimicit de oştirile lui Alexandru cel Mare, 
dar tabloul scânteietor al vieţii comerciale ce se desfăşura în 
acest oraş ne arată bogăția şi puterea acestui stat-oraş 
fenician. 

Vedem totuşi că activitățile comerciale ale fenicienilor 
aveau drept obiectiv principal comerțul cu fructe uscate, 
vinuri, țesături scumpe, broderii, lemn de cedru, bitum din 
Marea Moartă (folosit şi pentru îmbălsămarea mumiilor 
egiptene), smirnă şi tămâie aduse din Arabia, parfumuri, 
purpură, pietre scumpe, sticlărie, adică mai ales obiecte de 
lux decât obiecte care să prezinte un folos real. 

Desigur aptitudinea spre comerț a fenicienilor a fost 
proverbială în lumea veche, astfel că numele de „canaaneean” 
a ajuns să însemne negustor. Ei mergeau de la un port la 

altul înlocuind o parte din încărcătura corăbiei lor cu 
produsele localnicilor pe care le vindeau apoi mai departe în 
alt port de unde obțineau alte mărfuri pe care le vindeau mai 
departe. 

În celebra sa comedie Poenulus, scriitorul roman Plautus 
ne înfăţişează un negustor fenician din Cartagina, Hannon, 
care devenise o figură familiară în porturile Greciei, în 
regatele macedoniene şi în oraşele Italiei. Numit în mod ironic 
gugga, Hannon vine cu o rochie scurtă fără manta, cu cercei 
mari la urechi, însoțit de sclavi bătrâni încovoiați sub 
greutatea baloturilor sale pline cu mărfuri ieftine. Fiicele 
cartaginezului fuseseră răpite de pirați greci sau romani şi 
Hannon le căuta, dar el este prezentat ca un negustor viclean 
care ştie întotdeauna să dobândească câştiguri. 

În afara produselor brute, precum lemn de cedru din 
Liban, sau metale din apusul Mediteranei, ori culorile de 
purpură pentru care erau atât de faimoşi, fenicienii făceau 
comerț şi cu produse finisate pe care le fabricau, ca de 
exemplu, veşminte frumoase, sau lucrări de artă în argint, 
bronz şi aramă. Apoi cele găsite la Cartagina dovedesc că 
fenicienii făceau amulete egiptene şi bijuterii sau podoabe, 
cel puţin după secolul al V-lea î.e.n. 

Comerțul cu Grecia a diminuat mult după secolul al VIII- 
lea, adică după ce a fost scrisă Odiseea. Dar grecii au început 
să exporte produse finisate în mari cantități — în special grecii 
din Corint - în coloniile greceşti din Italia, şi aceste produse 
erau cumpărate şi de etrusci. De aceea multe obiecte de artă, 
etrusce, etichetate — precum bijuterii în tehnica repousse, sau 
cupe gravate de metal, fildeşuri — sunt în realitate greceşti, 
deşi au fost găsite în morminte etrusce. Totuşi şi fenicienii 
făceau comerț intens cu Italia şi s-au găsit multe opere de 
artă feniciene în mormintele hipogee etrusce. 

Însă fenicienii nu au ajuns numai la Ofir şi nu au stabilit 
legături comerciale doar cu acest stat din Africa, ci au avut 
intense relații de negoț şi cu alte regiuni africane date fiind 
rutele comerciale stabilite de exploratorii fenicieni - cei mai 
îndrăzneți din antichitate —, dat fiind că în Africa în afară de 
Cartagina se găseau numeroase alte colonii feniciene. Vom 


arăta că pustiu] Saharei era mai puţin deşertic decât 
actualmente şi prin el au ajuns fenicienii în Nigeria şi poate 
mai departe spre sud. În Sahara locuiau populaţii libiene, de 
rasă albă, înrudite cu numizii, şi nu africani negrii. Existau 
drumuri de caravane regulate între coasta de nord a Africii şi 
Nigeria, apoi între Egipt şi Mauritania. Nu poate fi nici o 
îndoială că nu grecii, nici egiptenii, au fost aceia care au 
adus produsele din sudul Saharei adică aur, fildeş, animale 
sălbatice şi sclavi în lumea Mediteranei. Dar pe țărmurile 
atlantice ale Africii, ceramica feniciană din secolele al VII-VI 
î.e.n. a fost găsită la Mogador (Essaouira) pe coasta 
marocană. 

Monedele au început să apară în Grecia în sec. al VII-lea 
î.e.n. şi au devenit foarte obişnuite în sec. al VI-lea. Dar 
fenicienii nu au preluat această inovaţie, poate fiindcă în 
comerțul lor aveau de a face cu populaţii primitive, cu care 
trocul era mai util. 

În Persia baterea de monedă a început în secolul al VI-lea 
î.e.n., dar fenicienii care făceau parte din acest imperiu nu 
au simțit nevoia de monede proprii, poate şi pentru că orice 
comerț cu statele-oraşe greceşti încetase în epoca aceea şi nu 
aveau nevoie de monede. Înşişi perşii au bătut monedele lor 
daricoi şi sigloi pentru oraşele greceşti pe care le stăpâneau 
în Asia Mică. 

Primele monede feniciene au fost emise de Tyr în mijlocul 
secolului al V-lea î.e.n., iar Sidonul, Aradus şi Byblos l-au 
urmat mult mai târziu. Celelalte oraşe n-au avut propria lor 
monedă până în epoca elenistică. La Aradus moneda emisă 
are o zeitate cu barbă (poate zeul Dagon) având o coadă de 
peşte cu care se termină corpul lui, sau pe alt tip un cap de 
bărbat cu barbă (poate zeul Melqart) pe avers, iar pe revers o 
galeră şi un hipocamp (sau pe alt tip valurile mării). Moneda 
din Byblos are pe avers o galeră cu un hipocamp, iar pe 
revers un vultur sau un leu care atacă un taur. 

La Tyr moneda avea pe avers un delfin şi o scoică murex 
(din care se extrăgea purpura), sau zeul Melqart pe un 
hipocamp (animal marin cu corpul curbat şi cap similar 
oarecum calului), iar pe revers o bufniță. 


Monedele din Sidon sunt mai variate; unele arată pe avers 
o galeră de război, plutind înaintea unei fortărețe cu turnuri 
şi ziduri, fără îndoială că este însuşi Sidonul. Alte tipuri de 
monedă arată aceeaşi galeră plutind pe valuri. 

Cartagina a început să-şi bată monedă proprie la sfârşitul 
secolului al V-lea î.e.n. şi a bătut-o în Sicilia atunci când a 
avut nevoie să-şi plătească mercenarii. Legenda monedelor e 
scrisă în caractere feniciene, pe avers este capul zeiței Tanit, 
iar pe revers un cal, un leu, un palmier, acestea toate cu 
excepţia leului au fost preluate de monedele bătute la 
Cartagina în secolul al III-lea î.e.n. 

Monedele cartagineze sunt de aur de electru şi de bronz şi 
nu s-au emis monede de argint până când Hamilcar nu a fost 
pe deplin stăpân pe minele de argint din Spania. Celelalte 
state-oraşe feniciene din apus - Gades, Ibiza, Carthago Nova 
- au emis monede având pe avers un cal, un elefant, un 
palmier, iar pe revers diferite tipuri de bărbaţi în care s-a 
recunoscut recent capul unor generali cartaginezi (Hamilcar, 
Hasdrubal şi Hannibal). 


Ostaşi, flote şi armate feniciene 


Marina de război reprezenta principala forță de luptă a 
unui stat-oraş fenician, dar fiecare din acestea trebuia să 
aibă şi o armată de uscat. 

Navele de război feniciene au fost acelea pe care le-au 
utilizat pe rând şi regii Asiriei şi regii Persiei împotriva flotelor 
greceşti, dar şi ai celor din insulele şi regiunile limitrofe 
Golfului Persic. Senacherib, rege al Asiriei în sec. al VIII-lea 
î.e.n., îi pune pe fenicieni să construiască o astfel de flotă de 
război şi întreprinde o mare expediție împotriva locuitorilor şi 
a oraşelor din jurul Golfului Persic. Navele feniciene nu se 
deosebeau prea mult de cele greceşti pe care le cunoaştem 
mult mai bine, şi continuau fără îndoială pe cele ale egeo- 
cretanilor. Fenicienii aveau în mod esențial două feluri de 
nave: nava pântecoasă şi rotundă, care înainta doar prin vele 
şi transporta încărcături considerabile, navă numită de 
fenicieni gauloi după transcrierea greacă a acestui nume. A 
doua categorie cuprindea nave de război lungi, imitând forma 
unui peşte, în care raportul dintre lungime şi lățime era de 1 
la 8, şi în care se aflau cincizeci şi mai mulți vâslaşi. Această 
navă înainta prin forța ramelor şi doar când era un vânt 
favorabil se înălța o velă dreptunghiulară întinsă pe o vergă 
perpendicular aşezată pe catarg. 

În ceea ce priveşte cârma, aceasta nu era de tipul celor 
moderne care se mişcă în jurul unui etambot longitudinal ce 
permite mişcări laterale la dreapta şi la stânga cârmei, tip de 
cârmă introdus în secolul al XIV-lea. Fenicienii aveau drept 
cârmă o vâslă mare pe care o fixau pe laturile navei prin 
două pârghii de amaraj. O bară inserată în extremitatea de 
sus a vâslei-cârmă dădea posibilitatea cârmaciului să 
acționeze cârma care era compusă astfel din trei elemente: 
vâsla mare slujind drept cârmă, pala ei, adică partea 


inferioară lată a vâslei şi bara cu care se manevra vâsla. De 
cele mai multe ori fiecare navă avea două cârme, una la 
babord (stânga), cealaltă la tribord (dreapta). Se pare că nu 
se folosea decât o singură cârmă pe navele feniciene, cealaltă 
fiind ţinută drept rezervă în caz de avarie, dar în momentul 
unei lupte, navele feniciene utilizau cele două cârme, cu doi 
cârmaci, putând astfel să execute mişcări cu multă 
rapiditate, în special întoarceri ale navei. Polibiu, istoric ce a 
scris în greceşte şi a însoțit oştirile romane la asediul şi 
nimicirea Cartaginei, scrie cu privire la navele feniciene ale 
cartaginezilor: „Corăbiile lor erau construite în aşa fel încât 
să se poată mişca în toate direcţiile cu uşurinţă, vâslaşii lor 
erau foarte pricepuţi... Dacă vreuna din corăbiile lor era 
înghesuită de duşman, ele se retrăgeau fără să treacă prin 
nici o primejdie şi cu nave atât de uşoare le era lesne să 
ajungă în larg. Dacă, dimpotrivă, duşmanul înainta spre a le 
urmări se întorceau, evoluau în jurul lui şi îi cădeau în 
coastă lovindu-l fără încetare, în vreme ce vasul roman putea 
cu greu să se întoarcă din pricina greutății sale şi a lipsei de 
pregătire a vâslaşilor; aceasta a fost pricina a numeroase 
scufundări ale navelor romane, în vreme ce, dacă o corabie 
cartagineză se afla în primejdie, celelalte veneau cu uşurinţă 
în ajutorul ei, aşezându-se dinapoia pupei. Romanii nu aveau 
nimic din toate acestea. Atunci când erau atacați şi 
strâmtorați — întrucât se băteau cu navele aproape de țărm - 
nu aveau unde să se retragă. Un vas strâmtorat la provă şi 
împins se spărgea pe bancurile de nisip sau eşua la țărm. 
Greutatea enormă a corăbiilor şi ignoranța vâslaşilor lor le 
suprimau avantajul ce se poate avea în luptele navale; adică 
a te strecura printre navele inamice şi a ataca la pupa lor 
acele nave duşmane care se află deja în luptă cu altele”69. 
Împotriva acestei iscusinţe strălucitoare a piloților punici, 
consulul roman Duilius inventă un mijloc extrem de eficace j 
aşa-numiții corbi, pasarele dotate cu ciocuri, cârlige mari, 
care erau aruncate asupra vasului punic atunci când nava 
romană se apropia de el, iar pe acest podeț treceau legionarii 

romani, protejați de scuturi, care transformau astfel lupta 
navală în luptă de uscat, unde aveau superioritate asupra 
punilor. 


Corabie de război feniciană 

Navele de luptă feniciene aveau un pinten - pe care 
romanii îl numeau rostrum - aşezat sub apă şi destinat să 
străpungă nava duşmană. Acest pinten era de obicei aşezat 
la proră. Pe navele feniciene de război se instalează cu timpul 
al doilea şi apoi al treilea rând de vâslaşi, fiind comandați de 
un ofițer numit pe navele greceşti, similare celor feniciene, 
keleustes. Navele cu trei rânduri de vâslaşi erau numite de 
greci trireme, dar se pare că marina cartagineză a folosit nave 
de război cu cinci rânduri de vâslaşi, aşa-zisele pentere. Mai 
verosimil este că fenicienii, ca şi cartaginezii, au folosit aşa- 
zisa pentacontera, adică o navă cu 50 de rame lungi — câte 25 
la fiecare bord. 

Toate imperiile cu care fenicienii erau în contact erau mai 
cu seamă puteri continentale, de aceea când acestea dintâi 
aveau nevoie de vase de luptă făceau apel la fenicieni, ca să 
le pună la dispoziție corăbii şi marinari. Atunci când regele 
Sargon al II-lea al Asiriei (722 - 705 î.e.n.) a atacat insula 
Cipru, el a pus pe fenicieni să atace această insulă cu navele 
lor. Darius i-a folosit pe fenicieni ca aliați împotriva ionienilor 
răsculați şi în flota lui Xerxes la Salamina (480 î.e.n.) se aflau 
trei sute de trireme feniciene. Ostaşii fenicieni de pe nave 
purtau o cască, veşminte de in şi sulițe. Escadra feniciană, 
socotită cea mai bună, a luptat la aripa stângă a flotei 
împotriva celei ateniene, şi s-a purtat vitejeşte. Triremele 
folosite de fenicieni la Salamina nu erau un tip de vas de 
luptă nou, dar la bătălia de la Alalia (535 î.e.n.) împotriva 
foceenilor toate navele par a fi fost pentacontere, cu cincizeci 


de vâsle, adică de un tip mai vechi de vas cu un singur rând 
de vâslaşi. Tucydide afirmă că grecii din Corint au fost cei 
dintâi ce s-au folosit de trireme către 700 î.e.n., dar se pare 
că tradiția păstrată de Clement din Alexandria, după care 
sidonienii au inventat trirema, este adevărată. Faraonul 
Necao a pus să se construiască trireme în Egipt către anul 
600 î.e.n., după Herodot70. 

Toate vasele de război din acea epocă, mileniul I î.e.n., 
aveau drept caractere comune, o proră cu un cioc sau pinten 
pentru a sfărâma şi străpunge nava duşmană, sau pentru a 
smulge vâslele sale prin navigarea alături şi depăşirea sa. 
Este foarte verosimil că acest pinten este o invenție a 
egeenilor, adoptată de la micenieni de către fenicieni. Căci s-a 
găsit pe lama unei săbii din epoca timpurie de bronz aflată la 
Dorak în Frigia, reprezentarea unei nave cu un astfel de 
rostrum. 

Modul cum erau dispuşi vâslaşii pe navele antice feniciene 
sau greceşti, pe frumoasele trireme antice rămâne încă un 
mister al navigației şi nu ştim cum au putut fi sincronizate 
mişcările a trei sau chiar cinci rânduri de vâslaşi pe aceste 
galere antice, pentru ca mişcările de ramare să fie eficiente şi 
pentru ca vâslele să nu se încurce una într-alta. Toate 
încercările de a da o explicație valabilă acestei aşezări a 
vâslaşilor şi a mişcărilor lor nu au putut fi considerate 
consistente. 

Cu toate că marina trebuia să fie prima linie de apărare a 
Cartaginei şi cu toate că ea construia nave în mare număr, 
totuşi în vreme de război flota cartagineză n-a fost prea 
puternică, fiindcă a fost înfrântă deseori nu numai de greci, 
ci şi de romanii care nu aveau prea mare experiență în 
luptele navale. Se spune chiar că romanii în primul război 
punic au trebuit să prindă o navă cartagineză cu cinci 
rânduri de vâslaşi, spre a o folosi ca model pentru a-şi 
construi propria lor flotă de război. Dar invenţia atât de 
simplă a consulului roman Duilius, a acestor corbi, punte 
mobilă ce se arunca cu nişte ciocuri peste vasul punic, a 

permis romanilor să câştige şi bătălia navală de la Mylae (260 
î.e.n.) şi încă alte trei, dintre care ultima la insulele Aegate 
(241 î.e.n.). 

Cartaginezii foloseau în luptele navale vechea metodă de a 
ciocni şi a strivii vasul duşman, sau de a vâsli puţin înainte 
şi în contact cu el, apoi sfărâmând ramele de o parte a 
bordului său. Se afirmă că galera cu cinci rânduri de vâslaşi, 
aşa numita penteră sau quinquerema, care a înlocuit trirema 
cu trei rânduri de vâslaşi, a fost o invenție a tiranului 
Siracuzei, Dionysos, după spusele lui Diodor din Sicilia, şi ea 
a fost repede copiată de cartaginezi. Flotele care se înfruntau 
în primul război punic aveau mai mult de două sute de nave 
fiecare, dar erau trireme alături de quinquereme. Mai ciudat 
este faptul că portul circular al Cartaginei, aşa-zisul cothon 
cuprindea 220 locuri pentru nave, din care 160-170 pentru 
aceste nave cu cinci rânduri de vâslaşi, dar poate unele nave 
erau trase pe uscat. Un alt port artificial fenician, cothon, 
este cel de la Motya care era de 51 pe 37 metri, cu un canal 
lat de 7 metri. Dar în acest port triremele de abia puteau 
încăpea, fiindcă o carcasă de triremă descoperită la Atena 
avea 6,75 m lățime ce cu greu pătrundea în canalul de 
intrare în portul din Motya. 

Desigur situaţia lor geografică i-a făcut pe fenicieni, aşezaţi 
pe țărmurile Mării Mediterane, mai curând corăbieri, oameni 
ai mării decât ostaşi de uscat. Totuşi fenicienii din Cartagina 
au fost soldaţi remarcabili şi campaniile lui Hannibal le-au 
dovedit vitejia. Armatele punice erau compuse şi din iberici, 
celți şi libieni. 

Astfel în Poemul regelui Keret, găsit la Ras-Şamra (Ugarit), 
vedem că regele dispune de o armată considerabilă, al cărei 
număr este totuşi greu de acceptat. Cităm: „lar mulțimea 
armatei să pornească/ Oştirea aprovizionată cu cele de 
hrană/ Şi mulțimea să iasă împreună/ Oastea ta să fie forță 
puternică/ De trei sute de ori zece mii/ Pioneri fără număr/ 
Şi veterani fără limită / Mergând în rânduri de o mie ca pânza 
de ploaie/ Şi prin zeci de mii, ca picăturile ploii timpurii/ 
Mergând doi câte doi în marşul lor/ Mergând câte trei în 


pasul lor”/71. 

Acelaşi poem ne dă date despre asediul unei cetăți de către 
armatele feniciene, dar cifrele par foarte exagerate, cetatea 
fiind atacată cu săgeți şi pietre72. 

Trebuie reamintit de asemenea faptul că armatele unor 
state-oraşe feniciene au luptat împotriva egiptenilor, făcând 
parte din coaliția hittită. 

Fenicia se afla la răscrucea a trei mari imperii: cel asiro- 
babilonian, cel hittit şi cel babilonian, şi chiar după dispariția 
celui hittit, ce a urmat invaziei Popoarelor Mării, şi egiptenii 
şi asiro-babilonienii au continuat să facă expediţii militare 
împotriva statelor-oraşe feniciene. Astfel aceste state-oraşe 
feniciene au avut de rezistat unor asedii îndelungate, şi de 
aceea ele erau fortificate după cum putem să vedem în unele 
reliefuri asiriene, ca şi în unele monede din Tyr. Asediul 
oraşului Tyr este descris bine în prorocia lui lezechiel despre 
împresurarea poruncită de regele Nabucodonosor: 

„lată eu voi aduce împotriva Tyrului de la miazănoapte pe 
Nabucodonosor, regele Babylonului, regele regilor, cu cai, cu 
căruțe (= care de luptă) şi cu călăreţi, cu oştire şi cu mulțime 
de popoare. Pe fiicele tale cele de pe pământ el le va ucide cu 
sabia şi va ridica împotriva ta turnuri de împresurare, şi va 
face val împrejurul tău, şi va pune împotriva ta scuturile. 
Spre zidurile tale va împinge maşinile de spart ziduri şi 
turnurile tale le va dărâma cu topoarele sale. De mulțimea 
cailor lui vei fi acoperit de praf şi de zgomotul călăreţilor, al 
căruțelor - carelor de luptă) şi al roatelor se vor cutremura 
zidurile tale, când va intra el pe porţile tale, cum se intră 
într-o cetate sfărâmată. 

Cu copitele cailor săi va călca el toate ulițele tale, pe 
poporul tău îl va ucide cu sabie, şi semnele de amintire ale 
vremii puterniciei tale le va răsturna la pământ. 

Vor jefui bogăţia ta şi mărfurile tale le vor fura, vor dărâma 
zidurile tale şi frumoasele tale case le vor strica, şi pietrele 
tale şi arborii tăi şi pământul tău îl vor arunca în apă. 


71 Legenda regelui Keret, II, 32-42 
72 Ibidem, III, 13-14 


Voi curma zgomotul cântecelor tale şi sunet de chitară nu 
se va mai auzi la tine... 

De zgomotul căderii tale şi de geamătul răniților tăi, când 
se va face măcelul în tine, nu se vor cutremura oare 
ostroavele? 

Se vor pogori toți prinții mării de pe tronurile lor, îşi vor 
scoate purpurile şi-şi vor dezbrăca hainele lor cele pestrițe; 
cu cutremur se vor îmbrăca, vor şedea la pământ şi pe fiecare 
clipă se vor zgudui şi minuna de tine”73. 

Din relatările autorilor clasici cunoaştem destul de bine 
luptele purtate de fenicienii occidentali, spre deosebire de 
cele ale statelor-oraşe din Fenicia. Cartagina având un 
teritoriu vast în spatele ei, a aflat repede că supuşii ei 
continentali sunt excelenți ostaşi, mai cu seamă că aceiaşi 
libieni fuseseră înrolați în armata egipteană — de multe secole 
- unde au ajuns să cucerească chiar tronul faraonilor, dând 
naştere la dinastia a XXII-a zisă libiană. Dar această înrolare 
de ostaşi mercenari a impus Cartaginei organizarea unei 
apărări împotriva răscoalelor aceloraşi mercenari. În vremea 
războaielor purtate în secolul VI î.e.n. de regele cartaginez 
Malchus şi de urmaşii săi, marea cetate feniciană avea o 
armată formată din cetățeni ai ei dar şi din mercenari, la care 
se adăugau fenicienii care locuiau în statele-oraşe aliate 
Cartaginei. În felul acesta armata cartagineză reprezenta o 
forță de temut, dar totuşi nu a existat niciodată o armată 
permanentă cartagineză, cum dealtfel nu au avut nici 
romanii înainte de secolul I î.e.n. 

Nu existau comandanți de meserie ai trupelor, şi generalii 
erau numiți în mod special pentru fiecare campanie militară. 
La romani, însă, comandanții armatelor erau de drept 
consulii. Totuşi membrii familiei Barca, înainte şi în timpul 
celui de al doilea război punic, au rămas mult timp generali 
ai armatelor cartagineze, ceea ce le-a dat un mare avantaj 
asupra romanilor ai căror consuli se schimbau. 

Folosirea mercenarilor în armatele feniciene nu era o idee 
nouă şi nu a fost aplicată doar de fenicienii din apus ci şi de 

cei din răsărit. Astfel lezechiel spune referindu-se la statul- 
oraş Tyr: „Persul, Lidianul şi Libianul se aflau în oştirea ta şi 
ei îți erau ostaşi; atârnau în tine scuturile şi coifurile lor şi-ţi 
făceau mărirea ta”74. Dar Tyrul avea pe lângă mercenari şi o 
oştire a sa, căci citim în acelaşi capitol: „Fii Arvadului 
împreună cu oştirea ta stăteau împrejur pe zidurile tale, şi în 
turnurile tale se aflau gamadienii; aceştia îşi atârnau tolbele 
sus pe zidurile tale...”75. 

În secolul al V-lea î.e.n. mercenarii au fost folosiţi în 
număr mare de către fenicienii occidentali şi Diodor din 
Sicilia76 afirmă că Hamilcar avea în armata sa mercenari din 
Italia, Galia şi Spania; când a dat bătălia de la Himera (480 
î.e.n.) chiar greci au luptat în armatele cartagineze, fiind 
condamnați imediat la moarte dacă erau capturați de un 
general grec. 

Forța principală a armatelor Cartaginei era constituită din 
cetățeni ai ei şi din supuşi libieni şi spanioli. Mercenarii 
trebuiau plătiți cu sume mari şi de aceea nu erau folosiți 
decât în războaie importante, dar deseori se produceau 
răscoale ale lor. Luptătorii cartaginezi erau înarmați cu arme 
grele de apărare şi de atac în felul hopliților greci (din care 
existau desigur mulți şi în rândurile mercenarilor şi în acelea 
ale adversarilor lor). Trupele feniciene erau înarmate cu o 
sabie obişnuită, cu o suliță şi la început un scut rotund, apoi 
unul lung aşa cum au avut şi romanii şi celții. În plus aveau 
o platoşă, plăci de bronz care acopereau pieptul şi spatele, 
aşa cum au fost regăsite în Italia şi în Tunisia. 

Armatele din vremea aceea foloseau, ca şi cartaginezii, 
cavalerie, aruncători cu praştia, arcaşi şi ostaşi înarmați 
uşor. Regii Macedoniei, Filip şi Alexandru cel Mare au 
dobândit victoriile lor mai cu seamă grație cavaleriei, cu care 
formau o trupă de şoc. 

Cartagina avea foarte buni călăreți printre numizi, spanioli 
şi celți. Astfel cavaleria lui Hannibal, când a pătruns în Italia, 

era aproape un sfert din întreaga sa oştire. Se pare că până 
la războaiele punice armatele cartagineze au avut care de 
luptă, pe care le-au trimis să lupte chiar peste mare în 
Sicilia. Acelaşi Diodor din Sicilia pomeneşte chiar de folosirea 
a 2 000 de care de luptă într-o bătălie, care de luptă cu doi 
cai şi cu trei luptători, nu doi ca la egipteni. Din textul citat 
mai sus reiese că lupta între carele de luptă impunea Tyrului 
să aibă şi el aceleaşi care, ce erau dealtfel foarte mult 
utilizate în toată Siria şi Palestina; de pildă, regele Solomon 
avea patru mii de care de luptă, dar asirienii şi babilonienii 
foloseau care de luptă dotate cu nişte coase în jurul roților, 
ce-i ucideau pe toți care ar fi intrat în raza lor de acțiune, fie 
călăreți, fie pedeştri, constituind astfel o teribilă armă de 
război. Este posibil ca şi cartaginezii să fi avut astfel de care 
de luptă cu coase, dar aveau şi care blindate apărate de 
scuturi din toate părțile. Se ştie că pe vremea lui Homer 
carele de luptă serveau doar spre a transporta pe războinici. 

Dar carele de luptă au început să fie părăsite de fenicieni, 
ca şi de greci, după victoriile strălucite ale lui Alexandru cel 
Mare, care avea numai cavalerie drept forță de atac frontal. 
Pe de altă parte în India trupele macedonene ale marelui 
general întâlniseră o armată care ataca eu elefanți. Ori 
elefanții făcuseră o mare impresie asupra soldaților greci şi 
stârniseră panică în rândurile lor. Cartagina avea elefanți ce 
trăiau în stare sălbatică în nordul Africii, în aşa-zisa 
Berberie, Algeria şi Marocul de azi. 

Resturi ale unei bogate faune tropicale, izolate prin 
uscarea Saharei şi rău hrănite de o vegetație insuficientă, 
aceste pachiderme nu aveau nici înălțimea, nici puterea 
rudelor lor din Africa ecuatorială şi Centrală, fiind mai slabi 
decât elefanții din India. Dar spre deosebire de elefanții din 
Africa Centrală, ei puteau fi dresați, deşi se afirmă de unii 
istorici greci că sub ultimii regi Ptolemei din Egipt s-a reuşit 
să se dreseze şi elefanții din Africa Centrală. Multe legende 
despre elefanții din Berberia lăudau înțelepciunea, simțul lor 
moral şi religios. Se povesteşte de către greci că elefanții din 
Africa de Nord stingeau incendiile pădurilor cu crengi, şi că 
se adunau în ziua de lună nouă spre a se purifica în chip 


solemn. De aceea elefanții aceştia erau considere animale 
cereşti. Însă cartaginezii, puţin sensibili la astfel de basme, i- 
au folosit ca forțe de şoc, jucând oarecum rolul tancurilor în 
bătăliile moderne. Hannibal a reuşit să treacă peste Alpi 
patruzeci de elefanți, dar toți în afară de unul au murit în 
iarna friguroasă din Piemont unde ajunsese generalul 
cartaginez după ce a trecut Alpii. Unul singur din ei a 
supraviețuit şi pe el mergea Hannibal. Tratatul de la Zama a 
interzis cartaginezilor să mai aibă elefanți, care au avut 
vreme de şaizeci de ani cât au fost folosiți, mai cu seamă un 
efect psihologic. Căci legionarii romani şi mercenarii răsculați 
împotriva cartaginezilor, se temeau mult de elefanți. Masa lor 
enormă, colții lor ascuțiți ca nişte săbii şi iscusința trompei 
lor, „mână în formă de şarpe” cum se exprimau romanii, în 
fine mugetele lor băgau spaima în soldații romani. Spre a 
mări efectul psihologic ce-l produceau erau împodobiţi cu 
pene şi cu podoabe ca nişte actori. Erau învățați să 
zdrobească oameni, călcând prizonierii de război ca şi în 
India. lar caii nu puteau să sufere mirosul lor şi fugeau la fel 
ca şi atunci când simțeau mirosul cămilelor. 

Cartaginezii foloseau elefanții spre a ataca infanteria, 
tranşeele şi apărările uşoare de câmp. Se puneau armuri de 
bronz şi de fier peste ei, iar pe spate se plasa o turelă în care 
erau arcaşi şi aruncători cu praştia. În fața acestei forţe de 
şoc, remediul cel mai eficace era apărarea elastică, însă 
falanga greacă, mult prea compactă, nu o putea folosi. Chiar 
Regulus, consulul roman care a cotropit Africa de Nord, fiind 
în cele din urmă prins prizonier de cartaginezi, trimis la 
Roma să negocieze pacea şi ucis de ei după ce s-a întors, a 
comis greşeala de a aşeza în fața elefanților adevărate 
metereze umane compuse din ostaşi romani care nu au putut 
ține piept elefanților. 

Scipio Africanul folosind, dimpotrivă, o tactică 
recomandată azi împotriva atacului carelor de luptă, a dat 
ordin să se formeze repede în interiorul frontului său, 
culoare, atunci când elefanții atacau. În aceste culoare de 
ostaşi romani elefanții se cufundau, erau înconjurați, izolați, 
încercuiți şi ucişi sau capturați. 


Capite! de coloană de stil persan 

Dar deşi elefanții erau inteligenți, totuşi erau extrem de 
nervoşi, iritabili şi strigătele de pe câmpul de luptă, 
trompetele cu sunetul lor ascuţit, durerea rănilor pe care le 
primeau, îi aduceau într-o stare de furie extremă, 
primejdioasă pentru cartaginezii înşişi. Nu exista altă cale 
decât să fie ucişi, în acest caz, şi conducătorul lor le înfigea 
un piron în bulb cu un ciocan, după o metodă inventată de 
Hasdrubal, fratele lui Hannibal. 

Cartaginezii puneau în fruntea armatelor lor membri din 
aristrocrație, pe când ofițerii inferiori erau recrutați dintre 
mercenarii libieni sau greci. Acest sistem ar fi funcționat 
perfect dacă natura bănuitoare a cartaginezilor nu i-ar fi pus 
piedici, înlăturând pe rând pe toţi generalii săi. Chiar la 
începutul primului război punic generalul cartaginez 
Hannon, care comanda oraşul Mesina, a fost condamnat la 
moarte pe cruce pentru că s-a lăsat surprins de romani, 
cărora le-a predat oraşul. Consiliul celor o sută patru, care 
era puterea executivă la Cartagina, puse să fie crucificat un 
alt general, Hasdrubal, în 253 pentru că nu putuse cuceri 
Palermo, iar în 241 a fost crucificat amiralul Hannon, biruit 
la insulele Aegate. 

Severitatea sălbatică a guvernanților Cartaginei devenise 
celebră şi romanii socoteau că reprezintă una din cauzele 


principale ale înfrângerilor adversarilor lor. 

În lumea mediteraneană, arta asedierii oraşelor, aşa-zisa 
poliorketică a grecilor se dezvoltase considerabil mai ales în 
Sicilia. Dar multe din stratagemele ce puteau pare noi în 
bazinul mediteranean, erau folosite de mult de asirieni şi de 
babilonieni în asediul oraşelor. Căci aceştia ştiau multe 
despre metodele de asediu cum ar fi berbecul, cunoscut de 
mult asirienilor, turnul mobil care atacă, apoi galeriile săpate 
sub ziduri. Totuşi o armă pare a fi fost inventată de Dionysos 
şi aceasta era catapulta, care a fost folosită pentru prima 
oară în 398 î.e.n. la asediul oraşului fenician Motya. 
Catapulta arunca bolovani şi ghiulele rotunde la câteva sute 
de metri şi efectul ei a fost terifiant la început. Oraşele nu 
mai considerau că se află în siguranță dacă aveau numai un 
singur rând de ziduri, şi voiau să aibă încă unul sau două 
rânduri de ziduri, spre a îndepărta atacurile maşinilor de 
lansat bolovani şi suliți uneori, maşini pe care romanii le 
numeau ballistae. Motya a fost uşor de cucerit de îndată ce 
Dionysos a reconstruit mola ce lega oraşul de uscat, ca să-şi 
aducă catapultele până aproape de zidurile oraşului fenician. 
Fără îndoială şi alte oraşe feniciene au fost cucerită în acelaşi 
fel. Nu rămâne îndoială că şi Cartagina a tras învățăminte 
din folosirea acestor maşini de război şi a ridicat un zid — 
despre care am amintit în capitolul consacrat Cartaginei — zid 
ce apăra partea strâmtă » istmului pe care era construită 

Acest zid cuprindea un retranşament gros cu turnuri la 
intervale şi cu cazemate pentru oameni, elefanți şi cai având 
două platforme, apoi un zid intermediar, poate construit din 
pământ bătut, în fine un şanţ larg şi adânc având o palisadă 
înaintea lui. Această linie de apărare a Cartaginei a fost 
regăsită în 1949 de generalul francez Duval prin fotografii 
aeriene, iar săpăturile sale ulterioare au pus în evidenţă un 
şanţ exterior de 20 metri lățime, un şanţ interior de 5,3 metri 
lăţime, cu orificii pentru stâlpii palisadei şi pentru gheretele 
sentinelelor. Existau apoi coridoare de comunicare între 
exteriorul şi interiorul acestor apărări şi de asemenea unele 
bastioane. Această linie de apărare corespunde bine cu aceea 
descrisă de Polibiu, dar zidul de apărare principal, care ar fi 


fost înlăuntrul acestei linii, nu a fost descoperit. 


Meşteşugurile şi artizanii 


Textele sacre ale iudeilor, dar şi vestigiile arheologice au 
arătat că toți locuitorii din Siria, Palestina şi Libanul actual, 
sau canaaneenii au fost la început cultivatori ai pământului 
şi păstori. Textele găsite la Ugarit, care dau atâta 
însemnătate ciclurilor anuale ale vegetației şi ale creşterii 
plantelor, confirmă aceasta. Dar atunci când canaaneenii s- 
au aşezat pe țărmul mării, ei au început să pescuiască şi 
vecinătatea pădurilor de cedru din Liban i-a incitat să 
trimită, pe corăbii construite de ei, lemn în Egipt, unde 
lemnul era foarte rar. 

Incontestabil, exiguitatea micii fâşii de pământ dintre mare 
şi munte i-a împins pe canaaneenii din Fenicia să importe 
cereale şi vite, pe care le puteau obţine din Egipt şi poate şi 
din Mesopotamia. Chiar în Palestina propriu-zisă, unde 
pământul arabil era mult mai întins, erau necesare astfel de 
importuri de grâne, aşa cum citim în povestea lui Iacob şi a 
copiilor săi care pleacă în Egipt spre a cumpăra cereale77. 

Canaaneenii stabiliți pe ţărmul Mediteranei - oameni vioi, 
plini de energie şi doritori de câştiguri — au învățat repede un 
număr de meşteşuguri, la început meşteşuguri prin care se 
prelucrau produsele brute din ţara lor, iar mai târziu şi 
materiale importate. În felul acesta ei au devenit tâmplari 
foarte buni, apoi au fost excelenți constructori în lemn şi 
piatră şi ştim că regii iudei au folosit artizani fenicieni pentru 
înălțarea Templului din Ierusalim şi a palatelor lor. 

Fenicienii au făcut cele mai frumoase țesături, folosind 
produsele turmelor lor de oi şi de capre, apoi utilizând inul şi 
bumbacul din Egipt, dar şi lâna din Mesopotamia. 
Pânzeturile şi țesăturile le vopseau cu celebrele culori de 


77 Gen., XLII, 1 sq. 


purpură produsă de o scoică mică murex. O serie de 
materiale importate au slujit fenicienilor să făurească opere 
de artă şi printre acestea vom enumera: fildeşul, metalele 
prețioase şi pietrele scumpe. 

Toate aceste meşteşuguri fenicienii le-au adus cu ei în 
coloniile întemeiate în apusul Mediteranei, unde s-a dezvoltat 
mult producţia artizanală pe care o cunoaştem relativ bine. 
În schimb nu ştim decât foarte puţin despre meşteşugurile şi 
artizanii din Fenicia propriu-zisă. Totuşi cunoaştem numele 
unui artizan remarcabil, a cărui amintire ne-a fost păstrată 
de Cartea a I-a a Regilor unde citim: 

„ŞI a trimis regele Solomon şi a luat pe meşterul Hiram din 
Tyr, acesta era fiul unei văduve din semințţia lui Neftali. Tatăl 
lui, tirian, era arămar, era şi Hiram plin de pricepere, de 
meşteşug şi de ştiinţă de a face orice lucru din aramă. Şi a 
venit la regele Solomon, şi a făcut tot felul de lucruri. A 
turnat pentru pridvor doi stâlpi de aramă, fiecare stâlp era 
cât putea să-l cuprindă o sfoară de doisprezece coți. Şi erau 
făcuți cu dungi adânci de patru degete”78. Textul continuă 
arătând mulțimea ornamentelor, statuilor de animale, 
jertfelnicelor şi postamentelor lucrate de meşterul Hiram, 
singurul dintre artizanii fenicieni al cărui nume îl cunoaştem. 
Dar la construcția Templului din lerusalim şi a palatului 
regelui Solomon au lucrat mulți alți artizani fenicieni, în 
afară de lucrătorii fenicieni care au tăiat cedrii din Liban 
trimişi lui Solomon79 şi i-au transportat pe mare. 

Datele ce le avem despre artizanii care lucrau în Cartagina 
nu provin din sursele literare şi istorice care, precum se ştie, 
au interes doar pentru cei puternici, silnici şi bogaţi, ci 
provin din vestigii arheologice. Căci legea numerelor face ca 
să fie descoperite mai multe morminte de oameni săraci, 
exploataţi şi oprimațţi decât morminte de bărbați de seamă. 

În Cartagina din Spania, Carthago Nova, întemeiată de 
familia Barcizilor, exista un arsenal unde lucrau două mii de 


78 III Regi, 13-14 după Sept. 
79 Ibidem, V, 9-10 


persoane80. Fără îndoială că acest arsenal era organizat 
după modelul celui din cetatea mamă, Cartagina, care era se 
pare destul de mare. Ne putem da seama de capacitatea de 
producție a atelierelor cartagineze după efortul mare pe care 
l-au făcut în anul 148 î.e.n. Romanii ceruseră în acest al 
treilea război punic, să li se dea tot armamentul conținut în 
oraş, dar cunoscându-se aceste condiţii, cartaginezii au decis 
să se împotrivească romanilor şi să lupte. Într-o singură lună 
atelierele cartagineze au lucrat 3 000 de scuturi, 9 000 de 
săbii, 15 000 lănci şi 30 000 de sulițe de aruncat pentru 
catapulte. Fără îndoială artizanii care lucrau arme erau 
grupați în ateliere mari, comparabile cu acelea ce existau la 
Atena la sfârşitul secolului al V-lea î.e.n. unde tatăl 
oratorului Lysias avea un atelier cu 120 lucrători. 

Dar în vreme de pace mulți artizani care prelucrau 
metalele aveau propriul lor atelier, sau lucrau pentru un 
patron. S-au găsit stele dedicatorii ale unor topitori de fier şi 
lucrători de aramă. 

Mormintele artizanilor fenicieni, ca şi stelele lor funerare, 
ne-au adus unele din produsele activităţii lor: securi şi 
ciocane, diferite arme, foarfeci, cuțite, cârlige de undiță, 
linguri şi obiecte de podoabă. În bronz se lucrau în Cartagina 
vase imitate după cele greceşti. 

Obiectele acestea lucrate de artizani erau confecționate cu 
metale importate pe calea mării; cositorul din Spania, ca şi 
arama, apoi cositor din insulele Casiteride (Britanice), fier din 
insula Elba. Cea mai mare parte a atelierelor par a fi fost 
întemeiate în vremea marelui război din Sicilia (409 - 338 
î.e.n.), cu ajutorul prizonierilor de război prinşi în oraşele 
greceşti distruse, în special Selimonte şi Agrigente. Dar aceşti 
prinşi de război lucrau în calitate de sclavi, cu puţină tragere 
de inimă pentru noii lor stăpâni, şi ei au copiat modelele cu 
care erau obişnuiţi. Cu timpul au adoptat moravurile punice, 
au obţinut desigur mai multă libertate, dar au rămas totuşi 
într-o condiție inferioară de semisclavie. De aceea artizanii 
din Cartagina au fost lipsiți de orice spirit inovator şi n-au 


80 Polibiu, X, 17,9 


creat nimic nou spre deosebire de agricultorii acestui stat. 


Argilă arsă din templul lui Eșmun (se 
poate vedea uşor influența egipteană) 
Se pare că tâmplarii din Cartagina lucrau cu mai mult zel. 
Dealtfel încă fenicienii din Tyr şi din Sidon erau vestiți grație 
iscusinței lor de buni lucrători ai lemnului. Căci regele 
Solomon a făcut apel la ei, cerându-i de la regele Hiram al 
Tyrului, pentru construcția Templului lui Solomon. La 
Cartagina tâmplarii aveau de construit şi de reparat corăbiile 
acestei cetăți. Ei se foloseau de lemn de cedru ca şi în Liban, 
iar cedrul creştea în Tunisia; astăzi se mai găseşte încă în 
Maroc. Au fost descoperite sicrie, dar şi lăzi puse în 
morminte şi făcute din scânduri de lemn de cedru şi de 
chiparos foarte groase, prinse prin ţăruşi de lemn, sau prinse 
cu plumb turnat prin găuri făcute cu burghiul. Astfel 
cartaginezii rămăseseră credincioşi unui mod arhaic de prins 
scândurile între ele, deşi asamblarea scândurilor prin cuie — 
inventate în cursul mileniului al III-lea încă — le-ar fi permis 
construcții mult mai uşor de realizat. Dar la Cartagina nu se 
găsesc cuie înainte de secolul al III-lea. Şi aceste cuie găsite 
la Cartagina au capul aurit, servind mai curând să fixeze un 
decor decât să asambleze scânduri separate. Fără îndoială 
fenicienii din Cartagina, ca şi egiptenii antici, n-au folosit 
cuiele din cauza unei interdicții magice, care a stăvilit şi 
folosirea unor metale cum este fierul, iar în alte civilizații — 
precum a incaşilor din Peru - a oprit folosirea roții. 
Pânzeturile, stofele şi țesăturile erau unele din principalele 


produse ale Cartaginei, care erau de obicei confecționate de 
femei. Dar existau, ca şi în Egiptul antic, țesători de meserie 
— pe care îi vedem menționați în inscripţii —, apoi cunoaştem 
existența unor mari ateliere de țesut la Cartagina, ateliere în 
care lucrau zeci de sclave sub conducerea stăpânei lor. Se 
țeseau, însă, stofe grele de lână şi covoare, dar şi muselină 
fină de in, care era folosită mult la rochiile femeilor. 


Figurine de lut ars găsite în morminte feniciene 


Dacă țesătoria, broderia, confecționarea de covoare nu 
depăşeau decât în mod excepţional stadiul producției 
familiale, vopsitoria era însă o adevărată ramură de producție 
națională care folosea o mulțime de braţe de lucru. Se afirmă 
în întreaga antichitate că locuitorii oraşului Tyr ar fi fost 
aceia care au descoperit culoarea de purpură. Dar purpura 


se fabrica în mai toate oraşele feniciene în afară de Tyr şi de 
Sidon. 

Purpura era o culoare naturală care provenea dintr-o mică 
scoică, foarte răspândită pe timpuri de-a lungul coastelor 
Siriei şi ale Libanului, dar pe care fenicienii au făcut-o să 
dispară aproape din pricina utilizării ei intensive. Această 
mică scoică cuprinde trei specii tinctoriale, din care două 
sunt cele mai des întâlnite: murex trunculus şi murex 
brandaris. Când animalul ce se află înlăuntrul scoicii este 
mort şi după ce carnea sa putrezeşte, ea secretă un lichid 
galben; acest suc aplicat pe o pânză albă, când se usucă, se 
colorează în violet. Cu cât pânza este expusă mai mult timp 
la soare, cu atât nuanţa sa devine mai intensă, nu se şterge 
şi nu se decolorează cu timpul. Prin amestecuri, prin întăriri 
şi prin diluţii ale culorii dată de această mică scoică se obțin 
tonuri diferite: roz, lila, violet palid sau violet închis, dar 
niciodată acest roşu strălucitor la care se referă expresia 
pitorească, dar falsă, „roşu cardinal”, „purpură de cardinal”. 
Mulţi autori din antichitate ne-au transmis mărturia 
activității vopsitorilor fenicieni şi a atelierelor de vopsitorie cu 
purpură. Dar mai ales la Tyr şi la Sidon se regăsesc încă 
urmele acestei boiangerii. La Sidon, în special în sudul 
oraşului, există o colină care coboară în mod abrupt pe plajă; 
vreme de secole au fost aruncate acolo scoicile de murex 
grație cărora se obținea purpura; acum aceste scoici 
formează grămezi înalte de câțiva metri. Fiecare scoică a fost 
spartă pe o latură astfel ca să se poată extrage carnea sa. 
Această masă cărnoasă a scoicilor era depusă în recipiente 
sau în bazine, un fel de loc de putrezire, unde se 
descompunea şi se lichefia. Au fost găsite la Tyr şi la Sidon, 
în locurile unde se află scoicile de murex, urme ale unor 
bazine de piatră care sunt desigur aceste recipiente. 
Experiențele făcute de moderni au dovedit că, atunci când se 
descompun, pulpele de murex degajă un miros puternic de 
usturoi. Ne putem închipui dezagrementele ce le produceau 
aceste bazine de putrezire a cărnii de murex. De aceea 
boiangeriile acestea par să fi fost aşezate în afara oraşelor în 
bătaia vântului. 


Astfel de scoici de murex au fost aflate în mare abundență 
şi pe coastele Africii de Nord. Aşa la Djerba, în Maroc, se află 
grămezi de scoici sparte spre a se extrage pulpa din ele, ca şi 
la Dar Essafi lângă Kerkuan, unde în jurul portului său mic 
se află bazine mari săpate în stâncă unde se turnau pulpele 
conținute în scoicile de murex ce se spărgeau. Apoi carnea 
acestor scoici era lăsată să putrezească în bazinele mai sus 
menționate. Desigur producția de purpură era unul din 
izvoarele bogăției locuitorilor de aici, căci purpura se vindea 
foarte scump. Dar ea se trimitea la Cartagina unde aveau loc 
operațiile de vopsitorie propriu-zise. 


Cutie de obsidiană ornomentată cu 
aur și vas pentru unguente cu cartu- 
şele faraonilor Amenemhat al Ill-leo 
și ol IV-lea 

Ceramica era, pe de altă parte, o activitate artizanală din 
cele mai vechi în oraşele feniciene. În afară de vasele celor 
bogați, care erau de metal, recipientele fenicienilor erau 
lucrate de olar, care le confecționa cu roata sa. La Cartagina 
au putut fi găsite ateliere de olărie aproape intacte lângă port 
şi la marginea necropolei de la Dermech. Roata de lucru a 
olarilor era relativ simplă, dar cuptorul de ars oalele era mult 
mai perfecționat, aşa cum arată cercetările lui P. Gaucker. 
Tot olarii lucrau micile statuete de argilă, care se aşezau în 
morminte sau în micile capele domestice ori pe care le 
aduceau ca ex-voto în temple. Există astfel un mare număr 
de statui punice de lut ars, reprezentând pe zeița Tanit sau 
pe Baal-Hammon aşezat pe jilțul său. 

La Cartagina mormintele din secolele al VII-lea şi al VI-lea 
au în ele adesea măşti de argilă, reprezentând fie femei 
tinere, acoperite cu un văl ce le cade de o parte şi de alta a 
capului, fie tineri care au grația surâzătoare a acelor celebri 
Kouroi din Grecia arhaică. Dar alături de măşti frumoase se 
confecționau de artizanii puni măşti oribile: fețe cu oasele 


deformate, cu pielea acoperită de veruci sau de tatuaje, ori 
schițând un rictus cutremurător. Astfel de măşti trebuiau să 
îndepărteze pe demoni, erau măşti apotropaice, sau în 
virtutea principiului similia similibus curantur („cele 
asemănătoare sunt tămăduite de cele asemănătoare”) 
îndepărtau pe demonii răi care i-ar fi amenințat pe cei morți 
prin chipuri de demoni tot atât de răi şi de diformi. Poate că 
aceşti demoni hidoşi şi teribili erau evocați mai întâi în 
cursul unor dansuri magice de către nişte figuranți mascaţi 
tocmai cu aceste măşti. Astfel de ritualuri - obişnuite la 
vrăjitorii africani - au fost răspândite şi la popoarele 
mediteraneene căci în latineşte termenul larva indică atât 
fantoma cât şi masca. S-au găsit la Sparta, în incinta sacră a 
zeiței Arthemis Osthia, măşti tot atât de teribile şi hidoase ca 
cele aflate la fenicienii din Cartagina. După ce dansul magic 
cu măştile se sfârşea, dănțuitorii atârnau măştile lor ca un 
ex-voto în temple, şi acest rit a supraviețuit dispariției 
dansurilor magice din pricina protecției pe care — se credea — 
o confereau aceste măşti, sperietoare de fantome. 


Cercel de our cu bustul zeiței Isis din Sardinia 
(sec. VI. î.e.n.) 


Fenicienii au trecut drept inventatorii sticlei, ceea ce nu 
pare exact pentru că sticla era cunoscută de mult în Egiptul 
antic. La Cartagina s-au găsit sticluțe reprezentând amfore, 
făcute din sticlă opacă, albastru închis, împodobită cu benzi 
şi ornamente geometrice galbene strălucitoare. Pasta de 
sticlă, din care se făceau aceste mici amfore, servea de 
asemenea pentru fabricarea de mărgele colorate în diferite 
nuanțe şi cu desene felurite în ele. Din acestea se făceau 
coliere, sau cărăbuşi ori amulete, dar şi măşti de sticlă 


reprezentând oameni a căror piele galbenă este în contrast 
viu cu barba neagră şi părul lucitor şi ondulat, sau femei şi 
tineri cu ochii bulbucaţi, cu nasul enorm şi încovoiat. Aceste 
măşti trebuiau şi ele să-i sperie pe demoni. 


Brice de ras cu desene in stil punic 
(sec. III. î.e.n.) 

țat să producă aceste obiecte pe 
sticlă destul de timpuriu din Egipt şi astfel de măşti de sticlă, 
dar şi amulete şi cărăbuşi, au fost apoi vândute în mai toate 
oraşele feniciene, etrusce şi greceşti din apusul Mării 
Mediterane. 

Artizanii fenicienii lucrau cu multă iscusință fildeşul şi 
osul din care făceau piepteni şi multe obiecte mici ce se 
foloseau în mod curent. Arheologul francez P. Cintas a 
descoperit la Utica - colonie feniciană întemeiată lângă 
Cartagina - mormăitul unui artizan care lucra articole de 
fildeş şi de os, datând din secolul al IV-lea. Se aşezaseră 
lângă trupul celui răposat toate cele care se aflau în atelierul 
său în ziua morții sale, adică uneltele sale de meşteşugar: un 
ciocan, un cuțit de fier, o securică, un polizor de piatră tare, 
apoi materii prime cu care lucra obiectele ce le confecționa: 
astragal de oaie, scoici, pietricele, plăci de os, nacru. În fine 
s-au găsit obiecte terminate: o capsulă destinată a împodobi 
o cutie. Acest artizan nu era chiar sărac căci avea un colier 
cu cinci pandantive, apoi un cercel de aur pur lucrat în 


filigran de o extremă delicateţe. Lucru ciudat în acest 
mormânt: în afară de uneltele de lucru şi de bijuterii nu se 
afla nici un vas, nici o candelă, sau figurină de zeu care să 
însoțească pe mort. Această ataşare de viața terestră şi 
disprețul pentru riturile religioase contravin în mod vizibil 
obiceiurilor feniciene şi indică un spirit protestatar care s-a 
lepădat de superstițiile societăţii în care trăia. 

Cunoaştem numele unui artizan fenician care lucra pentru 
unul din regii numizi, căci mausoleul de la Duga din secolul 
al II-lea î.e.n., are o inscripţie care indică drept artizani ai săi 
pe un fenician din Cartagina, Abariş, fiul lui Abdaştart, care 
era meşterul constructor şi avea în echipa sa doi ajutori 
numizi, apoi trei zidari, doi dulgheri şi doi fierari, aceştia din 
urmă probabil fenicieni. 


Brice de ras cu desene în stil grec 
(sec. II. î.e.n.) 


Ţăranii şi economia agrară 


Desigur  fenicienii au fost un popor de negustori, de 
artizani şi de navigatori mai cu seamă, dar ei nu au lăsat de 
pârlog, nelucrat şi nesemănat nici o bucăţică de ogor din 
puţinul lor pământ arabil ce se întindea de la mare până la 
coastele Munţilor Liban. Şi au cultivat cu grijă tot pământul 
lor şi au ridicat culturi în terase pe pantele Munţilor Liban, 
scoțând din agricultură resurse însemnate. 

Dar fenicienii au tăiat din muntii lor lemn de cedru şi chiar 
de la începuturile istoriei lor oraşele feniciene au trebuit să 
trimită în Egipt lemnele de care acesta era cu totul lipsit şi de 
care avea neapărată nevoie pentru construcția corăbiilor sale 
pe Nil, a sarcofagelor şi a palatelor sale. 

Campaniile războinice făcute de egipteni în Nubia şi în 
toată regiunea ce cuprindea Sudanul de azi nu ar fi fost cu 
putință fără lemnul din Munţii Libanului. Şi încă din 
Imperiul Vechi scribii egipteni au lăudat lemnul fenician 
importat din Byblos, pe care îl numeau la început Nega. 
Relaţii comerciale nu fuseseră legate temeinic decât în Byblos 
şi textele egiptene laudă „lemnul de brad din Nega”. Mai apoi, 
în mileniul I î.e.n., regele Solomon îşi construieşte Templul 
din Ierusalim tot cu lemn de cedru din munții Libanului, iar 
într-o epocă mai tardivă, regele Sargon al II-lea al Asiriei îşi 
înălța palatul său în secolul al VIII-lea tot cu lemn de cedru 
din Liban. 

Munţii Feniciei în vremea de acum acoperiți cu pietre şi 
stâncoşi erau altă dată acoperiți de păduri ce coborau până 
în câmpie, debitul râurilor ce coborau din munte era 
regularizat şi câmpia irigată continuu astfel că perioada de 
uscăciune era foarte scurtă. Existau două feluri de culturi: 
pe dealuri şi pe coastele munţilor se cultiva viță de vie, 
măslini, palmieri, iar în văi şi în câmpii se cultivau cereale. 


La Ugarit economia agrară joacă un rol de frunte şi dacă 
din actele aflate acolo ştim că exista o intensă activitate 
comercială, iar din obiectele şi mormintele găsite în acest 
stat-oraş deducem că se legaseră puternice legături 
comerciale cu micenienii din insula Cipru şi din insulele 
Mării Egee, poate şi cu Creta, în poemele de la Ugarit (Ras- 
Şamra) nu se menţionează nicăieri negustori, nici comerț, 
nici vreo activitate maritimă. Nu sunt menționați în aceste 
poeme nici corăbii, nici corăbieri şi nici călătorii peste mări. 
Poate trebuie să atribuim aceste absenţe din textele poetice şi 
magice aflate la Ugarit faptului că în prima jumătate a 
mileniului al II-lea, navigația în răsăritul Mediteranei era 
dominată de egeo-cretani, iar spre mijlocul acestui mileniu de 
micenieni, care creaseră o talasocraţie a lor. Sau poate 
poemele din Ugarit au fost scrise într-o epocă şi mai veche, 
când viaţa în acest stat-oraş era exclusiv agricolă. 

Cert este că din toate aceste poeme emană expresia unui 
mod de existență legat de viața agricolă, de cultivarea 
ogoarelor, a viței de vie, dar şi de creşterea a numeroase 
cirezi de vite. Astfel în poemul Naşterea Aurorii şi a 
Amurgului, 68-76, câmpurile sunt semănate şi păzite de 
paznici, care au vin pe care-l oferă celor veniţi în trecere. 

Dar se cultivă rodiile şi comparațiile ce se fac se referă la 
dulceața acestor fructe: „lată buzele lor sunt dulci/ Dulci ca 
rodiile”81. Cultivarea viței de vie are o mare însemnătate şi 
oamenii specializați în această cultură sunt menționați: 
„Lăietorii de vie să-l taie/ Legătorii de vie să-l lege, să-l 
doboare/ Cum sunt doborâțţi butucii de vie” /82. 

Creşterea vitelor constituia la Ugarit una din resursele 
economice de seamă şi un poem aparte este consacrat lui 
Baal şi unei juninci în care este vorba de turma de boi, de vaci 
multe şi de juninci, dar şi de boi sălbatici, adică crescuți pe 
munți şi pe dealuri, fără o îngrijire şi o supraveghere 
omenească. Poemul Ball şi juninca, I, 23, menţionează o 
turmă de zece mii de boi sălbatici, dar vacile şi junincile, ca 


81 Naşterea Aurorii şi a Amurgului, 51-52 
82 Ibidem, 9-11 


şi boii, sunt în grija zeilor ca şi oamenii, căci citim în acelaşi 
poem (36-38): „Primeşte o Baal o bună şi minunată veste/ 
Primeşte tu vlăstar din Dagan/ S-a născut lui Baal un 
tăurel/ Un bou sălbatec celui ce călăreşte peste nori/ 
Viteazul Baal se bucură mult”. 

Pe de altă parte o serie de comparații sunt provenite din 
viața câmpenească şi pastorală pe care o duceau locuitorii 
din Ugarit în epoca la care au fost scrise poemele găsite aici. 
De exemplu în poemul Baal şi Moartea (sau Mot)83, zeița 
Anat îl caută pe Baal care fusese ucis de Mot, iar textul 
poemului redă în următoarele cuvinte anxietatea de care este 
cuprinsă zeița: „O zi, două zile şi chiar luni trec/ Cum bate 
inima vacii pentru vițelul ei/ Cum bate inima oii pentru 
mieluțul ei/ Aşa este dorința inimii lui Anat pentru Baal”. 

În poemul Refaim, II, 12-14, este descris un ospăț la care 
sunt tăiate o mulțime de animale: „Ei au înjunghiat boi ca şi 
oi, ei au pus jos tauri/ Şi pe cei mai graşi berbeci, viței de un 
an/ Miei cu toptanul şi iezi zburdalnici!”. 

Din acelaşi poem84 aflăm că se cultivau măslini şi viță de 
vie: „Măslinele sunt binevenite ca argintul pentru călători, ca 
aurul pentru drumeți./ Mesele sunt înmiresmate cu floarea 
de viță / Cu floarea de viță cea pentru regi. lată timp de o zi s- 
a vărsat vin/ Must viu delicios/ Vin de Snrm, mândria 
Libanului/ Vin de soi bun, rouă cea aleasă/ Pe care a 
cultivat-o zeul EI”. 

Pomii fructiferi cultivați pe dealuri şi la poalele Munţilor 
Libanului dădeau roade gustoase căci vedem menţionate în 
poemele din Ugarit, ca fructe alese, smochinele şi merele85. 
Dar griul era cultivat destul de intens la Ugarit, după cum ne 
putem da seama din Legenda lui Keret86;, se pare că 
fenicienii din acelaşi oraş cultivau griul cu o fervoare cvasi- 
religioasă. Astfel în poemul Aghat87, după ce este descrisă 


83 Baal şi Moartea, 24-30 

84 Refaim, II, 14-21 

85 Refaim, II, 10-11 

86 Legenda lui Keret, III, 12-13 

seceta care pustiise câmpiile mănoase, este înfățişat Danei 
Refaitul care „străbate țara pârjolită, şi zăreşte/ Un spic de 
grâu în câmpul pârjolit, el zăreşte un spic/ Pe glia cea 
uscată, el dezmiardă spicul/ griului. Să crească spicul în glia 
cea pârjolită! larbă! Mâna viteazului Aqhat să te culeagă/ Şi 
să te strângă şi să te pună în al său hambar!”. 

Ţăranii care lucrau pământul sunt menţionaţi în Legenda 
lui Keret88: „Şi-au ridicat capul lucrătorii/ Ei privesc în sus 
cei care cultivă pământul/ Sfârşitu-s-a pâinea din covatele 
lor/ Terminatu-s-a vinul din burdufurile lor/ Sfârşit este 
uleiul din ulcioarele lor”. Poemul descrie seceta care 
cuprinsese pământul lui Keret. 

Din acelaşi poem, Legenda lui Keret89, aflăm că regele 
Pabil al oraşului Udm avea în cetatea sa fortificată un mare 
număr de boi de plug, de asini şi de tauri, pe care îi ținea 
acolo în vreme de război. 

Fenicienii aveau un plug destul de simplu, tras de bou, de 
măgar sau chiar de om. Acest plug cuprindea două piese 
esențiale, una corespunzând fierului nostru de plug, alta 
orizontală, care susținea brăzdarul. Cele două piese erau 
legate prin frânghii una de alta. În reliefurile asiriene vedem 
un fel de plug cuprinzând şi o piesă verticală evazată sus; din 
texte s-a recunoscut că e vorba de un aparat de semănat 
asociat plugului; era un tub gol terminat printr-un vas în 
care se depuneau semințele: aratul şi semănatul se efectuau 
concomitent. Pentru treierat, adică pentru separarea bobului 
de grâu de spic, se trecea cu boii, cu caii sau cu catârii peste 
spice, sau se aşezau spicele pe jos şi se trecea peste ele o 
scândură lată pe care erau aşezate bucăți ascuțite de silex 
(aparat numit de romani tribulum), în fine existau planşe de 
lemn având roți dințate de fier care se treceau peste spice 
pentru a le treiera, aşa-zisul plostellum punicum. Grânele, 
odată recoltate, erau păstrate în hambare săpate sub 
pământ, având pereţii bătătoriți spre a se împiedica 
germinarea semințelor. Astfel de hambare şi de depozite de 


88 Legenda lui Keret, III, 12-16 
89 Legenda lui Keret, V, 8-10 


grâne subpământene există încă în unele țări din bazinul 
Mediteranei, şi au fost şi în Țările Române unde se 
ascundeau astfel cerealele de lăcomia diferiților cotropitori. 

Cartagina poseda în regiunea Tunisiei de azi una din 
zonele agricole cele mai bogate din lumea Mediteranei, care a 
devenit unul din marile grânare ale Romei în vremea 
împăraților. 

De aceea nu este lucru de mirare că odată cu dezvoltarea 
suprafețelor agricole stăpânite de Cartagina au crescut şi 
cunoştinţele agricole ale punilor, astfel că în acest stat-oraş 
fenician au viețuit şi au scris unii dintre primii oameni care 
au studiat agricultura în mod ştiinţific. Unul din aceştia a 
fost Magon, un general în armata cartagineză de la care ne- 
au rămas peste cincizeci de extrase şi citate, menţionate în 
operele lui Varro şi ale lui Columella. Celălalt a fost Hamilcar, 
dar tratatul lui Magon a fost tradus în latină după 
distrugerea Cartaginei din ordinul Senatului roman şi se 
crede actualmente că fondul unui tratat de agricultură 
Geoponicele, compilație a unui autor roman din secolul al IV- 
lea al erei noastre, Cassianus Bassus, este constituit din 
opera lui Magon. Tratatul acesta de agricultură al lui Magon 
nu ar fi fost scris dacă la Cartagina nu s-ar fi sistematizat 
agricultura în chip raţional. Diodor din Sicilia, relatând 
campania lui Agatocle în Africa, arată că întreg hinterlandul 
cartaginez era plin de locuințe frumoase şi prospere în 
mijlocul unor livezi de măslini, de pomi fructiferi, de viță de 
vie şi de turme de vite de tot felul. Principala regiune agricolă 
a Cartaginei era centrul actual al Tunisiei care producea o 
mare cantitate de cereale. Însă alături de cereale se cultivau 
la Cartagina, cum am arătat, vița de vie, smochinul şi 
curmalul. De fapt curmalul avea acelaşi nume grecesc 
phoinix ca şi termenul care îi desemna pe fenicieni în limba 
greacă. Cartagina, ca şi alte colonii feniciene, a folosit 
curmalul ca o emblemă pe monedele sale, dar îl găsim şi pe 
multe stele din acest stat-oraş, iar una din aceste stele arată 
doi oameni urcați pe un trunchi de curmal, pe când altă stelă 
arată o maimuţă urcată pe un trunchi de curmal (este posibil 
ca şi cartaginezii să fi recoltat curmalele cu ajutorul 


maimutelor dresate, de cele mai multe ori babuini, aşa cum 
se făcea şi în Egiptul antic). Pe amândouă aceste stele 
palmierul are curmale, deci e vorba de recoltarea acestor 
fructe cu toate că Gsell — savantul francez care a scris atât de 
complet despre istoria Cartaginei - crede că e vorba de 
procesul de polenizare a florilor de curmali care nu pot da 
fructe dacă nu sunt polenizate. La Douimes s-a găsit un 
scarabeu având pe „burta” sa două maimuțe ce urcă într-un 
curmal, astfel că e mai plauzibil că la Cartagina se foloseau 
aceste animale pentru recoltarea curmalelor. 

Magon în tratatul său pierdut scrisese multe despre 
cultura viței de vie şi a măslinilor şi Columella citează o 
rețetă a sa pentru făcut vinul pe care romanii îl numeau 
passum. Interesant este că acest fel de vin este încă făcut azi 
după aceeaşi formulă în Maroc. Vinul era fără îndoială unul 
din principalele produse ale economiei cartagineze. lar 
fenicienii au introdus în Africa de Nord cultura rodiei, fruct 
care era foarte îndrăgit în tot Răsăritul şi devenise un atribut 
al zeiței Afrodita din Pafos. De fapt romanii numeau rodia 
mala punica, „mărul punic” şi ea se află des pe stelele 
dedicatorii cartagineze. 

Dintre vite, atât în Fenicia cât şi în Cartagina măgarul 
folosit ca vită de povară, dar şi pentru a trage căruțe mici sau 
plugul, catârul, oile şi caprele erau crescute în număr mare. 
Cartaginezii foloseau şi elefanți pentru tracțiune, elefantul 
din Africa de Nord putând fi uşor domesticit spre deosebire 
de ruda sa din Africa Centrală. Deşi cămila a fost utilizată de 
arabi cel puţin cu două milenii înainte de era noastră, şi apoi 
de semiții în Canaan, totuşi în Africa de Nord ea nu a fost 
întrebuințată. Aceasta poate datorită faptului că exista o 
interdicție magică, un tabu al utilizării cămilei, similar celui 
din Egipt unde cămila n-a fost introdusă decât în epoca 
romană, întrucât cămila era un animal setian, aparținând 
zeului rău al dezordinei (Set care îl ucisese pe Osiris). Se ştie 
că şi măgarul era animal setian în Egipt, dar totuşi era folosit 
în unele nome. Cartaginezii domesticiseră struți şi îi creşteau 
pe lângă gospodăriile celor bogați, dar foloseau ouăle lor 
pentru a face vase de băut pe care le pictau frumos şi pe care 


le aşezau şi în morminte ca vase funerare. Creşterea albinelor 
era o activitate foarte necesară în antichitate pentru că 
mierea era singurul produs zaharat cunoscut, iar ceara era 
folosită la lumânări, dar şi în multe rețete medicale. Ceara 
cartagineză, cera punica, era vestită în tot Imperiul roman. 

Creşterea animalelor era foarte răspândită şi Polibiu scrie 
despre ea: „În această regiune (Libia) abundența de cai, boi, 
berbeci şi capre este atât de mare, cum socot că nu se mai 
întâlneşte în nici o altă regiune a pământului.” Motivul este 
că multe semintii din Libia nu utilizează produsele agricole ce 
cresc pe pământul arat, ci trăiesc de pe urma turmelor lor de 
vite şi alături de ele”90. Dar boii şi vacile ce păşteau pe 
câmpiile Africii de Nord aparțineau mai ales populațiilor 
numide autohtone şi ele păşteau pe pământurile cartagineze, 
probabil după strângerea recoltelor. Magon ne-a lăsat o 
descriere celebră a tipului ideal de bovină care trebuie să fie 
după el „(boi) tineri, mici şi îndesaţi, cu membrele mari, 
coarnele lungi, înnegrite şi robuste, fruntea lată şi zbârcită, 
urechile păroase, ochii şi buzele negre, nările deschise şi 
îndoite, ceafa lungă şi muşchiuloasă, pielea de pe grumaji să- 
i atârne până aproape de genunchi, pieptul bine dezvoltat, 
spatele mare, pântec foarte proeminent, aidoma unui animal 
însărcinat, şoldurile alungite, şalele largi, spinarea dreaptă şi 
plată sau puțin afundată... părul de pe tot corpul drept şi 
scurt de culoare roşiatică sau brună şi foarte moale la 
pipăit”.91 

Dar aceste calități se referă la boii de prăsilă, adică la 
calitățile ce trebuia să le aibă uri bou cumpărat în acest 
scop. 

Ştim mult mai puţine lucruri despre ţăranii fenicieni dar 
pe unele stele funerare vedem sculptate vite, un plug, fructe 
şi putem conchide că aceste stele au aparținut unor ţărani 
sau poate şi unor agricultori mai avuți, mici moşieri. De fapt 
agricultorul cartaginez seamănă mult cu omul numit agricola 
de către Caton, stăpân al unei bucăți nu prea mari de 


90 Polibiu, XII, 2, 3-14 
91 Columella, VI, 1, 3, apud: S. Moscati, Op. cit., p. 268 


pământ din care scoate, muncind alături de sclavii săi, cele 
mai multe roade cu putință. Alături de aceşti agricolae 
existau domenii agricole întinse cultivate cu ajutorul 
sclavilor. 

Dar cercetarea mormintelor în regiunea din jurul 
Cartaginei a arătat că o populație libiană trăia în jurul 
actualului Cap Bon, că folosea o ceramică grosolană 
modelată cu mâna, aşa cum se mai întâlneşte încă la arabii 
beduini şi în afară de aceasta practica un ritual funerar cu 
totul deosebit de cel cartaginez. Pentru că morții erau 
îngropați în poziție aplecată, flectată, corpul fiind îndoit şi 
încolăcit asupra sa, iar pe de altă parte trupul celui răposat 
era vopsit cu o culoare roşie. Adică se reproducea poziția 
copilului în uter şi se dădea celui mort culoarea roşie pe care 
o are de obicei copilul nou născut, moartea fiind probabil 
socotită o nouă naştere - naşterea în viața de apoi. Astfel de 
rituri au fost foarte comune în epocile preistorice. Este mai 
mult ca sigur că aceşti autohtoni libieni lucrau pământul lor 
alături de domeniile cartagineze mari cultivate cu ajutorul 
sclavilor după cum vom vedea, alături de micile sfori de 
moşie ale unor cartaginezi care posedau mici întinderi de 
pământ. Dar ei trebuiau să dea o dijmă considerabilă sau 
impozite mari stăpânilor cartaginezi. 

Aceşti nomazi libieni - însuşi cuvântul nomad este de 
aceeaşi origine ca şi cel de numid, locuitor al Numidiei — îşi 
păşteau vara oile cu coada lată şi caprele lor în regiunile ce 
se învecinau cu pustiul. Iarna ei coborau în părțile unde 
creştea iarba alfa, existând astfel o adevărată transhumanță 
a lor. Dar ei aveau şi cai foarte viguroşi, pe care îi vedem 
reproduşi pe monedele cartagineze, fiind consacraţi fără 
îndoială zeului Hadad. Sigur este că atât păstorii libieni cât şi 
cei ce cultivau pământul plătind dijme importante stăpânilor 
cartaginezi nu erau deloc mulțumiți de soarta şi de 
exploatarea lor continuă în cadrul statului sclavagist 
cartaginez. 

De aceea aceşti agricultori libieni s-au răsculat de două ori 
(în anul 396 şi în anul 379 î.e.n.), şi de fiecare dată răscoala 
lor a fost atât de puternică încât a pus în primejdie însăşi 


existența Cartaginei. De fapt vestigiile arheologice şi 
mormintele ne arată nivelul lor scăzut de viaţă. Deşi liberi 
erau obligați să dea o dijmă mare, iar în caz de război această 
dijmă ajungea la un sfert şi chiar o jumătate din recolta lor — 
ceea ce însemna foarte mult. Dar ei erau incitați la răscoală 
de rudele şi vecinii lor, libienii, care rămăseseră liberi în Libia 
şi în Marocul de azi. Apoi ei doreau să rămână păstori 
nomazi şi cultivarea ogoarelor ce le era impusă de 
cartaginezi, care preluau o dijmă însemnată, nu le era deloc 
plăcută. 

Astfel libienii care lucrau pământurile cartagineze s-au 
răsculat ajutați şi de sclavi la chemarea unui cartaginez 
Hannon cel Mare care a încercat o răscoală menită să 
schimbe structura politică şi socială a Cartaginei. La această 
răscoală s-au asociat şi sclavii care lucrau domeniile 
cartagineze fiindcă nici ei nu erau deloc resemnațţi. În felul 
acesta Hannon cel Mare, care încercase o răscoală în 
Cartagina, unde eşuase, a adunat în jurul său peste 20 000 
de răsculați agricultori, libieni şi sclavi de pe marile domenii, 
şi a început o luptă de hărțuire în părțile ce constituie astăzi 
Tunisia. Răscoala sa a fost înăbuşită însă, după ce 
amenințase grozav aprovizionarea şi însăşi existența 
Cartaginei. 


Sclavii 


În statele-oraşe feniciene domina modul de producţie 
tributal, de aceea numărul sclavilor era redus şi exista mai 
cu seamă sclavia domestică. În special producţia artizanală 
nu era întemeiată pe sclavie şi artizanii nu erau sclavi în 
Fenicia, după cum nu erau sclavi nici vâslaşii corăbiilor 
feniciene, nici dulgherii sau tăietorii de lemn din munții 
Libanului. 

Totuşi în statele-oraşe din Fenicia şi în Ugarit la jumătatea 
mileniului al II-lea î.e.n. existau două categorii de sclavi: 
sclavi pe viaţă şi sclavi pe un termen limitat. Dealtfel aceleaşi 
tipuri de sclavie ştim că existau şi la vecinii şi rudele 
apropiate ale fenicienilor. 

În textele de la Ugarit întâlnim în „Legenda regelui Keret” 
de mai multe ori expresia — sclavi pe viață 92, dar şi expresia 
sclav fără epitetul „pe viață”93 alături de „sclav pentru 
totdeauna”94. În societatea feniciană din Ugarit vieţuiau, în 
afară de sclavi, „servitori”, care erau plătiți pe un interval de 
timp şi întâlnim astfel menționați paznici: „paznic al 
semănăturilor”95 apoi „paznici”96. Este foarte probabil că 
aceşti paznici erau oameni liberi, altfel textul i-ar fi numit 
sclavi. Dar mai des găsim menționați în societatea feniciană 
din Ugarit „slujitorii”97. 

Sclavii la Ugarit erau puşi uneori să facă munci destul de 
grele. Căci citim în poemul Palatul lui Baal98, cum zeul 


92 Legenda lui Keret, II, 2; III, 35; V, 37; VI, 6, 20 

93 Palatul lui Baal, IV, 59 

94 Baal şi Moartea, II, 12 şi 19 

95 Naşterea Aurorii şi Amurgului, 68, 69 şi 70 

96 Ibidem, 8 

97 Palatul lui Baal, V, 42; Ibidem, III, 19; Baal şi Anat, IV, 33, Baal şi 
Marea, I, 16; I, 34; Hadad, I, 15,21 

98 Palatul lui Baal, IV, 59-61 


Lutpan spune: 


„Sunt eu oare un sclav, un rob al lui Athirat? 
Au sunt eu un hamal ce cară pământ? 
Sau o roabă a lui Athirat ce face cărămidă?” 


Cele două categorii de sclavi - „sclavi pe vecie” şi „sclavi 
temporari” - par a fi existat şi la vechii evrei şi de aceea vom 
descrie în cele ce urmează condiția sclavilor iudei care pare a 
fi fost aceea generală în întreg Canaanul, adică în Siria şi 
Palestina de azi. În vremea lui Avraam, la începutul 
mileniului al III-lea î.e.n. existau sclavi (ebed) şi unul din 
aceşti sclavi, Eliezer din Damasc, cârmuia întreaga 
gospodărie a lui Avraam99, dar sclavul îl moştenea pe 
stăpânul său dacă acesta murea fără copiilO00. Apoi unii 
iudei îşi dădeau fiicele drept soţii sclavilor lor101, iar unele 
femei îşi lăsau drept moştenitoare sclave de-ale lor102. 
Sclavele erau date în căsătorie fiilor stăpânilor lor103. 

În Cartea Exodului, legile cu privire la sclavi sunt destul de 
blânde dacă le comparăm cu cele din Roma antică; de pildă: 
„Şi de va pricinui căderea unui dinte al robului său sau al 
roabei sale să le dea drumul pentru acel dinte” 104. Uciderea 
unui rob de către stăpânul său se pedepsea cu moartea. 
Sclavii erau fie prinşi ca prizonieri de război, fie născuți în 
casa stăpânului lor, fie cumpăraţi. 

Dar sclavii puteau fi şi evrei care nu şi-au putut, plăti 
datoriile 105. Dar această blândeţe a legilor cu privire la sclavi 
nu era reală căci citim în Ieremia XXXIV, 3-11, cum nu au 
fost eliberaţi sclavii evrei de către nobilii evrei. Teoretic sclavii 
evrei trebuiau eliberați după şapte ani, afară doar dacă 
declarau că vor să mai stea în casa stăpânului lor. Însă chiar 

în acest caz sclavul era eliberat în anul jubileu, adică în al 
cincizecilea an. Totuşi după robia din Babylon nu au mai fost 
ani-jubileu, însă se pare că după această întoarcere din exil 
nu au mai fost robi iudei în perioada celui de al II-lea 
Templu, după cartea Arach, 29, a. La întoarcerea din Babylon 
iudeii aveau cu ei un mare număr de sclavi — şapte mii trei 
sute treizeci şi şapte 106, care au fost eliberați în mare parte. 

Dar exista obligaţia religioasă pentru iudei să depună toate 
eforturile spre a elibera din sclavie pe un evreu care se află 
rob la păgâni. Pe de altă parte esenienii şi terapeuțţii, care 
erau esenienii din Egipt, nu îngăduiau sclavia şi nu aveau 
robi, aşa că impuneau tuturor munca manuală. 

Este probabil că „sclavii pe vecie” erau pentru iudei cei ce 
trebuiau eliberaţi la împlinirea anului jubileu, iar sclavii 
temporari cei ce erau eliberați după şapte ani. 

Cartagina, după cum am arătat, era un stat sclavagist, 
asemenea celui roman sau statelor elenistice. 

Ştim despre sclavii din oraşul Cartagina că mulți 
proveneau dintre prizonierii de război greci. În comedia sa 
Poenulus, Plautus ne înfăţişează pe cartaginezul Hannon 
venind însoțit de sclavii săi bătrâni care purtau toate 
mărfurile sale de greutate considerabilă. 

Dar atelierele de fierărie din Cartagina în secolul al IV-lea, 
după marele război din Sicilia (409-338 î.€.n.), aveau ca 
lucrători sclavi greci, prizonieri de război capturați în oraşele 
greceşti Selimonte şi Agrigente. În arsenalele cartagineze se 
aflau aşadar mulți sclavi, şi este foarte probabil ca pe 
corăbiile de război, pe vestitele trireme cartagineze, să fi vâslit 
sclavi. 

Un număr considerabil de sclavi lucrau în domeniile 
agricole  cartagineze. Magon, autorul acelui tratat de 
agricultură din care ne-au rămas extrase numeroase, are un 
pasaj ce ne-a fost păstrat cu privire la şefii sclavilor de pe 
domeniile agricole, şefi care erau ei înşişi sclavi. Magon cere 
acestor sclavi să aibă autoritate şi o competenţă tehnică. Dar 
- spune fostul general cartaginez — este esenţial ca aceşti şefi 

ai sclavilor să fie interesați, să fie recompensați pentru 
munca lor. Şi agronomul cartaginez recomandă să li se 
acorde unele avantaje, adică dreptul de a întemeia o familie, 
care nu era acordat celorlalți sclavi. Apoi posibilitatea ca să- 
şi formeze din economiile lor o oarecare avere bănească cu 
care vor putea într-o zi să-şi răscumpere libertatea. Pe 
deasupra Magon cerea să fie îndepărtați acei şefi ai sclavilor 
care se purtau cu subordonații lor cu prea multă sălbăticie. 
Dar spunea aceasta nu din bunătate față de sclavi, ci pentru 
că aceştia bătuți, maltratați, sfârşeau prin a nu mai lucra 
deloc. 

Este sigur că recomandările lui Magon nu au fost ascultate 
de stăpânii cartaginezi ai sclavilor şi aceştia s-au răsculat 
atunci când au fost chemaţi de către Hannon cel Mare care a 
încercat la începutul secolului al IV-lea să răstoarne regimul 
politic din Cartagina. Dar sclavii din oraşul însuşi nu s-au 
răsculat, desigur de teama stăpânilor lor. 

În al treilea război punic însă, când Cartagina îşi trăia 
ultimele sale zile, şi când oraşul asaltat de romani trebuia să 
lupte cu disperare, Senatul cartaginez a decretat eliberarea 
sclavilor. Aceştia nu au trecut, însă, de partea romanilor, ci 
au luptat până la capăt alături de cartaginezi, dând dovadă 
de cel mai mare curaj. 

Negustorii din Cartagina, însă, făceau un comerț activ cu 
sclavi, pe care şi-i procurau fie dintre libieni şi numizi din 
Africa de Nord, fie dintre grecii sau semiții din răsăritul 
Mediteranei sau din Spania. 

Istoricii greci i-au învinuit deseori pe fenicieni că răpesc 
fete tinere pe care le vând ca sclave, şi Odiseia relatează 
astfel de fapte. Iar Herodot afirmă că la originea războaielor 
medice stau aceste răpiri de fete tinere, efectuate de pirații 
fenicieni, care au răpit-o pe lo, fata regelui Inachus, 
împreună cu câteva tovarăşe ale ei. 

În jurul templelor din Cartagina se aflau de asemenea şi 
sclavi ai templelor care lucrau domeniile agricole, iar pe de 
altă parte este probabil că sacrificiile umane pe care le făceau 
cartaginezii le efectuau oferind ca jertfe lui Baal-Hamon 
sclavi sau copii ai lor. 


Limba feniciană 


În aşa-zisa listă a neamurilor din Geneză, X, popoarele şi 
semințiile din Asia Anterioară sunt grupate în trei mari 
diviziuni după cei trei fii ai lui Noe, adică Sem, Ham şi lafet. 
Această modalitate de ataşare la descendența unor strămoşi 
era pe atunci singura cunoscută spre a exprima apartenența 
națională şi etnică. Dar cel ce a alcătuit această listă a 
popoarelor era preocupat mai mult de relațiile politice şi 
culturale între diferitele neamuri şi mai puţin de raporturile 
etnice propriu-zise. Faptul acesta este vădit prin aceea că, de 
pildă, elamiții şi lidienii erau socotiți ca fii ai lui Sem, în 
calitate de supuşi ai Imperiului asirian, cu toate că nu erau 
înrudiți deloc cu asirienii semiți şi nici între ei. Dimpotrivă, 
autorul acestei celebre liste a popoarelor i-a numărat pe 
fenicieni, rudele cele mai apropiate ale sale în calitate de 
evreu, că descind din Ham, sunt deci hainiți şi aceasta din 
cauza legăturilor politice şi culturale strânse ale fenicienilor 
cu Egiptul şi civilizaţia lui. 

În secolul al XVIII-lea un învăţat german, Schlăzer, 
căutând un nume comun pentru aramei, evrei, abisinieni şi 
arabi a căror limbă este înrudită, l-a ales în mod natural pe 
acela de fii ai lui Sem, semiți. 

De fapt înrudirea între diferitele limbi pe care le numim azi 
semite a fost cunoscută orientaliştilor încă din secolul al 
XVII-lea, când s-a constatat înrudirea între limba hieratică a 
abisinienilor, limba ghezi şi araba. Astfel orientaliştii au avut 
noțiunea unității limbilor semite înainte cu mult ca Bopp să 
conceapă unitatea limbilor indo-europene şi a acestora cu 
sanscrita şi iraniana veche. De fapt în secolul al XIX-lea prin 
descifrarea inscripţiilor cuneiforme şi a scrierii sud-arabice 
(sabeene), ca şi a citirii unui mai mare număr de inscripții 
feniciene, cunoştinţele noastre despre limbile semite s-au 


aprofundat mult. În secolul al XX-lea, însă, au fost descifrate 
inscripțiile cuneiforme scrise într-un alfabet consonantic, cel 
de la Ugarit şi în deceniul al şaptelea au fost găsite şi 
descifrate inscripțiile cuneiforme, scrise într-o altă limbă 
semită, eblaita — limba vorbită în statul-oraş semit Ebla. 

Pe de altă parte s-a impus concepția că toate popoarele ce 
vorbesc o limbă semită, la fel ca şi indo-europenii sau proto- 
altaicii (din altaică s-au despărțit limbile turcice, mongole şi 
tunguze), ori popoarele ce vorbesc limbile bantu din Africa de 
Sud şi Centrală, au alcătuit pe vremuri un popor unic — 
proto-semiții. 

Unde au locuit proto-semiţii este greu de afirmat, în orice 
caz studiile de lingvistică n-ar putea găsi o dezlegare sigură 
la această întrebare. Dar ştim că în epocile istorice regiunile 
populate şi urbanizate ale Siriei şi ale Mesopotamiei au fost 
inundate de valuri de noi sosiți ai unor triburi nomade ce 
veneau din pustiul Arabiei. Apoi în mileniul întâi e.n. aceleaşi 
popoare semite venind din Arabia, au cucerit şi ocupat 
regiuni întinse din Africa de Nord şi Orientul Mijlociu. Astfel 
este destul de probabil că semiţii ce s au răspândit în Asia 
Anterioară în epoca de bronz, apoi în cea de fier îşi aveau 
locul de obârşie în Arabia, şi deşertul arabic este patria 
originară a tuturor popoarelor semite. Însă de unde şi cum 
au venit semiții în Peninsula Arabică este cu neputinţă de 
spus în stadiul actual al cunoştinţelor noastre. 

Un mare număr de cercetători au afirmat -— în frunte cu 
egiptologul Adolf Erman - că limba egipteană este şi ea o 
limbă semitică, în sensul că egipteana s-a diferențiat într-o 
epocă foarte îndepărtată de proto-semitică, şi aşa se pot 
explica unele asemănări lexicale şi gramaticale între 
egipteana veche şi limbile semite. Alți egiptologi mai moderni 
au contestat aceste concluzii şi au afirmat că similitudinile 
între egipteană şi limbile semite se datoresc unor 
împrumuturi lexicale şi faptului că mulți semiți au locuit în 
Egipt, iar Egiptul a fost stăpânit de hiksoşi, suverani semiți. 

Aceleaşi relații ca între egipteană şi limbile semite se pot 
constata între acestea din urmă şi aşa-zisele limbi hamite, 
adică limba berberilor din Africa de Nord, a tuaregilor şi 


limbile zise kuşite (de la Kuş — „Sudan” în egipteană), vorbite 
în sudul Egiptului şi în Abisinia. Totuşi pare foarte probabil 
că limbile hamite s-au separat de cele semite cu mult înainte 
ca egipteana să se diferențieze de proto-semitică. 


I. Particularități 


Ceea ce deosebeşte limbile semite de celelalte limbi este 
preponderența consoanelor asupra vocalelor. Pentru semiți 
noțiunea fundamentală a unui termen e legată de consoane, 
iar vocalele sunt într-un termen doar pentru a exprima 
modificările unui cuvânt şi sensurile sale diferite. De aceea în 
pronunțare sunt articulate şi emise clar mai cu seamă 
consoanele, iar vocalele se subordonează  tonalităţii 
consoanelor. În sistemul consonantic domină laringalele, 
velarele, siflantele şi dentalele cu nuanțele lor de pronunțare 
felurite. Noţiunea exprimată de un cuvânt se leagă puternic 
de consoane, aşa cum am spus mai sus, şi în cea mai mare 
parte a cuvintelor semite aceste consoane sunt în număr de 
trei, ele reprezentând sensul unui cuvânt. Uneori se adaugă 
acestui radical de trei consoane, care formează osatura 
fundamentală a termenilor semiți, prefixe şi sufixe. Dar 
absolut caracteristic pentru limbile semite este că nu există 
cuvinte compuse. Apoi la verbul semit - inițial - nu se 
exprimă trecutul, prezentul şi viitorul unei acțiuni, deci nu 
existau aceste timpuri atât de folosite în limbile noastre 
europene. Ci se exprima doar momentul obiectiv al perfectării 
(terminării) acţiunii sau al neperfectării (neimplinirii, 
neterminării) unei acțiuni. Mai târziu şi în epoca mai recentă, 
limbile semite şi-au alcătuit un sistem de exprimare a 
timpurilor verbale. În schimb verbul semit avea multe 
moduri, mijloace de expresie ale felului de acțiune: activ, 
pasiv, intensiv, cauzativ, reflexiv, conativ etc. Construcția 
frazei este inițial extrem de simplă: verb, subiect şi 
complement direct sau indirect, dar mai târziu fraza semită 
devine mai complexă, şi rigiditatea regulelor inițiale este 
suprimată. Totuşi fraza semită este extrem de laconică şi 
inițial înlătură conjuncțiile, prepoziţiile, iar adjectivele sunt 


foarte puțin numeroase. 
II. Clasificări 


Se pot împărți limbile semite în: 

a) Limbile semite de est, în care se cuprind asiro 
babiloniana cu dialectele ei; 

b) Limbile semite din vest, care, la rândul lor, se divid în: 

- limbile semite din nord-vest în care se includ 
canaaneeana şi aramaica şi 

— limbile semite din sud-vest în care se numără araba şi 
abisiana cu toate dialectele lor. 

În Mesopotamia semiţii au întâlnit un popor mult mai 
vechi şi mai civilizat decât ei, pe sumerieni, de la care au 
împrumutat scrierea cuneiformă şi limba sumeriană folosită 
ca limbă sacră până în jurul anului 2 000 î.e.n. Dar chiar 
după ce au scris numai în limba lor semită, în Mesopotamia 
semiții au împrumutat mulți termeni de la sumerieni, iar pe 
de altă parte limba asiro-babiloniană a suferit unele 
transformări fonetice atunci când a fost pronunţată de o 
populație nesemită cum erau sumerienii nebăştinaşi, cuceriți 
de asiro-babilonieni. Cu începere din secolul al VIII-lea î.e.n. 
în Mesopotamia au pătruns mase mari de nomazi semiți 
vorbind aramaica şi aceste populații aramaice s-au aşezat în 
sate, apoi în oraşele mesopotamiene, astfel că limba asiro- 
babiloniană cu timpul nu a mai fost vorbită în Mesopotamia, 
iar în vremea lui Alexandru ce Mare (sec. IV î.e.n.) ea era 
moartă cu totul, fiind înlocuită cu aramaica, deşi ca limbă 
literară sau ca limbă folosită de preoți a mai dăinuit încă 
multe secole. 

Înainte cu mult de pătrunderea arameeană în 
Mesopotamia o altă populaţie semită a cuprins o mare parte 
din regiunile Asiei Anterioare. Aceştia îşi dădeau numele de 
canaaneeni, după apelația semiţilor ce aveau să se aşeze pe 
coastele Mării Mediterane. 

Limba canaaneenilor, a locuitorilor din ţara Canaan (lit. 
äräş —- Kena 'an ceea ce înseamnă „țara purpurei” de la 
akkadianul Kina h h u „purpură”), țară care la început 


desemna doar regiunea locuită de fenicieni, ce se lăudau cu 
producerea țesăturilor vopsite în purpuriu, a luat pe încetul o 
semnificație mai largă. Astfel în literatura sacră a vechilor 
evrei termenul „canaaneeni” are sensul de locuitori vechi ai 
Siriei şi ai Palestinei în opoziție cu noii veniți în aceste 
regiuni, izraeliții. 

În orice caz în Biblie pentru denumirea fenicienilor 
propriu-zişi se foloseşte termenul sidoni „sidonian”, termen 
care se referă desigur la epoca de dominație economică şi 
politică a  statului-oraş Sidon asupra tuturor cetăților 
feniciene. 

Aproape toate limbile (mai exact „dialectele” cum le 
numeşte marele semitolog Cari Brockelmann) canaaneene 
sunt moarte cu excepția ivritului, limbă creată însă în mod 
artificial şi care este limba vorbită în Izrael. De aceea cu 
privire la structura acestor limbi (sau dialecte) canaaneene se 
pot avea date exacte din studiul textelor canaaneene ce ne-au 
rămas. Totuşi monumente de limbă din toate graiurile vorbite 
în canaaneeană nu ne-au fost păstrate (de pildă nu posedăm, 
texte ammonite sau edomite). 

Până acum sunt cunoscute următoarele limbi (mai exact 
„dialecte”, fiindcă diferenţele lingvistice între ele sunt mici), 
vorbite în Caanan: 

1. Limba ugaritică, limbă a textelor literare şi economice 
datând de la mijlocul mileniului al II-lea î.e.n., găsite pe 
teritoriul statului-oraş Ugarit (azi Ras-Şamra, situat în Siria 
de Nord). Limba vorbită la Ugarit este înrudită ca lexic, 
fonetică, sintaxă şi morfologie cu ebraica şi feniciană. Se pare 
că dialectul în care sunt scrise textele religioase şi literare 
este întrucâtva deosebit de cel al textelor economice (acte de 
vânzare, închiriere etc.) şi politice. 

2. Limba inscripțiilor din Peninsula Sinai, inscripţii 
religioase datând din prima jumătate a mileniului al II-lea 
î.e.n. Aceste texte au fost scrise în limba locuitorilor semiți ai 
acestei peninsule. 

3. Limba semită a scrisorilor de la Tell el-Amarna, datând 
din mijlocul mileniului al II-lea î.e.n., cunoscută nouă din 
scrisorile şi rapoartele adresate de regii din Palestina şi Siria 


faraonilor egipteni. Aceste scrisori au fost întocmite în limba 
akkadiană (asiro-babiloniană), limba diplomatică în acea 
vreme. Totuşi în unele cazuri scribii acestor texte odată cu 
termenul akkadian au scris şi traducerea în limba semită 
vorbită de ei. Dar nu ne-a parvenit un text întreg scris în 
această limbă. 

4. Dialectele canaaneene de răsărit sau amorite, care erau 
vorbite de amorei, populaţie semită ce locuia, la jumătatea 
mileniului al II-lea î.e.n., deşertul Siriei. Aceste dialecte ne 
sunt cunoscute din numele de origine amorită ale regilor din 
Mari, Babylon şi ai altor centre din Mesopotamia. Aceste 
nume, ca şi numele proprii semite în general) se prezintă ca 
nume compuse din mai mulți termeni şi pot constitui o 
propoziție întreagă uneori. Ar fi posibil ca să fi existat trei 
dialecte amorite, deşi nu se poate afirma sigur aceasta. 

5. Limba eblaită, vorbită în statul-oraş semit Ebla în 
mileniile al III-lea şi al II-lea î.e.n., reprezintă un stadiu mult 
mai vechi al dialectelor vorbite de amorei. Statul-oraş Ebla, 
aflat pe locul unei aşezări din Nordul Siriei, Tell-Mardikh, a 
fost explorat cu începere din 1964 de o expediţie italiană 
condusă de Paolo Matthiae, şi s-au găsit în această regiune 
peste 16 000 de tăblițe scrise în scriere cuneiformă, deci un 
material extrem de bogat. Limba vorbită la Ebla este o limbă 
semită apropiată de dialectele amorite, iar scrierea din statul- 
oraş Ebla, care în perioada sa de înflorire avea peste 200.000 
de locuitori — este incontestabil cea mai veche scriere semită. 
S-au găsit un mare număr de tăblițe cuprinzând un lexicon 
sumerian-eblait care ne ajută să cunoaştem destul de bine 
această limbă. 

6. Dialectul moabit, care era vorbit în regiunea de sud-est a 
Mării Moarte. Până acum este cunoscut doar din celebra 
inscripție a regelui din Moab, Meşa, din veacul al IX-lea î.e.n. 
Limba din Moab era foarte apropiată de ebraica veche, şi în 
special de dialectul nordic al ei, din Samaria. Dar există 
totuşi bănuiala că inscripţia regelui Meşa a fost întocmită nu 
în limba din Moab, ci în ebraica veche, în dialectul ei din 
Samaria. 

Alfabete feniciene 
7. Limba ebraică este cea mai bine cunoscută dintre limbile 
canaaneene, căci a fost cunoscută pe teritoriul Palestinei 
până în primul secol al erei noastre. În ebraica veche sunt 
scrise următoarele texte: 
a) Inscripții pe cioburi de oale (ostraka), dintre care cel mai 


vechi este calendarul sătesc de la Gezer din sec. al X-lea 
î.e.n. 

b) Inscripţia de pe apeductul de aducere a apei de la 
Siloam. Acest apeduct a fost construit de regele Ezechia. 

„lot acest Ezechia a astupat gura de sus a apelor 
Ghihonului şi le-a făcut să curgă în jos prin partea de apus a 
cetății lui David”107. El aducea apă la Ierusalim. Inscripţia 
este în scriere paleoebraică (= feniciană) şi datează din anul 
700 î.e.n. aproximativ. 

c) Textele sacre ebraice sau Vechiul Testament. Cel mai 
vechi text biblic pare a fi cântecul lui Debora şi datează din 
secolele XII - XI î.e.n., iar cel mai recent text biblic din 
secolele I — II î.e.n. Manuscrisele de la Marea Moartă ne-au 
adus texte ebraice datând din secolul al VIII-lea î.e.n. (în 
manuscrise palimpseste). 

8. Limba feniciană are drept izvoare principale, permițând 
să fie studiată, inscripţiile din statele-oraşe feniciene risipite 
de-a lungul întregului bazin al Mării Mediterane. 

Cele mai vechi din aceste inscripții datează din a doua 
jumătate a celui de al II-lea mileniu î.e.n.; cele mai recente 
inscripții sunt din secolul al IV-lea e.n. 

În limba feniciană s-au aflat inscripţii ce pot fi împărţite în: 

a) inscripţii la clădirea unui templu; b) inscripţii funerare; 
c) inscripţii votive; d) inscripţii pe ostraka; e) tarife pentru 
aducere de jertfe în temple; f) decrete; g) inscripții istorice. 

Toate aceste inscripţii au ajuns până la noi în scrierea 
feniciană fără vocale. Totuşi ne-au parvenit un număr de 
texte feniciene vocalizate, scrise în alfabet grecesc sau latin, 
şi aceste inscripții sunt de mare însemnătate pentru studiul 
limbii feniciene. Dintre ele cea mai cunoscută este inscripția 
votivă de la El-Hofra, scrisă cu litere greceşti, şi de asemenea 
monologul şi replicile unui cartaginez, din comedia lui Plaut 
Poenulus. Aceste texte reprezintă vorbirea reală a punilor, aşa 
cum a fost recepționată de străini, dar transcrierea limbii 
punice a fost adesea arbitrară. 

Pe de altă parte limba feniciană era vorbită în Fenicia până 

în secolul al II-lea e.n. De asemenea în unele părți ale Asiei 
Mici, la începutul mileniului I î.e.n., limba feniciană era a 
doua limbă scrisă şi a doua limbă vorbită. În bazinul de apus 
al Mării Mediterane - după mărturia Fericitului Augustin — 
feniciană sau limba punică, aşa cum a fost numită de romani 
- era vorbită mult mai mult, probabil până în secolul al VIII- 
lea al erei noastre, şi a fost înlocuită doar de limba arabă 
după cucerirea arabă a Africii de Nord. 

Putem pe de altă parte descrie următoarele etape în 
dezvoltarea limbii feniciene: a) perioada limbii vechi feniciene 
(până la sfârşitul secolului al IX-lea î.e.n.); b) perioada limbii 
medii feniciene (secolele -VIII-VI î.e.n.); c) perioada limbii 
neofeniciene (secolului V-lea î.e.n. — secolul al II-lea al erei 
noastre). Se poate împărți feniciană în următoarele dialecte 
vorbite pe teritorii deosebite: a) dialectul fenician de la Byblos 
(în care vorbeau şi fenicienii de la Tyr şi Sidon); b) dialectul 
fenician din Samal, care era influențat într-o mare măsură de 
limba aramaică; c) dialectul cipriot fenician; d) dialectul 
punic, răspândit în Africa de Nord, care era înrudit cu cel din 
Byblos. 

În dezvoltarea dialectului punic se pot distinge: 1) un 
dialect paleopunic (secolele IX - II î.e€.n.), 2) un dialect 
neopunic (secolul II î.e.n. — secolul VIII al erei noastre). 

În Europa studiul limbii feniciene începe în secolul al XVII- 
lea prin publicarea inscripțiilor de pe monedele feniciene. În 
1735 se publică de către Guyau de Marnome, comandor al 
ordinului cavalerilor din Malta, prima inscripție bilingvă 
greco-feniciană provenind de pe o ostraka din Malta. Mult 
mai târziu, la 1758, abatele I. J. Barthélémy descifrează 
inscripții feniciene pe monede şi în 1837 marele semitolog W. 
Gesenius face să apară două volume asupra limbii şi scrierii 
feniciene 108. 

Dar în secolele al XIX-lea şi al XX-lea s-a găsit un număr 
însemnat de inscripții feniciene printre care trebuie să cităm: 
tariful jertfelor aduse în templu la Marsilia (găsit în 1845); 


108 W. Gesenius, Scripturae linguaeque Phoeniciae Monumenta, Lipsiae, II 
vol. 


inscripția sarcofagului regelui din Sidon, Eşmunazar (găsită 
în 1855) şi inscripţia regelui din Sidon, lehavmilk (găsită în 
1869); inscripţia regelui asirian din Byblos (găsită în 1923), 
aceea a lui Azitavad (găsită în 1947), apoi inscripţiile greco- 
feniciene de la El-Hofra (publicate în 1955). 

Gramatici ale limbii feniciene au fost publicate de Z. S. 
Harris109 şi J. Friedrich 110. 


III. Fonetica feniciană 


Nu putem avea date precise asupra consoanelor feniciene 
decât din alfabetul fenician şi din redarea textelor feniciene 
cu ajutorul scrierii latine sau greceşti. 

Astfel grafema feniciană transliterată în scriere latină prin 
Ş, se reda în unele cuvinte prin T, în altele prin S. De aceea 
trebuie dedus că inițial grafema feniciană transliterată Ş 
reprezenta două sunete deosebite interdentale (t) şi siflanta 
emfatică (ş). Mai apoi, la jumătatea mileniului întâi, cele 
două consoane au ajuns să se confunde. 

Tot aşa grafema feniciană transliterată prin ° (ain semit) 
pare a fi fost redată fie prin guturala ain, fie prin consoana g. 
Aşa, de pildă, unul din cartierele Cartaginei m ’r h este redată 
în textele latine prin Magara, iar în textele greceşti Méy«pz. 
Tot astfel traducerea grecească a V.T., Septanta redă [dz 
ebraicul 'azza şi Pâuopa, ebraicul 'amora. 

Tot astfel grafema feniciană transliterată prin s se 
pronunța uneori š. Căci se găsesc două variante grafice ale 
cifrei „zece” în feniciană ’ š r şi’ s r. De asemenea în feniciană 
se scrie: ptlms şiptlmis derivând amândouă din 
grecescul Ilzoheua (os. 

Consoana Z în ebraică şi în feniciană corespunde lui d 
ugaritic (ebraică zākān „bătrân”, ugaritică dk n). 

În feniciană existau 27 de consoane. Ca şi în alte limbi 
semite se constată tendințe de dispariție a guturalelor, mai 


109 Harris Z. S., A Grammar of the Phoenician Language, Philadelpphia 
1936 
110 Friedrich, J., Phânizisch-Punische Grammatik, Romae, 1951 


marcată în aramaică şi în dialectele ei. Dar şi în punică, la 
sfârşitul mileniului I î.e.n., guturalele dispar aproape cu 
totul. 

Cu privire la vocalele feniciene, textele scrise în alfabet 
fenician aproape nu cuprind nici o vocală. Însă inscripțiile 
feniciene cu caractere greceşti sau latineşti, ca şi aceea de la 
El-Hofra ne arată vocalele din feniciană; de asemenea în 
alfabetul din Ugarit. În alfabetul acesta există vocalele a, i şi 
u. Astfel este foarte probabil că inițial în limbile canaaneene 
existau următoarele vocale lungi, 'a, “i şi 'u, apoi vocalele 
scurte a, i şi u, adică vocalele care se găsesc şi în araba 
clasică. Dar în evoluția limbilor canaaneene sistemul lor 
vocalic s-a complicat. Astfel vocalizarea masoretică a 
Vechiului Testament dovedeşte că la începutul mileniului I al 
erei noastre, în ebraică erau următoarele vocale lungi: î, €, 6, 
ū; scurte: i, e, 0, u, a, şi ă, apoi vocalele rapid pronunţate 
(aşa-zisa şeva: e, o, à, şi à Nu se poate transpune acest 
sistem de vocale în limba feniciană tale quale, dar textele de 
la El-Hofra şi cele ce transcriu feniciană în alfabet grecesc 
sau latin arată că cel puţin în dialectul punic în primele 
secole ale erei noastre existau următoarele vocale: lungi, 1, ē, 
6, ū şi &; scurte Í, e, 0, u, Ü, a şi pronunţate rapid (şeva)a, e, 
u, O. 


IV. Morfologia 


Limba feniciană, după cât se poate conchide din textele ce 
ne-au ajuns, crea termeni noi prin procedeul afixației, 
plecând de la radicaluri verbale, de cele mai multe ori 
triconsonantice. Se foloseşte de cele mai multe ori pentru a 
se studia formarea termenilor radicalurile verbale KTL „el a 
ucis” şi DBR „el a făcut”, iar în ultimii ani în semitologie se 
întrebuințează notația Rı, R2, Rs spre a se indica consoanele 
radicalului verbal şi ordinea lor, sau se scrie chiar cele trei 
cifre 1, 2, 3, reprezentând cele trei consoane radicale în 
ordinea în care se află într-un verb. 

Pentru crearea unui termen plecând de la un radical 
triconsonantic verbal se folosesc afixe, prefixe şi infixe. 


Deosebim în feniciană următoarele părți ale vorbirii: 
substantivul, pronumele, articolul, numeralul, verbul, 
adverbul, conjuncția şi particulele. 

Ca şi în celelalte limbi canaaneene, substantivul are două 
genuri: masculin şi feminin; trei numere (singular, plural şi 
dual), două statusuri: absolut şi asociat. 

În textele ce ne-au rămas nu mai posedăm sistemul de 
declinare al substantivelor feniciene, dar în textele de la 
Ugarit recunoaştem declinarea substantivelor. 


Singular Dual Plural 
Nom. — u (ks'u) (tron) — m — um 
Genit. — i (ksi) („al tronului“) — m — im 
Acuzativ — a (ks'a) („pe tron“) — m — im 


În dialectele canaaneene de răsărit declinarea este diferită. 


Singular Dual 
Nom. — um 
Genitiv — im — ajim 
Acuzativ — am 


În glosele canaaneene de la Tel el-Amarna se remarcă 
următoarea declinare: 


Singular Dual 
Nominativ — u : 
Genitiv — i a da 


Astfel că se poate deduce că şi în limba feniciană exista 
inițial un sistem de declinare de tipul celui de mai jos: 


Singular Dual Plural 
Nominativ — u — aiim — um 
Genitiv — i — aiam — im 
Acuzativ — a — aiam `- — im 


Dar declinările substantivelor au dispărut într-o etapă 
posterioară a limbii; totuşi substantivele feminine se termină 
în — t ex. rbt „cea mare”, mmlkt „putere regală”, krt „oraş”, 


nht „pace”. Substantivele masculine nu au o terminațţie 
specială; ex.: milk „rege”, adun „domn, stăpân”, în inscripţia 
de la El-Hofra: AAOYN. 

Pluralul substantivelor masculine se face prin adăugarea 
la forma de singular a substantivului a terminației — im; ex.: 
şdnm „sidonieni”, khnim „preoţi”, mlkm „regi”. 


Pluralul la substantivele feminine se face prin adăugarea 
terminației - ut; ex.: alonut (la Plut: alonuth) „zeițe”, snt 
„ani”. 

Pronumele fenician este ca şi în celelalte limbi semite, fie 
pronume independent, fie enclitic sau aşa-zisul pronume 
sufix. Pronumele personal independent este similar celui 
ebraic: cel enclitic se leagă de substantive, de prepoziţii sau 
de verbe ca şi în ebraică. Pronumele demonstrativ la singular 
masculin este z, dar în unele dialecte are forma zn, z’ sau 7, 
iar în inscripţiile neopunice este de forma k? z şi 'hz. 
Pronumele demonstrativ feminin „aceasta” are forma zt, cu 
terminația caracteristică feminină - t. La plural pronumele 
demonstrativ este “llu. În textele de la Byblos pronumele z 
este folosit şi ca pronume relativ „care, cine, ce”: krzbni 
„zidul pe care l-am clădit”. Dar pronumele relativ are şi forma 
'S şi š. 

Articolul în feniciană, ca şi în celelalte limbi c.anaaneene, 
este h - oricare ar fi numărul sau genul substantivului pe 
care îl determină. În limba punică după dispariția sunetului 
h (dispariția guturalelor fiind frecventă în limbile semite), 
articolul este reprezentat doar printr-un aleph ( ). Dar 
articolul apare destul de tardiv, căci nu se întâlneşte în 
textele feniciene de la începutul mileniului I î.e.n. 

Aşa cum a arătat regretatul J. Aisleitner111, pentru a 
determina un substantiv se folosea un articol post-pozițional 
(ca în română şi armeană), adică se adăuga particula - m, cu 
valoare determinativă după un nume propriu; de ex.: 1„zeu”, 
1 m „zeul, m t „moarte”, mtm „moartea”. Se ştie pe de altă 


111 Aisleitner, J., Untersuchungen zur Grammatik der Ugaritischen, 
Berlin, 1954, p. 34-35 

parte că în aramaică exista aşa-zisul „status emphaticus 
care corespunde substantivului cu articol, iar statul emfatic 
reprezintă o terminațţie aparte a unui substantiv. Este posibil 
ca într-o epocă anterioară folosirii acestui articol post- 
pozițional în feniciană de la Ugarit să se fi utilizat mimica sau 
accentuarea în cursul elocuției a substantivului ce trebuia 
accentuat, prin emfază. 

Verbul în toate limbile canaaneene nu poseda categoriile 
necesare exprimării timpurilor, pe care le găsim, de pildă, în 
limbile indo-europene. Aşa-zisul „timp” din verbul semit nu 
exprimă decât săvârşirea sau nesăvârşirea acțiunii exprimată 
de verb, perfectarea sau neperfectarea ei. 

Se presupune că în verbele semite exista doar aspectul 
imperfectiv al verbului, care semnifica acțiunea verbală ce se 
realiza în trecut, prezent şi viitor. Cât despre aspectul 
perfectiv al verbului, el reprezenta la început o formă 
nominală verbală din care prin unirea formei nominale 
verbale cu pronumele personal enclitic s-a produs forma 
verbală conjugată. La început aceasta s-a folosit pentru 
denumirea unei. acțiuni prelungite, care s-a sfârşit în 
momentul pronunțării verbului, iar după aceea a început să 
semnifice o acțiune sau o situație sfârşită. 

Conjugarea verbului la aspectul său perfectiv se face prin 
sufixe, care erau desigur pronume enclitice în stadiile inițiale 
ale dezvoltării limbii. Pe de altă parte aspectul imperfectiv al 
verbului (corespunzând  aşa-zisului  imperfect-viitor din 
ebraică) se formează cu prefixe, iar sufixele sunt folosite doar 
la plural şi la persoana a Il-a singular. 

Infinitivul, aşa cum se petrece şi în alte limbi semite, 
posedă în feniciană nu numai proprietăţile verbului ci şi ale 
substantivului. 

Fiind verb, infinitivul poate poseda un complement direct; 
de e: ltr itšm’b’ lbn mgn, „spre a încununa pe Semabaal, 
fiul lui Magon (infinitivul ’t r precedat de prepoziția ’). 

Foarte adesea se întâlnesc în inscripţiile feniciene forme 
optative ale verbelor, precum se află şi imperative. 

Participiul verbelor active este similar celui din ebraică; 
pluralul se formează prin adăugarea terminațţiei — im. De ex.: 


dobrim „vorbinzii” (= vorbitorii, de la verbul dbr „el a 
vorbit”). 

Verbul fenician, asemenea verbului semit în general, are în 
afară de forma pasivă şi activă, multe moduri, adică pa cal, 
niphal, piel, pual, hiphi, hophal, hithpael, aceste moduri fiind 
astfel numite de la verbul pa ° al „el a făcut” care capătă o 
serie de prefixe în diferitele moduri mai sus arătate. Fiecare 
din aceste moduri dă un sens deosebit verbului, adică: 
intensiv, cauzativ, reflexiv etc. Nu s-au putut desigur afla 
paradigma pentru acelaşi verb la toate modurile arătate mai 
sus şi la toate persoanele unui mod, dat fiind numărul mic 
de texte feniciene de care dispunem până în prezent. 

Dar se poate spune că verbul fenician se conjugă în chip 
asemănător celui ebraic, adică trebuie distins verbul regulat 
de tip KTL „el a ucis”, de verbele care au o guturală în prima, 
a doua sau a treia consoană (verba primae guttaralis, verba 
mediae gutturalis, verba tertiae gutturalis), verbele care încep 
cu nun, cu iod, apoi verbele zis mediae geminatae, având 
consoana medie a radicalului dedublată, în fine verbele care 
au în radical a treia consoană he. 

Adverbul este destul de bine reprezentat în feniciană. De 
ex.: p „chiar”, p 'm 'dmn idbrnk „chiar dacă oamenii vor 
vorbi ție” id br nk viitorul-imperfect al verbului dbr (a vorbit), 
la care s-a adăugat pronumele sufix de persoana a Il-a 
singular — nk. 

Prepoziţiile din limba feniciană sunt puţin numeroase 
(feniciană fiind o limbă sintetică, nu analitică), la fel ca şi 
conjuncțiile care sunt mai cu seamă proclitice (w „şi”; k „aşa 
cum”). 


V. Sintaxa 


Propoziţiile în feniciană, din punct de vedere al funcțiilor 
lor pot fi narative; de ex.: 'nk, ztwud h brk bl hbdb1l'ş'dr 
„Eu, Azitabadd cel binecuvântat de Baal, robul lui Baal, om 
puternic”. Sau pot fi propoziţii interogative; mu pursa „în ce 
sens?” Sau propoziţii exclamative; rbt hwt 1 t mlkt „marea 
Hawwat, zeița, regină!” Dar în raport cu mijlocul de expresie 


al celor spuse, propoziţiile simple se pot împărți în: 

Propoziții nominale, în care enunţul pronunțat este 
exprimat printr-un substantiv; de ex.: 'nk sm... bn bd'Strt 
'Sklni „Eu Sem... fiul lui Abdastarta din Ascalon”. 

Propoziţii verbale în care enunţul este exprimat printr-un 
verb. De ex.: wkn bkl im ti Sb” wmn’ m wsSbt „şi a fost în 
toată ziua mea abundență şi prosperitate şi mulțumire 
(conjuncția iv „şi” precede verbul kan „a fost”, verb existent în 
aramaică şi în arabă, dar inexistent în ebraică; verbul kan e 
folosit în feniciană pentru exprimarea mai mult ca 
perfectului, fiind aşezat înainte de verbul ce exprimă 


acțiunea). 
In propoziţiile nominale este caracteristică ordinea fermă şi 
de neschimbat a cuvintelor: grupa subiectului - grupa 


predicatului. În aceste propoziţii nominale se utilizează, 
pentru a exprima predicatul copulă, pronumele posesiv al 
persoanei a III-a. 

Propoziția verbală de cele mai multe ori începe cu grupul 
predicatului, după care urmează grupul subiectului. De ex.: 
wkr’ 'nk't rbti b’lt gbl „am apelat eu la marea zeiță (a 
cetății) Byblos”. Totuşi ordinea cuvintelor în propozițiile 
verbale poate fi mai liberă. 

Propoziţiile simple dintr-o frază sunt unite între ele prin 
conjucția w „şi”, care nu poate fi numai în sens de 
coordonare, ci şi adversativ, adică să aibă înțelesul de „însă, 
dar”. 

Propoziţiile subordonate relative se introduc începând cu 
pronumele relativ š „care, cine, ce” sau cu particula z. 

Propoziţiile  completive subordonate se introduc prin 
conjuncția k „că”; această conjuncţie se foloseşte şi în cele 
cauzale. Propoziţiile condiționate se introduc prin conjuncția 
'm „dacă” 


VI. Lexicul limbii feniciene 
Desigur nu s-a păstrat decât un număr destul de redus de 


cuvinte din bogatul lexic fenician. Dar în general lexicul 
ebraic corespunde cu cel fenician şi cuvintele ebraice se 


regăsesc mai toate în feniciană. Pe de altă parte textele de la 
Ugarit ne-au păstrat un material lexical destul de notabil, 
cum se poate constata din frumosul dicționar al limbii din 
Ugarit, publicat înainte de moartea sa de Joseph 
Aisleitner1 12. 

Pe de altă parte mulți termeni folosiți curent în feniciană 
apar în textele sacre ebraice ca poetice, folosite foarte rar, 
sau arhaice. Dacă limba folosită de vechii locuitori ai 
statului-oraş Ugarit pare întrucâtva diferită de cea a statelor- 
oraşe feniciene din mileniul I î.e.n., sau de limba „punică” din 
Africa de Nord, trebuie să deducem că limba din Ugarit 
reprezintă un stadiu anterior cu un mileniu înainte de limba 
inscripțiilor din Fenicia sau a celor de la El-Hofra. 

Tot astfel limba eblaită a statului-oraş Ebla este cu mult 
deosebită de limbile canaaneene vorbite cu un mileniu mai 
târziu la Ugarit, sau cu două milenii mai târziu în statele- 
oraşe din Fenicia. 

Desigur feniciană a împrumutat mulți termeni în epoca de 
fier din egipteană, akkadiană (asiro-babiloniană), aramaică şi 
greacă. Apoi există multe calcuri în feniciană din limba 
greacă veche. De exemplu formula cu care începeau multe 
din inscripţiile cetăților greceşti "Aya07 7by7] (Agathe tyhe) 
este calchiată în feniciană prin formula msl n’ m. 

Puternica influență economică exercitată de fenicieni prin 
intensul comerț ce-l făceau în tot bazinul Mediteranei a dus 
de asemenea la împrumutul unui număr însemnat de 
cuvinte feniciene în greaca veche. De ex.: grecescul YpWoos 
„aur” < fenicianul hrş „aur”; sau UTV „manta, haină” < 
fenicianul ketonal, ori grecescul òtvos „vin” (unde digamma 
marcată prin semnul F a dispărut) provine din feniciana 
waiin>iaiin. 

Pe de altă parte un mare număr de antroponime şi de 
toponime greceşti nu pot fi explicate decât prin etimologii 
feniciene. 


112 Aisleitner, J., Wörterbuch der ugaritischen Sprache, Akad. Verlag, 
Berlin, 1967, 364 pagini 


Scrierea 


Semiţii din Siria de Nord, din statul-oraş Ebla au scris la 
început în sumeriană, cu scriere cuneiformă, care se ştie că a 
fost mai apoi preluată de akkadieni de la sumerieni. Mai 
târziu s-a scris în limba semită proprie a acestui oraş, limba 
eblaită, dar tot cu caractere cuneiforme. 

Aceşti semiți din Siria de Nord, ce trebuie considerați 
canaaneeni, ca şi fenicienii de care sunt extrem de apropiați 
din punct de vedere lingvistic, au dezvoltat o strălucitoare 
civilizație în statul-oraş Ebla (azi Tell-Mardikh, la 60 km de 
Alep, în Siria de Nord) cu începere de la 2 400 î.e.n., sfârşitul 
acestui stat a fost urmarea unei expediţii hittite în a doua 
jumătate a secolului al XVII î.e.n. În vechea Ebla au fost 
găsite multe mii de tăblițe de argilă cu o scriere cuneiformă 
în limba sumeriană, dar mai ales texte în limba cetăţii Ebla, 
limba eblaită. Textele în limba eblaită sunt dintre cele mai 
vechi texte semite existente. Scrierea eblaită foloseşte scrierea 
silabică cuneiformă şi s-au găsit multe zeci de tăblițe 
cuprinzând adevărate vocabulare bilingve sumero-eblaite, în 
mileniul al III-lea î.e.n., limba statelor din Mesopotamia fiind 
limba sumeriană. 

Astfel fenicienii au întrebuințat scrieri foarte diferite în 
numeroase state-oraşe ale lor. Una din cele mai vechi, după 
scrierea eblaită cuneiformă, este scrierea pseudo-hieroglifică 
de la Byblos, pe care un arheolog francez, Maurice Dunand, a 
găsit-o în locul anticului stat-oraş fenician (numit de semiți 
Gebel), scrisă pe cinci plăci de piatră şi şase table de bronz. 
S-a putut stabili că această scriere foarte apropiată de 
hieroglifele egiptene (ale scrierii hieroglifice propriu-zise 
folosită în inscripţii sacre deci), dar şi de scrierea hieratică 
timpurie, ar putea data din secolul al XXI-lea î.e.n., adică din 
epoca Imperiului Vechi egiptean. 

Alfabetul fenician din însoripţia 

lui Ahyram şi alfabetul scrierii 

din Peninsula Sinai in compara- 

ţie cu alfabetele : ebraic, grec 

şi egiptean 

Cel puțin 114 grafeme deosebite se pot distinge în această 
scriere pseudo-hieroglifică de la Byblos, de unde se deduce că 
e vorba de o scriere silabică şi nu de una alfabetică. Dintre 


acestea cel puţin cincizeci de grafeme sunt similare unor 
caractere din scrierea egipteană, altele se aseamănă cu 
grafeme ale scrierii egeo-cretane ale alfabetului liniar A şi B. 
În fine alte grafeme sunt mult apropiate de cele ale 
alfabetului fenician de mai târziu. 

Cercetătorul francez E. Dhorme a putut demonstra că e 
vorba de o scriere semită arhaică, ce notează feniciană din 
epoca de bronz, şi că ea posedă semne silabice şi alfabetice. 
Semnele silabice ar nota atât consoane urmate de o vocală 
cât şi vocale urmate de o consoană. 

Descoperirea scrierii pseudo-hieroglifice de la Byblos a 
adus veriga lipsă (missing link) în teoria derivării alfabetului 
fenician din grafemele scrierii egiptene hieroglifice. Într- 
adevăr trebuie considerat şi următorul aspect al acestei 
chestiuni a originii scrierii alfabetice. Este sigur -— şi orice 
egiptolog va confirma aceasta - că vechii egipteni aveau 
semne alfabetice în scrierea lor. Adică egiptenii posedau 
ideograme care notau un obiect sau o ființă, fără nici o relație 
cu aspectul fonetic al cuvântului şi pe de altă parte posedau 
fonograme care notau sunetul unei consoane sau al unui 
cuvânt. Existau fonograme sau foneme mono-consonantice, 
bi-consonantice şi tri-consonantice. lar fonogramele mono- 
consonantice erau în realitate semne alfabetice. Este foarte 
adevărat că scribii egipteni nu au scris niciodată exclusiv cu 
fonograme mono-consonantice, dar multe cuvinte erau scrise 
de scribi, doar cu astfel de caractere ce notau doar o singură 
consoană. Pe de altă parte, ca şi în scrierea feniciană, nu se 
notau vocalele, ci doar consoanele. Aşadar principiul scrierii 
alfabetice consonantice era bine cunoscut scribilor egipteni şi 
a putut fi preluat de scribii din Byblos care făceau un comerț 
intens cu porturile egiptene, întrucât Mediterana orientală şi 
occidentală era stăpânită, în acea epocă, de puterea maritimă 
a egeo-cretanilor — de talasocrația minoică. 

Trebuie să observăm pe deasupra că preluarea scrierii 
feniciene de la asiro-babilonieni la Byblos e greu de acceptat 
pentru că acest mare oraş avea relații comerciale în special 
cu Egiptul, apoi în scrierea cuneiformă silabică sunt notate 
vocalele — ceea ce nu se pune în evidenţă în scrierea pseudo- 


hieroglifică de la Byblos. 

În ceea ce priveşte originea scrierii feniciene, o altă 
problemă decât aceea a principiului care stă la baza scrierii 
feniciene este acea a formei literelor, e aşa-zisul ductus. Ori 
forma literelor feniciene, ductus-ul lor este extrem de 
apropiat de acela al scrierii egiptene hieroglifică şi hieratică, 
deşi nu toate grafemele scrierii feniciene se regăsesc aidoma 
în ideogramele mono-consonantice din Egipt. Pare sigur că 
cel dintâi care a susținut descendența din scrierea egipteană 
a alfabetului fenician a fost francezul Francois Lenormant, în 
1838, iar apoi în 18606 şi 1872 a publicat două lucrări 
însemnate asupra originii egiptene a alfabetului fenician. 
Teza lui a fost reluată de egiptologii E. de Rouge şi Isaac 
Taylor, şi este susținută actualmente de egiptologii P. Montet 
şi A. Mallon. Pare într-adevăr foarte verosimil ca vecinii din 
nord-est ai Egiptului, care aveau cele mai intense relații 
comerciale cu statul faraonilor încă din vremea Imperiului 
Vechi, să fi preluat scrierea de la scribii egipteni, date fiind 
legăturile de afaceri şi contabile pe care le aveau cu Egiptul. 
Pe deasupra, influența Egiptului antic a fost covârşitoare 
asupra artei feniciene, a mitologiei lor şi chiar a religiei 
feniciene (unde o serie de divinități ale panteonului egiptean 
au intrat în cel fenician), astfel incit împrumutul făcut de 
fenicieni, care au luat scrierea de la egipteni, pare extrem de 
logic şi consecvent. 

O altă scriere semită datând din mileniul al II-lea î.e.n. 
este aşa-zisa scriere paleo-sinaitică, descoperită de arheologul 
englez Flanders Petrie pe o serie de statui ale zeiței Hathor şi 
la intrarea în galeriile minelor de peruzea din Peninsula Sinai 
pe platoul Sarabit al-Hadim. Şi scrierea paleo-sinaitică este 
foarte similară în ceea ce priveşte ductus-ul grafemelor cu cel 
al scrierii egiptene hieratice şi hieroglifice. Această scriere 
constituie de asemenea o verigă între scrierea egipteană şi 
cea feniciană şi dovedeşte derivarea celei din urmă din prima, 
deşi grafemele paleo-sinaitice sunt întrucâtva diferite de cele 
feniciene de mai târziu. În scrierea paleo-sinaitică există 35 
de semne, iar numărul mic al acestora denotă că nu pot fi 
decât grafeme alfabetice, asociate poate cu unele silabice. 


Egiptologul A. H. Gardiner a reuşit să interpreteze o parte 
din aceste scrieri folosind principiul acrofonic (sunetul 
reprezentat de un semn, echivalentul fonetic al unui grafem, 
corespunde primei litere a cuvântului indicat de ideogramă,; 
de exemplu ideograma ce se desenează şi reprezintă o casă s- 
ar citi b fiindcă primul sunet al termenului semit pentru casă 
beit este b). 

În mileniul al II-lea înaintea erei noastre, în prima 
jumătate, în statul-oraş fenician Ugarit (Ras-Şamra astăzi) 
apare tot o scriere cuneiformă, dar notând doar consoanele şi 
trei semi-vocale, adică preluând din scrierea egipteană 
principiul notării doar a sunetelor consonantice. 

Textele ugaritice au fost descifrate de către orientalistul 
german H. Bauer şi de francezul E. Dhorme în ceea ce 
priveşte tabletele scrise în limba ugaritică, în akkadiană (sau 
asiro-babiloniană) şi în limba asianică a hurriţilor ce locuiau 
în mileniul al II-lea în nordul Siriei şi al Mesopotamiei (care 
era o limbă aglutinantă, cu multe influențe indo-europene, 


numită de cei ce o vorbeau, limba hurlili). S-au găsit la Ugarit 
multe tablete scrise într-o limbă necunoscută încă. 

Direcţia scrierii ugaritice era de la stânga la dreapta, ca în 
scrierea latină şi greacă, şi nu de la dreapta la stânga, ca în 
scrierea arabă sau ebraică. Cel puţin şase semne din 
alfabetul ugaritic se aseamănă cu cele din alfabetul fenician 
clasic. Dar pe deasupra secvența, ordinea grafemelor 
consonantice din scrierea ugaritică - cel puţin a câtorva 
dintre ele - este aceeaşi cu cea din scrierea feniciană şi 
ebraică, deci şi cu aceea din scrierea greacă. 

Nu poate fi îndoială că scrierea ugaritică consonantică a 
fost cunoscută şi de ceilalți fenicieni şi poate şi de vechii 
evrei, iar cronologic scrierea din Ugarit se situează după 
scrierea pseudo-hieroglifică din Byblos şi după cea paleo- 
sinaitică, deci printre primele scrieri feniciene din care derivă 
alfabetul grec şi în cele din urmă alfabetul latin. 

Nu există nici un dubiu că cei ce i-au învăţat pe greci o 
scriere rapidă, simplă şi adaptată limbii lor au fost fenicienii 
şi că grecii preluând alfabetul de la fenicieni l-au răspândit în 
tot occidentul roman şi etrusc. 

Se ştie că însuşi termenul alfabet este un cuvânt de origine 
feniciană, derivând de la aleph, prima literă a alfabetului 
fenician având sensul de „bou” şi de la beit, a doua literă a 
alfabetului fenician având sensul de „casă”. Celelalte litere 
ale alfabetului grec sunt şi ele de origine feniciană, gamma de 
la gimel „cocoaşe” (de cămilă), delta de la daleth „uşă, poartă” 
etc. 

Desigur grecii vechi au scris înainte de a prelua alfabetul 
fenician, în scrierea miceniană (zisă a alfabetului liniar B) 
care a fost descifrată de către englezii Michael Ventris şi John 
Chadwick. Aceasta era o scriere silabică şi nu alfabetică, iar 
grafemele acestei scrieri proveneau de la acelea ale 
alfabetului liniar A, care fusese creat pentru notarea limbii 
minoene sau egeo-cretane, limbă cu totul diferită de greacă şi 
necunoscută încă până astăzi. 

Mulţi autori antici - dată fiind ostilitatea puternică a 
grecilor față de fenicieni şi a romanilor față de fraţii lor 
cartaginezi — nu scriu că fenicienii au creat alfabetul şi l-au 


dat grecilor, ci spun că fenicienii au difuzat, au răspândit 
numai alfabetul. 

Aşa de pildă Herodot scrie: „lonienii erau aceia dintre greci 
care pe vremea aceea locuiau în cele mai multe ținuturi din 
jur; după ce au învăţat de la fenicieni literele, ei le-au folosit 
schimbându-le puțin forma. Ei spun când folosesc aceste 
litere că ele se numesc litere feniciene şi aceasta e pe bună 
dreptate pentru că ei le datorează fenicienilor” 1 13. 

În alt loc Herodot scrie: „Am văzut eu însumi la Teba în 
Beoţia, aceste litere cadmeene în templul lui Apolo- 
Ismenianul, gravate pe trei trepiede (litere) asemănătoare 
întru-totul acelora ale ionienilor”1 14. 

Diodor din Sicilia scrie însă: „Împotriva celora care afirmă 
că sirienii sunt inventatorii literelor alfabetului pe care 
fenicienii, luându-le de la ei, le-au transmis grecilor (----- ), 
cretanii spun în schimb că fenicienii nu le-au inventat de la 
început, ci numai le-au schimbat forma semnelor” 115. 

Pliniu cel Bătrân afirmă pe de o parte că invenţia literelor 
este o glorie fenicianăl16, dar ura ancestrală împotriva 
cartaginezilor, îl face să scrie în altă parte că scrierea este de 
origine mesopotamiană 17. 

Tacit, marele istoric roman, afirmă că scrierea este de 
origine egipteană, dar că fenicienii au preluat-o de la ei şi au 
dat-o la rândul lor altora118. 

Totuşi, aşa cum observă foarte just cunoscutul semitolog 
italian Sabatino Moscati „cercetarea originii alfabetului nu 
poate fi identificată numai cu aceea a tipului de scriere din 
care se inspiră alfabetul; cel din Ugarit arată neîndoielnic 
inspirația cuneiformă a scrierii, dar aceasta nu implică în 
nici un fel faptul că ideea alfabetului ar veni din 
Mesopotamia, unde nu a fost în realitate niciodată prezentă 
nici măcar în formă inițială sau parțială. 


113 Herodot, V, 58 

114 Herodot, V, 59 

115 Diodor din Sicilia, V, 74 

116 Pliniu, Naturalis Historia, V, 67 
117 Ibidem, V, 67 

118 Tacit, Annales, XI, 14 


Făcând această observaţie se poate stabili că prezența în 
limba egipteană, a principiului acrofonic şi anume a 
posibilității de utilizare a unui semn pentru valoarea lui 
consonantică inițială, face extrem de plauzibilă teoria că aici 
trebuie căutată inspirația ideii de alfabet, inspirație care 
oricum scade prea puţin valoarea cu adevărat revoluționară a 
invenției” 119. 

În afară de scrierea pseudo-hieroglifică descoperită pentru 
prima oară la Byblos, s-au mai găsit inscripții din mileniul al 
II-lea î.e.n. la Bet-Semeş (în trad. „casa soarelui”) în Izrael şi 
inscripții pe un cuțit de bronz, pe o cană, pe un arzător de 
parfum (găsite toate în Izrael). 

Dar descifrarea acestei scrieri nu este unanim acceptată de 
toți semitologii, cu toate asemănările dintre această scriere şi 
cea paleo-sinaitică. 

Din secolul al XIV-lea î.e.n. apare scrierea feniciană 
propriu-zisă, cu caracterele ce se vor afla în tot mileniul I 
î.e.n., dar într-o formă şi un ductus mai arhaice. Scrierea 
feniciană din jumătatea a Il-a a mileniului I î.e.n., după anul 
500 î.e.n., este o scriere mai regulată - aşa-zisa scriere 
feniciană ulterioară.. Din aceeaşi epocă datează şi scrierea 
feniciană cursivă, găsită în Cipru, unde fenicienii posedau 
numeroase colonii înfloritoare. Această scriere cursivă o 
găsim pe tăblițe de calcar, sau pe cioburi de oale (ostraka) 
dar şi pe suluri de papirus cum sunt cele aflate la Elefantina 
în Egiptul de Sus. 

Scrierea fenicienilor din Cartagina, colonie feniciană a 
Tyrului, întemeiată în sec. al IX-lea î.e.n., se deosebeşte 
aparent de scrierea feniciană din celelalte state, prin apariția 
în scriere a unor prelungiri verticale în jos a grafemelor 
consonantice, prelungiri numite haste (de la termenul francez 
haste, vechi: nume al „lanciei”). Scrierea cartagineză a fost 
folosită pentru, inscripții pe monumente, pe stele votive, pe 
obiecte de cult etc. Se pare că a existat şi o scriere cursivă 
punică pe papirus, scriere care a dispărut cu totul. 

După nimicirea Cartaginei, scrierea punică este mai rar 


119 Sabatino Moscati, Lumea fenicienilor, trad. rom., Buc., 1970, p. 140 


folosită şi în locul ei se utilizează aşa-zisa scriere neopunică, 
care era întrebuințată de fapt sporadic şi înainte de 
distrugerea Cartaginei. Scrierea  neopunică apare pe 
monumentele din Libia pe vremea cezarilor romani Augustus 
şi Tiberiu, dar şi în inscripţiile aflate în Algeria şi Tunisia de 
azi pe monede berbere. Se poate afirma despre scrierea 
neopunică că stilizează la extrem literele feniciene, apoi 
stabileşte ligaturi numeroase între consoane, iar pe de altă 
parte foloseşte vocale sub forma unor semne care se puteau 
citi ca vocale (aşa-zisele matres lectionis din scrierea ebraică). 
La începutul secolului I al erei noastre împăratul Tiberiu 
decretează interzicerea folosirii limbii punice în documentele 
oficiale din Africa de Nord (unde se afla o numeroasă 
populație punică, feniciană) şi din secolul I al erei noastre nu 
se mai găsesc inscripții punice în Maghreb, dar aflăm totuşi 
una în Sardinia, pe un mormânt găsit la Bitia în sec. al II-lea 
al erei noastre. 

În Cipru fenicienii au creat, începând din mileniul I î.e.n., 
numeroase colonii dintre care cea mai însemnată era la 
Kition (oraş de unde se trăgea Zenon, fondatorul şcolii 
filozofice stoice), dar colonii însemnate erau şi la Golgoi, 
Idolion, Tamassos, Marion şi Lapethos despre care dealtfel 
nu avem date exacte. Ori în aceste colonii feniciene din Cipru 
s-au găsit o serie de inscripţii în limba feniciană, cea mai 
veche datând din secolul al IX-lea î.e.n. O altă inscripţie, pe o 
cupă de bronz, este a unui guvernator al unui oraş nou 
(Kart-Hadaşt, „cetatea nouă”) supusă lui Hiram, regele din 
Sidon. Scrierea din Cipru este de tipul scrierii feniciene 
cursive. 

Nu numai scrierii greceşti i-a dat naştere alfabetul fenician 
ci, pe de o parte, scrierii aramaice, iar pe de alta, celei proto- 
ebraice şi ebraice. 

Scrierea aramaică s-a răspândit în tot centrul Asiei şi în 
India până la hotarele Chinei şi se ştie că este folosită şi în 
zilele noastre notarea limbii siriace (aramaice), limbă liturgică 
în Biserica siriacă nestoriană şi monofizită. 

Datorăm unui francez - abatele J. J. Barthélémy — 
descifrarea scrierii feniciene în anul 1766. Acesta era ataşat 


Cabinetului Medaliilor de la Paris şi era pregătit pentru 
această descifrare prin cunoaşterea limbii ebraice biblice şi 
prin cercetarea frecventă a monedelor orientale. Printre 
acestea se aflau şi monede feniciene a căror legendă constă 
de cele mai multe ori prin arătarea numelui oraşului care le-a 
bătut, scris cu caractere feniciene. El a putut prin 
conjuncturi să fixeze valoarea unora din literele alfabetului. 
Pe de altă parte, se găsiseră la Malta două piedestale datând 
din secolul al II-lea î.e.n., la baza cărora se afla o inscripție în 
feniciană şi în greacă. Unul din aceste piedestale a rămas la 
Malta, altul a fost trimis la Paris. Graţie ajutorului pe care i l- 
a dat inscripția greacă şi în comparaţie cu vocabularul 
ebraic, abatele J. J. Barthélémy a putut să determine 
valoarea semnelor feniciene ale acestei inscripții. 

Descifrarea scrierii de la Ugarit a fost făcută mult mai 
târziu. Chiar din prima campanie de excavații la Ugarit s-au 
descoperit tablete cuneiforme într-o clădire pe care arheologii 
au numit-o „biblioteca” şi care, după textele ce s-au găsit 
acolo, pare a fi o şcoală de scribi. S-au găsit tablete scrise în 
akkadiană (asiro-babiloniană), apoi într-un dialect hurrit şi 
în fine multe tablete cu o scriere cuneiformă ce a părut de la 
început alfabetică din pricina micului număr de semne. 
Aceste tablete au fost editate de Ch. Virolleaud în revista 
Syria în 1930. Arheologul francez sugera la început că ar 
putea fi vorba de un dialect din Cipru sau din Marea Egee. 
Primind acest număr al revistei Syria unde erau reprezentate 
tabletele de la Ras-Şamra, doi savanți, în mod independent 
unul de altul, au început descifrarea lor. Aceştia erau Hans 
Bauer de la Universitatea din Halle şi E. Dhorme, care în 
acea vreme locuia la Ierusalim. Amândoi au pornit de la 
ipoteza că această scriere trebuie să fie semitică, deci foarte 
apropiată de ebraică şi de feniciană. Profesorul Hans Bauer a 
determinat prin încercări exact valoarea a 14 litere, pe când 
Ch.  Virolleaud a stabilit valoarea mai multor litere. 
Comparând între ei rezultatele, cei doi savanți au stabilit 
astfel valoarea tuturor semnelor consonantice ale scrierii de 
la Ras-Şamra. După aceasta, Ch. Virolleaud a început să 
citească şi să traducă textele ugaritice. 


Alfabetul din Ugarit se compune din douăzeci şi opt de 
semne, din care douăzeci şi şase sunt consoane, două fiind 
semivocale. Astfel acest alfabet cuprinde toate semnele 
pentru a nota diferitele aspirate ale limbii semitice. 

Din pricina simplicității semnelor, tabletele se pot citi 
foarte clar spre deosebire de textele asiro-babiloniene. Pe 
deasupra, scrierea foloseşte mici linii verticale pentru a 
separa cuvintele. 

Totuşi alfabetul fenician clasic este mult mai uşor de 
descifrat decât alfabetul din Ugarit, derivat din scrierea 
cuneiformă. 

În ceea ce priveşte structura scrierii feniciene, în inscripția 
de pe sarcogaful regelui Ahiram, ce datează din sec. al X-lea 
î.e.n., sunt notate 22 consoane care, aşa cum spune G. 
Contenau. redau în chip uimitor de bine sunetele limbajului 
fenician. Grafeme care să noteze vocalele nu au fost utilizate 
de fenicieni niciodată, cu toate că în ebraică s-a folosit un 
sistem de notare a vocalelor mult mai târziu, în parte dându- 
se o dublă folosinţă la trei dintre consoanele sale (waw, aleph 
şi iod) şi în parte prin adăugarea de puncte ce marchează 
vocalele. Formele literelor feniciene au fost standardizate cel 
mai târziu în secolul al X-lea î.e.n. şi trecute şi în colonii, 
astfel că nu există (spre deosebire de scrierea greacă) 
diferenţe în scrierea feniciană clasică ori de unde ar proveni. 
Această scriere feniciană standard a fost preluată de greci şi 
fără îndoială o creaţie a grecilor care au dat unor litere 
feniciene sunete vocalice. 

Cel mai vechi text scris într-o scriere greacă asemănătoare 
celei clasice (deci excluzând scrierea greacă în alfabetul liniar 
B) datează din secolul al VIII-lea î.e.n. şi pare îndestul de 
sigur că împrumutul alfabetului fenician de către greci s-a 
făcut după 800 î.e.n., în vremea când grecii extindeau 
relațiile lor comerciale cu Orientul, şi aveau legături cu 
cetățile din această parte a Mediteranei. 

Nu mult după aceea, scrierea greacă a fost utilizată de 
către etrusci şi de alte popoare italice. În general s-a afirmat 
că etruscii au preluat scrierea de la grecii din statul-oraş 


grecesc Cumae - prima colonie greacă în Italia — şi nu direct 
de la fenicieni, cu toate că obiecte purtând inscripții 
feniciene, cum e, de pildă, vasul de argint de la Preneste, 
având scris pe el „Eşmunazar ben Asto”, a ajuns în Italia 
desigur nu mult după începutul secolului al VIII-lea î.e.n. 

Cel mai vechi text scris din Cartagina este un pandantiv de 
aur ce se află acum la muzeul Lavigerie şi a fost găsit într-un 
mormânt, care datează din anul 600 î.e.n. aproximativ, 
purtând inscripţia „Lui Astarte, lui Pygmalion, Yadamilk, fiul 
lui Padai. Pe cine îl mântuieşte Pygmalion este mântuit”. 
Puţine inscripții cartagineze sunt anterioare secolului al V-lea 
î.e.n. şi cele mai multe aparțin ultimelor două secole î.e.n. 

În Sardinia, unde cartaginezii şi fenicienii aveau colonii 
însemnate, ni s-a păstrat o inscripţie pe o piatră la Nora şi 
două fragmente găsite la Bosa, care au fost atribuite secolelor 
al IX-lea sau al VIII-lea î.e.n., adică din epoca expansiunii 
occidentale a fenicienilor. 

Săpăturile aflate în curs de desfăşurare în multe centre 
feniciene din Mediterana vor dezvălui, fără îndoială, şi alte 
inscripții în scriere feniciană. 


Literatura 


Vorbind despre fenicieni un scriitor roman originar din 
Spania, unde fenicienii întemeiaseră în trecut numeroase 
colonii, cunoscându-i bine spunea că aceştia erau „foarte 
iscusiți în scrieri şi în literatură” 120. Dar literatura feniciană 
a pierit în cea mai mare parte, mai ales datorită faptului că 
fenicienii scriau pe foi de papirus pe care îl importau din 
Egipt, cu care aveau strânse raporturi comerciale. Căci citim 
în descrierea călătoriei lui Uen Amun la Byblos, ce datează 
din secolul al XI-lea î.e.n., cum acesta duce în marele oraş 
fenician „cinci sute de suluri de papirus din soiul cel mai 
bun”121 material de scris căutat de fenicieni care îşi scriau 
poate şi socotelile sau registrele comerciale tot pe papirus. 
(Se pomeneşte chiar de „catastiful socotelilor zilnice ale 
părinţilor” regelui din Byblos). Era cu neputinţă ca fenicienii 
să nu înțeleagă avantajele scrierii pe papirus fiind în relații 
aşa de frecvente cu porturile şi locuitorii Egiptului. Dealtfel ni 
s-au păstrat la Tell el-Amarna o serie de scrisori adresate 
faraonului Ikhunaton (Amenofis al IV-lea) de către regi şi 
principi din Palestina şi Siria care scriau încă în secolul XIV 
î.e.n. pe papirus. Apoi fenicienii care au preluat scrierea lor 
de la egipteni, trebuiau în mod necesar să-i imite preluând de 
la ei şi materialul pe care scriau. Dar în vreme ce uscăciunea 
pământului egiptean asigură conservarea în bune condiții a 
tot ce se îngroapă în el, umiditatea climatului fenician din 
porturile mediteraneene a nimicit repede orice fel de material 
perisabil, cum ar fi papirusul. În felul acesta multe din 
textele literare feniciene s-au distrus şi nu ne-au rămas decât 
cele scrise pe tăblițele de lut la Ugarit, textele unor inscripţii 


120 Pomponius Mela, I, 1 
121 Constantin Daniel şi Ion Acsan, Faraonul Khufu şi vrăjitorii, Buc., 
1977, p. 209 


dăltuite pe pietre şi textele transmise de autori greci şi 
romani. 

Cele dintâi texte literare canaaneene trebuie socotite cele 
din statul-oraş Ebla care au fost regăsite recent de o misiune 
arheologică italiană, dar nu au fost încă publicate. Acestea, 
datând din mileniul al III-lea î.e.n., trebuie considerate drept 
cele mai vechi texte literare semite, întrucât în mileniul al III- 
lea  semiții din Valea Tigrului şi a Eufratului, care 
întemeiaseră mici state-oraşe, scriau numai în sumeriană. La 
Ebla (actualmente Tell Mardikh), stat-oraş semit aşezat în 
nordul Siriei, s-au găsit aşadar un număr de texte mitologice, 
imnuri închinate zeilor, incantațţii şi culegeri de proverbe care 
sunt cu câteva secole anterioare textelor de la Ugarit. Dar 
până acum nu a fost publicat nici unul din textele literare de 
la Ebla. Textele de la Ugarit cuprind, însă, în mare parte 
miturile principale ale canaaneenilor reflectate în lungi 
poeme epico-mitologice. Scrise cu caracterele cuneiforme ale 
scrierii alfabetice de la Ugarit pe tăblițe de argilă, aceste 
poeme sunt înainte de toate creații menite să fie recitate la 
ceremoniile religioase din Ugarit. 

Dar textele cuneiforme cu scriere consonantică ugaritică 
sunt juridice, diplomatice, liturgice şi texte pe care azi le 
numim, conform criteriilor noastre actuale, literare. Însă ele 
nu erau ci tuşi de puţin „literatură” pentru ugariţi, ci texte 
magice, care aveau puterea să reînvie prin evocare (tot un 
procedeu de magie imitativă deci) şi repetiție, evenimente 
trecute, să le reînvie ca să spunem aşa prin înfăţişarea şi 
povestirea lor din nou. 

Vom expune pe rând cuprinsul principalelor poeme 
ugaritice, începând cu acela al regelui Keret. Acesta domnea 
peste un ţinut canaaneean în Siria sau în Palestina şi 
rămăsese singur după ce moartea îi secerase nevasta iubită 
şi toți copiii. Regele Keret plângea amarnic soarta sa şi într-o 
noapte i se arată într-o vedenie zeul El care îl întrebă din ce 
pricină jeleşte atâta. Regele Keret îi răspunde că nu doreşte 
nimic altceva, nici bogăţie, nici pământuri, nici robi, ci doar 
copii ca să-i aibă urmaşi drepți ai săi. Atunci zeul El îi dă 
poruncă să aducă o jertfă curată şi după aceea să-şi adune 


oştire şi merinde pentru un război de şase luni. După un 
drum lung de şapte zile, oştirea sa va ajunge în ţinutul 
Udum. Acolo îi va izgoni de pe câmpuri pe toți supuşii regelui 
şi va face un popas de şase zile. După trecerea acestui 
răstimp, regele oraşului Udum, numit Pabil, va trimite soli la 
regele Keret, cerându-i pace. Dar regele Keret să nu se 
învoiască, ci să ceară drept plată pentru pace pe fiica regelui 
Pabil, pe frumoasa fecioară Hurrya, cu care să se 
căsătorească şi să aibă copii. 

Făcând întocmai cum i se dăduse poruncă, regele Keret îşi 
adună o oaste — după ce împlineşte o jertfă de mulțumire 
zeului El — şi ajunge în fața cetății Udum. Acolo el respinge 
darurile trimise de regele Pabil şi îi cere de soție pe fiica sa 
Hurrya. 

lată în ce fel respinge Keret oferta regelui Pabil când solii 
vin să-i aducă daruri: 


„Dal el trimite înapoi pe soli. 

Ce îmi foloseşte mie argintul sau aurul, 

Ce nevoie am eu de robi pe vecie? 

Dă-mi ce-i lipseşte neamului meu, 

Dă-mi-o pe frumoasa Hurrya 

Cea mai frumoasă din neamul tău, întâia ta născută 
A cărei gingăşie, este la fel ca a lui Anat 

A cărei frumusețe este aidoma ca a lui Astarte 

Ai cărei ochi sunt pietre scumpe de lapis-lazuli 

Ale cărei pleoape sunt ca nişte potire de alabastru, 
Eu îmi voi afla pacea cufundându-mă în vederea ochilor ei 
Pentru că EI, tatăl oamenilor, mi-a făgăduit 
Arătându-mi-se în vis 

Naşterea unui copil al meu, al lui Keret 

Al unei mlădițe mie, sluga lui El.” 


În cele din urmă, plânsă şi bocită de toți cetăţenii din 
Udum care o iubeau pentru sufletul ei bun, Hurrya pleacă la 
regele Keret cu care se căsătoreşte. Regele Keret capătă din 
această căsătorie şapte copii, dar după un timp el cade greu 
bolnav, fără nădejde de tămăduire şi cere zeilor însănătoşirea 
sa. Zeul El, după ce îi întrebase pe ceilalți zei cine este în 


stare să-l vindece pe regele Keret, se duce el însuşi, rosteşte 
un descântec şi o trimite pe zeița Satagat, a tămăduirii, să se 
ducă la Keret să-l vindece. După ce mănâncă, regele Keret 
este vindecat şi refăcut, dar unul dintre fii săi îi propune să 
lase domnia şi să-l facă rege în locul lui pe el. Bătrânul rege 
refuză, arătând că zeii îl vor osândi pentru trufia ca şi pentru 
lipsa de cinste ce i-o arată tatălui său. 

Legenda lui Aqhat începe cu înfăţişarea unui rege din 
Canaan, Danel care aduce jertfă zeilor cerându-le neapărat 
un fiu. Zeul El se înduioşează şi îi făgăduieşte că va avea un 
fiu. Soţia regelui Danei purcede grea şi naşte un fiu care va 
merge pe calea tatălui său, adică va fi milostiv, va ajuta pe 
văduve şi pe orfani. Fiul regelui Danei se numeşte Aqhat şi el 
este personajul central al poemului mitologic. În una din zile, 
zeul meşteşugar Kothar-Hasis vine la regele Danei şi acesta îl 
ospătează pe el şi pe însoțitorii săi. Dar regele cere zeului 
făurar să-i dea în dar fiului său arcul său minunat, şi zeul 
pune pe genunchii lui Aqhat acest arc fermecat. 

Aqhat cu ajutorul acestui arc doboară un mare număr de 
jivine sălbatice şi zeița fecioară Anat, sora lui Baal, priveşte 
cu multă pizmă la acest arc pe care ar dori să-l aibă ea. Ea îi 
făgăduieşte lui Aqhat aur şi argint mult drept plată pentru 
acest arc, dar Aqhat nu se lasă înduplecat şi nu vrea să-i dea 
arcul său, spunându-i să dobândească alt arc făcut pentru 
ea. În cele din urmă zeița Anat îi propune lui Aqhat să-i 
dăruiască nemurirea în schimbul arcului său. Redăm 
introducerea acestui pasaj din poemul ugaritic: 


«Cere viață, o viteazule Aqhat!! 

Cere viaţă şi eu ţi-o voi dărui! 
Nemurirea ti-o voi hărăzi. 

Te voi face să numeri anii cu Baal 
Cu fiul lui El vei socoti lunile. 

Însă Aghat îi răspunse: 

„Să nu rosteşti minciună, Zeiţă 

Un om viteaz disprețuieşte neadevărul tău! 
Ce altă viaţă poate să mai aibă omul 
Care este oare soarta lui? 

Cărunţția îmi va cuprinde capul 


Şi părul alb se va întinde pe capul meu, 
Voi muri aşa cum moare orice om. 
Voi muri fără nici o îndoială. ”» 


Dar Aqhat nu vrea să primească spunând că rostul omului 
este să moară, iar arcul nu este o armă ce poate fi mânuită 
de femei, ci doar de un bărbat. Jignită în mândria ei de zeiță 
războinică, Anat se duce la tatăl ei, zeul El, şi îi cere 
îngăduința să facă orice lui Aqhat spre a-i smulge arcul lui 
mult dorit. Zeul El îi permite în cele din urmă să 
dobândească arcul de la Aqhat. Atunci zeița Anat se duce la 
un alt zeu, Yatpan, cerându-i să se prefacă în vultur să atace 
pe Aqhat şi să-i ia arcul său. Yatpan, devenit vultur, se 
repede asupra lui Aqhat, în timp ce acesta era aşezat la 
masă, şi îl ucide pe tânărul fiu al regelui Danel: 


„În vreme ce Aghat îşi ia prânzul, 
În timp ce fiul lui Danel stă în faţa mesei 
Vulturi zboară peste capul lui 
Stolul de şoimi îl priveşte 

Printre vulturi zboară şi zeița Anat 
Atunci se aruncă Yatpan pe el 

Şi îl loveşte de două ori în cap 

De trei ori după ureche 

Îi varsă sângele ca apa 

Ca un izvor (curge) pe genunchii lui 
Sufletul său pleacă din el ca vântul 
Duhul lui se duce ca răsuflarea 

Ca aburul din nări.” 


Dar arcul, deşi este în posesiunea lui Yatpan, este rupt, 
sau poate căzut în apă şi astfel zeița Anat nu poate pune 
mâna pe el. Dar moartea tânărului Aqhat a pricinuit 
uscăciune, secetă şi nimicirea câmpiilor semănate. De aceea 
zeița Anat plânge pe Aqhat şi promite că-l va readuce la viață 
spre a obţine arcul minunat cu săgețile sale astfel ca rodnicia 
ogoarelor să renască. 

Dar sora lui Aqhat, Pughat, văzând seceta care a uscat 
toată verdeața câmpului cere regelui Danei să se îngrijească 


să izgonească seceta. lar bătrânul rege nu poate face nimic şi 
şapte ani a fost secetă întinsă şi o foamete cumplită în țara 
regelui Danei. Tocmai atunci sosesc solii care aduc vestea că 
Aqghat a fost ucis de zeița Anat. Regele Danei (numele său 
înseamnă „zeul EI este judecător”) face jurământ că-l va 
răzbuna pe fiul său ucis şi-l imploră pe zeul Baal să-i arate 
care vultur a înghițit trupul lui Aqhat ca să-l reia şi să-i facă 
o îngropăciune vrednică de cinste. El blestemă trei oraşe 
vecine cu locul unde a fost ucis Aqhat după care se întoarce 
în palatele sale şi plânge pe Aqhat vreme de şapte ani. Dar 
fiica sa, Pughat, vrea şi ea să-l răzbune pe fratele său mort şi 
îşi pune în gând să se folosească de Yatpan în acest scop, 
neştiind că el este ucigaşul fratelui său. Sfârşitul poemului 
nu ni s-a păstrat dar este foarte probabil că vorbeşte despre 
strângerea rămăşițelor lui Aqhat şi învierea lui. 

Miturile lui Baal sunt o serie de poeme grupate în jurul 
persoanei zeului Baal, dar tăblițele cuprinzând aceste poeme 
sunt destul de rău păstrate şi au ajuns la noi în fragmente de 
text. În mitul lui Baal în luptă cu Yam (marea), acest zeu 
primeşte vestea că zeul Kothar-Hasis, zeul meşteşugar 
corespunzător lui Vulcan la romani sau Hefaistos la greci, s-a 
apucat să înalțe un palat zeului Yam, care va primi de la zeul 
suprem al pantheonului ugaritic El, regalitatea şi va fi astfel 
stăpân peste toți zeii domnind peste ei. Zeul Baal este 
nemulțumit de această alegere, se revoltă împotriva lui Yam 
şi îi vesteşte că va fi biruit repede. 

Dar zeul Yam îndreaptă o solie — asemenea unui rege, la 
curtea lui El - cerându-i să-l dea pe mâna lui pe zeul 
răsculat Baal. Toţi zeii răspund că îl vor preda pe zeul Baal 
lui Yam. Furios, Baal se gândeşte să primească în chip aspru 
solia zeului Yam, dar zeițele Anat şi Astarte îl împing să 
cinstească pe soli. În cele din urmă se pare că Baal a fost 
predat vrăjmaşului său Yam, şi se află prins în palatul 
acestuia. Însă Baal nu-şi pierde nădejdea şi se gândeşte cum 
să se răzbune. În acest scop are nevoie de unelte de luptă tari 
spre a răpune pe gigantul hăurilor mării, pe Yam. Zeul 
meşteşugar Kothar-Hasis (nume de zeu dublu, ca în tot 
Orientul, cf. Amon-Ra) vrea să-i vină în ajutor şi în acest scop 


făureşte două buzdugane fermecate cu nume simbolice, 
primul buzdugan numindu-se Yaguş „urmăritorul”, iar cel 
de-al doilea Aymur „conducătorul”. Baal năvăleşte peste Yam 
cu buzduganul său Yaguş şi-l nimereşte în piept, dar Yam nu 
este doborât. Atunci Baal apucă buzduganul său Aymur şi-l 
izbeşte în frunte pe Yam, dar este potolit de zeița Astoret (= 
Astarte) care-i spune că Yam e acum prins de război al lor şi 
trebuie să se poarte cu el în chip cuvenit. 

În poemul ce a fost numit al Palatului lui Baal, după 
biruința acestui zeu asupra lui Yam, el se plânge că nu are o 
locuinţă la fel ca ceilalți zei. Baal şi sora sa Anat se roagă 
atunci de zeița Astarte să mijlocească pe lângă zeul El ca să-l 
facă să-l lase pe Baal să-şi înalțe o locuinţă vrednică de un 
zeu. Zeița pune şaua pe asinul ei şi se îndreaptă către 
muntele Safon (corespunzător muntelui Olimp la greci), unde 
sălăşluieşte zeul El. Şi zeița Astarte îl roagă pe soțul ei, El, să 
dea voie fiului lor, Baal, să clădească un palat al său. Zeul El 
acceptă şi sora lui Baal, zeița Anat, îi aduce această veste la 
cunoştinţă, dar spune că palatul fratelui său trebuie să fie 
împodobit cu aur, cu argint şi cu lapis-lazuli. Este chemat 
zeul meşteşugar Kothar-Hasis care plănuieşte un palat măreț 
cu ferestre prin care zeul Baal va putea da drumul la fulger, 
tunet şi ploaie. Sfârşitul construcției este serbat printr-un 
îmbelşugat ospăț, la care Baal cheamă pe toți fraţii, surorile 
şi nepoţii săi. La acest ospăț Baal se declară de sine stătător 
şi vesteşte că nu va mai plăti tribut lui Mot, zeul Morţii, noul 
îndrăgit al lui El. Desigur aceste mituri au un sens cosmic 
evident, căci după ce a biruit puterea nimicitoare a apelor 
stăpânite de zeul mării Yam, Baal, care închipuie viața 
rodnică şi fertilă, trebuie să-l zdrobească pe zeul Mot. 

Teler fenician argintat moi ales in stil asiatic, găsit în mormîntul Berna 
dini, Praeneste (italio), sec. VII. i.e.n. 


În Mitul lui Baal şi Mot (moartea) citim cum zeul Baal se 
îndreaptă spre Mot, solii săi vestindu-l că nu mai vrea să-i 
plătească nici o dajdie de acum înainte. Dar solii se întorc de 
la Mot cu un răspuns plin de amenințări care-l umple de 
spaimă pe neînfricatul zeu, Baal. De aceea el trimite o nouă 
solie la Mot, mult mai smerită de data aceasta, spunându-i: 
„Fii milostiv, cerescule Mot, eu sunt robul tău, sclavul tău pe 
veci”. Zeul Mot se veseleşte de această revenire a lui Baal şi 
spune falnic că Baal a fost umilit pe veci. Se pare că Mot îl 
ucide pe zeul Baal, care este dus în lumea de jos, în infern, 


unde sălăşluiesc morții. La auzul morţii lui Baal, tatăl său, 
El, coboară de pe jilțul tronului său, se culcă pe pământ, îşi 
presară țărână pe cap, se acoperă cu o pânză de sac şi îşi 
crestează obrazul cu o bucată de cremene tăioasă (semn de 
doliu la canaaneeni) 122, apoi îl jeleşte pe fiul său plângând 
amarnic. 

Sora lui Baal, zeița Anat rătăceşte peste tot în căutarea 
fratelui ei şi prin ajutorul zeiței soarelui,  Sepeş 
(corespunzând lui Samaş la asiro-babilonieni), află unde este 
trupul lui, îl duce pe muntele Safon - reşedinţa zeilor — şi îi 
face o îngropăciune vrednică de cinste şi un mare ospăț 
funerar. Dar lipsa lui Baal de pe pământ pricinuieşte o secetă 
cumplită, toată verdeața se usucă şi o foamete năpraznică îi 
cuprinde pe toţi oamenii. Lipsa lui Baal de pe pământ dura 
de şapte ani, când zeița Anat nemaifiind în stare să rabde 
suferința ce o găsea la tot pasul, cobori în infern la Mot, îl 
spintecă cu sabia ei, îl aruncă în foc, îl arse, îi fărâmiță 
rămăşiţele şi spulberă cenuşa ce a rămas din el pe fața 
pământului. 

În vremea aceasta zeul El visează că Baal este încă viu. Se 
află că zeul Baal trăieşte, dar nimeni nu ştie unde se află el 
cu adevărat. Atunci zeița soarelui, Sepeş, plecă în căutarea 
lui Baal, Ultimul episod al acestui mit ni-i înfăţişează pe Baal 
şi pe Mot înviat, luptându-se în chip înspăimântător pe 
muntele Safon; se arată zeița Sepeş care îi desparte pe cei doi 
zei vrăjmaşi şi îi împacă. Zeul Baal îşi reia tronul sus pe 
muntele Safon şi dă răsplăți tuturor acelor ce l-au ajutat în 
bătălia sa cu zeul morții. 

O serie de tăblițe găsite la Ugarit cuprind fragmente 
incomplete din alte mituri cum ar fi: Naşterea Aurorii şi a 
Amurgului, Poemul Refaimilor, Poemul Hadad, Poemul lui Baal 
şi Juninca, Nunţile Lunii (Nikkal şi Kotharot) etc. 

Trebuie să arătăm în prealabil, pentru înțelegerea acestor 
poeme, că magia imitativă a avut un rol nemăsurat de mare 
în trecut; nu este vorba câtuşi de puțin de simbolism şi de 
simboluri în evocarea şi recitarea din nou a unui eveniment 


122 Deut., XIV, 1; Levit., XIX, 28 


trecut ci de o practică ce în esenţă are ca fundament nu 
simbolismul, ci analogia, paralelismul, asemănarea, 
comparatia, corespondenţa, adică figuri existente în pilde, 
parabole, chipuri ce sunt cu totul diferite de metaforă, simbol 
sau mit. Desigur prin mit trebuie să înțelegem o narațiune 
menită să explice un fenomen natural (ploaie, secetă), sau o 
situație generală cu impact existențial asupra condiţiei 
umane (război, sănătate, pace). Dar un poem mitic poate fi 
folosit în mod subsidiar şi independent cu totul de 
capacitatea sa de a explica anumite fenomene, pentru a crea 
o stare benefică. La sărbătoarea Anului Nou se recita la 
Babylon, poemul akkadian Enuma Eliş. Prin rostirea lui se 
actualizau procesul creației lumii şi al binefacerilor dăruite 
de zei. Poemul era mimat, însoțit de o gestică imitând actele 
ce determinau creația lumii. În Egiptul antic de asemenea se 
jucau în reprezentări teatrale miturile luptei lui Horus cu Set, 
sau ale morții şi învierii lui Osiris, pentru ca prin acelaşi 
proces de magie să se actualizeze binefacerile zeilor, 
repetându-se faptele şi acţiunile lor. 

Pe de altă parte multe din poemele babiloniene, dar şi cele 
din Ugarit, trebuie considerate ca fiind „jertfă de laudă”, după 
expresia Bibliei. Adică prin enumerarea acțiunilor mari 
făptuite de zei, prin înfăţişarea luptelor şi faptelor lor mărețe, 
zeii erau slăviți şi lăudațţi, elogiați şi adulați, câştigându-se 
bunăvoința lor. 

În felul acesta trebuie înţelese „poemele” găsite la Ugarit şi 
toate textele „literare” aflate în acest oraş, în realitate 
destinate să fie părți constituente ale unui ritual magic 
complicat, îndreptat spre repetarea sau reactualizarea unor 
fapte măreţe făcute de zei în mod direct, apoi pentru lauda şi 
slava zeilor care în felul acesta vor asculta de cei ce se roagă. 

Ciclul de poeme despre zeul Baal, găsite la Ugarit, are 
drept personaj central acest zeu, binecunoscut dealtfel ca zeu 
al populațiilor canaaneene din Palestina123 (unde Baal este 
numit Baal-Zebub), al cărui nume înseamnă „stăpân”, dar 
având şi un nume tainic ce nu se ştia decât de inițiați. 


123 III Regi, XVIII, 25; IV Regi, I, 3 


Fără îndoială acest mit este agrar, iar ritualul magic — din 
care poemul de mai sus constituie partea centrală, poate fi 
înțeles ca inducând prin magie ciclul de prefaceri anuale în 
care Baal (fertilitatea) e izgonit de Maat (care nu este simbol 
ci este asemănare, chip, icoană a uscăciunii, a secetei, a 
morții oricărei vegetațţii). La rândul său Maat este alungat de 
Adad, (furtuna, ploaia). Astfel acest mit exprimă prin 
„asemănare” tema veşnicei reîntoarceri (l'6ternel retour), atât 
de des pomenită în mitologia akkadiană şi sumeriană. 

Tot un mit agrar este şi poemul Aurora şi apusul care ni s- 
a conservat în fragmente doar. În prima parte poemul 
prezintă actele rituale şi înfăţişează cântecele care însoțesc 
ceremoniile religioase la culesul viilor; a doua parte a 
poemului descrie naşterea a două zeițe din zeul El: Aurora şi 
Apusul. 

Orientalistul Th. Gaster din Londra a dovedit că acest 
poem are caracterul de „libret” pentru o pantomimă cu 
caracter sezonier. Tot profesorul Th. Gaster arată că acest 
caracter de „libret” pentru o reprezentație teatrală îl au cea 
mai mare parte din poemele ugaritice, ca şi altele din 
Orientul de Mijloc, chiar dacă ele au evoluat din punct de 
vedere literar față de structura lor dramatică primitivă. 
Mărturisim că teza prof. Th. Gaster este extrem de 
atrăgătoare şi explică multe din amănuntele „poemelor 
ugaritice”, ca şi a celor asiro-babiloniene sau sumeriene. 

Stările sufleteşti nu sunt descrise direct în aceste poeme şi 
nu există o analiză psihologică în epoca scrierii lor cum nu 
poate fi o introspecțţie, dar se descriu efectele somatice şi 
vegetatice pe care diferitele afecte le exercită asupra cuiva, 
teama de pildă prin tremuratul picioarelor, tristețea prin 
flectarea în jos a capului, procedeu ce se întâlneşte dealtfel 
foarte frecvent atât în Iliada cât şi în Odiseea. 

Numeroase comparații dau multă vivacitate plastică 
descrierilor poetice: aşa, de pildă, dorul lui Anat pentru Baal 
este comparat cu dorul unei vaci pentru vițelul ei. 

Un mesager al zeilor aleargă grăbit ca un măgar sălbatic, 
privirile mânioase se aseamănă cu strălucirea unei săbii. 
Pentru a accentua şi a da emfază stilului, se foloseşte deseori 


repetiţia, se vorbeşte de repetarea de şapte ori a unei acțiuni 
(un foc ce arde 7 zile, un doliu ce durează 7 zile, o cerere se 
face de 7 ori etc.). 

Asupra valorii estetice a poemelor din Ugarit este dificil a 
emite un verdict definitiv întrucât nu posedăm decât 
fragmente din unele poeme, dar nu se poate contesta părților 
ce le avem o certă valoare literară, comparabilă cu aceea a 
Iliadei şi a Odiseei. 


Figurine de pămint ars care se așezau 
in morminte 


Desigur literatura feniciană din mileniul I î.e.n. pare 
pierdută. Scriitorii greci ne-au transmis numele unor istorici 
fenicieni, şi aceşti istorici îşi încep operele printr-o 
cosmogonie cum este aceea a lui Sanchuniaton, tradusă de 
Filon din Byblos. Virgiliu în Eneida afirmă că istoria feniciană 
era redactată într-o formă poetică 124. 

Ştim de la prorocul Isaial25 şi de la scriitorul grec din 
Alexandria, Atheneu 126, că fenicienii au avut poeți celebri 
care îşi recitau versurile acompaniați de sunetele citerei. Dar 
ştim de asemenea că o serie de filozofi greci au fost fenicieni, 
cum este celebrul Tales din Milet de la care încep toate şcolile 
filozofice după spusele lui Diogene Laerţiu (I, 22127), sau 


124 Eneida, 741-748, I 

125 Isaia, XXIII, 15-16 

126 Deipnosophistae, XXV, 53 
127 Diogene Laerţiu, I, 22 


Zenon din Kition, care întemeiază şcoala filozofilor stoici128. 
Chiar Virgiliu afirmă că fenicienii aveau poeme mitologice 
recitate de rapsozil29. Din aceste poeme ni s-au păstrat 
scurte fragmente şi părți dintr-o cosmogonie scrisă de poetul 
Sanchuniaton. 

Este foarte probabil că fenicienii aveau scrieri sapiențiale 
căci prorocul lezechiel vorbeşte de „înţelepciunea” fenicienilor 
(cum dealtfel aveau şi alți semiți din Palestina în afară de 
vechii evrei,  moabiţii). Acelaşi  proroc menționează 
„cântecele” 130 fenicienilor, deci poezii cântate şi acompaniate 
de cithară. De asemenea Isaia pomeneşte o poetesă din 
marele stat-cetate fenician Tyr care scrie probabil poezie 
erotică, în felul poeziei de dragoste egiptene sau a poetesei 
greceşti Sapho. Isaia scrie: 

„a-ţi cithara, dă ocol cetăţii (Tyrului) tu desfrânato! Cântă 
mai bine, repetă cântecele tale ca lumea să-şi aducă aminte 
de tine!131 

Cât priveşte literatura cartagineză, deşi nu ni s-au păstrat 
texte, avem unele date despre ea. Astfel în celebra comedie 
„Poenulus” a scriitorului latin Plautus, autorul pune în gura 
personajului principal un număr de versuri în limba 
feniciană (punică). Dar aceste pasaje, care au fost transcrise 
de nenumărate ori de către copişti, sunt actualmente foarte 
deformate şi ininteligibile. Doar începutul acestor versuri, în 
care „micul cartaginez” jură pe zeii şi zeițele sale, se poate 
înțelege foarte clar. 

Titus Liviu ne citează marea inscripţie bilingvă feniciană şi 
greacă pe care Hannibal o depusese în templul zeiței Junona 
de la Crotona, şi care era o descriere a bătăliilor sale în al 
doilea război punic. Tot asemenea Aristotel, Salustiu şi 
Servius menționează scrieri istorice cartagineze. 

Generalii cartaginezi Magon şi Hamilcar au compus tratate 
de agricultură care au fost traduse în latineşte din ordinul 


128 Diogene Laerţiu, VII, 1, 3 
129 Eneida, I, 741 

130 Iezechiel, XXVIII, 4, 5, 7 
131 lezechiel, XXVI, 13 


Senatului roman şi este sigur că Virgiliu, Caton şi Columella 
s-au inspirat din ele tratând despre cultivarea ogoarelor şi 
agricultură în general. 

Desigur inscripţiile feniciene care ne-au rămas ne pot 
arăta stilul operelor cu caracter magic sau teologic ce au fost 
scrise în statele-cetăți din Fenicia. 

Redăm mai jos o serie de astfel de inscripții: 

„Itobaal, fiul lui Ahiram, regele din Gebel (= Byblos) a făurit 
acest sarcofag pentru Ahiram tatăl său, drept casă a 
veşniciei. Şi dacă un rege dintre regi, sau un guvernator 
dintre guvernatori îşi va înălța tabăra sa împotriva oraşului 
Gebel şi va descoperi acest sarcofag, sceptrul puterii sale se 
va frânge, tronul domniei sale se va răsturna, iar pacea va 
sălăşlui la Gebel. Cât despre cel ce va şterge această pisanie 
el va fi aruncat în gurile Hadesului.” 

În această inscripţie se citeşte formula egipteană „casă a 
veşniciei”, dar se vădeşte şi influența babiloniană căci 
blestemul de aici e acela folosit la Babylon în vremea 
dinastiei Kasite. Inscripţia datează din secolul al XII-lea î.e.n. 

Inscripția zeului Hadad este dăltuită pe statuia acestui 
zeu: 

„Eu Panammu, fiul lui Qaral, regele din Iadi, am înălțat 
această statuie lui Hadad pentru că zeii Hadad şi El, Rekubel 
şi Samaş au stat alături de mine, pentru că tot ce am 
întreprins a reuşit,, pentru că tot ce am cerut de la zei ei mi- 
au dat... M-am aşezat pe tronul tatălui meu şi Hadad mi-a 
pus în mâini sceptrul binecuvântării; am făcut să piară sabia 
şi uneltirile din casa tatălui meu. În vremea mea ţara Iadi a 
mâncat şi a băut; în vremea mea a fost râvnă în țară pentru 
statornicirea de cetăți şi pentru a se ridica sate (----- ) Hadad, 
El, Rekubel şi Samaş şi Argreşef au dat abundență; zeul mi-a 
dat mărire şi a făcut o alianță sigură cu mine. În timpul 
domniei mele am dat zeilor grăsimea jertfelor, ei au primit-o, 
şi cele pe care le-am cerut de la zei, ei mi le-au dat din plin şi 
mi-au fost favorabili (----- ) Tatăl meu s-a rugat cerând de la 
zei; Hadad nu i-a dat voie să clădească. Hadad mi-a dat mie 
voie să clădesc şi am clădit; am înălțat statuia sa, locul cel 
sacru al lui Panammu, fiul lui Qaral, regele din Iadi, 


dimpreună cu această stelă. 

Oricare dintre fii mei va lua sceptrul şi care se va aşeza, pe 
tronul meu, care va mărturisi puterea sa şi va aduce jertfe lui 
Hadad, care va invoca numele său şi va zice, care va invoca, 
numele său şi va spune: «Fie ca sufletul lui Panammu să 
mănânce cu tine, fie ca sufletul lui Panammu să bea cu tine», 
care va pomeni sufletul lui Panammu înaintea lui Hadad, fie 
ca Hadad să-l binecuvânteze. Acela dintre fiii mei care se va 
aşeza pe tronul regal din Iadi, care va mărturisi puterea sa şi 
va aduce jertfe zeului Hadad, dar nu va pomeni numele lui 
Panammu, zicând: «Fie ca sufletul lui Panammu să mănânce 
cu Hadad, fie ca sufletul lui Panammu să bea cu Hadad», fie 
ca atunci Hadad să nu primească jertfele sale, să nu-i facă pe 
plac şi să nu-i dea cele ce cere el, să-l privească cu mânie, 
să-l lipsească de hrană şi să îndepărteze de la el somnul în 
vreme de noapte” (Inscripţia a fost datată din secolul al VIII- 
lea î.e.n. şi este din Zendjirli în Asia Mică). 

Din perioada dominaţiei persane (sec. al V-lea î.e.n.) 
datează, inscripția regelui Yehaumilik: 

„Eu sunt Yehaumilik, rege din Byblos, fiul lui Yeharbaal, 
nepot al lui Urimilk, rege din Byblos, pe care stăpâna Baalat. 
din Byblos l-a făcut rege în Byblos. Eu am invocat-o pe 
stăpâna mea, Baalat din Byblos şi ea mi-a ascultat glasul. Eu 
am făcut, pentru stăpâna mea, Baalat din Byblos, acest altar 
din bronz, care se află în fața porții mele, şi discul înaripat (2) 
de aur care este în mijlocul pietrei pe această poartă de aur, 
şi acest portic cu pilaştrii lui şi capitelurile din vârful lor cât 
şi acoperişul lui; (acest lucru) l-am făcut eu, Yehaumilik, rege 
din Byblos, pentru stăpâna mea Baalat din Byblos şi ea a 
ascultat glasul meu şi mi-a făcut mult bine. Binecuvânteze 
Baalat din Byblos pe Yehaumilik, regele din Byblos, şi să-l 
facă să trăiască şi să-i prelungească zilele şi anii în cetatea 
Byblos, pentru că el este un rege drept. Şi fie ca stăpâna 
Baalat din Byblos să-l laude în fața celorlalți zei şi în fața 
poporului de pe pământ, şi cinstească-l tot poporul de pe 
acest pământ. Oricine ai fi, rege om sau oarecare, ce vei 
săvârşi alte opere pe acest altar, sau pe această poartă de 
aur, sau pe acest portic, numele meu „Eu sunt Yehaumilik 


rege din Byblos” va trebui să-l pui aici alături de al tău; şi 
dacă nu vei pune numele meu alături de al tău, ori dacă vei 
lua astă operă (----- ) şi o vei duce în altă parte (----- ) fie ca 
stăpâna Baalat din Byblos să distrugă pe acest om şi toată 
seminția lui în fața tuturor zeilor din Byblos”132. 

Inscripţia de pe sarcofagul lui Tabnit, rege al sidonienilor, 
din secolul al V-lea î.e.n. sună în felul următor: 


Capul de teracotă ol zeiţei Demeter. Ochii sint 
pictați cu negru (sec. III-ll. î.e.n.) 

„Oricine ai fi tu, orice om care ai găsi acest sarcofag, nu 
deschide capacul meu şi nu mă tulbura, pentru că nu am cu 
mine nici argint, nici aur, nici vreun alt lucru de prădat, ci 
doar eu zac în acest sarcofag. Nu deschide acest capac şi nu- 
mi tulbura odihna pentru că acest lucru este o profanare 
pentru zeița Astarte. Şi dacă vei da deoparte capacul şi mă 
vei tulbura, nu vei avea urmaşi sub soare şi nici nu te vei 
bucura de linişte pentru cei stinşi din viață” 133. 

Tot astfel fiul regelui Tabnit din Sidon, Eşmunazar II 
proclamă în pisania sarcofagului său: 

„În luna Bul, în al 14-lea an de domnie a regelui 
Eşmunazar al sidonienilor, fiul regelui Tabnit al Sidonului, 
regele Eşmunazar, regele Sidonienilor a grăit astfel: Am fost 
luat înaintea sosirii ceasului meu, în vârstă de puţini ani, eu 
orfan, fecior al unei văduve şi zac în sicriul acesta şi în acest 
mormânt, în casa pe care am clădit-o eu. Implor pe orice 


132 Sabatino Moscati, Op. cit., p. 65-66 
133 Ibidem, p. 79 


principe sau pe orice om să nu deschidă acest lăcaş de 
odihnă, nici să nu caute la mine giuvaere, căci nu se află, 
nici să nu mute acest sarcofag din locul unde se odihneşte, 
nici să nu mă ia ca să mă îngroape în altă parte. Dacă nişte 
oameni îți spun aşa tu să nu dai ascultare acestui sfat, căci 
orice principe sau orice om care va deschide acest lăcaş de 
odihnă, sau care va ridica capacul acestui lăcaş de odihnă, 
sau care mă va lua de aici, să nu aibă el tihnă printre umbre, 
să nu aibă el mormânt, să nu aibă fiu, să nu aibă 
moştenitori. Fie ca zeii cei puternici să-l dea în mâna unui 
principe puternic care să-l înrobească, să-l nimicească pe 
acest prinț sau pe acest om care va deschide coşciugul meu, 
fie ca (zeii) să nimicească odraslele acestui principe sau ale 
acestui om. 

Să nu aibă el rădăcini în jos, nici roadă în sus, şi nici o 
strălucire printre oamenii ce viețuiesc sub soare! Căci trebuie 
să aibă milă de mine, fiindcă am fost răpit de moarte înainte 
de vremea mea, în vârsta de puţini ani, sunt orfan, fiul unei 
văduve. Eu sunt Eşmunazar, rege al sidonienilor, fiul lui 
Tabnit, rege al sidonienilor, nepot al regelui Eşmunazar, 
regele sidonienilor, şi maica mea Amaştart, preoteasă a lui 
Aştart, doamna noastră, regina, fiica regelui Eşmunazar, rege 
al sidonienilor, cei care am clădit lăcaşul zeilor, templul lui 
Aştart la Sidon, țara mării, şi care am făcut să locuiască 
Aştart în acest templu, arătându-l slăvit. Noi am clădit un 
templu lui Eşmun, principe sfânt, la puţurile Idlal, în munte 
şi am făcut să fie locuit acest templu, arătându-l slăvit. Şi noi 
am clădit temple pentru zeii sidonienilor la Sidon, țara mării, 
un templu pentru Stăpânul Bidonului, un templu pentru 
Aştart, nume al Stăpânului (2). De aceea Domnul Regilor ne- 
a dat Dor şi Jafa, slăvite țări ale grânelor, care se află în 
câmpia Saron, din pricina lucrurilor mari pe care le-am 
săvârşit. Şi noi le-am adăugat la hotarele țării ca să fie ale 
sidonienilor pe vecie. Implor pe orice principe şi pe orice om 
să nu deschidă mormântul meu, să nu mă descopere, să nu 
mă ridice din acest loc de odihnă, să nu mă scoată din 
sarcofagul ce se află în acest loc de odihnă, altfel zeii cei sfinți 
să nimicească pe acest principe şi pe oamenii din neamul său 


pe veci” 134. 

Mitologia feniciană este, pe de altă parte, redată după un 
preot fenician Sanchuniaton care ar fi trăit în mileniul al II- 
lea î.e.n., de un scriitor grec Filon din Byblos, ce a scris în 
vremea împăratului Hadrian (117-138 e.n.). De la Filon din 
Byblos a luat relatările sale despre mitologia feniciană 
Porfiriu, celebrul filozof neoplatonician care a fost elevul lui 
Plotin şi a scris o viață a lui, pe lângă o serie de cărți 
împotriva creştinismului. În fine de la Porfiriu, Eusebiu din 
Cezareea, scriitor creştin ce a trăit în secolul al IV-lea e.n. şi 
a scris Praeparatio Evangelica, a preluat datele principale ale 
mitologiei feniciene ce ne-au parvenit în limba greacă. 
Sanchuniaton (al cărui nume este egiptean şi înseamnă 
„Aton mi-a dat viață”, verbul anch precedat de consoana s 
având sens cauzativ) a dedicat opera sa unui rege din Byblos, 
Abibaal, ce ar fi trăit pe la 940 î.e.n., deci mult mai târziu 
decât Sanchuniaton, şi de aceea, ca şi din alte motive, s-a 
pus la îndoială existența lui Sanchuniaton, deşi mari 
semitologi cum sunt R. de Vaux şi G. Contenau au admis 
existenţa lui. 

Redăm în cele ce urmează un fragment din scrierea lui 
Sanchuniaton, aşa cum este reprodusă de Eusebiu de 
Cezareea (cap. X): 

„(Sanchuniaton) îşi închipuie că la începutul tuturor 
lucrurilor a fost o pâclă groasă şi un vânt neguros, un hău 
întunecat. Toate aceste viitori nu aveau margine şi multă 
vreme au stat fără hotar. Dar - spune el - suflarea s-a 
umplut de dragoste înflăcărată pentru propria sa creație şi 
când acestea două s-au împreunat din această unire a lor s-a 
zămislit dorinţa. În dorinţă se află începutul făuririi fiecărui 
lucru. Dar suflarea vânturoasă nu-şi cunoştea creația sa şi 
din împreunarea suflării cu sine însăşi s-a născut Mot. După 
unii Mot ar fi lutul, după alții putreziciunea. Şi. din acestea 
s-a format la început creația şi s-au născut toate lucrurile. 

Şi existau unele animale lipsite de inteligenţă din care s-au 
născut viețuitoarele ce erau inteligente, ce au purtat numele 


134 Apud G. Contenau, op. cit., p. 272-273 


de zofesamini („contemplatori ai cerului” în feniciană) şi 
aceste viețuitoare au luat forme asemenea unui ou. 

Şi din Mot a strălucit soarele, luna şi stelele mici şi mari”. 
ARAMA să ada TIN 


p E X -n 


Pieptene de fildeş fenician (sec. VI. i.e.n.) 

Aceasta era facerea lumii după ei (fenicienii) şi se vădeşte 
necredința lor în Dumnezeu destul de limpede. Şi citim apoi 
cum s-a produs naşterea vieţuitoarelor, căci Sanchuniaton 
gândeşte filozofic în felul următor: „Când aerul a început să- 
şi trimită strălucirea, atunci prin puterea căldurii sale asupra 
pământului şi mării s-au ivit vânturile, norii, revărsările mari 
de ploi din cer. Din cauza arşiței soarelui toate aceste 
elemente s-au despărțit unele de altele şi s-au îndepărtat de 
locul lor natural, dar s-au întâlnit din nou în văzduh şi din 
ciocnirea lor s-au pricinuit tunetele şi fulgerele. Atunci când 
s-a născut tunetul, viețuitoarele înzestrate cu inteligență de 
care am pomenit mai înainte, s-au trezit. Ele au fost zăpăcite 
de zgomotul tunetului şi fie ființe de parte bărbătească, fie 
ființe de parte femeiască, au început să se mişte şi să umble 
pe pământ şi pe mare”. 

Cam în felul acesta este văzută de către fenicieni creația 
vieţuitoarelor. Dar să-l lăsăm să vorbească iarăşi pe 
Sanchuniaton: „Aceste însemnări se află în cosmogonia lui 
Taautos (probabil zeul Toth egiptean, care apare dealtfel ca 
înțelept şi în Cartea lui Iov, XXXVIII, 36, text ebraic masoretic) 
pe care acesta le-a aflat prin observaţii şi cugetări, datorită 
ascuțimii minţii lui şi pe care el ni le-a transmis şi nouă ca 
pe o lumină a spiritului său”. 

Mai departe, după ce a lămurit numele vântului de miazăzi 
şi al celui de miazănoapte, Sanchuniaton adaugă: „Cele 
dintâi aceste făpturi au socotit drept sfinte roadele 


pământului şi le-au numit zei, şi ei s-au închinat acestor 
creaturi pe seama cărora ei puneau viaţa. Şi ei precum şi 
urmaşii lor cu toţii au adus daruri şi prinoase acestor roade 
ale pământului socotite zei”. Apoi Sanchuniaton continuă: 
„Aceste consideraţii cu privire la evlavie sunt asemenea cu 
lipsa lor de înțelegere”. Apoi ne spune că din vântul Colpias 
şi dintr-o femeie Bau (care ar fi însemnând „noapte”) s-au 
născut Eon (fiindul) şi Protogonos (primul născut), zei 
oameni, muritori. Eon a fost acela care a descoperit că se pot 
hrăni cu poamele din pomi... Mai departe arată că din 
neamul lui Eon (fiindul) şi a lui Protogonos (întâiul născut) s- 
au născut copii de asemenea muritori, al căror nume era Fos 
(lumina), Pir (focul) şi Flox (flacăra). Ei au descoperit focul — 
arată el — prin frecarea a două bucăți de lemn şi aşa i-au 
învățat pe oameni să facă la fel. Aceştia au născut şi ei fii 
care prin înălțimea şi mărimea trupurilor lor îi depăşeau cu 
mult pe ceilalți oameni. S-au dat numele lor munţilor şi de 
aceea Cassius, Liban, Antiliban şi Brati şi-au luat numele de 
la ei. Din aceştia s-au născut Samimrumos care este acelaşi 
cu Ipsuranios (cel prea înalt). Dar oamenii aceştia îşi aveau 
numele după mamă căci în acel timp o femeie se unea cu 
primul întâlnit fără nici o opunere. 

Ipsuranios (= cel prea înalt), ne spune Sanchuniation, şi-a 
statornicit locuinţa în Tyr şi el a inventat meşteşugul facerii 
de colibe din împletituri de trestie, papură şi papirus. Dar el 
a prins duşmănie pe fratele său Ussos (poate Esau din 
Geneza) 135 care cel dintâi a început să-şi acopere trupul cu 
pieile dobitoacelor ucise la vânătoare. Când ploua sau bătea 
vântul tare, pomii din Tyr, frecându-se între ei, luau foc şi 
ardea toată pădurea de jur-împrejur. Ussos, însă, luând un 
copac şi rupând crăcile de pe el, a fost cel dintâi om care a 
îndrăznit să se avânte pe întinsul apelor. El a afierosit doi 
stâlpi, unul focului, altul vântului, li s-a închinat lor şi a 
vărsat turnări din sângele vieţuitoarelor pe care le prindea la 
vânătoare. 

După moartea lor, oamenii ce au rămas le-au afierosit 


135 Gen. XXV, 26 


nişte stâlpi şi lor şi li s-au închinat acestora, cinstindu-le 
zilele de praznic din timpul anului. 

Iar în timpul lung ce s-a scurs mai apoi din sămânţa lui 
Ipsuranios s-a născut Agreus (vânătorul) şi  Halieus 
(pescarul), cei care au creat vânatul şi pescuitul, de la care 
au fost numiți aşa vânătorii şi pescarii; Din ei s-au născut 
doi frați care au găsit fierul şi au inventat meşteşugul de a-l 
lucra. Unul din ei Chusar (Khotar în mitologia de la Ugarit, 
de fapt e un nume dublu de zeu Khotar-Hasis şi nu sunt doi 
frați cum crede Sanchuniaton redat nouă prin Filon din 
Byblos) s-a îndeletnicit cu ghicitul, cu vrăjitul şi cu 
descântecele. Se zice că e vorba de Hefaistos (zeu numit 
Vulcan la romani) şi că el a descoperit undița, capcana de 
prins peşte şi barca, el cel dintâi dintre oameni ar fi navigat 
pe apă. După moartea lui a fost cinstit ca un zeu. 

Din această pricină a fost numit şi Meilichios zeul. Alţii 
afirmă că fraţii lui au născocit de asemenea şi zidurile din 
cărămidă. După aceea din stirpea lor s-au născut, doi tineri 
numiți unul Tehnites (meseriaşul), celălalt Geinos (Terestrul), 
de la ge (în greacă „pământ”), Autohtonul. Ei sunt aceia care 
au inventat amestecul de lut cu paie uscate pentru facerea de 
cărămizi pe care le uscau la soare, folosindu-le pentru a face 
acoperişuri (într-adevăr cărămizile sumeriene şi asiro- 
babiloniene nu erau arse cu foc, ci arse în soare). Din ei s-au 
născut, de asemenea, alți doi din care unul a primit numele 
de Agros (ogor), iar celălalt numele Agruheros sau Agrotes 
(Agroter era la greci un zeu al câmpului, al păstorilor şi al 
turmelor, iar agrotes are înțelesul de „țăran”). Acesta din 
urmă a avut în Fenicia o capişte foarte cinstită de toți şi un 
baldachin tras de boi. Iar locuitorii din Byblos îl numeau cel 
mai mare dintre zei. Aceşti zei au fost aceia ce au născocit ca 
alături de case să se adauge curți, acareturi şi pivnițe. De la 
ei au luat acest obicei vânătorii şi vânătorii cu câini. Ei au 
fost numiţi Aletes şi Titani. 

Din ei s-au născut Aminos şi Magos care au ajuns să 
posede sate şi turme. Din ei s-au născut Mişor şi Sidec, 
nume ce au înțelesul de „abil” şi „drept”. Ei au început să 
folosească cei dintâi sarea. 


Din Mişor s-a născut Taautos (este, desigur, zeul egiptean 
Thot, vide supra) care a născocit primele semne ale scrierii. 
Pe acesta egiptenii şi alexandrinii l-au numit Thot (în 
egipteană Djehuti, iar grecii Hermes. Din Sidec îşi dau 
obârşia Dioscurii, Cabirii sau Coribanţii sau Samotracii (este 
o evidentă confuzie căci coribanții erau preoți ai zeiței Cibela 
din Siria, iar Dioscurii sunt Castor şi Polux, copii ai lui Zeus 
adorați la Samothrace). Primii au născocit corabia (zice 
Sanchuniaton). Din ei s-au născut alţii care au găsit din 
buruieni obişnuite leacul împotriva muşcăturilor de animale, 
precum şi descântecele. 

În vremea lor s-a ivit Eliun (desigur Alyon din mitologia 
ugaritică) chemat şi Hipsistos (cel prea înalt, este traducerea 
greacă a termenului semit eliun) şi o femeie care locuia 
alături de oraşul Byblos. Din ei se naşte Epigeios 
(pământeanul) sau Autohton care se va numi mai târziu 
Uranos (cerul), al cărui nume a fost împrumutat spre a se 
arăta stihia care este deasupra noastră, din cauza marii sale 
frumuseți. Lui i s-a născut o soră din aceiaşi zămislitori pe 
care i-am arătat, numită Ge; din pricină că era frumoasă i s-a 
dat acelaşi nume ca şi pământului. Tatăl lor, Hipsistos, după 
ce a pierit într-o luptă cu fiarele sălbatice, a fost făcut zeu, 
iar copiii săi îi aduceau jertfe şi prinoase (aici se notează 
evhemerismul lui Filon din Byblos, care nu poate fi al lui 
Sanchuniaton ce era preot, căci se arată că zeii nu sunt decât 
oameni ce au fost divinizați după moarte). 

Uranos (cerul), după ce l-a înlocuit pe tatăl său, s-a 
căsătorit cu sora sa Ge şi a avut patru copii cu ea: pe Elos 
(desigur zeul El din panteonul ugaritic), care a fost numit şi 
Cronos, pe Betilos (beit „casă”, El „zeu”, casă a zeului betyl), 
pe Dagon (grâu în akkadiană) care nu este altul decât Siton 
(sitos în limba greacă înseamnă „grâu”) şi în cele din urmă pe 
Atlas. Cu alte neveste Uranos a zămislit o mare mulțime de 
copii, dar acest fapta nemulțumit mult pe Ge, care în gelozia 
ei i-a pricinuit multă amărăciune lui Uranos şi în cele din 
urmă s-au despărțit”. 


Textul lui Eusebiu de Cezareea136 continuă reproducând 
pe Filon din Byblos care la rândul lui redă scrierile lui 
Sanchuniaton şi mitologia feniciană în general reia în liniile 
ei mari miturile ugaritice expuse mai sus. 


136 Patrologia greaca, de J. P. Migne, Paris, 1857, vol. XXI, col. 21 


Arta 


Nicăieri fenicienii nu pot oferi o imagine greşită despre 
civilizația lor ca în creațiile artistice. Este incontestabil că 
artiştii fenicieni născuți din acest popor şi impregnaţi de 
cultură feniciană au existat, dar atunci când vrem să 
distingem operele lor artistice de ale altora de alt neam, sau 
când încercăm să definim caracteristicile artei feniciene, 
avem de întâmpinat mari dificultăți. 

Arta feniciană nu este unitară, şi de fapt fenicienii au 
împrumutat de la toate civilizațiile vecine care i-au putut 
influența, dar ceea ce trebuie recunoscut îndeobşte este că 
influența Egiptului antic a fost dominantă în statele-oraşe 
feniciene până în epoca greacă, adică în a Il-a jumătate a 
mileniului I î.e.n. 

Desigur judecata lui E. de Vogue este mult prea severă 
când scrie rituos: „Fenicienii n-au nici o originalitate... 
Fenicienii nu au fost decât nişte intermediari, fie direcți, fie 
indirecți... meseriaşi destoinici mai degrabă decât meşteri 
creatori, fenicienii n-au fost decât nişte vulgarizatori” 137. 

E. de Vogu€, a cărui părere a fost repetată în toate 
manualele de istorie a artei de atunci, nu are totuşi dreptate, 
pentru că multiplele influențe (egiptene, egeo-cretane, hittite, 
asiro-babiloniene) au fost în stare să creeze o artă sincretistă 
care poate fi lipsită de originalitate în amănuntele ei, dar este 
totuşi originală luată în ansamblul ei şi care mai ales a dus 
la creaţii remarcabile, de o frumuseţe incontestabilă. 

Dar mai ales nu trebuie uitat niciodată că fenicienii erau 
negustori, că operele de artă create de artizanii lor erau 
destinate să fie vândute în toate colțurile Mediteranei, deci să 
fie adaptate gustului artistic al clienţilor lor, de aceea erau 


137 E. de Vogue, în: C.R. de l'Acadâmie des Inscriptions et des Belles 
Lettres, Paris, 1895, p. 249-250 


preferate opere de artă care cuprindeau în ele stiluri foarte 
variate ce ar fi putut fi pe placul multor feluri de eventuali 
cumpărători. Astfel arta feniciană se constituie în funcție de 
cererile de obiecte de artă ale celor ce le primeau. 

Apoi, spre sfârşitul epocii de bronz, în a doua jumătate a 
mileniului al II-lea î.e.n. exista în tot Orientul de Mijloc un 
mare amestec de stiluri şi de direcţii artistice. Din vremea 
dinastiei a XII-a, şi deci din Imperiul de Mijloc încă, operele 
de artă egiptene erau bine cunoscute tuturor canaaneenilor 
iar creațiile egiptene erau imitate şi făcute în Siria, Palestina 
şi Fenicia de către artizani locali. Aceste influențe egiptene s- 
au continuat puternic în arta canaaneeană în dinastia a 
XVIII-a egipteană, şi nu ne putem mira că această înrâurire a 
persistat mult timp după declinul stăpânirii egiptene sub 
Ramesizi. Influențele venind din celălalt mare imperiu vecin 
cu Fenicia, adică din Mesopotamia, nu erau aşa de intense, 
cel puțin în mileniul al II-lea î.e.n. Aceste influențe 
mesopotamiene pot. fi recunoscute în gliptica sigiliilor, 
cilindrice sau plate, ale căror motive sunt atât de adesea cele 
ale Asiriei şi Babylonului, deşi apar diferențe uşor decelabile 
ca şi unele amestecuri egiptene. Însă în epoca stăpânirii 
asiriene, în prima jumătate a mileniului I înaintea erei 
noastre, se constată o influență mesopotamiană puternică în 
artele majore pe toată coasta Mării Mediterane. 

Înainte de această înrâurire mesopotamiană arta statuară 
canaaneeană era mai degrabă înrudită cu cea din Asia Mică 
şi a hittițor. Astfel, stela zeului furtunii Hadad, găsită la 
Ugarit, arată multiple influenţe hittite atât în atributele cât şi 
în costumul său, însă postura şi atitudinea seamănă mai 
degrabă cu a zeilor egipteni. 

În a doua jumătate a mileniului al II-lea î.e.n. hurriţii, care 
întemeiaseră statul Mittanni, au influențat într-o oarecare 
măsură sigiliile cilindrice canaaneene şi ceramica, dar au 
existat influențe certe exercitate de egeo-cretani. Am arătat 
că în Creta foarte probabil locuiau semiți — înrudiți şi de 
aceeaşi limbă cu fenicienii din Cipru şi cu cei din Ugarit. Aşa 
trebuie explicate unele asemănări între temele sigiliilor din 
Creta, Cipru şi Ugarit. Ceramica policromă din minoianul de 


mijloc, deci din începutul mileniului al doilea î.e.n. a fost 
găsită la Ugarit, şi un vas de argint de stil cretan la Byblos. 
Odată cu invazia şi cucerirea miceniană în Creta, s-a produs 
o difuziune masivă a artei miceniene înspre răsăritul Mării 
Mediterane, deci înspre Cipru, Ugarit şi Byblos. Pe de altă 
parte, creaţiile artistice din Siria de nord şi de răsărit sunt 
oarecum deosebite de operele de artă propriu-zise feniciene. 
Într-adevăr acestea vădesc o influență egipteană mult mai 
netă, în timp ce în Siria de nord şi de est se poate decela o 
influență hittită incontestabilă. Dar înrâurirea 
mesopotamiană se remarcă şi asupra creațiilor artistice ale 
statelor-oraşe feniciene şi asupra acelora ale statelor-oraşe 
din Siria şi Palestina. 


Pieptene de fildeș găsit intr-un mormint din Cartagina (sec. VI. î.e.n.) 

În arhitectură o operă a arhitecților şi meşteşugarilor 
fenicieni (a căror descriere ni s-a păstrat destul de 
amănunțit) este Templul din Ierusalim şi palatul regelui 
Solomon. Templul a fost înălțat cu ajutorul regelui Hiram din 
Tyr138, se pare cu un număr foarte mare de muncitori (după 
textele Cărţii a IV-a a Regilor) optzeci de mii de oameni ar fi 
lucrat şi dăltuit pietrele acestui edificiu pe care „le-au lucrat 
lucrătorii lui Solomon şi lucrătorii lui Hiram şi lucrătorii din 
Byblos. Şi aşa s-a pregătit lemnul şi piatra pentru zidirea 
Templului timp de trei ani”139. 

Poarta Templului era străjuită de două coloane groase de 
bronz şi toată clădirea era împărțită în trei părți care se 
succedau: un hol pătrat, un spaţiu central gol, 
dreptunghiular, cu altarul de aur pentru arderea smirnei şi a 


138 III, Regi, V, 1-18, după Sept. 
139 Ibidem, V, 17-18 


tămâii, apoi mese de lemn de cedru pentru pâinile ce se 
aduceau ca prinos şi urmau să fie sfințite; în sfârşit urma 
„Sfânta Sfintelor”, un spaţiu pătrat întunecos la care se 
ajungea printr-o uşă acoperită de o draperie. Acolo se păstra 
chivotul sfânt. De jur-împrejurul Templului erau încăperi. 
Cartea a I-a a Regilor descrie astfel Templul: „Biserica pe 
care a zidit-o regele Solomon Domnului era lungă de şaşezeci 
de coți (31,380 m, dacă se socoteşte cotul egiptean 523 de 
milimetri), lată de douăzeci (circa 10 m) şi înaltă de treizeci 
(circa 15 m). Şi pridvorul de dinaintea bisericii era lung de 
douăzeci de coţi (10 m), răspunzând cu lăţimea bisericii şi lat 
de zece coți (5 m) înaintea bisericii. Şi a făcut el la acele odăi, 
ferestre cu zăbrele, largi înăuntru şi strâmte în afară. Şi a 
mai făcut o clădire împrejurul bisericii şi altarului, cu trei 
rânduri, lipită de zidurile lor, şi aşa a făcut odăile de pe 
lături. Rândul de jos al clădirii era lat de cinci coţi (2,50 m); 
cel din mijloc lat de şase coți (3 m); iar cel de al treilea, lat de 
şapte coți; căci împrejurul bisericii erau făcute prichiciuri de 
zid (= margini de jos ale ferestrelor ieşite în afară ca o 
streaşină) pentru ca zidirea să nu fie lipită de pereţii bisericii. 
Când s-a zidit biserica, la zidirea ei s-au întrebuințat pietre 
cioplite, lucrate mai înainte. Aşa că nici ciocan, nici topor, 
nici orice altă unealtă de fier nu s-a auzit la zidirea ei. 
Intrarea în rândul din mijloc al clădirii era pe partea dreaptă 
a bisericii. Pe scări în spirală se suia la rândul din mijloc, şi 
din rândul din mijloc la rândul al treilea”140. Aşadar existau 
trei galerii la care se ajungea prin scări, dar interdicția din 
cele zece porunci de a nu se face chipuri de ființe sau de 
îngeri nu a fost păzită căci s-au dăltuit în Sfânta Sfintelor doi 
heruvimi de lemn de măslin, înalți de zece coți (5 m), şi de 
asemenea pe uşi au fost sculptate chipuri de heruvimil41. 
Palatul regelui Solomon era construit din lemn de cedru, lung 
de circa cincizeci şi doi de metri, larg de douăzeci şi şase de 
metri şi înalt de cincisprezece metri, şi era aşezat pe patru 
şiruri de stâlpi de cedru, iar stâlpii erau puşi pe grinzi de 


140 Ibidem, 2-8 
141 Ibidem, VI, 23 şi 35 


lemn142, dar casa de locuit a regelui Solomon, ca şi casa 
uneia din soțiile sale, fiica unui faraon egiptean erau 
construite din „pietre alese şi frumos lucrate, cioplite după 
măsură, retezate cu ferăstrăul, înăuntru şi în afară”. 

Dar palatul şi casele au fost împodobite cu stâlpi de aramă 
şi lucrări de orfevrerie de către un fenician din Tyr, meşterul 
Hiram, a cărui mamă era evreică. lar pentru Templul lui 
Solomon meşterul fenician Hiram din Tyr a turnat cele două 
coloane de bronz de la intrare, numită cea din dreapta 
lachin, cea din stânga Booz, apoi o serie de bazine din aramă 
sau bronz masiv pe postamentele cărora erau săpați „lei, boi 
şi heruvimi” tot fără păzirea poruncilor din Decalog, despre 
facerea chipurilor sau asemănărilor unor făpturi vii. 

Un templu fenician mult mai vechi, ale cărui ruine au fost 
explorate, este cel din Byblos, celebru încă din antichitate şi 
menționat în textele egiptene din Imperiul de Mijloc. 
Construit în mileniul al III-lea î.e.n., a fost incendiat la 
sfârşitul Imperiului Vechi, către anul 2 000 î.e.n. şi a fost 
reconstruit după cum reiese din săpăturile făcute de P. 
Montet la început şi de M. Durand mai apoi. La templul din 
Byblos, consacrat zeiței Baalat-Gebel lui El şi lui Adonis, se 
intra prin două rampe, una la est, alta la vest; încăperea sa 
cuprindea trei mari camere cu o poartă la mijloc, putându-se 
trece din una în alta prin această intrare. În faţă era o mare 
curte pavată cu dale de piatră, iar lipite de zid, pe o parte şi 
alta a porții centrale, erau patru statui colosale, trei de o 
parte şi una de alta. Aceste statui erau placate înainte cu un 
metal şi acoperite astfel cu totul, apoi desigur colorate aşa 
cum erau în antichitate cele mai multe din statui. 

Una din statui, ca şi a cincea, regăsită răsturnată în cursul 
săpăturilor, reprezintă faraoni egipteni, celelalte trei triada 
feniciană El, Baalat şi Eşmun-Adonis. 

Un alt templu mai mic, înconjurat de mici obeliscuri, a fost 
regăsit la Byblos. Acest templu din Byblos, construit pe locul 
unuia mult mai vechi datând din jurul anilor 3 000 î.e.n., se 
compune dintr-o curte şi dintr-o încăpere mai mare unde se 


142 Ibidem, VII, 2 


afla, puțin mai înălțat, sanctuarul zeului. Obeliscurile, în 
număr de douăzeci, aveau o înălțime de 0,80 m - 3,50 m. În 
curtea templului acestuia se găseau rezervoare de apă pentru 
spălăturile rituale. Acest templu pare a fi construit în 
Imperiul de Mijloc egiptean, în dinastia a XIII-a. Un număr de 
monede romane din epoca imperiului ne-au păstrat chipul 
unor temple din Fenicia. Una din aceste monede emisă la 
Byblos în vremea împăratului Macrin (217 e.n.) înfăţişează 
un zid în mijlocul căruia se înalță o piatră sacră pe un 
piedestal. Intrarea e formată dintr-un portic cu coloane şi se 
pătrunde în templu printr-o scară cu trepte. E greu de 
afirmat că e vorba de unul din aceste două temple din Byblos 
descrise mai sus, dar templul cu obeliscuri e mai apropiat de 
înfăţişarea clădirii de pe moneda romană. 

Din mileniul I î.e.n. datează templul de la Amrit, fostul 
Marathos, pe coasta Mării Mediterane, la sud de Ugarit, 
compus în primul rând dintr-o îngrădire sacră situată pe 
valea unui deal. O curte largă este săpată în stâncă, are 25 m 
lungime şi 48 m lărgime, solul a fost nivelat, deci zidurile 
curții sunt alcătuite din piatră care în unele locuri se înalță 
până la 5 m. Partea dinspre nord e îndreptată către valea 
râuşorului Nahr Amrit. În jurul curţii se săpaseră cavităţi în 
stâncă, fără îndoială nişe destinate unor stele sau chipurilor 
şi statuilor zeilor. Mai sus, în peretele de stâncă, s-au găsit 
cavități mult mai mici şi pătrate - găurile în care se îmbinau 
stâlpi de lemn pe care se rezema un acoperiş, tot de lemn, 
rezemat şi el pe alți stâlpi verticali înfipţi în sol. În centrul 
curții se afla un bloc de stâncă înalt de 3 m pe care se 
construise o mică încăpere sacră, o capelă. 

Când s-a degajat această capelă sau naos s-a găsit că baza 
sa purta eroziuni analoage pietrelor ce au stat mult timp în 
apă. S-a conchis că întreaga curte era înconjurată de apă, 
fiind astfel inaccesibilă. Dealtfel mai departe, la Ain-el- 
Hayjat, s-au găsit în bazinul cu apă, format de un izvor, două 
mici capele. E greu de stabilit exact din ce epocă datează 
templul de la Amrit, unde influența egipteană e vizibilă la 
capelă. 

La Sidon (actualmente Saida) s-au săpat ruinele marelui 


templu al lui Eşmun, ridicat la poalele unui deal ce domina 
valea râului Nahr-Awali, altă dată râul Asclepios. S-a degajat 
baza unei îngrădiri largă de 59 m şi lungă de 45 m, şi un zid 
foarte gros destinat să împiedice surparea terenului. Este 
posibil ca pe acest deal să fi fost trepte mari, iar templul 
propriu-zis să fi fost construit la capătul lor de sus, pe o 
esplanadă. S-a regăsit de către G. Contenau o inscripție 
arătând de cine a fost construit templul: 

„Regele Bodaştart împreună cu principele moştenitor 
Yatonmilik, rege al sidonienilor, nepot al regelui Eşmunazar, 
rege al sidonienilor a construit acest templu hărăzit zeului 
Eşmun Sar Kadeş”143. „Sar” este în asiro-babiloniană „prinț, 
rege”, şi acest titlu se regăseşte cu înțelesul de „nobil” şi în 
egipteană, Kadeş având în limbile semite sensul de „sfânt”, 
deci „prinţ sfânt”. O particularitate a acestei inscripții este că 
nu era aparentă, nu se vedea de către credincioşii ce intrau 
în templu, ci e gravată pe fața internă a blocurilor de piatră, 
zeul singur putea să o citească. Poate era vorba de smerenie, 
regele care a înălțat templul vrând să rămână cât mai umil 
spre a împiedica acel hybris „orgoliu”, păcatul esenţial al 
omului şi pentru grecii antici. În orice caz acest obicei, al 
anonimatului celui ce a construit un edificiu religios, se 
regăseşte şi în Asiria, unde basoreliefurile au adesea o 
inscripție în partea care era lipită de peretele de zid al unui 
templu şi nu putea fi citită decât de zeu. 

Un alt templu fenician, ale cărui ruine au fost săpate este 
cel de la Afka, construit pe o esplanadă, în parte artificială, 
dominând valea râului Nahr-lbrahim. Se pot distinge bine 
urmele unei piscine sacre. 

Templul din Damasc, consacrat la început zeului Hadad, 
se compunea în epoca siro-romană dintr-un templu mic, 
urmat de un altar aşezat într-o curte mare înconjurată de 
colonade interioare. Această curte cu colonade era ea însăşi 
situată în mijlocul unei a doua îngrădiri cu o colonadă 
interioară. 


143 G. Contenau, La civilisation phenicienne, Paris, 1949, p. 143 


Placă de fildeş dintr-un mormint fe- 
nician (sec. VI. î.e.n.) 


În aceste temple feniciene, 
egiptene şi cele greceşti, coloana era puţin folosită. Dar se 
găsesc ca elemente decorative în templele feniciene grifonii şi 
sfincşii. Aceştia din urmă au aripi, iar grifonii au capete de 
păsări cu cioc. Un mic naos, al cărui fronton purta o friză de 
şerpi (uraeus la egipteni), sau un disc înaripat s-a regăsit în 
mai multe locuri în Siria şi Liban. Înlăuntru se afla chipul 
unui zeu fenician şi un astfel de naos era obiectul unui cult 
familiar domestic. Alături de naos se află adesea un mic altar 
pentru jertfe, bloc de piatră pătrată, cu o rigolă şi o excavație 
în centru pentru a cuprinde libaţiunile rituale şi jertfele cu 
ardere de tot a cărnii aduse ca prinos. Tot în Fenicia s-au 
găsit jilțuri de piatră având pe laturi lei, sfincşi sau grifoni 
înaripați. Uneori fotoliul de piatră rămânea gol — pe el având 
să stea, spre a se odihni, zeul căruia jilțul îi era consacrat. 
Alteori pe jilt se orânduieşte o stelă mică având chipul 
credinciosului căruia îi aparține jilțul, închinându-se şi 
rugând divinitatea. 

O statuetă de alabastru reprezentând-o pe zeița Astarte 
aşezată pe un jilț flancată de sfincşi, găsită la Tutugi (Galera), 
lângă Cadix în Spania, pare să fie o statuie făcătoare de 
minuni. 

Datând din secolul VII-VI î.e.n., zeița ţine în fața sânilor 
săi un vas mare; partea de sus a corpului ei era găurită şi se 
introducea probabil lapte, care curgea prin micile orificii ale 
sânilor în vasul mare din față. Astupate cu ceară, aceste 
orificii se deschideau când ceara se încălzea de flăcările unei 
jertfe şi laptele aşezat în statuia goală înlăuntru curgea în 
vasul pe care zeița îl avea în față. În felul acesta zeița 
răspundea că jertfa şi ruga erau primite. 

Nu ne-au rămas monumente de arhitectură civilă din 
statele-oraşe feniciene, dar zidurile unor oraşe şi digurile 
construite arată predilecția fenicienilor pentru construcțiile 


ciclopice alcătuite din blocuri de piatră enorme. 

În ce priveşte arhitectura funerară trebuie să arătăm mai 
întâi că ritul obişnuit de înhumare fenician era îngroparea, 
totuşi cremațiunea prin foc se întâlneşte adesea pentru 
înmormântări obişnuite, ca şi în sacrificii umane, după cum 
am arătat. Se pare că ritul cremaţiunii la moarte a început în 
regiunile de răsărit ale Mediteranei după invazia Popoarelor 
Mării în secolul al XII-lea î.e.n., căci la Karkemiş, la Hamat şi 
în alte localități din Siria întâlnim astfel de înmormântări. La 
Cartagina înhumarea se regăseşte alături de cremațiune din 
secolul al VII-lea î.e.n. şi deşi în secolul al VI-lea cremaţiunea 
pare a fi părăsită este reluată iarăşi, sub influenţa grecilor 
fără îndoială. Totuşi la Cartagina, până la nimicirea ei, 
înhumarea a rămas predominantă şi s-a afirmat că e o 
dovadă că vechea cetate punică avea o populație mixtă, 
aceste ritualuri de înhumare coexistând în aceeaşi epocă. 

Dar orice mod de înmormântare ar fi folosit, fenicienii 
doreau un mormânt frumos, mare şi durabil mai cu seamă, 
şi cel puţin un coşciug, o urnă, sau un cavou şi nu se 
mulțumeau cu o simplă groapă în pământ. 

Mormântul fenician era influențat într-o mare măsură de 
cel egiptean. Mormintele de la Byblos, contemporane 
Dinastiei a XII-a egiptene din Imperiul de Mijloc, către 1800 
î.e.n., erau încăperi spaţioase, săpate în stâncă la 6 m sau 
mai mult adâncime, la care ducea un dromos „culoar de 
acces” în pantă, ce pleca de la un tunel vertical. Camerele 
funerare cuprindeau coşciuge şi ofrande funerare. Aşa se 
prezenta prototipul unui mormânt fenician clasic şi 
mormântul lui Ahiram (secolul X î.e.n.) era similar acestuia, 
iar la Sidon în epoca persană tipul este reluat întocmai, doar 
că nu există un dromos intermediar, ci camera funerară se 
deschide direct în tunelul vertical de acces, sau sarcofagul 
este aşezat în fundul culoarului vertical de acces. Acest 
culoar de acces avea între 20-30 m lungime, desigur spre a 
împiedica pe jefuitorii de morminte să pătrundă la sarcofag. 

Dar alte morminte erau zidite sau semizidite şi, de pildă, 
mormântul lui Eşmunazar la Sidon era o cameră zidită în 
piatră, dedesubtul intrării sale subpământene. Deşi fenicienii 


au preferat să aibă morminte săpate în stâncă, ei au avut şi 
simple gropi în pământ în care se introducea un sarcofag. 
Este foarte probabil că în primele secole ale întemeierii 
Cartaginei, aceste morminte nu erau marcate de monumente 
funerare care să indice locul mormântului şi aceasta de 
teama jefuitorilor de morminte. În Fenicia se pare că 
mormintele erau însemnate de o mică piramidă, după 
modelul egiptean, dar aceasta doar în ultimele secole î.e.n. 

Fenicienii, desigur numai oamenii bogaţi, au folosit 
sarcofage atât în Fenicia cât şi în coloniile lor. Unele din 
aceste sarcofage erau monolite dreptunghiulare de piatră, 
altele erau sculptate sau pictate (şi acestea sunt mai 
interesante). Cel mai vechi sarcofag de acest tip este al lui 
Ahiram, datând din secolul al XIII-lea î.e.n., dar refolosit de el 
în secolul al X-lea î.e.n. De asemenea sarcofage de lut ars de 
tip antropoid erau folosite adesea în tot Canaanul şi ele par a 
fi de origine filistină. Doi regi din Sidon, Tabnit şi Eşmunazar 
au avut sarcofage de bazalt negru, de stil pur egiptean, 
remarcabil împodobite. Sarcofagul regelui Tabnit (secolul VI 
sau V î.e.n.) a fost reîntrebuințat şi poartă încă pe el 
inscripţiile hieroglife ale primului său ocupant egiptean, 
alături de inscripția în feniciană a lui Tabnit. Sarcofagul 
regelui Eşmunazar este nou şi poate a fost cumpărat din 
Egipt. Dar amândouă par a fi fost imitate în statele-oraşe din 
Fenicia şi în unele colonii apusene, unde s-au lucrat 
sarcofage de piatră sau de marmură de tip antropoid după 
modelul acestora două. Au fost găsite sarcofage de piatră sau 
de marmură, în număr mare la Sidon, în Cipru şi la Gades, 
în Sicilia. 

Ajunşi la acest punct al expunerii noastre asupra artei 
fenicienilor trebuie să accentuăm că arta feniciană a fost 
dominată de cea egipteană într-un chip foarte marcat. Însă 
această influență nu poate fi pusă numai pe seama faptului 
că Egiptul faraonic a dominat vreme de secole statele-oraşe 
feniciene, cel puţin din timpul Imperiului Nou, ci alte rațiuni 
ni se par majore în explicarea acestei influențe atât de 
vizibile, şi pe acestea ne vom strădui să le clarificăm. 

Sigilii feniciene in formă de cilinddru 
Popoarele semite din Siria şi Palestina, ca şi fenicienii, 
împărtăşeau aceleaşi credințe cu privire la soarta omului 
după moarte. Cei răposați nu duceau cu ei nici aur, nici 
argint pe lumea cealaltă. La fel ca şi evreii vechi, care 
credeau într-o lume de apoi pe care o numeau şeol, se credea 
că morții rămân acolo cu foții şi duc o existență larvară 
similară celor din Infernul descris de Odiseea, adică o 
existență subpământeană plină de chinuri şi de suferințe. 


Căci Ulise exclamă în Odiseea 144: 
„De moarte să nu-mi dai mângâiere tu slăvite 
Mai bine aş vrea să fiu argat la țară 
La un sărac cu prea puţină stare 
Decât aici în iad să fiu mai mare” 
(traducere de George Murnu) 


La începutul mileniului I î.e.n. fenicienii aveau aceleaşi 
credințe ca şi vechii evrei cu privire la soarta omului după 
moarte, aduceau ofrande funerare şi îşi îngropau mortii în 
pământ, dar şi în scorburi săpate în stâncă. În săpăturile 


144 Odiseea, XI, 652-656 


arheologice din Siria şi Liban, craniile vechilor canaaneeni au 
fost aflate acoperite cu var şi cu gips, aşa cum au fost găsite 
cranii şi la Ierihon în Palestina, ceea ce înseamnă că după 
câţiva ani osemintele erau dezgropate şi craniile acoperite cu 
var şi ipsos. 

Desigur numeroasele vase funerare, cât şi această tencuire 
a craniilor, sunt o dovadă incontestabilă a credinței 
canaaneenilor în viața după moarte, dar această viață era 
sumbră, întunecoasă, chinuită, lipsită de orice plăcere sau 
bucurie ca în Hadesul vechilor greci, sau în lumea de jos a 
sumero-akkadienilor. 

Ori credinţele religioase ale egiptenilor descriau o cu totul 
altfel de viață după moarte, care ar fi însemnat o fericire 
veşnică şi o ascensiune către stele a celui răposat, asimilat 
personal zeului Osiris, în aşa fel încât cel răposat să ia chiar 
numele lui Osiris şi să fie numit Osiris cutare. 

Dar pentru a fi nemuritor şi identificat cu zeul Osiris erau 
necesare efectuarea unor ritualuri magice extrem de 
complicate, precum şi de o viaţă virtuoasă în acord cu Maat 
„adevărul şi dreptatea”. Apoi trebuia ca în timpul vieții 
răposatul să fi fost inițiat, ori să fi luat parte la „misterele” lui 
Osiris. 

Arta egipteană s-a răspândit la fenicieni, ca şi în alte 
civilizații mediteraneene, pentru că era o artă hieratică ce 
reprezenta suportul ritualurilor religioase, magice şi 
mitologice care-l făceau pe om nemuritor. 

Pentru ca să fie nemuritor, fenicianul trebuia să adopte o 
serie de rituri egiptene care se însoțeau şi de obiecte magice 
numeroase. Aşa se explică puternica difuziune a artei 
egiptene la fenicieni, fie prin difuzia de opere de artă egiptene 
lucrate în Egipt, fie prin creaţii artistice egiptizante sau 
egiptene lucrate în oraşele feniciene. Arta egipteană aducea 
cu sine destinul osirian al inițiatului şi viața lui veşnică după 
moarte. 

De aceea pe sigiliile feniciene găsim adesea chipuri şi 
simboluri din mitologia egipteană: sfinxul, crucea ansată 
(hieroglifa cuvântului „viaţă”) un faraon binecuvântând, 
inorogul, numeroşi scarabei, zeul Horus reprezentat ca un 


şoim cu aripile întinse, zeul Bes văzut din față, zeița Isis 
alăptând pe Horus etc. 

Se ştie pe de altă parte că bijuteriile în antichitate 
reprezentau deseori amulete, talismane, menite să înlăture 
duhurile rele şi ceasul rău în general. Aşa se face că 
bijuteriile găsite în mormintele feniciene arată o puternică 
influență egipteană: colierele compuse din scarabei sau 
amuletele, brățările, cerceii, agrafele de tot felul sau broşele. 

În sculptura feniciană se poate decela limpede această 
influență egipteană, care este amestecată în Siria de nord cu 
cea hittită. Aşa, de pildă, stela găsită la Amrit reprezintă un 
zeu, probabil Hadad sau Reşef, zeul de la Amrit; costumul 
său e acela al locuitorilor din Siria de nord (tunică lipită de 
corp şi şorț, coif ascuţit), arma sa este aşa-zisa „harpe” 
(pumnal recurbat). Stela aceasta este reprezentativă pentru 
arta feniciană înainte de influența greacă, adică un amestec 
de formule egiptene, hittite şi asiro-babiloniene. La Byblos s- 
a găsit o stelă care îl înfăţişează pe regele Yehawmilk jertfind 
înaintea stăpânei de la Byblos, Baalat-Gebel, care este zeița 
Astarte. Zeița e aşezată pe un fotoliu cu un spătar înalt şi e 
reprezentată ca o zeiță egipteană, având perucă şi un disc 
între două coarne mari pe cap, e înveşmântată după moda 
egipteană, cu o rochie uşoară şi strâmtă semănând aidoma 
cu zeița Hathor. Dealtfel la Byblos s-a găsit un basorelief 
unde se vede bustul zeiței Hathor şi în fața ei un faraon cu o 
coroană joasă (a Egiptului de Jos), purtând în frunte şarpele 
uraeus. În partea superioară a. basoreliefului se citeşte bine 
legenda în hieroglife. Aşadar Egiptul a exercitat o înrâurire 
considerabilă asupra sculpturii feniciene şi pe deasupra, în 
Siria însăşi s-au executat sculpturi pur egiptene. Căci se 
găsesc numeroase sculpturi feniciene unde influența 
egipteană este netă. 

La Cartagina s-au găsit numeroase stele dintre care unele 
nu sunt funerare, ci stele comemorând un sacrificiu, o jertfă 
făcută de un credincios lui Baal-Hamon sau lui Tanit, numită 
Tanitpene-Baal „Tanit, față a lui Baal” şi unde se citeşte o 
formulă de aducere a unei jertfe. Aceste stele comemorative 
ale unei jertfe poartă adesea aşa-zisul semn al lui Tanit: un 


disc deasupra unui trunchi de con, acesta din urmă fiind 
despărțit de disc printr-o linie orizontală ale cărei extremități 
se ridică în unghi drept. Întregul reprezintă o siluetă umană 
sau poate un altar, iar discul este poate luna. Semnul lui 
Tanit a fost găsit nu numai la Cartagina dar şi la Tyr. Adesea 
artistul a desenat o palmă desfăcută; e vorba poate de o 
reprezentare a unui gest de rugă ce se făcea cu palmele 
întinse, era deci un semn propiţiatoriu, care este încă folosit 
şi azi având acelaşi sens în lumea musulmană. Zeul 
egiptean, Bes, pitic acondroplazic, care le ajuta pe femei să 
nască, dar îndepărta şi demonii răi, orna adesea prova 
corăbiilor cartagineze. 

O zeiță, flancată probabil de lei, găsită la Ugarit, este foarte 
apropiată ca factură de operele egeo-cretane, mai ales în ceea 
ce priveşte sinii goi ai zeiței şi fusta cu volane. Această 
statuie arată puternica influență egeo-cretană în nordul 
Feniciei. Dar există o lungă întrerupere între creațiile artistice 
din epoca de bronz tardivă din Fenicia şi cele din secolul al 
IX-lea î.e.n., adică după invazia Popoarelor Mării, coaliție 
formată din aheeni, libieni, sardini, etrusci, lidieni. 

Din secolul al IX-lea î.e.n. provin o serie de creaţii în fildeş 
găsite la Samaria, la Arslan-Tash sau din centrele asiriene de 
la Nimrud şi Korşabad, şi s-a discutat mult dacă toate pot fi 
numite feniciene sau unele din ele atribuite unor artişti 
sirieni (adică aramei ori canaaneeni sau necanaaneeni), sau 
unei şcoli asiriene. 

Toate aceste fildeşuri găsite în centrele de mai sus arată o 
puternică influență egipteană. Căci, de pildă, o sculptură în 
fildeş de la Arslan Taş reprezentând o femeie la fereastră are 
un subiect pur canaaneean, dar femeia poartă o perucă 
egipteană, iar fereastra are sub ea mici coloane cu capiteluri 
reprezentând frunze de palmier. 

Un alt fildeş de la Arslan Taş e şi mai egiptean ca stil, căci 
înfăţişează o femeie cu un costum şi atribute ce aparțin zeiței 
egiptene Isis, înaripată şi având în mână flori de lotus, dar ea 
priveşte un pom al vieţii de tip mesopotamian. Tot aşa un 
sfinx înaripat de la Arslan Taş de tip sigur asiatic, dar având 
multe caractere egiptene, ca de exemplu coroana dublă a 


faraonilor şi coafura sa, ilustrează perfect această adaptare a 
temelor egiptene de către fenicieni. 

O altă serie de sculpturi în fildeş au fost puse — destul de 
artificial — pe seama unor artişti sirieni, şi acestea sunt mai 
cu seamă sculpturi provenite din palatul de la Nimrud. Un 
capac al unei cutii mici înfăţişează doi sfincşi femeii cu părul 
lung, de o parte şi alta a unui pom sacru. Dar un fragment 
dintr-o cupă de argint găsit la Amathus, în Cipru, arată un 
amestec mare de stiluri şi de formule artistice, ceea ce e 
specific artei feniciene dealtfel. Căci pe această cupă de 
argint, arcaşi asirieni şi ostaşi greci atacă o cetate, în vreme 
ce alți soldați egipteni urcă pe ziduri cu scări, iar alți egipteni 
taie pomii cu topoare duble de tip egeo-cretan. Pe aceeaşi 
cupă, în al doilea cerc, zeități egiptene şi un scarabeu 
înaripat sunt aşezate pe altare egiptene, şi alături doi 
fenicieni poartă hieroglifa crucii ansate — semnul vieții în 
Egiptul antic - în chip de amuletă. 

La Praeneste, în Italia, un mormânt etrusc, din secolul al 
VII-lea î.e.n., mormântul zis Bernardini, a conținut două din 
aceste cupe cu totul diferite. Una din ele — aproape întru totul 
egipteană ca stil — înfăţişează un tablou central cu un faraon 
măcelărind pe vrăjmaşii săi, iar în jurul său patru bărci de 
papirus care poartă zeități sau scarabei înaripați. Dar sub 
faraon se află un leu de tip mesopotamian, şi un asiatic cu 
barbă. O inscripţie lungă, într-o scriere pseudo-hieroglifică 
egipteană, nu are nici un înțeles, dar există şi o inscripţie în 
feniciană: „Eşmunazar ben Asto”. Această cupă nu este de 
origine egipteană cu toate că seamănă mult cu cele egiptene. 
Cealaltă cupă, găsită în mormântul Bernardini, care este 
suflată cu argint, este mult mai mesopotamiană şi asiatică 
căci friza exterioară cuprinde care de luptă şi arcaşi şi o 
clădire foarte asemănătoare celor asiriene cu turnuri, dar şi 
aici găsim un scarabeu înaripat. Friza lăuntrică a cupei arată 
opt cai ce aleargă şi câteva păsări, iar figura centrală 
înfăţişează figuri mixte de egipteni şi asiatici. O altă cupă de 
argint, aflată la Idalion, în Cipru, arată pe frizele sale scene 
de luptă - oameni luptându-se cu lei, cu grifoni şi cu sfincşi, 
iar în centru un faraon măcelărind pe vrăjmaşii săi. 


În Cipru arta feniciană în primul mileniu î.e.n. arată 
evidente influențe miceniene, dar şi egiptene. În secolul al 
VIII-lea din Ionia şi Grecia continentală au fost preluate o 
serie de motive şi teme care au întărit mai mult vechile 
înrâuriri miceniene. Astfel multe creaţii artistice din Cipru au 
un caracter care le este propriu, şi influențele din statele- 
oraşe feniciene par foarte reduse, astfel că opere de artă din 
Cipru nu pot fi recunoscute clar ca feniciene. 

Coloniile feniciene din apusul Mării Mediterane, şi în 
primul rând Cartagina, arată influența artistică venită de la 
vecinii acestor colonii, greci din Sicilia, etrusci şi iberici, dar 
începând din secolul V î.e.n. influența greacă devine 
precumpănitoare, continuându-se mai apoi cu cea elenistică. 
Desigur marele stat-oraş al Cartaginei a difuzat arta şi 
modelele sale artistice în toate coloniile întemeiate de el, 
chiar în obiecte lucrate în afară de Cartagina. Mici statuete 
de teracotă sunt de cele mai multe ori fabricate în afară de 
marea colonie feniciană. La Cartagina, în incinta lui Tanit, s- 
au aflat vase de argilă de forma unor animale, dar şi figurine 
de oameni, ca şi unele reprezentând zeități şezând pe jilțuri 
sau în picioare. Alături de figurine s-au găsit în mai toate 
coloniile feniciene - în afară de cele din Sicilia şi Spania — 
măşti de argilă, printre care se pot deosebi cele care au o 
figură normală şi cele care se strâmbă, realizează o grimasă. 
Primul grup de măşti de argilă imită prototipuri egiptene sau 
greceşti şi înfăţişează femei care surâd, uneori împodobite cu 
giuvaeruri, cercei şi chiar un inel în nas. Celelalte măşti care 
au cavități mari pentru ochi şi gură, seamănă mai degrabă 
cu măştile tribale din Africa, mai cu seamă că adesea sunt 
tatuate. În lumea mediteraneană aceste măşti par a fi unice, 
deşi măşti oarecum similare au fost regăsite la Sparta, în 
Grecia, în templul lui Artemis-Orthia, totuşi fără strâmbături 
atât de marcate. Dar la Hazor, în Palestina, s-au putut afla 
măşti exact de acelaşi tip, dovedind că şi fenicienii din 
Palestina au creat astfel de măşti. Măştile grimasante 
feniciene datează din secolele VII-VI î.e.n. Este posibil ca ele 
să fi jucat un rol apotropaic, de izgonire prin strâmbăturile 
lor a demonilor de la rămăşiţele celui răposat. Statuete de zei 


şi zeițe de teracotă au fost lucrate de artişti fenicieni, dar 
multe par importate din state-oraşe greceşti. Bricele de ras 
din Cartagina sunt din bronz sau de cupru şi adesea 
decorate cu chipuri de zei sau cu simboluri sacre, egiptene 
sau feniciene. Aceste brice — cu desene şi gravuri religioase — 
serveau probabil în scopuri rituale, întrucât ştim că preoții 
fenicieni, ca şi cei egipteni, se râdeau des pe corp şi pe cap. 

În fildeş s-au lucrat şi la Cartagina piepteni şi capace de 
cutie ori cutii, toate de o factură artistică inferioară aceleia 
din Fenicia, Siria şi Palestina, multe cu subiecte egiptene dar 
unele din ele purtând modele greceşti. Pentru Cartagina par 
a fi specifice ouăle de struț pictate, din care se fac cupe sau 
discuri cu picturi apotropaice. 

Bijuteriile feniciene reprezentau desigur unul din articolele 
însemnate pe care le vindeau neguţătorii din Fenicia prin 
corăbiile lor în tot bazinul Mării Mediterane. Fără îndoială 
este greu să afirmăm despre o bijuterie feniciană că a fost 
lucrată în Fenicia, în Cipru sau în Egipt, dată fiind marea 
similitudine a lor începând din secolul al V î.e.n. Ni s-au 
păstrat multe bijuterii de aur, cele de argint n-au rezistat 
prea bine în pământ, dată fiind salinitatea apelor de coastă şi 
umiditatea din țările mediteraneene. Fenicienii au învățat 
tehnicile de lucrare a bijuteriilor de aur şi de argint de la 
egipteni şi în parte de la micenieni. Artizanii fenicieni erau 
pricepuţi în lucrări de „repouss€” şi cu granulații, tehnici 
care au fost preluate apoi de etrusci. Ceea ce deosebeşte însă 
o creație feniciană şi pune pecetea stilului fenician este 
această mixtură de stiluri egiptene, miceniene şi asiriene sau 
siriene. Apoi există o oarecare predilecție în bijuteriile 
feniciene pentru motivele reprezentând animale, plante sau 
figuri geometrice, mai degrabă decât pentru figuri umane şi 
când apar personaje, acestea sunt părțile cele mai puțin 
reuşite ale compoziției. Este posibil ca această evitare a 
reprezentărilor umane să fie o consecință a faptului că 
artizanii evrei au lucrat alături de cei fenicieni la astfel de 
creaţii. Unele din aceste bijuterii feniciene sunt complicate şi 
voluminoase, cum sunt nişte cercei găsiți la Tharros, cu un 
şoim şi o cutiuță mică atârnând de ei. Astfel de mici casete- 


bijuterii conțineau probabil un text magic, ca şi numeroase 
pandantive având un spaţiu gol în mijlocul lor. Textul magic 
era, desigur, un descântec de înlăturare a bolilor sau a 
răului. Unele pandantive magice găsite în Sardinia sau la 
Cartagina au plăci metalice gravate cu frize lungi 
reprezentând zei egipteni sau simboluri egiptene similare 
frizelor de pe pereţii templelor de la Denderah şi Edfu. Dar 
acestea poartă inscripţii feniciene şi de aceea trebuie să 
credem că au fost lucrate de fenicieni în coloniile lor apusene, 
şi nu de egipteni, deşi aceste frize imită cu mare exactitate 
motive originale egiptene. Nu rămâne îndoială că posesoarele 
sau posesorii unor astfel de pandantive le socoteau amulete, 
având un sens precis magic şi religios, menit să-i ferească de 
necazuri şi să le aducă fericire. 

În Spania un important stoc de bijuterii a fost găsit la 
Alisada (lângă Cagceres), dar şi la aceste bijuterii se poate 
decela o marcantă influență etruscă, egipteană şi greacă pe 
lângă motivele feniciene care domină. Pe de altă parte 
bijuteriile feniciene datând din primele secole înainte de era 
noastră dovedesc o influență greacă sau elenistică atât de 
pronunțată încât nu pot fi discutate într-un capitol consacrat 
artei feniciene. Totuşi motivele greceşti sunt însoțite deseori 
de semnul lui Tanit despre care am pomenit mai sus, sau de 
discul lunar ori de semilună. 

În mormintele feniciene s-au putut descoperi însă - alături 
de bijuterii şi de vase funerare sau de figurine - numeroase 
sigilii şi scarabei. În ce priveşte sigiliile, ele sunt ca şi în 
Asiria şi Babylon de două tipuri: cilindrice şi plate, care 
pecetluiesc. Chiar în Mesopotamia în mileniul I î.e.n. sigiliul 
cilindric, care se rula, devenise mult mai rar întrebuințat, dar 
în statele-oraşe feniciene sigiliul cilindric nu se mai folosea în 
epoca de fier. Dimpotrivă sigiliul-pecete era mult mai uşor de 
folosit pentru imprimarea pe foi de papirus (pe care scriau 
fenicienii) sau pe pergament, căci scrierea pe tăblițe de argilă 
ce se rula pe tăblița de argilă moale nu mai putea fi 
întrebuințat. 

Odată cu părăsirea sigiliilor-cilindrice au început să intre 


în uz sigilii în formă de scarabei, sau asemănători 
scarabeilor, ori sigilii în formă de con. Totuşi în coloniile 
feniciene din apus nu s-au răspândit decât sigilii de scarabei 
- care deşi egiptene ca stil - nu erau neapărat lucrate în 
Egipt, cel puţin până în secolul al V-lea î.e.n. După această 
dată imaginea de pe scarabeu arată o influenţă greacă. 

Arheologul francez Pierre Cintas a arătat145 că se pot data 
morminte feniciene, ca şi depozite, graţie scarabeilor găsiți 
aşa de frecvent şi care sunt de faianță, de frită, de sticlă sau 
de piatră, după secolul în care au fost lucraţi. Scarabeii erau 
montați în inele sau atârnați în coliere sau brățări. Nu toți 
scarabeii erau folosiți ca sigilii, ci în scop ornamental şi mai 
ales profilactic. Dar chiar dacă scarabeii erau folosiți ca 
sigilii, posesorii lor nu-şi înscriau numele pe ele şi se 
mulțumeau cu figurile de pe scarabei. Există însă şi scarabei 
purtând numele posesorului lor, scris în litere feniciene, ceea 
ce arată că în acest caz scarabeul era în mod sigur un sigiliu 
şi nu o amuletă magică. 

Astfel arta feniciană, amestec de stiluri, forme, modele şi 
tradiții artistice, era  făurită pe măsura gustului 
cumpărătorilor săi atât de diferiți între ei, dar şi conformă cu 
sursele de inspiraţie artistică foarte variate ale artizanilor 
fenicieni, aşezaţi la răscrucea a trei continente şi primind 
înrâuriri felurite din țări atât de deosebite între ele. 


145 P. Cintas, Manuel d'Archeologie punique, Paris, 1970, passim. 


Religia 


În civilizațiile Orientului antic (Egiptul, Mesopotamia, 
Fenicia), oamenii consacrau cultului zeilor o mare parte din 
timpul lor. 

În alte civilizaţii mai recente, cum sunt cele ale aztecilor şi 
ale mayaşilor, se pare că se cheltuia un timp şi mai 
îndelungat zilnic domolirii zeilor cruzi şi sângeroşi, care 
cereau jertfe în fiecare zi de la oricine (în Mexic sau în 
Peninsula Yucatan). 

Aşa se face că în aceste civilizații antice religia este într-o 
mare măsură temelia tuturor realităților şi este preocuparea 
cea mai constantă a fiecărui om, fiind inspiratoarea artei şi a 
instituțiilor 146. 

Nu este mai puţin adevărat că religia este folosită — şi în 
orânduirea tributală din Egipt, Mesopotamia şi Fenicia — 
pentru ţinerea în stare de supunere şi exploatare a păturilor 
sociale oprimate de modul de producție tributal, în speță de 
diferiții regişori şi regi ai statelor-cetăți feniciene şi de nobilii 
în subordinea lor. 

Asupra credințelor religioase ale fenicienilor suntem 
informați din scrierile sacre ale vechilor evrei, din scrierile 
autorilor greci şi latini şi din puţinele inscripții feniciene, în 
fine din scrierile găsite la Ugarit. 

Dar inscripţiile din oraşele feniciene cu caracter religios 
sunt foarte puține şi ne dau relaţii cel mult despre numele 
divinităților feniciene, iar date cu privire la mitologia 
feniciană lipsesc cu desăvârşire. 

Este sigur însă că „ceea ce Vechiul Testament ne transmite 
ca patrimoniu canaaneean poate fi aplicat într-o mare 
măsură şi oraşelor feniciene” 147. De fapt se poate afirma că 


146 Contenau G., La civilisation phenicienne, Paris, Payot, 1949, p. 79 
147 Sabatino Moscati, Op. cit., p. 6 


exista o unitate religioasă a populațiilor semite din Siria, 
Palestina şi Liban, dacă admitem că numele zeilor 
canaaneeni pot fi diferite de la un stat-cetate la altul, dar 
cultul acestor zei, adorarea lor şi ritualurile lor religioase 
sunt aceleaşi în toată această arie. Vom vedea că numele 
zeilor  canaaneeni nu este esențial, adesea fiindu-ne 
necunoscut. 

Religia semiților din statul-cetate Ebla, ale cărui vestigii au 
fost dezgropate la Tell Mardikh de o expediţie italiană 
recentă, ne este cunoscută în linii mari. Numărul zeilor la 
Ebla era foarte mare, peste 500, ceea ce denotă influența 
asiro-babiloniană. O castă de preoți şi de preotese slujeau 
acestor zei care aveau de asemenea şi proroci. Zeul suprem 
în panteonul de la Ebla era DAGAN, al cărui nume se 
regăseşte în Biblie ca fiind zeul suprem al filistinilor, popor 
provenit din Creta şi strămutat în Palestina de egipteni în 
urma invaziei Popoarelor Mării. Imediat după zeul DAGAN, 
venea zeița feminină ISTAR, probabil identică cu zeița iubirii 
ASTARTE la mai toți semiții. Urmau apoi zeul RESEP 
(cunoscut şi din mitologia egipteană), zeul SIPIS al soarelui, 
zeul KAMOS - pe care îl găsim ca zeitate supremă a 
moabiților în Palestina. 

Credinţele religioase din statul-cetate Ugarit par în 
aparență puţin diferite de acelea ale tuturor locuitorilor din 
Siria şi Palestina, cu excepția bineînţeles a evreilor vechi. Dar 
trebuie de la început să facem o rezervă fundamentală: multe 
nume de zei sunt doar porecle, apelaţii condescendente, 
denumiri respectuoase, menite să ascundă adevăratul nume 
al zeului sau zeiței care nu era divulgat orişicui şi în general 
nu era cunoscut decât de un mic număr de inițiați. 

Căci cunoaşterea numelui zeului dădea putinţa celui ce îl 
ştia să îl cheme, să îl invoce, să pronunţe exorcisme şi 
blesteme cu ajutorul numelui zeului. De aceea, de pildă, 
numele adevărat al zeului vechilor evrei nu este cunoscut 
realmente nici astăzi, el nu este nici IAHVEH nici ELOHIM, 
nici ADONAI, ci acest nume era cunoscut doar de marele 
preot care o singură dată pe an, în ziua de Yom Kipur (ziua 
iertării) îl pronunţă în şoaptă în Sfânta Sfintelor, încăperea 


cea mai tainică şi cea mai sfântă a Templului lui Solomon. 

Astfel alături de numele lor oficial, aparent, zeii au un 
nume adevărat, real, propriul lor nume sub care pot fi rugați, 
invocați sau implorați. Tocmai această lipsă a numelui lor 
real face ca între zeii panteonului siro-palestinian să existe 
frecvente schimburi de atribuţii, de funcție, de rudenie şi 
chiar de sex. Într-adevăr există zei cu două nume, dar şi cu 
dublă personalitate ce întrunesc caracterele altor zei. Pe 
deasupra zeii par a fi mai blânzi, mai umani, mai lipsiți de 
acea rigiditate caracteristică zeilor din Babylon; în acțiunile 
lor intervine adesea ridicolul şi vulgarul. 

Panteonul din Ugarit, ca şi cel siro-palestinian, are ca 
figuri esențiale doi zei, zeul EL şi zeul BAAL, amândouă 
denumiri comune - prima însemnând „zeul”, cealaltă 
„stăpân”. Sub aceste denumiri comune se ascunde numele 
criptic real al zeului. EL este un zeu suprem dar foarte puțin 
activ, dată fiindu-i vârsta înaintată. Textele găsite la Ugarit 
par a indica o perioadă de sfârşit a zeului EL, când zeul BAAL 
este aproape de a dobândi puterea supremă. Zeul EL 
locuieşte departe „la izvorul celor două fluvii”, este o 
divinitate bătrână plină de înțelepciune. 

BAAL este menţionat adesea în textele din Ugarit singur 
sau sub diferite denumiri compuse: BAAL-SEMED, BAAL- 
HAMMAN, BAAL-SAMIN. Zeul BAAL este fiul lui DAGON, 
străvechiul zeu al griului şi al fertilității, sub forma ploii 
liniştite sau furtunoase. 

DAGON este zeul adorat şi de filistini în oraşele lor Gat, 
Asdod şi Ekron148 şi numele lui însemna „cereale”. Zeul 
BAAL era adesea identificat cu ADAD, zeu al babilonienilor, 
mai apoi al arameilor sub forma Hadad. Rolul lui BAAL în 
textele de la Ugarit pare a fi acela de a regla anotimpurile, 
apoi de a aduce ploaia, de a tuna şi fulgera. Soţia lui BAAL 
este ASTARTE, o variantă a numelui zeiței babiloniene ISTAR. 
Însă ASTARTE împrumută unele caractere de la AŞERAH, 
soția lui EL, şi mai ales de la zeița ANAT ce apare când ca 
soție, când ca soră a lui BAAL şi este foarte des pomenită în 


148 Judecători, XVI, 23 şi I Regi, V, 2-7 


poemele aflate la Ugarit. ANAT, ca şi ASTARTE, cuprinde 
atributele virginităţii, acela de mamă, de zeiță a dragostei, 
apoi pe acela de zeiță a pasiunii, a războiului şi a măcelului. 

În poemele găsite la Ugarit apar apoi zeul morţii, MOT, 
care se luptă cu zeița fecioară ANAT, apoi zeul mării, YAM, 
care trebuie să joace un mare rol în viața unui popor de 
corăbieri (ca cetățenii oraşului Ugarit), în fine există semizei 
precum este KOTHAR-HASIS, ca şi ființe fabuloase ca LOTAN 
„şarpele cel rău” (care este evident „Leviathan” din Vechiul 
Testament, adică balena după descrierea din acel loc a Cărții 
lui Iov). 

Casta preoților din Ugarit era suficient de dezvoltată şi 
regele era cel ce o conducea şi numea pe preoți în diferite 
funcții sacerdotale. 

Alături de rege exista şi un mare preot care îi conducea pe 
cei ce slujeau în temple. Pe lângă preoți existau bocitoare, 
dar şi prostituate sacre (despre care Vechiul Testament 
vorbeşte cu indignare 149) şi în alte cetăți canaaneene bărbați 
prostituați sacri150. Textele din Ugarit menționează prezența 
a numeroşi vrăjitori dar şi proroci care fac prorociri despre 
cele ce se vor întâmpla în viitor. Se aduceau sacrificii bogate 
zeilor în temple şi poemul regelui Keret descrie astfel un 
sacrificiu: „(Regele Keret) se sculă şi se îmbrăcă cu podoabe/ 
îşi spălă mâinile până la cot/ De la degete până la umăr/ 
Intră în umbra cortului/ Luă într-o mână un miel de jertfă / 
Apoi un ied cu amândouă/ Şi întreaga pâine rămasă/ Luă 
măruntaiele unei păsări de jertfă/ într-un pocal de argint 
vărsă vin/ Într-un potir de aur, miere / Se duse în vârful 
turnului / Se urcă pe coama zidului/ Şi aduse jertfă taurului 
El, tatăl său151. La Ugarit nu se făceau sacrificii umane, aşa 
cum s-au efectuat în unele regate canaaneene. 

În poemele din Ugarit apar numele zeilor canaaneeni citați 
atât de frecvent în Biblie, dar regăsim şi multe nume 
nemenționate în Vechiul Testament. Pe de altă parte, o serie 


149 Deuteronom, XXIII, 17-18 
150 III Regi, XIV, 24 
151 Keret, III, 53-57 


de epitete din poemele ugaritice se regăsesc în V.T. Astfel 
epitetul de „călăreț al norilor” se află în Psalmul 68, 5 (după 
textul masoretic), un număr de ritualuri şi ceremonii 
cunoscute se află prefigurate în poemele din Ugarit. Dar o 
serie de termeni nu au putut fi înțeleşi decât graţie textelor 
din Ugarit. De pildă în Psalmul 68,7 (text masoretic) se află 
termenul ebraic QWSRWT, care nu era tradus exact şi care 
are sensul de „cântărețe, muze”. 

În epoca de fier, adică după invazia Popoarelor Mării în 
statele-cetăţii feniciene, panteonul fenician nu pare prea 
diferit de cel din epoca de bronz, deşi credințele religioase au 
suferit unele mutații. Izvoarele noastre cu privire la religia 
feniciană din mileniul I î.e.n. sunt în primul rând Filon din 
Byblos, scriitor grec născut în Fenicia către anul 42 al e.n., 
după lexicul lui Suda -— care trăia încă pe vremea împăratului 
Hadrian - (117 e.n. când îşi schimbase numele în 
Herennius). Un scriitor bisericesc binecunoscut, Eusebiu din 
Cezareea reproduce în opera sa Praeparatio evangelica 
scrierile lui Filon din Byblos, pentru a le combate, şi astfel 
cunoaştem cosmologia feniciană pe care Filon afirmă că a 
tradus-o din feniciană, ea fiind scrisă de un preot 
Sanchuniaton, născut la Beryt (azi Beirut) în secolul al XI-lea 
î.e.n. 

Un filozof neoplatonician, Damascius, născut la Damasc 
către anul 480 al erei noastre, discută principiile mai multor 
cosmologii feniciene. După el, înainte de toate a existat 
Timpul (Chronos), Dorinţa (Potos) şi Maica tuturor lucrurilor 
(Omicle poate: Ama „mamă”, „tot” la plural aramaic cule 
„toate lucrurile”). Din unirea acestora două din urmă s-au 
născut Aerul şi Aura (prima formă vitală a inteligibilului, a 
cărei mişcare este dată de aer. Aura este evident semiticul 
ruah „duh, spirit”). 

Damascius relatează şi o altă cosmologie feniciană a lui 
Mochus, după care Eterul şi Aerul au dat naştere lui Ulomos, 
zeu ce poate fi cuprins de rațiunea omului (poate semiticul 
„olam - lume”) care prin el însuşi a dat naştere lui Husoros, 
apoi oului. Din oul spart în două a luat naştere Uranos (cerul 
în limba greacă) şi Ge (pământul în limba greacă). 


În ceea ce priveşte numele zeilor fenicieni din mileniul I 
î.e.n. reproducem afirmaţiile lui G. Contenau în această 
problemă: 

„Vom observa că cea mai mare parte a numelor divine sunt 
o parafrază: Melkart înseamnă „regele oraşului”; alte 
denumiri numite domnul meu (adoni), baal al cutărui loc, 
zeu (el), nu descoperă prin numele lor identitatea lor reală. 
Acest fapt ţine de un punct fundamental al filozofiei 
popoarelor din Asia apuseană antică; un lucru nu există 
decât dacă are un nume. Apelația implică existența 
obiectivului şi se identifică cu el; a numi un lucru înseamnă 
a-l crea, a enunța un act înseamnă deja a-l îndeplini. Dacă 
cunoaştem numele unui zeu, a-l pronunța înseamnă să 
evocăm acest zeu. Şi întrucât a veni la apelul numelui său 
înseamnă pentru un zeu a da ascultare unei porunci, 
urmează ca omul să fie stăpân pe zeu într-o anumită 
măsură. Modul de a împiedica un astfel de inconvenient este 
să ascunzi numele unui zeu sub o perifrază. Lucrul acesta îl 
fac asiro-babilonienii care numesc pe marii lor zei BEL 
(Domn) sau BELIT (Doamnă). E ceea ce au făcut vechii evrei 
pentru care numele lui Dumnezeu nu trebuia pronunțat. 

Întrucât cea mai mare parte a oraşelor feniciene s-au 
închinat unui BAAL, acesta va fi calificat de cele mai multe 
ori după numele locului unde era adorat: „Baal-reş (Domnul 
promontoriului), Baal-safon (Domnul miazănopțţii), Baal- 
şamin (Domn al cerurilor), Baal-Lebanon (Domn al 
Libanului)...”152. 

Desigur fiecare stat-cetate fenician şi fiecare colonie îşi 
avea zeii şi zeițele sale la care se închinau locuitorii, dar 
numele acestora - cel puțin acela cunoscut nouă nu diferea 
notabil de la un oraş la altul, cel mult se adăuga numelui 
zeului acela al oraşului în care era adorat. Astfel la Byblos 
întâlnim ca nume de zei pe EL, pe BAALAT (Doamnă, 
femininul lui Baal) şi pe ADONIS (Adon „domn”), apoi pe Baal 
(numit Baal-Şamim „Stăpân al cerurilor”) care nu pare diferit 
de BAAL ADDIR („Stăpânul puternic”). În Sidon găsim ca zei 


152 Contenau G., Op. cit., p. 361-362 


pe BAAL, care poate corespunde lui EL, apoi ASTARTE care 
desigur corespunde lui BAALAT din Byblos, zeiță a dragostei 
de care Biblia pomeneşte des numind-o „zeiță a sidonienilor”, 
în fine un al treilea zeu adorat la Sidon a fost EŞMUN. 
Etimologia acestui nume Eşmun este incertă, ea părând să 
derive din semiticul şem - „nume” şi arătând tocmai prin 
această apelaţie, care înseamnă deci „nume”, că adevărata 
denumire a zeului era ascunsă şi păstrată doar de preoții 
cultului său. 

În Tyr zeul principal era MELKART iarăşi un nume de zeu 
care este doar o poreclă ce are sensul de „rege al oraşului” — 
dovadă că adevăratul nume era ținut ascuns. Pare sigur că 
zeul MELKART este unul şi acelaşi cu EL şi cu BAAL din Tyr. 
Tot la Tyr este adorată ASTARTE, şi în panteonul acestui 
stat-cetate fenician există o serie de divinități despre care 
avem puține cunoştinţe, apoi Baal-Şamim (desigur „Stăpân al 
cerurilor”, în semitică „samaim”) şi Baal-sapuni (Baal al 
muntelui din nord safon, care apare des în textele din 
Ugarit). 

Este sigur că în statele-cetăți feniciene - poate sub 
influența egipteană a culturii lui ISIS, OSIRIS şi HORUS, — 
există o triadă formată dintr-un zeu (BAAL, EL), o zeiță 
(ASTARTE, ANAT) şi un fiu al lor, ADONIS, al cărui mit 
similar celui asirian al lui TAMUZ, închipuia moartea şi 
renaşterea vegetației şi a plantelor în fiecare an. În cadrul 
acestei triade, similară celei egiptene, dar şi celor asiro- 
babiloniene, numele acestor zei pot fi diferite, mai cu seamă 
fiindcă numele „real” al zeilor era ţinut secret, constituind 
una din tainele bine păzite ale preoților. 

Dealtfel acelaşi mister impus în jurul numelui îngerilor îl 
găsim la celebra sectă iudaică a esenienilor, câteva secole 
mai târziu. Într-adevăr acela ce devenea esenian şi era admis 
în această misterioasă sectă care a scris Manuscrisele de la 
Marea Moartă, jura să nu facă cunoscut nimănui numele 
îngerilor153. Lucrul nu trebuie să mire fiindcă papirusurile 
magice din Egipt acordă o mare însemnătate cunoaşterii 


153 Iosif Flaviu, De bello judaico, II, VIII, § 7 no. 142 


numelor reale ale divinităţilor egiptene, nume pe care aceste 
papirusuri le descriu cu minuție, întrucât numai prin 
cunoaşterea lor zeii puteau fi invocaţi într-un mod 
eficient154. Se ştie dealtfel că nici numele unor divinități 
romane nu este cunoscut şi nu ştim nici astăzi care era 
numele zeului protector al oraşului Roma, nici măcar numele 
latin al acestui oraş155. Cunoaşterea numelui secret al zeilor 
dădea putere asupra acestor zei care puteau fi „chemați” şi 
cărora li se putea porunci să îndeplinească anumite acțiuni. 

Miturile legate de aceşti zei fenicieni au fost, unele din ele, 
preluate de greci, iar pe de altă parte zeii fenicieni sunt 
identificați cu cei greci. Astfel BAAL este Chronos sau ZEUS 
al grecilor, zeița ISTAR, ASTARTE sau ANAT devine 
AFRODITA grecilor, iar fiul acestora ADONIS îşi păstrează 
numele dând naştere la toate miturile legate de acest zeu, 
sau este asimilat cu ASCLEPIOS (zeul vindecător) ori cu 
DIONYSOS (zeu al viței de vie şi al bucuriei) sau cu 
HERCULE (Herakles). 

În inscripţiile feniciene din epoca de fier apar multe alte 
zeități, unele din ele menţionate şi în textele din Ugarit: Mot 
(moartea), Yam (marea), Dagan (grâul). Dar credem că ne 
putem asocia celor arătate de Sabatino Moscati despre 
panteonul şi mitologia feniciană: „Extrema complexitate şi 
amestecul tuturor acestor date ne fac să tragem concluzia că 
de la ele se va putea foarte greu reconstitui o cosmologie 
feniciană coerentă. Dealtfel legăturile ambientale şi 
contactele cu unele date din inscripțiile lor indică faptul că, 
fără îndoială, în unele oraşe feniciene au existat tradiții 
mitologice asupra originii Universului. 

La aceste tradiții se adaugă altele asupra originii artelor şi 
meseriilor; şi în fine, genealogii complexe ale zeilor au fost 
elaborate de preoți cu scopul de a organiza panteonul lor pe 
bază de rudenie. Fireşte că lor nu le era străin şi scopul de a 
acorda unor divinități, priorități speciale, fie chiar şi în raport 


154 Constantin Daniel, Une mention paulinienne des esséniens de 
Qumran, în „Revue de Qumran” (Paris), no. 20 (1966), p. 265 
155 Macrobius, Saturnalia, IX, 3 


cu contingențele politice, ca în alte timpuri şi în alte arii ale 
vechiului Orient 156. 

Cultul acestor zei în epoca de fier are caractere cu totul 
particulare care diferențiază net religia fenicienilor de cele ale 
popoarelor din jurul lor. 

În afară de zei, care erau adoraţi în temple, fenicienii se 
închinau la obiecte care nu erau ele înseşi divine dar 
participau la „sacru” (în sensul dat termenului de celebrul 
teoretician al religiilor, R. Otto), fiind în legătură cu zeii. Aşa 
erau munți sacri, dar şi râuri sacre (cum e acela numit 
Adonis, ale cărui ape deveneau roşii în unele epoci ale anului 
prin faptul că se amestecau cu minereuri de fier — hematită — 
smulse din malurile sale). Fenicienii spuneau că apele roşii 
ale râului Adonis aduc sângele acestui zeu care moare şi 
învie în fiecare an simbolizând reînvierea vegetațieil 57. Dar 
şi egiptenii credeau într-o divinitate a fluviului, zeul HAPI 
pentru Nil, şi grecii şi romanii admiteau o zeitate a fiecărui 
fluviu sau râuleț chiar. Cât despre copaci, fenicienii, ca şi 
grecii vechi, aveau dumbrăvi sacre, iar Vechiul Testament 
pomeneşte de aceste boschete consacrate lui ASTARTE de 
obicei. Dar erau adorate şi pietrele uneori, admițându-se că o 
astfel de piatră mare, uneori meteorică, este „casă a zeului” 
betil (de la bait „casă”, El „zeu”). Asemănătoare acestor betil- 
uri erau aşa-zisele aşere, stâlpi înfipți lângă altarul de jertfe, 
poate o rămăşiţă a unui cult falie. Asemenea aşere existau cu 
toate protestele prorocilor şi în templele din Samaria 158 şi în 
Ierusalim 159. Pare totuşi că aşera era un simbol al pomului 
sfânt în care zeitatea îşi avea sălaşul, deseori prin acest 
termen  aşera Vechiul Testament înțelege şi zeitatea 
simbolizată prin acest stâlp, zeitate feminină socotită drept 
soție a lui Baal160. 

Templele feniciene erau de cele mai multe ori construite pe 


156 Sabatino Moscati, Op. cit., p. 75 

157 Lucian, De dea Syria, § 58 

158 IV Regi, XIII, 6 

159 IV Regi, XVIII, 3; XXVIII, 6 sq. 

160 III Regi, XV, 3; IV Regi, XXI, 7; II Chronici, XV, 16 


înălțimea dealurilor sau a munților, în aer liber, într-o incintă 
delimitată printr-o îngrădire sacră. În centrul acestui spațiu 
sacral se afla o mică clădire ce adăpostea un betil, o piatră 
sfântă, şi în fața acesteia un altar pentru sacrificii. O 
fântână, un râuleț, sau un bazin sacru, apoi un boschet se 
mai aflau alături. Existau totuşi şi edificii mai mari, 
acoperite. Templele aveau ca slujitori preoţi, cu capul ras ca 
în Egipt şi care se îmbrăcau doar cu in, tot ca în Egipt, sau 
preotese161. Apoi din Vechiul Testament aflăm despre 
existența profeților lui BAAL, care erau în număr foarte mare 
şi pe care Sfântul Ilie îi ucide după ce nu reuşiseră să 
aprindă jertfelnicul162. 

În Vechiul Testament se descriu adesea aceste lăcaşuri de 
închinare ale fenicienilor, pe care unii din regii iudei le-au 
adoptat; astfel crângurile sacre, sau dumbrăvile feniciene ale 
zeilor163 şi „inălțimile” dealurilor şi munţilor unde se 
oficiau164. De asemenea Vechiul Testament relatează că 
preoții fenicieni aveau printre ei proroci care „ghiceau 
viitorul” 165, apoi vrăjitori care practicau magia 166 şi în fine 
exista şi vechea practică religioasă canaaneeană a 
necromanției, adică chemarea morților ca să grăiască cu 
ei167 spre a le prezice viitorul, aşa cum făcuse şi regele Saul 
mergând la vrăjitoarea din Endor şi chemând sufletul 
preotului Samuil care îi spune că va fi biruit de filistini 168. 
Astfel de practici necromantice le face şi Ulise în Odiseia 
când cheamă sufletul mamei sale şi ale tovarăşilor săi din 
Infern 169. 

Putem prezenta un tablou destul de complet al 


161 H. Donner und W. Râllig, Kanaanăischen und aramâăischen 

panteonului canaaneean în cele ce urmează: 

ADONIS, numele său înseamnă „domn”. 

Izvoarele greceşti ne prezintă mitul său astfel: Adonis este 
un tânăr vânător pe care zeița Afrodita îl iubeşte, şi caută să- 
l facă să renunţe la „sportul” său periculos. Dar nu reuşeşte 
şi Adonis este omorât de un porc mistreţ şi dus în Infern. De 
acolo este readus la viață de Afrodita care se ceartă cu 
Persefona; 

ALIYAN BAAL, zeu principal la Ugarit, numit „călăreț pe 
nori” este fiu al zeului EL, stăpâneşte izvoarele şi râurile. Are 
drept soră pe Anath, zeița fecioară; 

ANATH, zeiță fecioară, fiică a lui El, războinică, şi preluată 
în panteonul egiptean; 

ANAT-BAIT-ILI, nume de divinitate compus cu „Anat”, 
cunoscuta zeitate din Ugarit. Bait-ili este un calificativ al 
zeiței Anat; 

ARSAY, nimfă, fiică a lui Baal, numele său înseamnă 
„pământ”; 

AŞERAT, zeiță a mării, numită şi Elat, e soţia zeului El. 

De deosebit de Aşerat soţie a lui Baal, numită şi Baalat; 

ATHIRAT, zeiță identificată cu zeița Aşera. În textele de la 
Ugarit este soția zeului El; 

ASTARTE, zeiță supremă la sidonieni, are regi şi regine 
printre preoţii ei. Ea este zeița pământului - mamă, identică 
cu zeița Baalaat. Forma numelui Aştaret este o deformare 
cacofonică cu boşet „ruşine, nelegiuire” la evreii vechi. Este 
identică cu zeița Athart; 

ATHTAR, zeu în panteonul din Ugarit; i se dă porecla de 
„Leul”; 

BAAL, fiu al lui EL, pare identic cu zeul Hadad sirian 
(Adad al mesopotamienilor), este zeu al vârfurilor de munte, 
al furtunii, ăl fulgerului şi al ploii binefăcătoare. 

E reprezentat ca un războinic cu o cască în cap şi fulgerul 
în mână. Are drept soție pe Aşerat, care trebuie deosebită de 
Aşerat a mării, soția lui El. 

Aşerat, soția lui Baal, este adorată şi în Egipt. 

BAAL ADDIR, „stăpân puternic” apare în inscripțiile punice 
din Africa. 


BAAL-BERIT „stăpân al alianței” poate identic cu BAAL- 
BERYT „stăpân al oraşului Beryt”; 

BAIT-ILI, divinizare a stelelor funerare sau a sanctuarelor 
divine ce contau ca lăcaş al zeilor. Numele înseamnă „casă a 
zeului” cfr. betyl; 

BAAL-BERIT, zeu canaaneean, având un templu la Sichem 
jud. IX, 4 cfr. jud. VIII, 33); 

BAAL-HAMMON - divinitate feniciană care înseamnă după 
numele său „stăpânul altarului pentru mirodenii”. Identificat 
de textele greco-romane cu Chronos (Saturn al romanilor); 

BAAL-GAD „stăpân al norocului”, zeu adorat în oraşul 
Gad; 

BAAL-MALAGE, corespunzând grecescului „Zeus 
Meilikios”, menționat de Filon din Byblos, având sensul de 
„stăpân al marinarilor”, deci divinitate ce proteja pe corăbieri; 

BAAL-MEON, divinitate adorată în oraşul cu acelaşi nume; 

BAAL-PEOR, zeu al moabiţilor, căruia i s-a închinat şi 
Israil la incitația soțiilor lui față de moabiți (Numere XXV, 3); 

Identic cu BAAL-PHEGOR şi BELPHEGOR; 

BAAL-PHARAS „stăpân al răului”; 

BAAL-ROŞ, „stăpân al promontoriului”, zeu care este 
stăpân pe un promontoriu; 

BAAL-LEBANON, zeu al cărui nume înseamnă „stăpân al 
Libanului”; 

BAAL-ŞAMIM, „stăpânul cerurilor” (şamaim); 

BALAAT, soție şi paredră al lui Baal, numele său înseamnă 
„doamnă, stăpână”. Adorată în diferite state-cetăți feniciene. 
Corespunde lui Innin a sumerienilor, Iştar a babilonienilor. 
Zeiță a pământului-mamă; 

BAALAT-GEBAL („Baalat din Byblos”) este zeița adorată în 
acest oraş, căreia îi dedică o inscripţie regele Yehaumilk din 
Byblos; 

BERUT, alt nume dat zeiței Baalat din Berytos; 

BERYTOS, nimfă pe care Adonis a vrut în zadar să o 
cucerească, după câte ne relatează un poet, Nannus, din sec. 
V e.n.; 

BAAL-SAFON, zeu stăpân al muntelui Safon ce corespunde 
Olympului pentru canaaneeni; 


BAAL-ZEBUB, „zeu al muştelor”, zeu ce avea un oracol 
însemnat; 

CHUSOR, divinitate care ar fi inventat fierul şi prelucrarea 
sa, şi ar fi creat farmece şi maxime pline de înțelepciune. 
Asimilat lui Hefaistos. Identic cu Kothar şi Hasis; 

DAGON, antic zeu canaaneean al cărui nume înseamnă 
„grâu, cereale”, adorat pretutindeni în Canaan. Menţionat de 
Filon din Byblos ca inventator al cerealelor şi al plugului; 

DAMAGY, divinitate ce slujea lui Aşerah la Ugarit; 

EL, numele său înseamnă „zeu” şi e folosit ca substantiv 
comun şi ca nume propriu. Divinitate principală în oraşul 
Byblos, nu are însă un rol activ. Este identificat cu Chronos 
(în greceşte: timpul şi denumirea grecească a zeului Saturn al 
romanilor) de Filon din Byblos; 

EL-DAGON este în fruntea panteonului din Ugarit. Are 
drept soţie pe Aşerah numită şi Elat; 

ELIUN, zeu care stă în fruntea ierarhiei divine, numit „cel 
mai de sus zeu”) în greceşte: Hypsistos. Este distinct de El, în 
inscripțiile aramaice din Sphire, în vreme ce în Noul 
Testament apar unificaţi (Geneză XIV, 19); 

EŞMUN corespunde prin natura şi funcțiile sale lui Adonis. 

Etimologic pare să derive de la şem „nume”. În izvoarele 
greceşti el este identificat cu Asclepios, zeul vindecător prin 
excelență; 

GUPAN, fiul lui Galmat, este zeu în slujba lui Baal; 

GAPAN şi UGAR, nume de zeu dublu, mesager al lui Baal, 
poate identic cu precedentul (Baal şi Anat III, 51); 

HADAD, zeu al furtunii la Ugarit, identic desigur cu Adad 
din Babylonia; 

HORON, zeu al Infernului în Ugarit (cfr. Keret, VI, 25-58); 

KASIOS, zeu canaaneean menționat de Filon din Byblos, 
probabil identic cu Baal-Safon; 

KEMOŞ, zeu al moabiţilor, identificat cu luceafărul, căruia 
i se aduceau jertfe umane; 

KODEŞ, „zeiță semită a vieţii sexuale”, introdusă şi în 
Egipt, unde este reprezentată goală; 

KOŞAROT, muze în panteonul din Ugarit, ale căror nume 
înseamnă „cântăreţe”. Erau şapte zeițe-muze Koşarot la 


Ugarit; 

KOTHAR şi HASIS, zeu cu nume dublu, aşa cum sunt 
mulți în Orient (cfr. Amon-Ra), zeu făuritor de unelte 
fermecate (în Ugarit); 

LATAPAN, zeu din Ugarit, tată al lui Anath. Zeu al iertării; 

LOTAN, balaurul rău din Ugarit, numit în Biblie 
„Leviathan”; 

MELQART, numele său înseamnă „regele oraşului”, 
corespunde lui EL din Byblos şi lui Baal din Sidon, este 
probabil identic cu Baal de care vorbeşte Vechiul Testament 
în legătură cu nelegiuirile regelui Achab (II Regi, XVI, 32) care 
îi înalță un templu în Samaria. 

Grecii l-au identificat pe Melqart cu Hercule. 

MILKOM, zeu al amoniților în Canaan, — i se aduceau 
sacrificii umane; 

MISKAR, divinitate feniciană la Cartagina; 

MISOR, divinitate care personifică „probitatea, cinstea”; 

MOT, ou cosmic din a cărui găoace ar fi ieşit aştrii şi 
despărțirea apelor din cer (Filon din Byblos); 

MOT, zeitate identificată cu „moartea” la Ugarit, inamic al 
fratelui său Alijan. Mot trebuie identificat într-o mitologie 
agrară cu perioada ce urmează recoltei. Când Alijan, fratele 
său, este pe pământ, Mot e în Infern, cei doi nu pot coexista; 

NIKKAL şi IB, divinitate dublă, feminină, a lunii în 
Mesopotamia, dar se regăseşte şi în Ugarit în textul 77 unde 
se căsătoreşte cu zeul lunii din Ugarit, Yarih; 

NORON, zeu în Ugarit, vindecător, dar şi apărător al celui 
obidit; 

PIDRAY, nimfă a luminii, fiică a lui Baal în panteonul din 
Ugarit; 

PUMAY sau PUMAYON, numit de greci Pygmalion este o 
divinitate feniciană în Cipru şi la Cartagina; 

QADIS-AMIRAR, mesageri ai zeiței Aşerah, identificaţi într- 
un singur zeu cu nume dublu (zeii cu nume dublu sunt 
frecvenți în Orient; cfr. Amon-Ra şi lahweh-Elohim); 

RAHIMAYA, zeiță concubină a lui El (cfr. Naşterea Aurorii, 
I, 13); 

REFAIM, divinități corespunzând spiritelor morților în 


Infern (şeol) (cfr. Isaia XIV, 9). Acelaşi nume se dă şi unui 
popor care locuia în Palestina înainte de canaaneeni 
(Deuteronomul, III, 11); 

REŞEF, zeu al fulgerului şi al focului, pe care grecii l-au 
asimilat lui Apolo. Cunoscut şi adorat şi în Egiptul faraonic, 
din vremea Imperiului Nou, unde avea ca atribut securea de 
luptă, lancea şi scutul; 

REKUBEL, zeu fenician menționat în inscripția zeului 
Hadad. Numele său înseamnă „zeul El este călăreț”; 

SADRAPA, numele său pare să însemne „geniu 
vindecător”. Adorat în Palmyra (Tadmor), dar şi de puni. 
Numit de greci Sathrapes, de romani Liber Pater; 

ŞAH AR, fiu al lui El şi al lui Athirat, frate geamăn cu 
Şalim; 

SAKON, divinitate feniciană la Cartagina; 

ŞALIM, fiu al lui El, frate geamăn cu Şahar; 

SARUMMA, zeiță din Ugarit care născuse mulți copii; 

SAPYSELATON, numele unei localități lângă Epidaurus de 
la Sps „soare” şi elat „zeiță” în ugaritică, deci zeiță a soarelui; 

SCTOT, zeu din Ugarit al cărui nume are sensul de „cel ce 
face ca boala să treacă”, identic cu Saatagat (crf. Keret, V, 
42, 46); 

ŞED, divinitate feniciană la Cartagina; 

SNM, divinitate născută din zeul El, adesea numită Tkmn 
şi Snm (nume dublu) la Ugarit; 

SYDYK, divinitate care personifică dreptatea (zadik). Este o 
abstractizare a dreptăţii; 

TALLAY, nimfă a ploii, fiică a lui Baal, în panteonul din 
Ugarit; 

TANIT, zeiță feniciană adorată mai ales la Cartagina, 
corespunzătoare lui Astarte. Este identificată de textele 
greceşti şi romane cu zeița Hera (Junona — romană); 

TANIT-PENE-BAAL, Tanit — „față, chip al lui Baal”, apelație 
a zeiței Tanit; 

TANNIN, dragonul Leviathan, monstru marin; 

THOR, „tauru!”, este un zeu identificat la Ugarit cu zeul El, 
căpetenia panteonului; 

TLS, divinitate ce slujea Lunii la Ugarit; 


UGAR, fiu al lui GALMAT, este zeu tânăr în slujba lui Baal; 

ULOMOS, născut din Eter şi Aer (probabil semiticul Olame 
„lume”), în cosmogonia lui Damascius; 

UROOS, creatorul veşmintelor din piele de animale, zeu 
binefăcător al oamenilor (după Filon din Byblos); 

YARIH, zeul lunii în Ugarit; 

YAMM, zeul mării la Ugarit; 

YAŢPAN, zeul războinic în slujba zeiței Anath. 


Magia 


Oamenii din epoca neolitică au practicat magia, adică 
presupusa capacitate de a produce prin diferite acte, semne 
şi formule forțe supranaturale care ar putea interveni în 
favoarea omului, spre a-i satisface dorințele sau spre a-i 
influența relațiile cu semenii. După scopul pe care şi-l 
atribuie, magia este împărțită în chip tradițional în aşa- 
numita „magie neagră”, ce produce efecte rele şi aşa-zisa 
„magie albă”, care ar avea ca scop să influenţeze în bine viața 
umană. Dar magia nu a exercitat numai o imensă influență 
asupra oamenilor primitivi, şi asupra acelora din societăţile 
lumii antice, dar şi asupra oamenilor din evul mediu şi chiar 
din epoca noastră. 

Claude Levi-Strauss se întreabă dacă magia „nu se 
deosebeşte de ştiinţă mai puţin prin ignoranța sau disprețul 
determinismului, decât printr-o exigență de determinism mai 
imperioasă şi mai intransigentă şi pe care ştiinţa poate s-o 
judece cel mult ca nesăbuită şi pripită?”170 

Într-adevăr, afirma Claude Levi-Strauss, „între magie şi 
ştiinţă deosebirea esenţială ar fi deci, din acest punct de 
vedere, că una postulează un determinism global şi integral, 
pe când cealaltă operează prin diferențierea nivelurilor, dintre 
care numai unele admit forme de determinism considerate ca 
inaplicabile la celelalte niveluri”171. 

Şi acelaşi autor citează un cercetător al magiei în Africa: 

„Considerată ca sistem de filozofie naturală (magia) implică 
o teorie a cauzelor: nenorocul rezultă din vrajă, care lucrează 
în înțelegere cu forțele naturale. Dacă un om este împuns de 
un bivol, dacă un hambar ale cărui suporturi au fost 


170 Claude Levi Strauss, Gândirea sălbatică, trad. rom., ed. Ştiinţifică, 

mâncate de termite, îi cade în cap, sau dacă se îmbolnăveşte 
de meningită cerebro-spinală, indigenii Azande, susțin că 
bivolul, hambarul sau boala sunt cauze care se înțeleg cu o 
vrajă pentru a ucide omul. Vraja nu este răspunzătoare 
pentru bivol, pentru hambar sau pentru boală, căci acestea 
există prin ele însele; dar ea este răspunzătoare de 
împrejurarea particulară care le pune într-un raport de 
distrugere cu un anumit individ. 

Hambarul s-ar fi prăbuşit în orice caz, dar datorită vrăjii a 
căzut într-un moment anume, când un anumit individ se 
odihnea dedesubt” 172. 

Pentru gândirea magică, aşadar, nimic nu este hazard, 
nimic nu este întâmplător, totul se supune unui determinism 
strict, fiind o „gigantică variație pe tema principiului 
cauzalității”. Dar această cauzalitate se referă la forțe ostile 
omului de cele mai multe ori, şi aceste forțe se pot intui 
oarecum din efectele lor, sau vrăjitorul stabileşte un adevărat 
„diagnostic magic”, indicând cine e vrăjmaşul sau duhul rău 
care a pricinuit cutare sau cutare rău, după care el 
hotărăşte, ca să zicem aşa, o terapeutică, medicație magică — 
măsurile de luat împotriva agentului cauzator de rele. 

Trebuie să cităm iarăşi pe Claude Levi-Strauss în privința 
raporturilor dintre magie şi ştiinţă. Într-adevăr, cunoscutul 
etnolog francez scrie: 

„Nu revenim, pentru aceste motive, la teza vulgară (dealtfel 
admisibilă, în perspectiva injustă în care se plasează) după 
care magia ar fi o formă timidă şi bâjbâitoare a ştiinţei, căci 
ar însemna să ne lipsim de orice mijloc pentru înțelegerea 
gândirii magice, dacă am încerca să o reducem la un moment 
sau la o etapă a evoluției tehnice şi ştiinţifice. Mai curând o 
umbră care îşi anticipează corpul, ea este, într-un anumit 
sens, completă ca şi el, tot atât de desăvârşită şi coerentă în 
imaterialitatea ei ca şi ființa materială pe care o precede doar 
cu puțin. Gândirea magică nu este un debut, un început, o 
schiță, parte a unui tot nerealizat încă; ea alcătuieşte un 

sistem bine articulat, independent sub acest raport de 
celălalt sistem pe care îl va constitui ştiinţa, în afară de 
analogia formală, care le apropie şi care face din primul un 
fel de expresie metaforică a celui de al doilea. În loc, deci, de 
a opune magia şi ştiinţa, este preferabil a le considera 
paralel, ca două moduri de cunoaştere, inegale, în ceea ce 
priveşte rezultatele teoretice şi practice (căci din acest punct 
de vedere, e adevărat că ştiinţa reuşeşte mai bine decât 
magia, cu toate că magia preformează ştiinţa, în sensul că şi 
ea reuşeşte uneori), dar nu prin genul de operaţii mentale pe 
care amândouă le presupun şi care se deosebesc mai puțin 
prin natura lor, cât prin funcţia tipurilor de fenomene cărora 
li se aplică”173. 

Totuşi ştiinţa respinge pan-determinismul magic, care 
caută şi găseşte intenţii inamice pretutindeni, apoi admite 
hazardul, dar mai ales nu acceptă frecvența unor tipuri de 
relații cauzale prevalente de tip ostil subiectului, nici 
personificarea unor forțe sau fenomene naturale care ar 
agresa în chip intenționat şi voit pe un anumit individ. 

Pe bună dreptate s-a scos în relief înrudirea gândirii 
magice cu cea paranoică sau paranoidă a bolnavilor de 
schizofrenie care de asemenea caută cauze ostile lor în cele 
mai anodine întâmplări (alunecare sau împiedicare, lipsa 
unui nasture etc.) şi interpretează în cadrul sistemului lor 
delirant, inserând în delirul lor (de persecuții, de pildă) fapte 
pur întâmplătoare. Astfel înrudirea între gândirea ştiinţifică 
şi cea magică este cu totul iluzorie şi lipsită de orice 
fundament obiectiv. 

Pe de altă parte, trebuie distinsă neapărat magia de religie 
şi ele nu se pot confunda câtuşi de puţin aşa cum ele apar în 
unele tratate de istorie a religiilor, chiar din cele mai noi. 

Credem nimerit să reproducem cuvintele lui Traian 
Herseni, care într-o lucrare recentă a sintetizat diferențele 
fundamentale între magie şi religie: „Odată statuată şi 
admisă, existența unei lumi supranaturale în paralel cu cea 
naturală, dar cu o putere nelimitată asupra acestora, atât în 


173 Claude Levi-Strauss, Op. cit., p. 153 


sens pozitiv cât şi negativ (de la creație până la distrugere), 
omul n-a avut altceva de făcut decât să caute o cale de 
existență şi cooperare cu ea. El nu mai putea ignora 
supranaturalul, dar putea ajunge la o relație convenabilă cu 
el. 

Lucrul acesta a fost încercat - după modelul relaţiilor 
umane reale — pe două căi, probabil simultane, dintre care 
una a constat din stabilirea unor mijloace de captare şi 
manipulare a lui, ceea ce a dus la magie; iar cealaltă din 
aflarea unor mijloace pentru a-i câştiga bunăvoința şi a-l face 
astfel inofensiv (neutru) sau eventual aliat (colaborator), ceea 
ce a dus la religie. În formele cele mai pure (de genul tipurilor 
ideale Weberiene) magia  constrânge prin procedee 
considerate ca adecvate, forțele supranaturale să facă ceea ce 
doresc oamenii; pe când religia face apel la bunăvoința lor, se 
roagă de ele, le oferă „ofrande”, le „adoră”, le „elogiază”, le 
„ascultă”, deci contractează cu ele diferite schimburi 
reciproce, avantajoase (do ut des). De aceea magia este un act 
îndrăzneț, demn de lumea primelor triburi de vânătoare, care 
căutau toate mijloacele posibile capabile să subjuge, să 
aducă la ascultare forțele supranaturale, de unde opinia unor 
cercetători că ea a prefigurat şi a anticipat tehnica modernă 
şi însăşi ştiinţa. Religia este, dimpotrivă, chiar de la originile 
ei, un act de renunțare, de abdicare, resemnare şi supunere. 
Ea s-a născut din sentimentul tragic, perfect explicabil 
pentru primele timpuri, al neputinței omeneşti în fața unor 
forțe  copleşitoare, supranaturale, din sentimentul unei 
inferiorități iremediabile, deci în ultimă analiză, dintr-o 
imensă şi clocotitoare disperare existențială, ceea ce merită, 
oricum, nu numai înțelegerea, dar şi simpatia sau 
compasiunea noastră. 

Totuşi există o magie desprinsă de religie, uneori ca o 
adevărată contra-religie. Magia neagră, de exemplu, nu se 
limitează neapărat la acțiuni potrivnice oamenilor, ci ajunge 
nu o dată să se alieze cu „forțele răului”, adică cele 
„diabolice” împotriva „forțelor binelui” adică ale celor „divine” 
sau „dumnezeieşti”. În ultimă analiză faimosul pact al lui 
Faust cu Mefisto nu este decât un fenomen de magie 


neagră... 

Esenţial este, însă, faptul că există totuşi unele forme de 
magie independente sau chiar potrivnice religiei” 174. 

Dar statutul social al magicianului, al vrăjitorului, al 
descântătorului este cu totul diferit de cel al preotului în 
societățile antice şi dacă ne referim la lumea canaaneeană, 
vrăjitorul este qoşaf175, şi qaşaf înseamnă „a vrăjit”176, iar 
„vrăjitorie, magie, fermecătorie” qeşef177 sau descântătorul 
este numit hoher habed 178, în vreme ce preotul în feniciană, 
ugaritică, ebraică este gohen, aramaică kahen în timp ce 
prezicătorul homo divinans opus lui homo religiosus şi lui 
homo magicus este: OV, şoel (de la şaal „el a întrebat”) şi sunt 
numiți şi în alte diferite moduri în raport cu tehnicile mantice 
pe care le folosesc. 

Mai important pentru distincția ce trebuie stabilită între 
religie şi magie este că unele religii condamnă magia şi luptă 
împotriva ei. De pildă în Palestina vecinii fenicienilor, evreii 
vechi interzic în mod hotărât magia „să nu se găsească la 
tine... vrăjitor sau fermecător”179, „Să nu vrăjiți”180, 
„Bărbatul sau femeia de vor chema morții sau vor vrăji să 
moară neapărat; cu pietre să fie ucişi”181 Nu numai apelația 
este alta, a preoților şi a vrăjitorilor, în societățile lumii vechi, 
dar preoții aveau un rol şi o însemnătate socială nespus mai 
mare decât aceea a vrăjitorilor, beneficiari de venituri fixe, de 
întinderi de teren agricol ce le erau dăruite sau pe care le 
administrau în numele zeilor. În fine, preoţii constituiau 
confrerii închise în care admiterea se făcea pe bază ereditară 
de obicei, preoții fiind în aceste funcții din tată în fiu. Nu 
acesta era statutul social al vrăjitorilor din toate societăţile 
vechi. 


174 Traian Herseni, Literatură şi civilizație, Buc., 1976, p. 149-151 

178 Deuteronomul, XVIII, 11 

179 Ibidem 

Cât priveşte actul magic, este însemnat să facem o 
distincție limpede între: a) substratul pe care se exercită 
acțiunea magică şi b) tehnica sau ritualul magic propriu-zis. 

Substratul care poate fi influențat magic poate fi: 

1. ființa sau obiectul de fermecat, de vrâjit, sau o parte a 
sa: corpul unui copil, unui animal, unui om, o oală, o casă, o 
porțiune din părul omului etc.; 

2. un substitut similar, analog sau asemănător ființei vii, 
omului (de pildă), lungimea umbrei sale sau o păpuşă de 
ceară; 

3. un substitut simbolic care nu este asemănător deloc, şi 
care reprezintă un simbol al ființei de vrăjit (cămaşa unui om, 
o fustă a unei femei, o bucată de lemn, o oală de pământ). 

Ritualul sau tehnica acțiunii magice propriu-zise poate fi: 

1. identică acțiunii reale nemagice (se împlântă un cuțit 
real); 

2. similară, analoagă acțiunii reale (se împlântă un cui, o 
aşchie, un ac în păpuşa de ceară); 

3. simbolică (se sparge un vas reprezentând capul omului 
ce trebuie vrăjit, se sparge păpuşa etc.). 

În limbajul curent se confundă adesea substratul, asupra 
căruia se exercită acțiunea magică cu tehnica prin care se 
exercită actul magic. Se vorbeşte de pildă de magie simpatică 
fără să se facă distincția între substrat şi actul magic propriu- 
zis. 

În raport cu substratul pe care se exercită şi cu actul magic 
se poate vorbi de magie simpatică (sau imitativă), de magie 
contagioasă (sau prin contiguitate) şi de magie simbolică (în 
care fie acțiunea magică, fie substratul asupra căruia se 
exercită cea dintâi, este un simbol al unui simbolizat). 

Ştim că fenicienii aveau vrăjitori, căci Izabela, care era 
feniciană, fiica regelui Sidonului, Etbaal, făcea vrăjitorie cum 
îi spune Iehu regelui lui Israel, loram 182. 

Vrăjile canaaneene se făceau cu ajutorul unor instrumente 
căci Milieia spune: „Din mâna ta voi nimici uneltele de 

vrăjitorie” 183 

Tot unul din prorocii evrei face aluzie la zeița feniciană 
Astarte, zeiță a dragostei, dar şi a vrăjilor nocturne, când 
spune: „Numai din pricina desfrâului fără seamăn al celei 
desfrânate, frumoasă la chip şi stăpână pe vrăji, care vinde 
noroadele cu desfrânările ei şi neamurile cu fermecătoriile 
ei”184. 

Fără îndoială magia feniciană nu putea să nu primească 
influențe de la cea egipteană, date fiind relațiile strânse şi 
raporturile constante între Egipt şi Fenicia. lar egiptenii 
aveau numeroşi vrăjitori care puteau să prefacă apa Nilului 
în sânge185, să schimbe un toiag în şarpe186, să scoată 
broaştele care invadaseră Valea Nilului 187. 

Dar magia apare foarte des în multe din reprezentările 
aflate în mormintele egiptene din primele dinastii. Desigur 
este greu să diferențiem deseori cele ce țin de magie, şi cele 
ce țin de religie propriu-zis. 

De exemplu, în mormintele predinastice egiptene găsim 
figurine modelate în argilă, reprezentând oameni sau femei — 
menite să fie însuflețite printr-un ritual magic şi să devină 
slujitori de ambele sexe ai stăpânilor lor înhumați în 
piramide. Este foarte plauzibil că aceste figurine numite 
uşebti, sau într-o citire mai recentă şaubti, erau plasate în 
mormintele răposațţilor la înmormântarea lor, în locul 
slujitorilor care pe vremuri erau ucişi dimpreună cu cel 
defunct, spre a-i sluji şi a-i fi de folos în lumea de dincolo. În 
formula a VI-a din Cartea Morților, scrisă pe un şaubti, se 
poate citi: „O şaubtiule! Dacă răposatul cutare trebuie să 
îndeplinească una din muncile ce se fac acolo, tu să 
răspunzi: Sunt aici!”. În Imperiul Nou un răposat poate avea 
până la şapte sute de astfel de figurine, şaubti, substitute 
magice ale servitorilor. Dar mica statuetă putea fi vrăjită de 

un duşman şi putea să primească porunci de la vreun 
vrăjmaş al celui răposat. De aceea pe unele uşebti scrie: „Dă 
ascultare celui ce te-a făcut şi nu da ascultare 
vrăjmaşilor” 188. 

În morminte, egiptenii avuţi puneau să se picteze scene 
figurându-i pe ei sau pe familiile lor cu slujitorii şi animalele 
lor la ospețe, la vânătoare sau petrecând. Astfel de scene 
trebuiau să prindă viață şi să devină reale în lumea de 
dincolo grație unui ritual magic. 

Acelaşi raport de „simpatie”, de „analogie”, ca între 
servitorul real şi statueta şaubti, există de asemenea între 
jertfele reale adevărate, oferite zeilor, şi jertfele pictate 
reprezentate pe o masă de ofrandă, care trebuiau să devină 
reale şi să fie oferite de zei defuncţilor. În povestirile vechilor 
egipteni regăsim nenumărate exemple când un vrăjitor 
alcătuieşte din ceară o statuie, pe care o farmecă, şi aceasta 
devine reală 189. 

De fapt în Egiptul faraonic statuile — prin vrăji şi farmece — 
căpătau viață într-o lume magică, şi aşa erau statuile 
defuncților ce se aşezau în morminte destinate a primi 
sufletul KA al celui răposat. De aici şi celebra interdicție a 
Decalogului, care opreşte lucrarea de statui ce s-ar putea 
însufleți magic: „Să nu-ți faci chip cioplit şi nici un fel de 
asemănare din câte sunt în cer sus şi câte sunt pe pământ 
jos şi din câte sunt în apele de sub pământ”190. 

Dar mai mult decât statuile, erau răspândite în Egiptul 
faraonic obiecte de artă cu un rol magic esenţial, e vorba de 
amulete, pe care dicționarul Larousse le defineşte: „obiecte ce 
se poartă la sine din superstiție spre a se păzi de primejdii şi 
de boli”. 

Amuletele trebuie distinse de talismane, care şi ele au un 
rol magic de mare însemnătate căci, după acelaşi dicționar, 
sunt „obiecte însemnate cu semne cabalistice cărora li se 

atribuie puterea de a aduce fericire sau o putere 
supranaturală”. Atât amuletele cât şi talismanele sunt 
generatoare de o putere magică, printr-o magie simbolică (şi 
nu simpatică sau imitativă), ele conţin o parte din puterea 
magică a zeului sau zeiței pe care îl simbolizează. 

Ori astfel de amulete egiptene (preferăm această apelațţie 
celei de talisman, cuvânt de origine arabă care are 
contingență cu altă viață religioasă), lucrate din aur, din 
bronz, din sticlă, din faianță turnată reprezentau semne 
hieroglifice, animale sacre ale unor zei, coroane ale 
faraonilor, apoi crucea ansată — hieroglifa cuvântului „viață” — 
inima, nodul lui Isis, ochiul lui Horus udat, stâlpul djed al 
lui Osiris, sau planta de papirus, semn al vigorii. Cea mai 
folosită amuletă era însă scarabeul, cărăbuşul care figura pe 
zeul H p r dar şi verbul „a deveni, a fi, a exista”. 

În mormintele feniciene din Cartagina, dar şi în cele din 
Liban sau Siria s-a găsit un număr mare de astfel de amulete 
magice, care aveau rol „apotropaic”, de a-i îndepărta pe 
duşmani şi pe demoni, dar şi acela de a insufla forța pe cale 
magică. Frecvent s-au găsit în mormintele feniciene ochiul lui 
Horus udjat, şarpele cobra, uraeus, care răspândea suflul 
învăpăiat din creştetul faraonilor, şoimul reprezentând pe 
zeul Horus, floarea de lotus, cununa Egiptului de Sus, în fine 
o serie de zeitățil91 

O categorie aparte de amulete merită să fie menționată: e 
vorba de mici tuburi de metal cilindrice sau octogonale 
conținând înlăuntrul lor mici suluri de metal foarte subțiri, 
pe care se află gravate figuri şi simboluri magice, dar alteori 
inscripții hieroglifice. Cele mai vechi tuburi sunt de aur şi de 
argint, mai târziu s-au fabricat tuburi de plumb. La capătul 
acestor tuburi mici se află gravat capul unui animal sacru 
din panteonul egiptean: şoimul lui Horus, berbecul lui Amon- 
Ra, alteori leoaica zeiței Sekhmet. Desigur unele din aceste 
tuburi conțineau suluri de papirus sau de pânză de in care s- 
au nimicit cu vremea şi fără îndoială sunt similare aşa-ziselor 

tefillin (de la tefila „rugăciune”) pe care le purtau vechii evrei. 
În unele tuburi s-au găsit mici suluri de metal ce conțineau 
texte magice egiptene, amintindu-le pe cele împotriva 
muşcăturilor de şarpe. Alteori, mai ales în Africa de Nord, 
micile tuburi de metal conţin inscripții punice implorând 
protecții. 

Cu privire la aceste amulete, Sabatino Moscati scrie: „Nu 
există nici o îndoială în privința tuburilor că ele au o intenție 
magică, inspirându-se direct din magia egipteană. Tot astfel 
se poate spune şi despre celelalte amulete, după cum ne 
arată unele indicii semnificative, să privim cu atenție 
frecvența ochiului udjat, ale cărui funcții magice specifice 
sunt binecunoscute; acelaşi lucru se poate spune şi despre 
uraeus. Cu alte cuvinte, cele două tipuri de amulete nu au 
fost importate cu abundență din întâmplare, ci pentru 
rațiunea specifică a calităților lor magice cunoscute. Pornind 
de la aceste observații putem extinde părerea de mai sus şi 
asupra altor tipuri de amulete aflate la Cartagina: Ptah este 
un zeu cu o eficiență remarcabilă în magie... toți ceilalți zei şi 
animale reproduse pe amulete au la rândul lor virtuți 
magice... În concluzie amuletele arată marea dezvoltare a 
superstiției şi a magiei la Cartagina, ca şi dependența 
credințelor cartagineze de cele egiptene, izvor direct al 
provenienței unui mare număr de amulete” 192. 

Textele găsite la Ugarit (Ras-Şamra) ne aduc unele date 
asupra unor ritualuri magice efectuate de fenicienii din acea 
epocă, noi distingând ritualurile religioase de cele magice 
prin aceea că în acestea din urmă persoana umană obliga şi 
impunea cererea şi dorința sa, pe când într-un act religios ea 
roagă, imploră. 

Desigur aceste texte din mileniul al doilea î.e.n. de la 
Ugarit cuprind puţine ritualuri magice, mai ales fiindcă sunt 
texte copiate în temple de către preoți şi proclamă 
atotputernicia zeilor, neadmițând că un muritor ar putea sili 
vreun zeu printr-un act magic să împlinească o acțiune 
oarecare. 


192 Sabatino Moscati, Lumea fenicienilor, Buc., 1975, p. 250-251 


Totuşi citim în textul 68 Ugarit193, cum zeul Kothar şi 
Hasis meneşte buzduganele pe care le-a lucrat şi le face să fie 
buzdugane fermecate, năzdrăvane, dându-le fiecăruia un 
nume, adică aşa cum se face într-un descântec magic. 

Tocmai împotriva acestor practici magice ale fenicienilor şi 
ale tuturor vechilor locuitori ai Libanului, Siriei şi Palestinei 
(Canaanului) se ridică porunca din Exod: 

„Pe vrăjitori să nu-i lăsați să trăiască”194 ceea ce e o 
dovadă că se practica vrăjitoria de multe feluri, de la 
necromancie (vrajă cu morții) până la folosirea amuletelor 
magice. 

Este neindoios că magia fenicienilor a avut o oarecare 
răspândire şi la vechii evrei aşa cum dovedesc textele ce 
învinovățesc pe atâția regi ai evreilor vechi de a fi practicat 
magia. 


193 Cyrus H. Gordon, Ugarit and Minoan Crete, New York, W. W. Norton 

Mantica 


Aflarea celor ce se vor întâmpla în viitor şi căutarea 
înfrigurată a faptelor ce vor avea să se petreacă a fost una 
din preocupările cele mai vechi din toate societățile umane. 
S-a afirmat că omul, spre deosebire de animal, caută şi 
trăieşte în viitor, pe când acesta din urină nu trăieşte decât 
în prezent. Cert este că trebuie să facem o separație netă şi 
să distingem categoric mantica de religie şi de magie, întrucât 
mantica sau divinația poate fi cu totul independentă de 
adeziunea la o anumită religie, de credința într-un zeu 
oarecare şi de orice practici religioase. De fapt mantica a fost 
o artă şi nu un cult religios şi metodele de a face conjuncturi 
asupra viitorului cum erau ornitomancia (aflarea viitorului 
după zborul păsărilor sau după cum mănâncă boabe) sau 
interpretarea faptelor prodigioase (naşterea unui monstru, de 
exemplu) erau cu totul independente de sacrificii, care erau 
efectuate de un preot anume. 

Nu încape îndoială că în societățile primitive este greu de 
deosebit mantica de magie, pentru că aşa-zisul „medicine- 
man este în acelaşi timp: exorcist, vraci, interpret al viselor, 
vrăjitor, văzător în extaz şi prezicător mai cu seamă. Marele 
orator roman Cicero a scris un tratat de mantică intitulat De 
divinatione în care distinge: 1) o divinatie artificială, în care se 
includ pronosticurile deduse din studierea intestinelor de 
animale, interpretarea faptelor  prodigioase, predicțiile 
augurilor (fenomene meteorologice, zborul păsărilor, modul 
cum mănâncă ele grăunțele, mişcările animalelor etc.), în fine 
astrologia; 2) o divinație naturală care cuprinde tâlcuirea 
viselor şi vaticinația, adică profetizarea în stare de extaz. 

De fapt această diviziune a manticii la Cicero pare 
inspirată din Platon. Într-adevăr, iată ce spune Socrate în 
celebrul dialog platonician „Fedru”: „Prorocițele de la Delfi şi 


preotesele de la Dodona au adus într-adevăr şi numai atunci 
când erau pradă delirului lor, numeroase şi frumoase servicii 
Greciei, servicii de ordin public şi privat, în vreme ce - atunci 
când sunt lucide - n-au adus decât servicii minore sau 
deloc”195. 

În continuare Socrate arată că în vechime delirul extatic 
nu era un lucru rău, căci dacă ar fi fost aşa nu s-ar fi 
introdus numele delirului în apelația celei mai frumoase 
dintre arte, grație căreia se poate discerne viitorul, căci au 
numit această artă manike „delirul”. Oamenii moderni au 
adăugat un t şi au numit această artă mantike „mantica”. 
Dar există şi o artă divinatorie a celor ce nu şi-au pierdut 
minţile şi care cercetează viitorul cu ajutorul păsărilor şi al 
altor semne. Cei vechi au numit această artă oio-no-istike de 
la oiesis „sagacitate şi informaţie”. Dar, continuă Socrate, 
prezicerea prin delir extatic ce vine de la zei este mai bună 
decât aceea care se trage de la bunul simț şi de la mintea 
întreagă omenească 196. 

De fapt istoria religiilor şi etnologia deosebeşte clar: 1) 
divinația intuitivă sau inspirată de 2) divinația inductivă şi 
rațională. Prima cuprinde: oracolele, profeția, oniromancia; a 
doua include în ea: sorții, divinația prin ființe vii (animale, 
plante, oameni, arbori), sau prin obiecte inanimate (pământ, 
apă, foc, aer, obiecte diferite, numere, litere), apoi prin astre, 
meteorologie şi zile faste sau nefaste. 

O altă clasificare a manticii este cea dată de Enciclopedia 
Britannica: 

1) Metode mantice interne, condiționate de schimbări în 
stările de conştiinţă ale prezicătorului; 

Metodele interne mantice cuprind: stările de transă, de 
extaz, divinație prin bula de cristal, automatismul motor, 
scrisul automat, bagheta divinatorie (radiestezia), divinația 
prin sită (cosquinomancie), printr-un inel sau o cheie 
suspendată, oracolul în stare de transă, apoi visele şi 
orinomancia. 


195 Fedru, 244, b 
196 Fedru, 244, c-d 


2) Metode mantice externe, în care se procedează prin 
deducție după fapte externe prezicătorului. 

Ele corespund consultaţiilor prin sorți, zaruri, arşice, nuci 
de cocos, divinației prin examenul viscerelor de animale 
(haruspicina) presagiilor, astrologiei. 

Dar cea mai completă şi mai exactă clasificare a tehnicilor 
mantice ni se pare aceea realizată de G. Le Souezec197. 
Acesta distinge cinci grupuri de metode mantice: 

1) Profetismul, care este o divinaţie prin intuiție pură, în 
stare de veghe, numită de acest autor chresmologie de veghe. 

2) Urmează apoi toate procedeele de divinație întemeiate pe 
o stare hipnică sau halucinatorie obținută în diferite feluri, 
fie prin somn natural ori artificial, fie prin transe provocate 
grație unor mijloace fizice şi senzoriale ca fixarea unui obiect 
strălucitor  (cristalomancia), sau  hidromancia (fixarea 
suprafeței apei), catoptromancia (ghicitul prin oglindă), sau 
prin ingestia de substanțe halucinogene (farmacomancie). 
Aceste metode sunt denumite de autor chresmologie 
halucinatorie care trebuie distinsă net de profetism. 

3) După aceea se descrie ceea ce autorul numeşte 
divinaţiile matematice sau procedee savante de a prezice 
viitorul, cum ar fi geomancia, achilleomancia chineză 
(divinaţie prin tulpini de achillea millefolium), astrologie, 
aritmomancie (mantică prin numere). 

4) Mantica de observație include observarea 
comportamentului şi actelor instinctive ale oamenilor şi ale 
animalelor (haruspicii, extispicina etc.). 

5) Ultima categorie este a manticii prin sistemele 
abacomantice (de la grecescul abax „tablă de calcul”) care 
cuprinde sorții ori pasajele care prin tradiție ori prin tablele 
de referință au o interpretare divinatorie. 

Pe de altă parte în societățile evoluate statutul 
prezicătorului, apelația şi poziția sa în societate sunt cu totul 
altele decât ale vrăjitorului magician sau ale preotului ataşat 
pe lângă persoana unui zeu. 

Un prezicător sau un ghicitor putea fi considerat în trecut 


197 G. le Souézec, în „L'Encyclopedie de la Divination”, Paris, 1965 


ca, un personaj dotat cu un „dar” deosebit, acela al 
cunoaşterii viitorului, sau ca un învăţat călăuzit de o tradiţie, 
dar nu ca un preot legat de împlinirea unor datorii precise şi 
consacrat cultului unor zei anume. Homer distinge foarte 
limpede  prezicătorii (manteis) şi preoţii  (hiereis), deşi 
consideră că amândouă aceste clase de personaje pot fi 
interpreți ai voinței divinel98. Pe de altă parte Homer îi 
numeşte pe prezicători, demiurgi, la fel ca pe medici, 
tâmplari, cântăreți sau crainici şi îi tratează în versurile sale 
ca simpli meseriaşi. 

Chiar în Egiptul faraonic, unde templele şi preoții aveau o 
putere politică şi spirituală atât de mare şi unde locuiau „cei 
mai religioşi dintre toți oamenii”, după expresia lui 
Herodot199, mantica era practicata. de oameni cu totul 
străini de sacerdoți şi de temple, ba chiar de oameni de alt 
neam şi altă credință decât egiptenii. Căci Iosif era evreu şi el 
singurul tâlcuieşte corect visele faraonului (deci practică 
onirocriția, divinația prin interpretare a viselor200, apoi Iosif 
cercetează viitorul prezicând într-o cupă de argint201). 

Tot astfel, în Babylon, Daniil, care era şi el evreu şi nu 
credea în zeii din Babylon, reuşeşte să interpreteze corect un 
vis al lui Nabucodonosor202, iar mai apoi tâlcuieşte exact alt 
vis al aceluiaşi rege din Babylon203, iar în cele din urmă 
prezice regelui Babylonului sfârşitul domniei sale şi cucerirea 
regatului prin interpretarea unui prodigiu204. 

Fără îndoială în epoca de bronz, ca şi în cea de fier, omul a 
căutat să afle viitorul mult mai des decât în zilele noastre, 
mai ales fiindcă se simțea înconjurat de puteri ostile, de 
zeități şi de demoni vrăjmaşi, dar şi fiindcă se afla într-o 
societate opresivă, unde regele statului-cetate, de exemplu, 


198 A. Bouche€-Leclercg, Histoire de la divination dans l'Antiquite, Paris, 
1880, vol. II, p. 6-7 

199 Herodot, II, 37 

200 Genesis, XLI, 1-36 

201 Genesis, XLIV, 5 

202 Daniil, II, 1-48 

203 Ibidem, IV, 1-30 

204 Ibidem, V, 5-30 


exercita o tiranie puternică asupra sa. Aceeaşi opresiune era 
exercitată de soți asupra nevestelor lor, de părinți asupra 
copiilor şi în cadrul orânduirii tributale şi a modului de 
producție tributal de fiecare din păturile de sus asupra celor 
supuse lor şi exploatate. De aici - din incertitudinea 
existenței cotidiene, dar şi din lipsa unor cunoştinţe 
ştiinţifice — apelul mult mai des decât în zilele noastre pe care 
îl făceau oamenii din trecut la mantică în diversele ei forme: 
oracole, prorociri, ghiciri, divinaţie etc. şi la numeroasele 
personaje, care, făgăduind că relevă viitorul, trăiau pe seama 
credulității şi naivității mulțimilor. 

Mantica semiţilor este prin excelență profeția, relatarea 
viitorului de către un profet care se află uneori într-o stare 
specială, ce o putem denumi extaz profetic, sau care primeşte 
mesaje divine. Acest tip de mantică a fost cunoscut şi de 
greci, mai întâi în timpurile vechi, poate sub influența tracilor 
care celebrau într-o stare de exaltare mistică cultul lui 
Dionysos, unde închinătorii acestui zeu al viței de vie alergau 
peste dealuri şi munţi, goi, urlând şi lovind pe cine întâlneau. 
Ba este posibil ca acest cult trac al lui Dionysos să fi fost 
însoțit de sacrificii umane, aşa cum ne relatează unele 
izvoare greceşti205. În orice caz cultul lui Dionysos însemna 
o stare de furie ce cuprindea pe închinători, apoi dansuri 
îndelungi, şi alergări peste văi şi munți în extaz, stare ce 
cuprindea mai ales femeile şi era întrucâtva contagioasă, aşa 
cum era în evul mediu celebra danse de Saint Guy. 

În stare extatică şi în stările de excitație orgiastică 
considerate ca hieromanie, „nebunie sacră”, adoratorii traci 
ai lui Dionysos exercitau o mantică prin inspirație divină, 
afirmând că în astfel de stări sufletul s-ar fi unit cu 
divinitatea după ce a ieşit din trup206. În această formă de 
mantică, prezicătorul nu este obligat (aşa cum sunt 
întotdeauna obligați prezicătorii din operele lui Homer) să 
aştepte semnele întâmplătoare ale voinței divine, care vin din 
afară şi se pot interpreta în felurite chipuri, ci „entuziasmul” 


205 E. Rhode, Psyche, trad. française, Paris, 1928, p. 296 
206 Platon, Fedru, 253, A 


(termen grec care indică tocmai această posesiune divină) îi 
pune în directă legătură cu lumea zeilor şi a duhurilor şi 
astfel pot să perceapă şi să vestească viitorul207. 

Faimoasele menade, femei care intrau în extaz divin, 
alergând peste dealuri în stare de ebrietate probabil, erau la 
traci acelea care practicau mai cu seamă această mantică 
prin inspiraţie. Dar erau şi oracole ale lui Dionysos la traci, 
cum era acela al Satirilor, care aveau o preoteasă ce prezicea 
viitorul în acelaşi fel ca şi Pythia de la Delfi, adică într-o stare 
de nebunie divină208. 

Grecii din poemele lui Homer par a nu fi cunoscut şi iubit 
această mantică realizată însă la foarte multe popoare 
primitive, prin dansuri furioase şi prelungi, muzică 
zgomotoasă, adunări nocturne, orgii sexuale ori prin 
ingerarea unor substanțe halucinogene; în cazul tracilor se 
pare că era cannabis indica „cânepa” din care se producea 
haşişul, dar putând fi şi o ciupercă amanita muscarinia (la 
unele triburi de samoiezi din Siberia) şi frunze de laur (datura 
stramonium, ce conţine substanțe halucinogene) pe care le 
mesteca Pythia de la Delfi stând pe trepiedul ei înainte de a 
profera cuvinte fără sens, pe care doar colegiul de preoți 
ataşați templului le interpreta şi le prezenta în formă de 
oracol. 

În poemele homerice este vorba de mantică şi de preziceri 
făcute după toate regulile unei tradiții îndelungate, unde 
prezicători instruiți în mantică caută şi găsesc voința zeilor şi 
viitorul, dar fac aceasta interpretând semne naturale sau 
artificiale provocate de voința oamenilor. Dar prorocirea în 
stare de extaz, ori după o viziune în vis sau în stare vigilă e 
necunoscută grecilor din epoca lui Homer. 

Alături de prezicători care formau se pare o adevărată 
breaslă - în Homer există oracole cum e acela al lui Zeus la 
Dodona sau al lui Apolo la Pytho. Totuşi în cursul vremurilor 
oracolul lui Apolo de la Pytho (unde dintr-o crăpătură a unei 
stânci ieşeau vapori, probabil bioxid de carbon, veche 

rămăşiţă a unui cult htonic al zeiței Gaia, care apărea în vis 
celor ce-i solicitau oracolul şi le arăta viitorul) a suferit o 
mutație majoră, atunci când o preoteasă a fost împinsă să 
mestece frunze de laur (datura stramonium) şi a început să 
prorocească în stare de extaz şi de nebunie divină, stând pe 
un trepied în locul unde erau exalați vapori de CO2, adică să 
facă preziceri utilizând o substanță halucinogenă, similară 
aceleia folosite de traci sau de şamanii din Siberia şi Asia 
Centrală. Zeul Dionysos n-a avut în Grecia antică decât un 
singur oracol, acela din Amficlea în Focida, unde un preot 
„posedat” de către zeu prorocea fiind în stare de entuziasm 
profetic. Dar într-un mare număr de oraşe greceşti se creează 
oracole ale lui Apolo, în care preoți şi preotese prorocesc în 
stare de extaz şi „posedaţi de zeu”. 

Această mantică prin inspiraţie care a început la Delfi, 
diferă de vechea artă mantică apoliniană a interpretării 
semnelor, şi se face în stare de extaz provocat de intoxicație 
cu datura stramonium. Aşa se face că zeul Apolo e numit de 
poeții greci „zeu pradă excitaţiei bahice” sau „prezicătorul” şi 
Pythia, preoteasa fecioară,  excitată de substanțe 
halucinogene şi de degajarea de bioxid de carbon printr-o 
crăpătură a pământului, proroceşte ceea ce o îndeamnă să 
spună zeul Apolo însuşi; când ea spune „eu”, zeul Apolo 
vorbeşte prin ea. În ea trăieşte, vorbeşte şi cugetă însuşi zeul. 

Dar şi în Grecia antică visele reprezintă lumea în care 
divinitățile fac cunoscute muritorilor cele ce se vor întâmpla 
în viitor, de unde marea dezvoltare a onirocriției, „arta 
tâlcuirii viselor”. 

De asemenea în poemele aflate la Ugarit (Ras-Şamra) 
regăsim aceleaşi apariții în vis ale zeilor care prezic 
viitorul209, dar nu posedăm date mai ample despre mantica 
fenicienilor în epoca de bronz. 

Suntem cu mult mai bine informați de izvoarele greco- 
latine asupra manticii feniciene tardive, asupra căreia am 
vrea să insistăm înainte de a expune datele ce le deținem din 


209 Keret, 36 sq. în: Cyrus Gordon, Ugarit and Minoan Crete, New York, 

scrierile vechilor evrei asupra acestui subiect. 

De fapt prezicătorii fenicieni erau vestiți în lumea greco- 
romană şi marele general roman Marius ținea în apropierea 
sa totdeauna o astfel de prorociță feniciană cu numele de 
Marta, numele ei însemnând în aramaică „stăpână”2 10. Dar 
prezicerile feniciene se efectuau de obicei în anumite locuri 
sacre, dealuri, înălțimi, munți. Aşa bunăoară Vespasian 
înainte să ajungă împărat se urcă în vârful muntelui Cârmei 
unde era un oracol şi jertfind mai multe păsări i se dădu 
răspunsul - după cercetarea măruntaielor păsărilor - că va 
izbândi în tot ceea ce începe şi va ajunge să stăpânească 
foarte mulți oameni21 1. 

Muntele Kasios, care este în apropierea muntelui Cârmei, 
se află la revărsarea râului Orontes în mare, în Fenicia deci, 
şi pe acel munte Seleucos Nicator, întemeietorul dinastiei 
Seleucizilor jertfeşte lui Baal Kasios spre a-l întreba unde 
trebuie să clădească un nou oraş2 12. 

Templul de la Baalbek, aşezat în valea ce desparte munții 
Libanului de Antiliban, la jumătatea drumului între Byblos şi 
Damasc, era — se spunea - locul unde sălăşluia însuşi zeul 
Baal. 

O veche tradiție afirmă că zeul venise din Egipt de la 
Heliopolis la Baalbek213, căci cei vechi situau în Egipt 
originea civilizațiilor şi a religiilor. Macrobiu descrie riturile 
mantice folosite la Baalbek pentru aflarea viitorului. „Statuia 
de aur a zeului, scrie Macrobiu, este purtată pe o targă aşa 
cum sunt duse statuile zeilor în ceremoniile ce însoțesc 
jocurile din circuri, şi de obicei cei ce poartă targa sunt 
oameni de vază din această țară, cu capul ras şi purificați 
printr-o asceză prelungită. Ei sunt împinşi de un duh divin şi 
merg nu încotro vor ei, ci acolo unde îi împinge zeul, la fel 
cum vedem la Antium chipurile zeițelor Fortuna că se mişcă 

spre a da răspunsuri”214. Desigur că acest fel de mantică, 
care este similară aceleia folosită la Teba în Egipt pentru zeul 
Amon, se deducea după mersul cortegiului, din atitudinea şi 
balansarea statuii zeului, indicații asupra viitorului care erau 
transpuse apoi în versuri sau în proză. 

Tot aşa la Teba capitala Egiptului, statuia zeului Amon 
acoperită de pietre scumpe, era purtată într-o corabie, barcă 
sfântă dusă pe umerii a 80 de preoți egipteni. Semnele cu 
capul făcute de statuia în această procesiune, sclipirile 
pietrelor prețioase şi semiprețioase, o voce sau un freamăt 
care pornea din vecinătatea zeului şi provocată de unul din 
preoți care era ventriloc desigur215, opririle şi plecările 
procesiunii, toate acestea erau indicii pe care profeţii zeului 
Amon le interpretau şi le formulau. 

Alteori zeul era întrebat asupra unui subiect şi el 
răspundea prin mişcări ale capului sau ale corpului 
(orânduite de preoți), sau chiar prin viu grai, grație unui 
preot ventriloc. 

Grecii vechi atribuiau chiar zeului Amon invenţia acestei 
mantiei „prin simboluri”, adică prin anumite atitudini sau 
semne afirmative sau negative. 

Oracolul de la Baalbek primea chiar consultații prin 
corespondenţă, şi a avut în anul 114 cinstea de a fi consultat 
de împăratul Traian care trebuia să înceapă războiul său 
împotriva părților. Macrobiu scrie în această direcție: 
„Întrucât prietenii care încercaseră în chip foarte temeinic 
puterea zeului (din Baalbek) şi aveau o credință puternică în 
el, îl împingeau (pe împăratul Traian) să consulte oracolul cu 
privire la succesul expediției sale; împăratul a procedat într- 
un mod obişnuit romanilor, punând la încercare mai întâi 
valoarea credinţei în el şi apărându-se împotriva înşelăciunii 
omeneşti. El trimise mai întâi un plic pecetluit cerând 
răspuns. Zeul puse să i se aducă papirus, îl pecetlui în alb şi 
puse să fie trimis, spre marea mirare a preoților care nu ştiau 

nimic despre originala scrisoare imperială. Traian, primind 
acest răspuns a fost peste măsură de mirat, căci şi el 
trimisese zeului o scrisoare albă. Apoi printr-o altă scrisoare 
- scrisă de data aceasta şi pecetluită — el întrebă pe zeu clacă 
se va întoarce la Roma după război. Zeul puse să se ia dintre 
obiectele aduse ca ex voto la templul său, o coardă de viță 
folosită de centurioni, ceru să fie tăiată în bucățele, care fură 
aşezate într-un giulgiu şi duse împăratului. S-a înțeles că 
prorocirea aceasta s-a împlinit când a murit Traian, şi 
osemintele au fost aduse la Roma; căci bucăţile de coardă de 
viță figurează resturile muritoare, iar vița de vie indică un 
eveniment ce va avea loc în viitor”2 16. 

Între Oraşul Byblos şi Baalbek se afla în epoca romană un 
oracol al zeiței Astarte (Afrodita greacă) - ce folosea spre a 
prezice viitorul - aşa-zisa hidromantică: „Alături de templu 
este un iaz asemănător unei cisterne făcută de mână 
omenească... Cei ce veneau să se închine zeiței aduceau 
daruri de aur şi de argint, pânze de in, piei de vizon (byssus) 
şi din alte materii prețioase. Dacă aceste daruri erau primite, 
pânzele ca şi lucrurile grele se scufundau. Dacă, dimpotrivă, 
ele erau respinse şi aruncate, se vedeau plutind pânzele şi tot 
ce era făcut din aur, argint sau alte materii destul de grele 
pentru a nu putea pluti în chip natural”217. 

În felul acesta locuitorii din statul-cetate Palmyra (Tadmor) 
au fost înştiințaţi - e drept că destul de târziu - de ruina 
apropiată a puterii lor. 

La Cartagina fusese un mare templu al zeiței Tanit, 
identificată cu Astarte şi cu Luna, dar şi cu Junona mai 
târziu. Chiar după cucerirea romană se pare că acest templu 
a continuat să existe şi a durat până în secolul al III-lea al 
erei noastre, fiind vestit mai cu seamă prin oracolul ce îl 
avea. Acesta se exprima prin glasul preoteselor zeiței Astarte 
care, cuprinse de posesiune divină (enthuziasm), începeau să 
prorocească spunând ca şi Pythia de la Delfi, viitorul în fraze 
obscure. 

Oracolul zeiței era vestit în întreaga lume romană şi 
proconsulul numit în Africa de Nord venea întotdeauna să 
facă o vizită oficială atunci când prelua conducerea 
provinciei. Dar oracolul de la Cartagina, prin glasul 
preoteselor sale, posedate de puterea zeiței Astarte, a 
provocat adesea răscoale în Africa de Nord şi Capitolinus ne 
relatează că Pertinax, numit proconsul în Africa, a trebuit să 
facă față la multe răscoale provocate de prorocirile acestor 
femei ce veneau din templul zeiței din Cartagina. Bineînţeles 
răscoalele erau provocate de stăpânirea tiranică şi opresivă a 
romanilor, iar prorocițele din templul de la Cartagina nu 
făceau decât să exprime protestul violent al locuitorilor 
împotriva tiraniei romane. 

În cele din urmă împăratul roman Heliogobal, născut la 
Emes în Siria (218-222 e.n.), care se trăgea dintr-o familie de 
preoți a vrut să dea drept soție a zeului său, soarele, pe zeița 
din Cartagina care se identifica cu Luna. De aceea cezarul 
roman aduse la Roma statuia zeiței Astarte, fecioara cerească 
din Cartagina. Dar inspirația profetică a dispărut la Roma, 
cum era şi de aşteptat în lipsa prorocițelor zeiței2 18. 

Asupra manticii canaaneene în general suntem informați 
de scrierile sacre ale vechilor evrei care ne dau date destul de 
precise despre procedeele folosite. Aceste scrieri fac o 
distincție netă între vrăjitori (magicieni) şi prezicători, 
personaje care se îndeletnicesc cu ghicirea viitorului. De 
exemplu citim în I, Regi, VI, 2: „Atunci au adunat filistenii pe 
preoți (Septuaginta, tous hiereis, Vulgata sacerdotes, text 
masoretic, kohenim), pe ghicitori (Septuaginta, tous manteis, 
Vulgata, vates, text masoretic, kosemim) şi pe descântători 
(Septuaginta, epaoidous, Vulgata, incantatores)”. 

Termenul ebraic kosemim derivă de la un verb kasam „a 
prezice viitorul, a ghici, a face divinație” şi se vede că este net 
deosebit de acela de preot al unei divinități. Aceeaşi distincție 
între prezicători şi vrăjitori o întâlnim în Deuteronom, XVII, 
10-1: „Să nu se găsească la tine de aceia care trec pe fiul sau 
pe fiica lor prin foc, nici prezicător sau ghicitor sau vrăjitor, 

sau fermecător; nici descântător, nici chemător de duhuri, 
nici mag, nici de cei ce grăiesc cu morții”. Se pare că 
locuitorii semiți ai Canaanului erau foarte înclinați să urmeze 
pe prezicători fiindcă citim în acelaşi text: „Căci popoarele 
acestea pe care le izgoneşti tu, ascultă de ghicitori şi de 
prevestitori”2 19. 

Tot aşa în I Regi XXVII, 3 aflăm că regele Saul izgonise din 
Palestina pe vrăjitori (magicieni) şi pe ghicitori, dar vrând să 
afle care va fi sfârşitul bătăliei sale cu filistinii nu găseşte un 
răspuns de la divinitate nici prin mantica practicată prin vise 
(onirocriție), nici prin vechiul procedeu ebraic de divinațţie 
prin urim şi tumim (probabil zaruri sau sorți care se aruncau 
şi răspundeau prin „da” sau „nu” la întrebarea pusă) nici 
prin proroci. Atunci el se duce la o femeie care chema morții, 
o necromantă, vrăjitoarea din Endor. Aceasta îl întrebă pe 
rege: „Pe cine să-ți scot? Răspuns-a el: „Pe Samuil să mi-l 
scoți!”. Şi vrăjitoarea canaaneeană descrie pe Samuil care e 
chemat de ea: „lese din pământ un bărbat foarte bătrân 
îmbrăcat cu o haină lungă”. Atunci a cunoscut Saul că acela- 
i Samuil şi a căzut cu fața la pământ şi s-a închinat”220. 
Desigur acest tip de mantică prin chemarea morţilor sau a 
duhurilor este acelaşi folosit de Ulise în Odiseea, când 
cheamă spiritul celor morți spre a-i face cunoscut 
viitorul22 1, dar la canaaneeni viitorul era aflat de multe ori 
prin consultarea profeților. 

Desigur profetul nu prezice numai viitorul, ci exprimă 
poruncile ce primeşte în stare extatică, porunci care se referă 
la morală, rituri, viață socială etc. Prorocii canaaneeni 
preziceau viitorul în stare extatică, la fel ca cei traci de care 
am amintit mai sus222, şi străbăteau ținutul în cete care 
stăpânite de „duhul prorocirii” emiteau fraze şi frânturi de 
cuvinte puţin inteligibile: „şi când vei intra acolo în cetate vei 
întâlni o ceată de proroci pogorându-se de pe înălțime, iar 

înaintea lor cântă din psaltire şi din timpan, şi din fluier şi 
din harpă, iar ei prorocesc”223. 

Starea extatică este, aşadar, incitată de alergare peste 
dealuri, de cântece şi de zgomot mult, similară deci extazului 
menadelor adoratoare ale lui Dionysos şi extazului trac. 

Dar în afară de aceste mijloace exterioare menite să 
provoace extazul profetic, canaaneenii aveau şi proroci care 
aveau viziuni în somn şi preziceau viitorul după vedeniile din 
vis ale lor. Un astfel de prezicător canaaneean este 
Balaam224, profet care face o prezicere pe un deal înalt, 
unde aduce mai întâi jertfă viței şi unde i se arată în somn 
viitorul strălucitor al evreilor, spre deznădejdea regelui 
Moabului, Balac, fiul lui Sefor, care îl chemase şi îi ceruse să 
exercite o acțiune magică, să blesteme poporul evreu. 

Balaam primeşte mesaje orale din partea divinităţilor căci 
el „asculta cuvântul lui Dumnezeu”, dar mai cu seamă are 
viziuni, este deci un vizionar: „Aşa glăsuieşte cel ce ascultă 
cuvântul lui Dumnezeu, cel ce vede vedeniile celui 
atotputernic, cel ce vede vedenia lui Dumnezeu, ca în vis, dar 
ochii şi-i are deschişi”225. Astfel Balaam este un vizionar 
care are viziuni diurne („dar ochii îi sunt deschişi”) aşa cum 
vor avea viziuni şi esenienii de la Qumran. 

Dar prorocii fenicieni trăiau în confrerii de proroci, altfel 
nu se explică numărul mare de proroci fenicieni aduşi de 
Izabela, fiica lui Etbaal regele Sidonului, soția regelui Ahab, 
fiul lui Omri, rege al Samariei (Israil). 

Într-adevăr citim despre aceşti proroci: „Trimite dar acuma 
şi adună la mine în muntele Cârmei tot Israilul, dimpreună 
cu cei patru sute cincizeci de proroci ai lui Baal şi cu cei 
patru sute de proroci ai dumbrăvilor Astartei, care se hrănesc 
din masa Izabelei”226. 

Prorocii fenicieni aduşi de Izabela profetizau în stare de 
extaz căci aflăm din acelaşi text „că săreau, strigau tare şi se 

înțepau după obiceiul lor cu cuțite şi stricnele, aşa că şi 
sângele curgea de pe ei”227. Acelaşi extaz indus prin sunete 
muzicale apare rareori şi la unii proroci iudei, vecini ai 
fenicienilor, pentru că un astfel de profet prezice viitorul 
spunând: „Acum însă chemați-mi un cântăreț! Şi dacă a 
început cântărețul a cânta, s-a atins mâna Domnului de 
Elisei, şi acesta a zis: „Aşa grăieşte Domnul, faceţi în valea 
aceasta şanțuri”228. 

Desigur, fenicienii au avut şi oracole pe lângă templele 
zeilor, în care se prezicea viitorul grație unor „semne” cu sens 
ezoteric. Astfel Ohozia, regele Samariei, fiind bolnav trimite 
soli spunându-le: „Duceţi-vă şi întrebaţi pe Baal Zebub, 
Dumnezeul Ascaronului: Însănătoşi-mă-voi eu oare din boala 
aceasta?”229. Baal-Zebub este „Domnul muştelor”, avea 
aşadar un oracol la Ascaron, (sau Ekron, azi Akir), vechi oraş 
filistin, pe care îl consulta regele Ohozia. 

Dar profeţii lui Baal fenician sunt menționați şi printre 
vechii evrei într-o epocă şi mai tardivă căci sunt menționați şi 
în Ieremia II, 8, deşi a existat o puternică ostilitate împotriva 
acestor proroci fenicieni la vechii evrei. Căci prorocul Ilie 
pune să-i ucidă pe toți prorocii lui Baal în număr de patru 
sute cincizeci230. Este probabil că aceste confrerii de proroci 
canaaneeni aveau şi ucenici care se inițiau în mantică fiindcă 
citim despre „fiii prorocilor” care locuiau la Ierihon pe malul 
Iordanului că au controverse cu prorocul Elisei23 1. Aceşti „fii 
de proroci” erau căsătoriți232, dar se pare că locuiau, cel 
puţin unii din ei, într-o clădire comună - cum aveau să 
locuiască esenienii mult mai târziu, care îşi ziceau şi ei 
proroci”233. 

Pentru că vedem cum prorocul Elisei le dă să mănânce la 
toți dintr-o căldare. 

În textele cărţilor sacre ale vechilor evrei se întâlnesc şase 
feluri de prezicători: 1. ov „necromant”; 2. chartumim „cei ce 
vorbesc pe nas”; 3. yiddeoni „cei ce ştiu”; 4. menaches 
„fermecător de şerpi; 5. meonen „cititor în nori”; 6. Kosemim 
„ghicitori, prezicători”. 

Profeții nu sunt incluşi în categoria prezicătorilor propriu- 
zişi, deşi şi ei prezic viitorul. 

Profeții canaaneeni şi „fiii prorocilor” se pare că practicau 
nu numai mantică prin extaz, prin entuziasm descrisă mai 
sus ci şi un alt tip de mantică. Într-adevăr aceşti profeţi 
canaaneeni îşi dădeau numele de văzători, vizionari, şi de 
fapt şi la evreii vechi profeții se numeau înainte 
„văzători”234. Dar acest nume de văzători şi-l dădeau fiindcă 
aveau viziuni, şi de fapt ei aflau cele viitoare prin vedere, prin 
viziuni. Care erau metodele mantice ale acestor vizionari, 
cum puteau ei să-şi producă viziuni? 

Putem să deducem care era natura acestor tehnici mantice 
canaaneene din acelea ale altor „văzători” sau „vizionari” 
palestinieni care îşi dădeau chiar acest nume, dar care au 
trăit câteva secole mai târziu. Aceştia erau esenienii, celebrii 
autori ai Manuscriselor de la Marea Moartă, care atât în 
aceste Manuscrise235, cât şi în Apocrife care, precum se ştie, 
au fost scrise de esenieni, îşi dădeau acest nume de 
„văzători” şi descriau numeroase viziuni ale lor236. Desigur, 
o parte din aceste „vedenii” se petreceau în stare de vis la 
esenieni237. Pe de altă parte aceşti „văzători”, ca şi profeții 
vechilor evrei, locuiau adesea în pustiu unde puteau avea 
miraje, fenomene de fata morgana pe care le percepeau ca 
arătări ce le indicau viitorul şi cele ce se vor întâmpla mai 

apoi. Se pare că mirajele din pustiu au jucat un foarte mare 
rol în istoria religiilor şi în special în Orient238. Dar este 
probabil că viziunile acestor „văzători” se produceau printr- 
un alt procedeu, acelaşi folosit şi de alți „văzători” 
palestinieni, esenienii de la Qumran. 

Se ştie că manuscrisele de la Marea Moartă au fost aflate 
într-un număr de peşteri în care s-au găsit numeroase indicii 
dovedind că acestea au fost locuite, desigur de către esenienii 
de la Qumran. Esenienii au fost numiți şi „oameni ai 
peşterilor” şi secta lor a fost denumită a „asceților din 
peşteri”. Pe de altă parte, în foarte multe religii din 
antichitate exista ritul acesta al retragerii în peşteri239. Aşa 
de pildă Zalmoxis a locuit într-o peşteră240, ca şi Pitagora 
care a viețuit 27 zile într-o grotă din muntele Ida în Creta241, 
apoi marele vizionar şi făcător de minuni Apolonius din 
Tyana242, Mani, fondatorul maniheismului ca şi Mitra, 
(Meher) în tradiția veche armeană. Iar în celebrele mistere de 
la Eleusis şi Samotrace, inițiatul cobora şi el în peşteri şi 
culoare subterane în completă obscuritate unde îi vedea pe 
zei. 

Ori în ultimii ani s-a putut pune în evidenţă că în stare de 
izolare senzorială completă (aşa-zisa sensory deprivation a 
psihologilor anglo-saxoni, în care subiectul nu vede şi nu 
aude nimic câteva zile) apar halucinaţii vizuale şi auditive 
foarte nete, chiar după trei zile243. S-au făcut foarte 
numeroase experienţe şi lucrări asupra acestui subiect şi s- 
au ținut numeroase simpozioane asupra halucinațţiilor şi 
tulburărilor de percepţie şi de conştiinţă, ce apar în starea de 

izolare senzorială completă, studiul acesteia reprezentând 
una din achizițiile cele mai însemnate ale psihopatologiei din 
ultimii ani. 

Dar mulți dintre profeții canaaneeni, ca şi ai vechilor evrei, 
locuiau în peşteri în pustiu şi este foarte plauzibil ca după 
zile întregi de izolare senzorială - cu lipsă de percepții vizuale 
şi auditive -— să li se arate halucinații vizuale şi să audă voci 
şi sunete pe care, evident, le raportau la intervenții divine. 

Pe de altă parte s-a pus în evidență că privarea 
îndelungată de somn (peste trei zile) este în stare să provoace 
şi ea astfel de halucinaţii vizuale la subiecții care au fost 
supuşi la asemenea experimente de suprimare voluntară — şi 
nu numai medicamentoasă — a somnului244. 

Catartica 


Viața spirituală a popoarelor primitive, ca şi a celor din 
antichitate, era într-o măsură dominată de distincția 
fundamentală între „sacru” şi „profan”, aşa cum a 
demonstrat R. Otto acum mai bine de 50 de ani. Sacrul este 
o dimensiune  extrinsecă ce corespunde  „divinului”, 
„numenalului” şi se poate insera, creând o calitate nouă în 
orice ființă, loc sau obiect care devine interzis, „tabu”, 
datorită sacralității sale. 

Dar pentru aceste societăți primitive sau antice nu numai 
„sacrul” trebuie separat de „profan” ci într-o măsură egală, 
trebuia deosebit net între „pur” şi „impur”, concepte care nu 
se suprapuneau câtuşi de puţin sacrului şi profanului. 
Pentru că pur sau impur erau atribute ale unor persoane, 
animale sau obiecte profane. Dar încă din Egiptul faraonic, 
preoții la trei zile îşi rad tot corpul spre a fi puri, ei trebuie să 
se spele cu apă de două ori pe zi şi de două ori pe noapte 
spre a fi în permanentă stare de puritate, nu au voie să aibă 
decât veşminte de in şi încălțăminte de papirus, oricare alte 
țesături sau sandale îi spurcă. 

Puritatea este calitatea esenţială a preotului egiptean care 
se numeşte web „pur” şi aceasta încă din Imperiul Vechi. În 
civilizația asiro-babiloniană din Mesopotamia purificările, 
curățţirile jucau un rol nemăsurat de mare în vindecarea celor 
mai multe dintre boli. Căci asiro-babilonienii credeau că orice 
boală, orice rău venit peste om se datoreşțe „spurcării”, 
atingerii de către un duh rău, demon. De aici rolul important 
pe care-l avea „purificatorul” - personaj numit maşmaşu de 
mesopotamieni, care era pe jumătate vrăjitor, jumătate 
medic. Purificările se făceau cu ajutorul apei, al focului şi al 
untdelemnului, iar zeul Ea, al apei, supraveghea purificările 
prin apă ale omului spurcat de către duhurile rele, pe când 


zeul Gibil trebuia să vegheze asupra curăţirii prin foc. Tot 
zeul Ea se îngrijea de purificările prin ulei, dar alături de 
stropii cu apă şi cu ulei se rosteau de către purificatori lungi 
descântece, însoțite de un ritual complicat245. De fapt asiro- 
babilonienii afirmă că „există un război necurmat între lumea 
nevăzută a demonilor şi oameni şi mesopotamienii credeau 
că posedă metode şi mijloace de luptă eficientă împotriva 
demonilor”.  Purificările constituiau mijloacele cele mai 
eficiente de luptă împotriva demonilor246. Este foarte 
probabil că ansamblul acesta de rituri de purificare, ce 
constituie catartica, a fost împrumutat de la asiro-babilonieni 
de semiții vecini din Siria şi Palestina, adică de canaaneeni 
care dealtfel au preluat de la asiro-babilonieni numeroşi zei, 
rituri sacre (precum prostituția sacră) şi scrierea cuneiformă 
sau limba oficială, cum se poate constata în tăblițele de la 
Tell el-Amarna. 

Primele texte care ne dau indicații despre catartica 
feniciană sunt cele de la Ugarit. Citim astfel că zeița fecioară 
Anat, sora lui Baal, zeiță războinică şi crudă, se purifică 
spălându-se cu rouă, dar şi cu apă, în felul cum se purificau 
şi asiro-babilonienii: 

„Anat scoate apă şi se spală (cu ea), (şi) cu rouă cerului (şi) 
cu grăsimea pământului (şi) 

Cu ploaia călărețului norilor 

Ea varsă rouă cerului 

Cu ploaia pe care o vărsau stelele”.247 

În alt loc din acelaşi mit citim că fecioara, zeița Anat, se 
purifică spălându-se „cu rouă cerului şi cu grăsimea 
pământului”. 

Este greu de determinat ce sens are acest termen 
„grăsimea pământului”, opus şi diferit de rouă, care este a 
cerului, după cum se exprimă textul, dar credem că ar putea 

fi vorba de petrol care este gras, iese din pământ şi se găseşte 
din abundență în regiunea văii superioare a Tigrului (în jurul 
oraşului Moşul de azi), dar şi în regiunea văii inferioare a 
fluviului Tigru - deci în locuri destul de apropiate de Siria, 
unde îşi au obârşia miturile canaaneene. 

Această apelaţie „grăsimea pământului”, spusă într-o 
regiune unde se găseşte petrol care, precum se ştie, uneori 
iese singur la suprafață, ni se pare lipsită de echivoc şi indică 
petrolul. Aşadar se făceau purificări şi cu petrol în Canaan. 
Credem dealtfel că este prima mențiune din lume a petrolului 
într-un text scris. 

Cât despre expresia „călărețul norilor” ea este un apelativ 
obişnuit al lui Baal, fratele zeiței Anat, care, fiind călare pe 
nori, poate slobozi ploaie când vrea el. 

În alt poem din Ugarit citim despre alt rit de purificare. 
Zeul El îi dă poruncă regelui Keret să se purifice şi îi spune: 
„Du-te şi te spală şi te primeneşte. Spală-ți mâinile până la 
cot, degetele tale până la umăr”. 

Purificarea aceasta trebuia să o îndeplinească regele Keret 
înainte de a aduce o jertfă lui E1248. Este tipul de purificare 
cu apă, frecvent în Babilonia, apa fiind elementul zeului Ea 
care poartă grijă de purificări. 

Tot aşa Pughat înainte de a merge la cel ce a ucis pe fratele 
ei „se spală cu apa ce coboară în mare”249. 

Dar în alt poem ugaritic citim despre un alt rit de 
purificare, pe care trebuie să-l împlinească o femeie înainte 
de a naşte. Căci în poemul Hadad vedem că i se dă poruncă 
unei slujnice care era însărcinată: „Slujnică, presară-ți 
corpul, mâinile şi picioarele cu țărână, încolăceşte-te şi 
naşte”250. 

Desigur ritul catartic al purificării prin presărarea de 
pământ pe trupul unei femei care va naşte este o analogie 
(un rit analogic deci) cu puterea de a da viață unor plante, de 
a germina, pe care o posedă pământul şi pe care trebuie să o 

confere şi femeii care va naşte. În ceea ce priveşte încolăcirea, 
poziție ce i se impune slujnicei ce va naşte, amintim că 
egiptenele din imperiul faraonilor năşteau în genunchi sau în 
poziția verticală, aşezate cu genunchii flectați între două 
cărămizi. Se pare că naşterea era mai uşoară fiindcă la 
contracțiile uterine se adăuga şi greutatea fătului care îl 
făcea să treacă mai uşor prin strâmtorile bazinului. Poate 
despre o astfel de postură vorbeşte textul ugaritic. 

În fine, este probabil vorba de un rit catartic propriu zeilor, 
acela de a se purifica spălându-se în sânge. Fiindcă citim 
într-un poem ugaritic: „Fecioara Anat îşi spălă mâinile şi 
degetele, îşi spălă mâinile în sângele vitejilor, degetele ei în 
sângele luptătorilor”251. Pe un muritor sângele uman l-ar 
spurca, la fel ca atingerea de un mort şi ar fi nevoie de 
practici catartice spre a se purifica. Dar preotul la iudei 
purifică pe ceilalți cu sângele unui animal de jertfă. 

Există interdicția din cărțile sacre ale iudeilor de a mânca 
o carne ce ar conține sânge: „Există lege veşnică şi pentru 
toți urmaşii voştri din toate aşezările voastre, ca toată 
grăsimea şi tot sângele să nu-l mâncați”252. „Numai carne 
cu sângele ei, în care e viața ei să nu mâncați”253 şi „Să nu 
mâncaţi sângele nici unui trup, pentru că viața oricărui trup 
este sângele lui; tot cel ce-l va mânca se va stârpi”254. 

Dar cunoaştem din morminte unele practici de purificare 
ale preoţilor din Fenicia. Se pare astfel că îşi râdeau tot 
trupul şi se depilau de orice păr pe corp căci existau bărbieri 
sacri ce îi râdeau pe preoți (s-a găsit un foarte mare număr 
de brice de ras sacre în mormintele punice)255. Preoţii 
fenicieni purtau tunici de in. Toate aceste rituri sunt comune 
iudeilor256 şi egiptenilor, dar se pare că unii preoţi fenicieni 
îşi râdeau capul (ca şi cei egipteni, spre a fi cât mai puri), iar 
alții purtau barbă, deşi un autor latin, Silius Italicus, 

menționează acest rit al raderii capului pentru toți preoții 
fenicieni257. Este foarte probabil că aceeaşi catartică era 
practicată de toți locuitorii Siriei şi Palestinei, inclusiv iudeii, 
fiindcă purificarea se făcea cu apă şi la iudei şi la ceilalți 
canaaneeni258. Ca şi la canaaneenii din Ugarit o serie de 
purificări se realizau prin ardere în foc, aşa cum se făceau şi 
la mesopotamieni (vide supra), cel puţin purificarea faţă de 
boala „leprei” apărută pe obiecte de lână tesute sau pe piele 
de animale259. Mai însemnat este faptul că se prescrie 
izolarea şi izgonirea din societatea iudaică primitivă a 
bolnavului de lepră260, care este necurat atât timp cât are 
această afecţiune. Din acest punct de vedere catartica apare 
ca o precursoare caricaturală a medicinei preventive şi a 
asepsiei prin înlăturarea animalelor şi obiectelor „necurate” 
cum ar fi, de exemplu, interzicerea de a se atinge de morți şi 
de trupuri de animale moarte şi prin practicile de purificare 
ce le prescrie, deşi diviziunea în animale curate şi necurate, 
pe care o aveau şi vechii egipteni şi iudei, este cu totul 
nefondată ştiinţific, iar purificarea, prin apă doar, este 
bineînțeles în multe cazuri iluzorie. 

La grecii vechi catartica apare mult mai târziu decât la 
semiți şi la egipteni; astfel poemele homerice, Iliada şi Odiseia 
nu pomenesc nicăieri de purificarea celor ce au ucis chiar 
dacă uciderea era permisă de legi. Ucigaşul continuă să 
viețuiască printre soții săi, fără să se teamă de aşa-zisa 
miasmă ce s-ar degaja din el261l. De asemenea ideea 
impurității religioase, de orice fel ar fi, nu se regăseşte în 
poemele homerice262, ca şi ideea expiaţiei pe care ar trebui 
să o realizeze cel ce este impur (prin uciderea unui om în 
lupte, de pildă). Ceremoniile expiatorii, ca şi cele de 
purificare, apar în a doua jumătate a mileniului I î.e.n. la 
greci, şi divinităţile ce erau invocate în riturile expiatorii erau 

divinități  chtonice, subterane: Zeus-Meilichios şi Zeus 
Apotropaios sau Eriniile. Se jertfeau, în locul uciderii însăşi, 
victime, spre a potoli mânia acestor zeități păzitoare ale 
sufletelor celor răposaţi. Oracolul din Delfi, în caz de omucid, 
veghea la săvârşirea riturilor catartice de purificare şi de 
expiere. Căci la Delfi Apolo îl purificase pe Oreste de moartea 
mamei sale Clitemnestra, şi tot la Delfi se purificase Apolo 
însuşi după ce ucisese duhul pământului ce se afla la Pytho. 

Un proces de omucidere intentat la Atena avea ca scop 
expierea crimei, dar miasma „spurcarea” dată de crimă întina 
tot oraşul, iar prin simpla sa prezență criminalul îi 
contamina pe toți cei aşezaţi la aceeaşi masă cu el şi sub 
acelaşi acoperiş. Era nevoie în afară de expiere (care se 
împlinea prin osânda ucigaşului, deci răzbunarea sângelui 
vărsat) şi de ceremonii de purificare. 

Dar în afară de această purificare pentru o crimă, în 
Grecia antică catartica - arta de a purifica prin înlăturarea 
primejdiilor izvori te din lumea duhurilor rele — s-a dezvoltat 
şi ea destul de tardiv. E. Rhode scrie: „În realitate practicile 
catartice nu s-au răspândit şi nu au fost folosite decât destul 
de târziu în Grecia - cu toate că în esența lor ele au fost 
poate o moştenire străveche. Lucrul acesta e demonstrat de 
absența aproape completă a unor aluzii la aceste practici 
(catartice) şi a superstițiilor pe care se întemeiază în Lucrările 
şi zilele lui Hesiod, unde superstiţiile țăranilor joacă totuşi un 
rol important”263. Ori Hesiod trăia în secolul al VIII-lea î.e.n. 
În Beoţia, şi astfel trebuie să conchidem că practicile lustrale 
ale catarticii apar la greci mai târziu de secolul al VIII-lea. 

În a doua jumătate a mileniului I î.e.n. catartica greacă se 
răspândeşte în toate statele-oraşe greceşti din Mediterana; se 
făceau purificări prin apă curgătoare, în special apă de izvor, 
de mare sau din fluvii. Când întinarea era gravă, purificarea 
se făcea cu apa din şapte izvoare, sau patrusprezece izvoare 
(2X7=14) puteau singure să purifice un ucigaş. Smochinele 
aveau de asemenea proprietatea de a purifica (practica pur 
semită de a vindeca o rană, o bubă, prin aplicarea de 

smochine pe ea264, în special smochine negre). Sau 
purificarea se făcea prin aplicarea de cadavre de căţei, ori 
prin afumarea cu pucioasă, ori prin ramuri de laur etc. 

Trebuie să ne întrebăm sub ce înrâuriri a apărut în 
cetățile-oraşe greceşti catartica, dat fiind că ea era practicată 
în mod curent în Egiptul antic în Imperiul Nou şi la fenicieni 
din prima jumătate a mileniului al II-lea î.e.n., de când 
datează textele de la Ugarit. 

Desigur Egiptul antic a influențat în mod considerabil 
concepțiile religioase ale grecilor vechi şi Herodot afirmă chiar 
că aproape „toate numele de zei ne vin din Egipt”265 şi 
acelaşi bătrân istoric grec enumeră interdicțiile alimentare 
ale egiptenilor: aceea a porcului266 aceea a berbecului267 a 
oii, aceea a vacii268, consacrată zeiței Isis, aceea a capului 
oricărui animal269. Dar aceste animale nu erau impure 
pentru greci câtuşi de puţin şi de aceea suntem siliți să 
admitem că alta este originea catarticii greceşti şi catarții 
greci au luat din alte regiuni practicile lor rituale. Acestea au 
apărut, deci, în secolul VII î.e.n. şi ştim din tradiţiile greceşti 
că în această epocă au existat purificatori şi preoți itineranți 
ce vindecau prin curățirea spurcărilor date de demoni”270. 

Mult mai târziu Pitagora (secolul VI) şi Empedocle (secolul 
V), autor al unui tratat Katharmoi (Purificările), disting atât 
de categoric purul de impur, impun discipolilor lor 
alimentaţia vegetală şi interzic o serie de alimente vegetale 
impure, pe lângă toată hrana animală. 

Dar atât Pitagora cât şi Empedocle îşi dezvoltă sistemele 
lor filozofico-teologice pornind de la practicile catartice ce 
existau înaintea lor. Pe de altă parte este foarte probabil că 
nu din Egipt a venit catartica greacă, căci e diferită de cea 
egipteană. De aceea credem foarte probabil că întreaga 

catartică greacă este provenită de la fenicieni. Aşa cum au 
preluat alfabetul fenician, zeii fenicieni (cum este Adonis), 
arta navigației, orientarea pe mare după stele — grecii vechi 
au primit de la fenicieni complicatele ritualuri catartice, 
pentru că nu ne putem opri să remarcăm similitudinea între 
purificările feniciene şi cele greceşti. 

Catartica romană avea o mare dezvoltare şi în fiecare an, 
februarie era la ei ultima lună a anului şi totodată luna 
purificărilor. Pe de altă parte o dată la cinci ani se făcea o 
mare ceremonie catartică denumită lustrum în fața întregului 
popor strâns în Câmpul lui Marte. Lustrum trebuie pus în 
legătură cu latinescu lux, lucis „lumină”, fiindcă agentul 
purificator prin excelență era la romani soarele şi am văzut 
că Apolo, zeul soarelui, era şi la greci divinitatea ce purifica 
prin excelență, ca şi zeul vindecător cel mai de seamă. 
Desigur catartica romană, ca şi cea etruscă, trebuie pusă în 
raport cu marea mişcare catartică apărută în lumea 
mediteraneană, desigur sub influența feniciană posterioară 
secolului al VIII-lea î.e.n., după cum am arătat. 


Sacrificiile umane şi prostituția sacră la 
fenicieni 


Nu este îndoielnic că în Fenicia templele atrăgeau 
credincioşi şi mai ales îşi creau venituri însemnate prin 
prostituția sacră. Inexistentă la grecii vechi şi în Egiptul 
antic, ea nu a înflorit nici la romani sau la etrusci. Dar ştim 
că prostituția feminină sacră exista în Babylon, căci citim în 
Herodot: 

„Cea mai ruşinoasă dintre legile Babylonului este 
următoarea: fiecare femeie autohtonă este obligată să se 
aşeze o dată în viața sa în templul zeiței Venus şi să se dea 
unui străin. 

Mai multe femei, mândre de bogăţia lor, nevrând să se 
amestece cu celelalte, se duc la templu într-un car acoperit, 
însoțite de o mulțime de slujitoare; dar cea mai mare parte 
din femei procedează aşa cum urmează: ele se aşază în 
incinta sacră, cu părul înnodat cu o legătură, stau acolo în 
număr mare; unele intră, altele ies. Ele lasă între ele culoare 
de trecere regulate pe care străinii le parcurg, după care ei 
aleg. De îndată ce o femeie s-a aşezat în acest templu ea nu 
se mai întoarce acasă, înainte ca un străin să arunce pe 
genunchii săi o monedă şi să se fi unit cu ea în afară de 
templu. Aruncând această monedă străinul trebuie să zică: 
«Eu chem pentru tine pe zeița Milita». Acesta e numele pe 
care asirienii îl dau zeiței Venus. Oricât de mic ar fi darul, 
femeia nu trebuie să-l refuze, nu este îngăduit să facă 
aceasta căci banul acesta este sfânt. Femeia urmează pe 
primul om care îi aruncă o monedă, ea nu trebuie să 
disprețuiască pe nimeni. După ce s-a dat unui străin ea a 
împlinit legea zeiței şi se întoarce acasă la ea, dar apoi orice 
sumă i-ai mai oferi nu o vei putea hotărî să ţi se dea ţie. 

Femeile care sunt frumoase, mari şi bine făcute, nu 


întârzie să plece din templu. Cele urâte, aşteaptă mult, 
întrucât nu pot împlini legea. S-au văzut femei care stau în 
templu până la trei ori patru ani”271. 

În felul acesta se practica prostituţia sacră în Babylon, dar 
în Fenicia şi în Canaan existau preotese care practicau 
prostituția sacră, sau femei care făceau un legământ zeiței 
dragostei să practice prostituția sacră ca hierodule (sclave 
sacre locuind în temple). 

Herodot afirmă că în Cipru, unde existau numeroase 
colonii feniciene, „era un obicei care se apropia de 
acesta”272. 

Prostituția sacră nu era numai feminină, ci şi masculină, 
adică existau bărbați care se prostituau în templele feniciene 
alături de femei. Scrierile vechi ebraice numesc Kedeşa pe 
prostituata feminină sau masculină şi „bani ai câinelui”, 
banii strânşi din această practică ce a dăinuit cu toată 
opoziția  prorocilor273 şi la  lerusalim274, unde se 
menționează aceşti hieroduli prostituaţi masculini275. „Banii 
câinelui” erau dați templului canaaneean. 

Trebuie corelată prostituția sacră masculină şi feminină cu 
moravurile celor două oraşe canaaneene faimoase - Sodoma 
şi Gomora. Din textele vechi ebraice reiese că doi străini care, 
de fapt, erau îngeri, au intrat pe poarta cetății Sodoma şi au 
tras la locuința lui Lot ce trăia în această cetate: «Dar mai 
înainte de a se culca ei, sodomienii, locuitorii cetății Sodoma, 
tot poporul din toate marginile, de la tânăr până la bătrân, 
au înconjurat casa. Şi au chemat afară pe Lot şi au zis către 
el: „Unde sunt oamenii care au intrat să mâie la tine? Scoate- 
i ca să-i cunoaştem”276 (să avem relaţii sexuale cu ei, n.n.). 

Putem conchide că exista un ritual la Sodoma de a avea 
relații sexuale cu străinii, şi poate acelaşi rit de prostituție 
sacră exista şi la Gomora, despre care nu avem date mai 

ample, dar ni se spune că a fost pedepsită, ca şi Sodoma, 
prin nimicirea cu o ploaie de pucioasă şi foc din cer277. În 
alte oraşe-cetăți străinii erau ucişi, precum se ştie din 
tragediile greceşti. În aceleaşi texte sacre citim că se va 
pedepsi cu moartea homosexualitatea masculină278, dar în 
acelaşi timp se pedepsesc cu moartea bestialitatea, relațiile 
sexuale cu animalele care erau probabil existente la 
canaaneeni279, căci în acelaşi capitol li se porunceşte 
vechilor evrei să nu imite pe canaaneeni: „Să nu umblațţi 
după obiceiul popoarelor, pe care le voi alunga de la voi, că 
ele au făcut acestea toate şi m-au scârbit de ele”280. 

Fenicienii aduceau jertfe zeilor lor ca să le câştige 
bunăvoința, oferindu-le prăjituri, cărnuri de animale sau de 
păsări, apoi fructe, care erau fie arse pe altare (holocaust), fie 
arse şi mâncate în parte de credincioşi şi de preoți, ceea ce 
revine la o participare la hrana zeilor a credincioşilor. Se 
sacrificau îndeosebi — ca jertfe de preț — animale sălbatice. 

Dar alături de jertfele acestea obişnuite se făceau sacrificii 
umane, şi acestea, alături de prostituția sacră, constituiau 
caracteristică cea mai frapantă a religiei fenicienilor. 

De fapt babilonienii făceau şi. ei sacrificii umane şi de 
pildă în vremea celei de a treia dinastii din Ur în Chaldea 
(circa 2060 - 1950 î.e.n.) odată cu moartea regelui era ucis 
un mare număr de curteni şi de soții ce erau înmormântați 
odată cu regele. În unele morminte regale existau două 
camere separate, una în care era îngropat regele, alta în care 

erau îngropați însoțitorii lui281. 

La Ugarit, deşi este menţionat sacrificiul, totuşi nu sunt 
dovezi certe asupra existenței sacrificiilor umane. Totuşi într- 
un fragment din textele de la Ugarit se citeşte clar: „Ea 
mănâncă carnea sa fără cuțit şi bea sângele său fără nici o 
cupă”282. Este desigur vorba de manducația sacră, 
asemănătoare riturilor sălbatice ale cultului lui Bachus, în 
care victime vii erau rupte în bucăți şi mâncate, sau poate 
era vorba de canibalismul primitiv pe care Orfeu l-ar fi 
interzis. 

Filon din Byblos283, traducându-l pe preotul fenician 
Sanchuniaton, arată cum zeul El (= Chronos) spre a opri o 
ciumă nimicitoare îşi jertfeşte singurul său fiu, tatălui său 
cerul (= Uranos) introducând practica circumciziei spre a 
comemora această jertfă. Acelaşi preot relatează un alt mit 
fenician care descrie cum zeul El în vremea unui mare război 
îşi sacrifică unicul său fiu prin nimfa Anobret, după ce l-a 
înveşmântat în odăjdii regale şi a preparat un altar regal284. 

La Cartagina zeul Baal-Hammon (adică zeul El) era cinstit 
prin jertfirea de copii care erau arşi de vii, până târziu în 
coloniile cartagineze, poate până în secolul al III-lea al erei 
noastre. Aceasta poate spre a reaminti datoria pe care 
cartaginezii o aveau față de Baal-Hammon, care îşi jertfise 
propriul său fiu spre a salva pe strămoşii lor. Pe de altă parte 
fundarea Cartaginei începe prin sacrificiul vieții reginei 
Didona care se aruncă pe un rug spre a fi arsă. 

Quintus Curtius, care a scris cronica vieţii şi cuceririlor lui 
Alexandru cel Mare, ne arată că locuitorii Tyrului, amenințați 
de asediul marelui cuceritor să fie cotropiți de oştile 
macedonene, s-au hotărât să reia un obicei ce fusese părăsit 
de sute de ani — sacrificiile umane spre a potoli mânia zeilor. 
Printre autorii clasici care ne-au transmis date despre 


281 Ch. Woolley, Excavations at Ur, London, 1954, p. 157 

282 Cyrus Gordon, Ugarit and Minoan Crete, New York, 1966, p. 142 

283 E. Rhode, Psyche, Paris, 1928, trad. franç., p. 366, nota 1 

284 Apud W. F. Albright, Yahweh and the Gods of Canaan, Garden City, 
New York, 1968, p. 234 


arderea copiilor mici aduşi ca jertfe lui Chronos (= Saturn = 
Baal) sunt Diodor din Sicilia şi Tertulian. Acesta din urmă 
era originar din Africa de nord. 

Diodor din Sicilia arată că după victoria cartaginezilor 
asupra lui Agatocles, tiranul Siracuzei, în 307 î.e.n. prinşii de 
război au fost jertfiți pe un altar285 şi acelaşi autor relatează 
jertfirea a 200 de copii mici în Sicilia. 

În anul 409, după ce cucereşte oraşul grec Himera din 
Sicilia, Hannibal pune să fie jertfiți - probabil acelaşi 
sacrificiu, cherem, al canaaneenilor — trei mii de prizonieri. 
Diodor din Sicilia relatează cum cartaginezii, după o victorie 
asupra generalului grec Agatocles, i-au ars în flăcări pe cei 
mai frumoşi prinşi de război286. De asemenea se aducea lui 
Hercule (Melqart) anual o jertfă umană care era arsă pe 
foc287. 

Jertfele erau dedicate la început numai lui Baal-Hammon, 
şi Diodor din Sicilia ne descrie cum victimele erau puse în 
mâinile unei statui de bronz ale acestui zeu, înroşită în foc, 
pentru a cădea apoi în flăcări288. 

Putem să ne facem o opinie despre scopul acestei jertfe de 
copii citind următoarea relatare a aceluiaşi Diodor din Sicilia. 
După ce cartaginezii sunt înfrânți grav de strategul grec 
Agatocles, care debarcă în Africa şi atacă imperiul cartaginez, 
locuitorii acestui oraş au socotit că făcuseră un mare păcat 
în fața zeilor lor, aducând ca jertfe numai copii de oameni 
sărmani. Ca să fie iertați de zei, cartaginezii decid să aducă 
jertfe zeilor 200 de copii din cele mai bune familii, şi 300 de 
copii sunt aduşi şi arşi ca jertfă. 

Se pare că la aceste arderi monstruoase ale copiilor — care 
mărturisesc până la ce aberaţie diabolică poate ajunge 
superstiția — nu le era îngăduit rudelor să plângă, poate spre 
a nu diminua valoarea jertfei. Poate că zeii fenicieni — ca şi 
zeii aztecilor din vechiul Mexico - se hrăneau cu sânge şi îşi 

trăgeau viața şi existența din aceste jertfe. 

Cu toată documentaţia adusă de sursele păgâne şi creştine 
asupra sacrificiilor umane în Fenicia şi în Cartagina, şcoala 
criticistă din secolele XIX şi XX a pus la îndoială realitatea 
acestor date, mai eu seamă fiindcă nu existau confirmări 
arheologice ale acestor aserțiuni289. 

Totuşi situația s-a schimbat şi părerile semitologilor au 
fost altele atunci când, în 1921, s-a descoperit la Cartagina o 
stelă datând din secolul al III-lea î.e.n. şi dedicată - după 
semnul simbolic desenat pe ea - zeiței Tanit (identificată cu 
Astarte), reprezentând un preot ce ţinea în mâini un copil mic 
în poziția obişnuită a preotului care aduce jertfă un miel pe 
un altar290. 

Sacrificiul de copii era numit în feniciană molk, în ebraică 
molek (poate cu vocalele schimbate, de la boşet „ruşine”, 
conform praeticii rituale ebraice de a nu numi cu adevăratul 
său nume un zeu păgân, sau un eretic ori o practică 
idolatrică, aşa-zisa kakofemie care dădea un nume rău sau 
greşit unui nomen odiosum)291. Mai târziu acest sacrificiu a 
fost numit molchomor — care are sensul de „sacrificiu molk al 
unui miel (amar)u, dar e vorba de un sacrificiu substitutiv al 
unui miel în locul copilului care era jertfit în tojet — locul 
unde se aduceau jertfe de copii mici în oraşele feniciene. 
Acest sacrificiu molek este pomenit de mai multe ori în 
Vechiul Testament292 unde se arăta că regele Ahaz l-a jertfit 
arzându-l în foc chiar pe propriul său fiu „urmând urâciunile 
popoarelor” şi „Aceia şi pe fii şi pe fiicele lor le ard pe foc 
înaintea dumnezeilor lor”293. De fapt sacrificiul primilor 
născuți era o practică curentă la canaaneenii din mileniul al 
III-lea şi al II-lea î.e.n. şi săpăturile arheologice de la Gezer (în 
sudul Palestinei) au scos la iveală oase de copii, jumătate 

calcinate, depuse la temelia caselor. În vechile scrieri ebraice 
i se cere lui Avraam de către Iahve să jertfească prin 
înjunghiere pe unicul său fiu Isaac294, pe care trebuia apoi 
să-l ardă pe un jertfelnic. Însă în ultimul moment este 
împiedicat să-l jertfească şi în locul lui va aduce drept jertfă 
un berbec295 (prin aceasta se vădeşte ascultarea lui 
Avraam). Uciderea copiilor mici - pentru a împiedica 
înmulțirea prea multă a locuitorilor, aşa-zisa poliantropia, de 
care se temeau atât de mult grecii vechi, ca fiind generatoare 
de răscoale şi tulburări sociale — era practicată şi în Egiptul 
antic, fiindcă textele vechi ebraice arată că un faraon 
egiptean din Imperiul Nou a poruncit moaşelor evreice: „Când 
moşiți la evreice să luaţi seama când nasc; de va fi băiat să-l 
omorâți, iar de va fi fată să o cruțați”296. Dar evreii vechi, 
plecând din Egipt, primesc poruncă: „Nu întârzia să-mi 
aduci, pârga (= primele roade) ariei tale şi a teascului tău; pe 
cel dintâi născut din fii tăi să mi-l dai mie! Asemenea să faci 
cu boul tău, cu oaia ta şi cu asinul tău”297. Deci primul 
născut din om sau din animale, ca şi primele roade ale 
pământului trebuiau să fie aduse la Templu. Tot întâiul 
născut de parte bărbătească al omului şi întâiul născut al 
vacii şi al oii trebuia dus de vechii evrei la Templu „pe întâiul 
născut al asinei să-l răscumperi cu un miel;(şi pe) toți întâi 
născuții din fii tăi să-i răscumperi”298. Astfel în mod practic 
cel dintâi născut era răscumpărat cu un dar adus de tatăl 
copilului. Dar canaaneenii au continuat să facă sacrificii 
umane căci citim în Levitic XX, 1-5 că unii dintre vechii evrei, 
dar şi din străinii ce locuiau printre ei „dădeau pe copii lor lui 
Moleh”, adică urmau vechiul rit canaaneean de a arde pe 
primul născut, practicând sacrificiul molk. Leviticul dă 
poruncă să fie ucis cel ce practică acest sacrificiu sălbatic al 
copilului său. În săpăturile din vechea aşezare canaaneeană 

Kafer-Djanna s-a găsit o urnă conținând oseminte de copii, 
urna fiind aşezată la picioarele unui zid, fiind vorba deci de 
un sacrificiu de fundaţie. La Cartagina, pe locul unde se 
înălța templul lui Tanit, s-au găsit urne conţinând oase. În 
13% din urnele acestea erau oase de miei şi de iezi, dar în 
85% din ele erau oseminte de copii mici având până la 6 luni. 
Aceasta era ofranda de ardere a primului născut, existentă la 
toți canaaneenii. Tot astfel în templele portului Cartagina s- 
au găsit inscripții menționând sacrificii de copii, scrise pe 
stele votive care arătau că este „o jertfă a fiului său pe care a 
oferit-o cutare zeului”299. 

Astfel existența sacrificiilor umane la fenicieni, prelungite 
până în primele secole ale erei noastre, este incontestabilă. 

Ce rol împlineau aceste sacrificii ale primilor născuți în 
statele-cetăţi feniciene? Desigur se poate răspunde la această 
întrebare arătând că era un rit religios al tuturor 
canaaneenilor pe care mitul redat mai sus, transmis nouă de 
Sanchuniaton (vide supra), despre jertfa făcută de zeul El a 
propriului său fiu abia născut, ni-l redă în chip limpede. 

Nu avem informaţii exacte dacă era sacrificat prin ardere la 
fenicieni doar întâiul născut, dar dacă ar fi să admitem mitul 
redat nouă de Sanchuniaton se pare că răspunsul e 
afirmativ. Desigur la evreii vechi, popor de agricultori, unde 
munca omului avea o valoare sigură şi un fiu mai mult 
reprezenta un venit mai mare, este evident că ritul 
răscumpărării primului născut, care nu mai era jertfit, 
corespundea unei necesități economice. 

Dar la fenicieni, care trăiau în polisuri relativ mici, este 
probabil că exista aceeaşi teamă de poliantropie, de înmulțire 
a numărului de locuitori ai unui oraş, ca şi la grecii vechi 
(care voiau să stăvilească întotdeauna această creştere a 
populației într-un oraş de teama răscoalelor populare). 
Platon, de pildă, fixează numărul cetățenilor statului său 
ideal la 10.000, iar grecii recurgeau fie la crearea de colonii, 
fie la uciderea copiilor mici (expunerea lor pe locuri virane, 

văi), fie ca spartanii la uciderea unei părți a populaţiei 
supuse lor (aşa-zisa Kripteia din Sparta). 

Pe de altă parte este extrem de plauzibil ca prostituția 
feminină şi masculină sacră din statele-cetăţi feniciene, ca şi 
din Babylon, să aibă ca scop tot reducerea naşterilor, ştiut 
fiind numărul mic de naşteri al femeilor ce se prostituează. În 
ceea ce priveşte homosexualitatea masculină (şi feminină, 
care a putut exista în Grecia antică) ea a avut ca efect sigur 
reducerea naşterilor şi scăderea populației unui stat-cetate 
fenician, deci prevenirea răscoalelor populare, obsesie a 
conducătorilor acestor state-cetăți. 

Pe de altă parte răscumpărarea cu bani a jertfelor de copii, 
aducea un venit notabil templelor feniciene. În ceea ce 
priveşte relaţiile între jertfirea copiilor, primii născuți, şi 
genetică este posibil că în societățile semite în epoca de bronz 
(mileniile al III-lea şi al II-lea î.e.n.), căsătoriile foarte timpurii 
cu fetițe de 10-12 ani să fi dus la un prim născut debil fizic, 
cu puţine şanse de a trăi, de aici ritul sacrificiului primului 
născut. Amintim că şi la Sparta noii născuţi debili erau ucişi 
prin expunere. 

Dar sacrificiile umane erau frecvent practicate după o 
victorie militară în Canaan, când toți prinşii de război, femei, 
bărbaţi, copii, tineri, sclavi erau aduşi jertfă unui zeu. Ritul 
acesta se numea în canaaneeană cherem şi cei ucişi şi 
sacrificați zeului erau un lucru consacrat, sanctificat zeului 
(de la verbul charem „a distruge, a extirpa”. Citim astfel în I 
Regi, XV, 3, porunca ce-o dă Samuel regelui Saul al vechilor 
evrei: 

„Mergi acum şi bate pe Amalec şi pe lerim (popoare 
canaaneene) şi nimiceşte toate ale lui. Să nu iei pentru tine 
nimic de la ei, ci nimiceşte şi dă blestemului toate câte are. 
Să nu-l cruți, ci să dai morţii de la bărbat până la femeie, de 
la tânăr până la pruncul de țâță, de la bou până la oaie, de la 
cămilă până la asin”. Acesta era ritul cherem al nimicirii în 
cinstea unui zeu, al aducerii ca jertfă unui zeu a duşmanului 
biruit. 

Aceste sacrificii canaaneene după o victorie militară 
asupra vrăjmaşilor, sunt perpetuate şi de vechii evrei care 


cuceresc Palestina venind din Egipt. După ce cuceresc astfel 
statul-cetate Ierihon, prin înconjurarea lui de şapte ori şi 
sunarea din trâmbițe, apoi prin strigătele prelungite ale 
asediatorilor „au dat junghierii tot ce era în cetate: bărbați şi 
femei, şi tineri şi bătrâni şi boi şi oi şi asini, tot ce au trecut 
prin ascuțişul sabiei”300. 

Sacrificiul cherem canaaneean însemna că întreaga pradă 
de război era blestemată: „Voi, însă, să vă păziți foarte de tot 
ce-i dat blestemului, să nu cădeți şi voi sub blestem, dacă ați 
luat ceva din cele consacrate şi pentru ca asupra taberei lui 
Israil să nu vie blestemul şi să-i aducă pieirea”301. 

Pe de altă parte sacrificii umane se practicau de 
canaaneeni, în împrejurări extreme şi mai ales sacrificii 
umane ale fiilor adulți. Aşa, de pildă, când moabiţii, un popor 
canaaneean au fost biruiți şi împresuraţi de vechii evrei, 
regele Moabului „a luat pe fiul său cel întâi născut, care 
trebuia să domnească în locul lui şi l-a adus spre ardere de 
tot pe zid”302. Ni s-a păstrat înregistrarea acestor 
evenimente pe o inscripţie aflată în 1868 la Dibon şi care se 
găseşte acum la Muzeul Luvru din Paris. Este aşa-zisa 
coloană a regelui din Moab, Meşa, scrisă cu caractere 
feniciene într-o limbă semită şi apropiată de feniciană, şi care 
începe astfel: 

«Eu sunt Mega, fiul lui Kemoşgad, rege al Moabului şi al 
Dibonului. Tatăl meu a domnit peste Moab mai mult de 
treizeci de ani, eu am domnit după el, şi am înălțat aceste 
lăcaşuri de jertfă lui Kemoş la Korcha căci el m-a ajutat 
împotriva tuturor regilor şi mi-a arătat pe toți duşmanii mei. 
Omri a fost rege în Israel şi el a asuprit Moabul mai multe 
zile la rând, căci Kemoş s-a mâniat pe țara sa. Lui i-a urmat 
fiul său (anume Ahab) Şi el de asemenea a spus: „Eu vreau 
să primejduiesc Moabu/”. În zilele mele el a grăit aşa. Şi eu 
am văzut (răzbunarea mea) asupra lui şi casa sa şi Israil s-a 
prăbuşit cu totul». 

Zeul Kemoş este zeul principal al Moabului, dar este 
cunoscut şi de alți canaaneeni şi trebuie identificat cu 
Astarte şi cu Luceafărul. Kemoş apare în Cartea Judecătorilor 
XI, 24 ca zeu suprem al amoreilor. Dar lui i se aduc jertfe 
umane, căci în afară de arderea fiului regelui din Moab, 
împresurat de duşmani, şi având ca ultimă resursă să aducă 
drept jertfă pe fiul său cel mare şi pe succesorul său la 
domnie, citim în această stelă a regelui Mesa despre 
sacrificiile umane cherem ce i s-au adus: 

„Şi Kemoş mi-a grăit mie: Du-te şi ia (muntele) Nebo de la 
Israil înapoi. Şi eu am mers în vreme de noapte şi am purtat 
război cu el de la răsăritul zorilor până în după amiază şi l- 
am cucerit şi am ucis şapte mii de oameni, străini şi femei, şi 
femei străine şi sclave, căci i-am adus jertfă consacrată lui 
Astar-Kemoş”303. Aşadar au fost sacrificați şi aduşi ca jertfă 
umană zeului Kemoş şapte mii de oameni. 

Fenicienii - după cum vom vedea mai departe - au fost 
defăimați în mod sistematic de către vrăjmaşii lor de moarte, 
grecii (cu care s-au luptat în bătălii navale de atâtea ori) şi 
romanii care până la urmă au nimicit şi ras din temelie 
marea cetate feniciană Cartagina şi imperiul ei. 

Pe de altă parte, învinuirile cele mai acerbe ale autorilor 
greci şi romani împotriva fenicienilor sunt sacrificiile de copii, 
care erau o realitate şi s-au putut găsi în tofete (morminte 
colective în care se aşezau urnele cu oasele copiilor rămase 
de la combustiune) sute de urne conținând oase şi dinți de 
copii care fuseseră sacrificați prin ardere într-un templu, în 
fața altarului lui Baal304. Dar grecii vechi au efectuat şi ei 
sacrificii umane: Themistocle, în ajunul bătăliei de la 
Salamina, sacrifică doi nobili perşi; Achile jertfeşte (în Iliada) 
doisprezece prinşi de război troieni; Ifigenia este gata să fie 
sacrificată de tatăl ei, regele Agamemnon, în cinstea zeiței 
Artemis (Diana) după sfatul prorocului Kalchas. Se sacrificau 
de asemenea de către grecii vechi oameni zeului 

Dionysos305. Epimenide, a făcut sacrificii umane în cinstea 
zeilor chtonici306; spiritelor eroilor le erau de asemenea 
aduse uneori jertfe umane307. 

Egeo-cretanii cu regele lor Minos sacrificau anual în 
celebrul lor Labirint un mare număr de tineri, de fecioare. În 
ceea ce-i priveşte pe romani ei au moştenit de la etrusci 
sacrificiile umane, căci luptele gladiatorilor etrusci se 
desfăşurau pe mormântul unui răposat, iar unul din 
luptători murea. Executarea prinşilor de război după o 
victorie romană era, de fapt, îndeplinirea unor sacrificii 
umane aduse lui Jupiter Capitolinul. Alți prinşi de război 
erau puşi să lupte între ei, ca gladiatori, până mureau cu 
toții în lupte la circ. Amintim că după cucerirea Daciei, 
Traian a pus 10 000 de prizonieri daci să se lupte între ei 
până ce s-au ucis cu toții. 

Pe de altă parte şi grecii vechi şi romanii abandonau copii 
nou născuţi, expunându-i pe coline şi dealuri, atunci când o 
familie avea prea mulți copii sau cetatea se temea de 
înmulțirea populației sale (poliantropie). 

Pentru orice împrejurare cetățile greceşti care ne par aşa 
de civilizate, întrețineau un anumit număr de epave omeneşti 
- infirmi sau idioţi — sau păstrau condamnațţii la moarte care, 
în caz de foamete sau de epidemii, erau sacrificați zeilor prin 
lapidare, deci ucişi cu pietre308. 

Aşadar nici grecii, nici romanii nu erau superiori prin 
blândeţea moravurilor lor, fenicienilor. 

Marile expediţii maritime ale fenicienilor 


Călătoriile fenicienilor în Mediterana nu pot fi numite 
explorări maritime, întrucât aceste rute fuseseră străbătute 
de egeo-cretani şi de micenieni cu mult timp înainte. Dar 
putem să tragem concluzia din expediţia feniciană în Ţară 
Ofir, întreprinsă de regele Hiram din Tyr şi de regele Solomon 
în sec. al X-lea î.e.n., că fenicienii au cunoscut drumul spre 
Ofir înainte de a porni în această expediție şi că efectuaseră 
deci călătorii în această ţară şi mai înainte. 

După această primă expediţie feniciană care ne-a rămas 
consemnată în Cartea Regilor, posedăm relatarea lui Herodot 
despre expediția feniciană care a înconjurat Africa din 
ordinul faraonului egiptean Necao (609 — 594 î.e.n.). Herodot 
scrie: „Libia (Africa) este desigur înconjurată de apă, în afară 
de spațiul ce formează granița sa din partea Asiei. Necos 
(Necao) regele Egiptului este cel dintâi după ştiinţa noastră 
care a demonstrat aceasta. După ce a renunțat să sape 
canalul între Nil şi golful Arabic, el trimise pe corăbii nişte 
fenicieni, cărora le-a poruncit să se întoarcă înapoi în marea 
dinspre miazănoapte, prin coloanele lui Hercule (Gibraltar) şi 
să revină astfel în Egipt. Fenicienii au pornit din Marea Roşie 
şi au navigat înspre sud. Când a sosit toamna, ei s-au oprit 
locului şi au însămânţțat acea parte a Libiei (Africii) unde se 
aflau; căci ei nu o pierdeau niciodată din ochi. Acolo ei au 
aşteptat secerişul şi se suiră în corăbii după ce au cules tot 
grâul. Doi ani trecură, în al treilea an ei ocoliră pe la 
Coloanele lui Hercule şi se întoarseră în Egipt. Ei au relatat 
un fapt pe care eu nu-l cred, dar pe care alţii îl cred; făcând 
înconjurul Libiei au avut soarele la dreapta lor. Astfel Libia a 
fost pentru prima dată cunoscută”309. 

Înconjurul Africii a fost astfel realizat de fenicieni cu 2000 
de ani înainte de Vasco da Gama. 

O altă îndelungată călătorie a fost cea a cartaginezului 
Himilcon şi relatarea ei ne-a fost păstrată într-un manual de 
geografie roman din secolul al IV-lea al erei noastre Ora 
Maritima al lui Avienus; această călătorie este menționată de 
Pliniu cel Bătrân. Himilcon a plecat fără îndoială spre a 
deschide drumul de apus al cositorului, într-o epocă în care 
minele de cositor din nordul Spaniei aveau un randament 
mic. Amiralul fenician a trecut prin Canalul Mânecii şi el 
menționează insula Albionum, ceea ce ne îndreptățeşte să 
credem că era interesat în special de comerțul cu cositor. 

Versurile din Ora Maritima ale lui Avienus, care descriu 
navigația în Oceanul Atlantic sunt cele dintre versurile 80 şi 
145. Poemul cuprinde tot ceea ce el numeşte Golful Atlantic 
care corespunde Mării Spaniei şi Golfului Gasconiei şi 
marchează cele două extremități ale acestui golf, adică 
Gades, numit altădată Tartesos şi Coloanele lui Hercule 
(Gibraltarul) pe de o parte, iar pe de altă parte promontoriul 
Oestrymnis care nu poate fi decât Bretania şi Capul Finister. 

Avienus spune că această țară are câmpii lungi şi bogate 
în mine de cositor şi de plumb. Poporul său este puternic, are 
o inimă mândră, energică şi face negoţț cu de toate. Bărcile 
lor brăzdează oceanul plin de monştri marini, care sunt 
balenele, foarte multe altădată pe coastele franceze. Dar 
Avienus scrie că acest popor al Bretaniei de azi îşi face vasele 
lui nu din lemn, ci din piei cusute şi pe aceste piei el 
parcurge întinsele mări. Într-un alt pasaj al poemului său 
geografic Avienus arată că „Himilcon cartaginezul, cel ce a 
străbătut el însuşi aceste meleaguri, afirmă că cu greu pot fi 
străbătute în patru luni. Căci nici o adiere de vânt nu 
împinge corabia, apa acestei mări leneşe pare amorțită. El 
adaugă că din fundul acestei mări se ridică o mulțime de alge 
care adesea opresc corabia ca o barieră. Dar marea nu este 
totuşi adâncă, un strat de apă subțire acoperă pământul, 
mereu animale marine circulă de ici colo, şi monştrii înoată 
între corăbiile ce înaintează încet şi inert”. 

Existau într-adevăr zăcăminte de cositor în Bretania care 


au fost exploatate în secolul al VI-lea î.e.n., dar Himilcon pare 
să fi exagerat mult pericolele navigației prin Oceanul Atlantic. 
Desigur monştrii sunt balenele care până la sfârşitul 
secolului al XV-lea e.n. erau obişnuite în Golful Gasconiei. 
Algele arătate de Himilcon indică Marea Sargaselor, ce se 
întinde actualmente între 20 — 36° latitudine nord şi 30 - 50° 
longitudine. Este deci foarte posibil ca Himilcon să fi ajuns 
aproape de coastele Americii de Nord în patru luni cât afirmă 
că durează călătoria în Oceanul Atlantic. 

O altă călătorie făcută de cartaginezi de-a lungul coastelor 
Africii ne este descrisă de Herodot: „Sataspe, fiul lui Teaspis 
unul dintre Achemenizi (familia regală a perşilor), nu a făcut 
înconjurul Libiei (Africa) cu toate că i s-a poruncit să îl facă, 
speriat de lungimea traiectului şi de singurătate, el se 
întoarse înapoi fără să fi îndeplinit încercarea pe care îi 
dăduse ordin mama sa să o facă. El violase pe fata lui 
Zopyrin, fiul lui Megalysos şi în clipa în care era să fie tras în 
țeapă din porunca regelui Xerxes, mama sa, sora lui Darius, 
a obținut iertarea sa, făgăduind să-i aplice ea însăşi o 
pedeapsă mai riguroasă, adică să-l silească să facă 
înconjurul Libiei (Africii) pe mare, astfel ca după aceea, l-a 
sfârşit, să se întoarcă prin Golful Arabic. După ce Xerxes a 
consimțit, Sataspe se duse în Egipt, luă o corabie şi pe 
corăbierii ei, apoi plecă cu ei, trecu de Coloanele lui Hercule 
(Gibraltar) şi depăşi promontoriul Libiei ce se numeşte Solois. 
El cobori înspre miazăzi şi vreme de câteva luni a străbătut o 
mare întinsă. Văzând că îi mai rămăsese încă cea mai mare 
parte a drumului de străbătut, el se întoarse înapoi în Egipt, 
de unde veni la regele Xerxes. În ţările cele mai îndepărtate 
întâlnise nişte oameni mărunți, îmbrăcați în veşminte din foi 
de palmier. Când corabia lui aborda la țărm, oamenii aceia 
mici fugeau în munți, părăsind oraşele lor; oamenii lui nu le 
făcuseră nici un rău şi se mulțumiseră să le ia câteva oi. El 
adăugă că pe meleagurile acelea corabia sa s-a oprit şi că 
neputința de a merge înainte îl împiedicase să facă în 
întregime înconjurul Africii”3 10. 

Călătoria îndelungată a cartaginezului Hanno a fost 
efectuată în secolul al IV-lea sau al III-lea î.e.n., întrucât nu 
este menţionată de Herodot, dar Hanno însuşi a pus să se 
sape pe pereţii templului lui Saturn (Baal-Hamon) din 
Cartagina relatarea călătoriei sale care ne-a fost transmisă în 
traducerea sa greacă. 

Cartaginezii, ca toți fenicienii, n-ar fi fost atât de naivi ca 
să arate tuturor care sunt rutele lor comerciale, unde sunt 
contoarele lor şi ce relații de afaceri au cu diferite popoare. 
De aceea textul călătoriei lui Hanno este destul de obscur, 
desigur în mod voit, spre a nu furniza informații 
concurenţilor lor comerciali grecii, dar şi spre a-i înfricoşa şi 
a le tăia pofta de a merge pe urmele lor. Relatarea călătoriei 
lui Hanno este următoarea: „Aceasta este povestea unei 
îndelungate călătorii făcută de Hanno «rege» al Cartaginei în 
țările Libiei, dincolo de Coloanele lui Hercule, pe care, 
povestea el, a dedicat-o pe o tablă în templul lui Chronos: 

I. Cartaginezii au hotărât că Hanno va pleca în navigația sa 
dincolo de Coloanele lui Hercule şi va întemeia oraşe de libio- 
fenicieni. El ridică ancora cu 60 de pentecontere (corăbii cu 
cincizeci de vâsle) şi circa 30 000 oameni, femei, merinde şi 
alte lucruri ce le erau de trebuință. 

II. După ce a navigat dincolo de Coloanele lui Hercule 
vreme de două zile, noi am întemeiat primul oraş pe care l- 
am numit Timiaterion. Sub el se afla o câmpie întinsă. 

III. De aci navigând noi spre apus am ajuns la Soloeis, un 
promontoriu libian acoperit cu pomi. Aici am întemeiat un 
templu consacrat lui Poseidon. 

IV. Călătorind spre apus vreme de o jumătate de zi noi am 
ajuns la un lac nu departe de mare, acoperit cu multă trestie 
înaltă, unde se hrăneau elefanţi şi alte animale sălbatice. 

V. Cale de o zi depărtare de acest lac, noi am întemeiat 
aşezări pe coasta mării numite Karikon, Teichos, Gytte, Akra, 
Melitta şi Arambys; 

VI. Trecând mai departe am ajuns la marele râu Lixos, 
lângă care nişte nomazi numiți lixiți îşi păşteau turmele lor. 
Am stat aici câtva timp cu ei şi ne-am împrietenit; 

VII. Înlăuntrul ţării de aici locuiau etiopieni (negri) 


neospitalieri, într-o regiune plină de animale sălbatice şi 
înconjurată de munți înalți. Se zice că râul Lixos curge de 
aici din aceşti munți şi că în aceşti munți locuiesc troglodiții 
cu un aspect straniu, care după cele spuse de lixiți pot fugi 
mai repede decât caii. 

VIII. Luând interpreți dintre lixiți noi am navigat spre sud 
de-a lungul deşertului, apoi vreme de o zi spre apus şi am 
găsit o insulă mică având cinci stadii circumferință, la 
capătul mai îndepărtat al unui golf. Aici am întemeiat o 
aşezare şi am numit-o Cerne. Am socotit după călătoria 
noastră că această aşezare era față în față cu Cartagina, 
fiindcă drumul de la Cartagina la Coloanele lui Hercule şi de 
la acestea la Cerne părea asemenea. 

IX. De aci, navigând în sus pe un râu mare numit Chretes 
noi am ajuns la un lac în care erau trei insule mai mari decât 
Cerne. Mergând mai departe de aici şi navigând o zi. am 
ajuns la capătul lacului, înconjurat de nişte munți foarte 
înalți, plini cu sălbatici îmbrăcați în piei de fiare sălbatice, 
care au aruncat cu pietre în noi, ne-au bătut şi ne-au 
împiedicat să debarcăm. 

X. Ridicând ancora de aici am ajuns la alt râu în care 
mişunau crocodili şi hipopotami. Noi ne-am întors de acolo şi 
ne-am dus înapoi la Cerne. 

XI. Am navigat spre sud, apoi vreme de douăsprezece zile, 
stând aproape de coastă, care era toată ocupată cu etiopieni 
(negri) care nu au rămas pe loc, ci fugeau toți dinaintea 
noastră. Vorbirea lor nu putea fi înțeleasă nici de lixiții 
noştri. 

XII. În ultima zi am lăsat ancora la nişte munţi înalți, 
acoperiți cu copaci al căror lemn mirosea frumos şi era 
colorat. 

XIII. Navigând de aici vreme de două zile am ajuns la un 
golf nemăsurat de mare pe ale cărui amândouă laturi se afla 
o câmpie şi unde în timpul nopții noi am văzut flăcări mari şi 
mici la intervale pe oriunde. 

XIV. Luând apă de aici, am ridicat ancora şi am navigat 
de-a lungul coastei până am ajuns la un golf (baie) mare pe 
care interpreții noştri l-au numit Cornul din Apus. Înlăuntrul 


acestui golf se afla o insulă mare şi în insulă un lac cu apă 
sărată, înlăuntrul căruia se află o altă insulă unde noi am 
debarcat. În timpul zilei noi nu am văzut altceva decât 
pădurea, dar în timpul nopţii am văzut multe focuri arzând, 
şi am auzit sunetul fluierelor şi bătaia unor tobe şi a unor 
cimbale şi un mare zgomot de voci. Ne-a cuprins frica şi 
prezicătorii ne-au poruncit să părăsim insula. 

XV. De aici am plecat în grabă şi am trecut pe lângă o 
coastă înaltă plină cu fum de tămâie arzândă. Râuri mari de 
foc şi de lavă curgeau jos în mare şi nu te puteai apropia de 
țărm din cauza căldurii. 

XVI. Am părăsit în grabă acest loc temându-ne şi navigând 
patru zile am văzut țărmul în timpul nopții plin de flăcări. La 
mijloc era o flacără mai înaltă decât restul, ajungând pe cât 
se părea la stele. În timpul zilei se vedea că este un munte 
foarte înalt numit Carul Zeilor. 

XVII. De aici navigând încă trei zile şi trecând prin mari 
scurgeri de lavă am ajuns la un golf numit Cornul Sudului. 

XVIII. La capătul cel mai îndepărtat al acestui golf era o 
insulă, ca şi cea dintâi, cu un lac şi înlăuntrul lui era altă 
insulă plină de sălbatici. Cel mai mare număr dintre ei erau 
femei cu trupurile păroase, pe care interpreţii noştri le 
numeau gorile. Alergând după ei nu am fost în stare să 
prindem nici un om dintre ei, căci toți, fiind obişnuiţi să se 
cațere prin prăpăstii, au fugit de noi departe, şi se apărau, 
aruncând cu pietre în noi. Dar am prins trei femei care au 
muşcat şi au sfârtecat pe cei ce le purtau, nevoind deloc să-i 
urmeze. Noi le-am ucis, şi le-am jupuit şi am adus pieile lor 
la Cartagina. Pentru că nu am navigat mai departe fiindcă 
proviziile noastre se sfârşiseră”. 

Astfel, este destul de sigur din descrierea de mai sus că 
fenicienii au ajuns până la fluviul Senegal, care este numit 
„marele râu Chretes”. Promontoriul acoperit de copaci, 
menționat în text, ar putea fi Capul Verde şi marele, golf care 
vine după el estuarul fluviului Gambia. „Carul zeilor” ar 
putea fi muntele Camerun, care are aproape 4500 metri 
înălțime şi este vulcanic. Astfel fenicienii au ajuns destul de 
departe pe coasta de vest a Africii. 


Pe de altă parte este sigur că fenicienii au acostat în 
Insulele Azore, pentru că s-au găsit aici opt monede punice şi 
una din Cirenaica datând din secolul al III-lea î.e.n., 
descoperite în 1749 şi făcând parte dintr-un tezaur de pe 
insula Corvo (astăzi aceste monede s-au pierdut). Insulele 
Canare sunt prea aproape de coasta africană ca să fi rămas 
necunoscute fenicienilor şi s-a susținut că guanchi (vechii 
locuitori ai acestor insule) au fost opriți de fenicieni să-şi 
construiască vase sau luntre spre a naviga de la o insulă la 
alta. 

În antichitate nu a transpirat nimic despre călătoriile în 
Insulele Azore şi putem explica aceasta prin secretul absolut 
ce-l păstrau fenicienii cu privire la călătoriile lor pe mare. 
Într-adevăr citim într-un text grec Pseudo-Aristotel, De 
mirabilis, 84, următorul pasaj: „...Ea (insula) se află la o 
depărtare de câteva zile de continent. Când, însă, cartaginezii 
au început să o viziteze des, iar unii dintre ei, datorită 
fertilității solului, s-au statornicit acolo, sufeții Cartaginei au 
interzis sub pedeapsa cu moartea călătoriile către această 
insulă. Ei i-au nimicit pe locuitori pentru ca veştile despre 
insulă să nu se răspândească, iar mulțimea să nu poată să 
organizeze un complot împotriva lor înşişi, cucerind insula şi 
răpindu-le fericirea de a o stăpâni”. Se pare că navigatorii 
cartaginezi au ajuns în Insulele Azore în jurul anului 320 
î.e.n. şi s-a demonstrat de asemenea prezența fenicienilor în 
Insula Madeira. În Insulele Canare exista un templu închinat 
zeiței Tanit, iar în Pseudo-Aristotel, în Cartea povestirilor 
fantastice se vorbeşte pe larg despre corăbiile care plecau 
„departe spre apus”, pornind din portul fenician Gades 
(Cadix de azi). Navigatorii treceau în călătoria lor spre apus 
prin mări bogate în alge, ceea ce corespunde Mării 
Sargaselor, celebra Mare vadosum, despre care scriu şi 
autorii romani. 

Prezenţa fenicienilor în Insulele Canare este motivată de o 
îmbunătățire mare a procedeului de fabricare a purpurei, a 
culorii atât de scumpe în antichitate. Se ştie că în Fenicia 
purpura se fabrica din scoicile de murex printr-un procedeu 
lent şi costisitor. Cartaginezii folosesc, însă, sânge de şopârlă, 


provenit de la nişte saurieni întâlniți în Insulele Canare şi o 
serie de sucuri şi extrase vegetale aflate în acelaşi arhipelag. 
Cartaginezii au căutat să păstreze cu străşnicie secretul 
acestei fabricaţii şi locul de unde îşi procurau colorantul. 

Dacă ne întrebăm de ce a fost efectuată călătoria 
cartaginezului Hanno de-a lungul coastelor Africii de apus, 
putem răspunde că munții din Guineea ascundeau mult aur. 
Locuitorii africani ai Guineii nu atacau direct stâncile 
aurifere, ci se mulțumeau să culeagă pulbere de aur şi 
pepitele aurifere în numeroasele râuleţțe care curg din acest 
masiv muntos din Africa occidentală. 

Fenicienii, ca şi toate popoarele din bazinul Mediteranei, 
erau lacomi după aur din care nu posedau decât resurse 
insuficiente. Pulberea de aur şi pepitele erau exportate fie 
prin caravane care străbăteau Sahara şi ajungeau la 
Cartagina, fie prin fluviul Senegal, pe care Hannon îl 
numeşte Chretes şi pe care Pliniu cel Bătrân îl numeşte 
Bambotus. Dar lungimea traiectului prin Sahara şi vama 
care era luată de cei ce stăpâneau oazele sahariene făceau ca 
aurul să aibă un preț nespus de mare. De aceea cartaginezii 
au încercat să se apropie de locurile unde este recoltat aurul 
şi în acest scop a fost făcută expediția lui Hannon. lar 
Herodot ştia că fenicienii din Cartagina îşi procură aur din 
Africa dintr-un loc de pe țărmul oceanului, căci el descrie 
modul în care se face schimbul dintre autohtonii care aduc 
aurul şi corăbierii care lasă mărfurile lor pe țărm, aşteptând 
ca să fie adusă lângă mărfuri pulberea de aur311. 

Iar locul obişnuit al acestor schimburi pare a fi situat într- 
un golf din Rio de Oro, al cărui nume reaminteşte de 
altminteri că şi navigatorii spanioli din secolul al XV-lea 
sperau să pună mâna pe aurul din Guineea, ajungând în 
acest punct al „râului de aur” cum se traduce Rio de Oro. În 
mijlocul acestui golf se află o insulă care se numeşte Hern, 
ceea ce e o alterare a numelui de Cerne, descris în periplul 
lui Hannon într-un tratat geografic grecesc din secolul al IV- 
lea î.e.n. Periplul lui Scylax ne arată că un oraş al etiopienilor 

(adică al negrilor) se afla în fața Insulei Cerne şi că în acest 
oraş se țineau târguri bogate. Dar Mauritania este o regiune 
aridă, stearpă şi mărfurile din aceste târguri nu puteau veni 
decât de departe, din Cartagina. Aducerea de către 
cartaginezi a unor mărfuri din oraşul lor, de la o distanţă atât 
de mare, nu putea fi justificată decât dacă aceşti negustori 
primeau în schimbul mărfurilor lor, altceva decât fildeş, piei, 
vin care se putea găsi din belşug şi la ei acasă. În realitate 
este foarte probabil că negustorii din Cartagina aduceau aici 
mărfurile lor spre a primi în schimb pulbere şi pepite de aur. 
Dar expediția lui Hannon nu şi-a atins scopul, căci 
cartaginezii n-au putut intra direct în contact cu autohtonii 
ce strângeau aur şi traficul de aur a trebuit să se facă în 
continuare prin Sahara. Acelaşi scop - aflarea zăcămintelor 
de aur african şi stabilirea unor contacte comerciale directe 
cu autohtonii negri ce culegeau aurul din Guineea, — l-a avut, 
după cucerirea Cartaginei, o expediție maritimă a romanilor. 
Într-adevăr Scipio Emilianus, cuceritorul Cartaginei, l-a 
însărcinat pe dascălul şi sfătuitorul său, istoricul Polibiu, ca 
împreună cu filozoful Panaitios să exploreze coasta apuseană 
a Africii împreună cu o escadră de şapte corăbii. Relatarea 
acestei călătorii nu ne-a parvenit, dar este probabil că ea n-a 
ajuns nici măcar la Insula Cerne a lui Hannon. 

Au ajuns oare fenicienii până la coastele Americii de Nord 
sau Sud? Şi ajungând până acolo au întemeiat oare aşezări 
sau contoare durabile? Avienus, autorul latin al poemului 
Ora Maritima, rezumă un pasaj din relatarea călătoriei lui 
Himilcon, care descrie primejdiile călătoriilor în Oceanul 
Atlantic în versurile 380 şi următoarele: 

„Cât vezi cu ochii către apus, nemărginirea e fără de 
sfârşit, marea se lățeşte în larg şi se întinde până departe. 
Nimeni nu a vizitat aceste mări, nimeni n-a pătruns cu 
corăbiile sale în ele din lipsă de vânturi care să-l împingă 
înspre larg; nici o adiere de vânt nu ajută pupa corăbiei, 
aerul este acoperit de un fel de manta de ceaţă, o întunecime 
veşnică ascunde adâncurile, şi ziua este acoperită de un văl 
de nori”. 

Pare foarte verosimil că amiralul cartaginez vroia cu orice 


preț să-i înspăimânte pe toţi cei ce ar fi vrut să întreprindă o 
călătorie spre apus şi să-i împiedice să treacă de Gibraltar. 
De aceea să vedem relatările antice despre călătoriile făcute 
în Oceanul Atlantic. 

Diodor din Sicilia (în Cartea a V-a, 19-20) redă o povestire 
a unui istoric grec din Sicilia, Timeu din Taormina, care arată 
că „la apus de Libia (Africa) răsare o mare insulă din ocean, 
este un loc încântător, vrednic mai mult de zei decât de 
oameni. Ţărmurile sunt acoperite cu păduri dese, tot felul de 
arbori fructiferi cresc în mod natural lângă izvoare bogate şi 
aducătoare de sănătate. Câmpiile sunt vaste şi străbătute de 
râuri navigabile. Locuitorii trăiesc în belşug, cultivându-şi 
grădinile, pescuind şi vânând. În vreme de iarnă locuiesc în 
case bine construite, iar vara în frumoase case de țară în 
mijlocul grădinilor. Dealtfel climatul este totdeauna temperat 
şi pământul dă roade tot anul. Nişte fenicieni din Gades au 
fost împinşi într-o bună. zi până în acea ţară de o furtună, pe 
când călătoreau de-a lungul coastelor Libiei (Africii). Etruscii, 
care au aflat despre acea ţară de la locuitorii din Cadix, au 
vrut să trimită o colonie în această minunată țară. Dar 
cartaginezii se împotriviră acestui proiect, şi ei nu au vrut să 
lase nici pe propriii lor concetățeni să se aşeze în această 
insulă de teamă ca fertilitatea sa să nu lase pustie Africa, de 
unde ar fi dezertat toți locuitorii în masă ca să se ducă acolo. 
Dar ei au ținut în rezervă această țară ca un loc de retragere, 
pe care să-l aibă dacă ar fi fost loviți de vreun dezastru”. 

Este, desigur, greu de admis ca unii corăbieri cartaginezi 
să nu se fi refugiat în această ţară, care ar putea corespunde 
Mexicului actual, când s-au văzut osândiţi la pieire sigură de 
către romani. Dar multe popoare antice, şi în special celții, 
au cunoscut legenda unei țări minunate în mijlocul 
oceanului şi cartaginezii au putut auzi despre această tradiție 
de la celții din Spania. 

Dacă locuitorii din Gades nu s-au îndreptat spre acea ţară 
fericită din Atlantic, ei totuşi nu au uitat de ea şi au propus 
unui demnitar roman, exilat şi urmărit, Sertorius, să-l ducă 
până acolo. Este sigur, însă, că navigatorii cartaginezi au 
ajuns în Insulele Canare, în Insula Madeira şi în Insulele 


Azore. Nu este cu neputinţă de admis că o corabie 
cartagineză împinsă de vânturile alizee să fi ajuns până la 
coastele Mexicului de azi, care corespunde întrucâtva 
descrierii acelei țări minunate. 

Desigur legenda Atlantidei lui Platon nu a putut să nu 
înfierbânte  închipuirea multor navigatori antici, deşi 
Atlantida, după afirmațiile marelui gânditor grec se 
scufundase în ocean. Aşa se face că s-au scris o serie de cărți 
fantastice în antichitate, modelul lor rămânând Historia 
veritabilă a lui Lucian, care face pe eroii săi navigând în 
Atlantic să găsească o Insulă a Brânzei şi oamenii-viță de vie, 
înainte de a fi înghițiți de o balenă mare. 

Dar o serie de temeiuri arheologice vin actualmente să 
întărească opinia acelora care susțin că fenicienii au ajuns în 
America de Sud şi de Nord şi au întemeiat aşezări acolo. 

În 1936 se descoperă în S.U.A. în statul New-Hampshire, 
nu departe de oraşul North-Salem, ruine de construcții cu 
caracter  ciclopic. Săpăturile efectuate la început de 
nespecialişti şi în mod dezordonat au fost reluate începând 
din 1955 de către arheologi bine calificați, care conchid că 
ruinele cercetate reprezintă vestigii datând din neolitic şi pot 
fi atribuite unei populaţii care ar fi trăit aici în epoca 
bronzului şi la începutul celei de fier, între anii 3000 şi 500 
î.e.n. Dar toate vestigiile atestă originea lor neindiană şi o 
serie de specialişti afirmă că astfel de clădiri ar fi putut fi 
construite de fenicieni. Aproape de acest complex de ruine şi 
alături, pe vârful muntelui Show, au fost descoperite pietre 
având întru totul aspectul unor altare de jertfă, similare celor 
feniciene. Aceste pietre sunt grele de 4-5 tone şi au în mijloc 
un şanţ de scurgere a sângelui. 

Tot în S.U.A. la  Assamvompscettpond, în statul 
Massachusetts s-au descoperit săpate pe stâncă două 
reprezentări de corăbii tipic feniciene. Dar au fost aflate de 
asemenea în S.U.A. un pumnal, o suliță, un scut de bronz şi 
câteva obiecte de fier312. În ceea ce priveşte descoperirea în 


312 D. Todericiu, Spre America înainte de Columb, Ed. Ştiinţifică, Buc., 
1966, p. 184-186 


America de Nord a unor inscripții găsite pe pietre, care poartă 
toate literele alfabetului semit s-a emis ipoteza că ar putea fi 
pietre marcând stivele de materiale de construcție. 

În America de Sud s-au găsit borne de drum (pietre 
miliare) marcate cu litere feniciene, dar un autor brazilian, 
Bernardo da Silva Ramos, a arătat că s-au găsit mii de 
petroglife în Brazilia, marcate cu litere şi cu cuvinte feniciene. 
Dar s-au găsit şi inscripţii şi una dintre ele, descoperită încă 
din 1836, este pe o stâncă din vârful muntelui Havea, la o 
înălțime de 840 metri, nu departe de Rio de Janeiro. Fiecare 
din semnele acestei inscripții ocupă un spațiu cu o lungime 
de circa 3 metri, fiind, deci, vizibile din depărtare. Aşezată 
într-un perete drept de stâncă şi scrisă cu caractere 
feniciene, având hastă, inscripția începe astfel: „Badezir din 
Tyr în Fenicia, cel dintâi fiu al lui liethbaal”. Ori regele 
liethbaal a domnit în Tyr între anii 887-856 î.e.n. Pe de altă 
parte e de accentuat că pe stânci de lângă cursul Amazonului 
inferior s-au descoperit şi alte inscripții care menţionează regi 
şi conducători din Tyr şi din Sidon tare au domnit între anii 
887 - 806 î.e.n. În jungla braziliană Francesco Pinto a 
explorat douăzeci de peşteri pe pereţii cărora a întâlnit peste 
două sute cincizeci de inscripții cu caractere net feniciene, 
dar pe care nu le-a descifrat nimeni. Tot în jungla braziliană 
se descoperă de francezul E. Ronan în 1870 inscripții 
feniciene şi de W. Netto, directorul Muzeului Naţional al 
Braziliei, în 1874 alte inscripţii feniciene confirmate de unii 
cercetători ca autentice, contestate de alții. 

Dar în America de Sud s-au găsit ruinele unor edificii care 
au fost construite cu o tehnică apropiată de cea feniciană. 
Astfel la Tiahuanaco tehnica construcției unor ziduri, pietre 
fixate cu scoabe de aramă, înfipte în alte pietre şi apoi turtite 
la nivelul feței zidului prin ciocănire, este un mod de 
construcție extra-american, folosit de fenicieni, dar şi de 
etrusci şi de asirieni313, avându-se în vedere că nici incaşii, 
nici preincaşii nu foloseau scoabe de aramă. 

În S.U.A., la Mechanicsburg, a fost organizat în octombrie 


313 D. Todericiu, Op. cit., p. 190 


1960 cel dintâi seminar ştiinţific închinat urmelor feniciene 
descoperite în America şi în multe muzee din această țară 
există vestigii feniciene. S-a creat o „Asociaţie americană de 
istorie feniciană” care are drept scop principal continuarea 
cercetărilor privitoare la contribuția  fenicienilor la 
descoperirea Lumii Noi. 

Trebuie să arătăm ex initio în aprecierea posibilităților 
vaselor feniciene şi cartagineze de a ajunge până în America, 
că galerele lor acționate de cincizeci de vâslaşi (aşa-zisele 
pentacontere) parcurgeau zilnic 90 - 100 mile marine pe zi, 
adică 180 de kilometri, deci ar fi putut străbate cu mult mai 
repede distanța dintre Europa şi coastele Americii decât 
caravelele lui Cristofor Columb, împinse doar de forța 
vântului. Dar triremele feniciene aveau şi pânze, astfel că 
puteau naviga şi când vântul le împingea lăsând pe vâslaşi să 
se odihnească. În acelaşi fel navigau şi drakkarele vikingilor, 
care aveau şi vâslaşi şi pânze, spre deosebire de caravelele lui 
Columb, mult mai lente şi depinzând de regimul vânturilor. 
Astfel că fenicienii a priori ar fi fost mult mai capabili să 
ajungă până în America decât caravelele lui Columb. De 
aceea trebuie să considerăm ca posibile călătoriile feniciene 
în America, iar lipsa relatărilor despre ele să le punem pe 
seama misterului cu care îşi înconjurau rutele şi piețele 
comerciale, mister de care ne vorbeşte şi Strabo, marele 
geograf grec, în Cartea a XVII-a a sa I, 19, unde arată că un 
vas fenician urmărit de greci, a preferat să se lase să eşueze 
pe un banc de nisip decât să dezvăluie concurenţilor 
comerciali, destinaţia sa reală. În ceea ce priveşte vestigiile 
feniciene descoperite în America de Sud şi de Nord, 
controversele asupra autenticității lor sunt încă în 
desfăşurare şi trebuie să ne abținem să ne pronunțăm atâta 
timp cât nu am putut citi şi examina astfel de inscripții. 

Ce trebuie să credem cu privire la navigația fenicienilor în 
India? Pliniu cel Bătrân scrie în mod limpede: „În vremea 
mea se face în fiecare an o călătorie spre India, în cursul 
anotimpului călduros. Se străbate cu nava Marea Roşie timp 
de treizeci de zile până la Ocelis (poate Aden de azi) în Arabia. 
De aici cu ajutorul vântului lui Hippalus (musonul) se poate 


ajunge în India. Traversarea durează patruzeci de zile până la 
Musiris (Mysore?), primul port comercial al Indiei. Se revine 
din India în decembrie”. 

Dar fenicienii ajunseseră la portul Sofala din Mozambicul 
de azi, de pe vremea regelui Hiram, şi este sigur că cunoşteau 
musonul înaintea lui Hippalus. Pe de altă parte expediția 
amiralului Nearchos, pe vremea lui Alexandru cel Mare, la 
care fără îndoială luaseră parte şi fenicieni, arătase grecilor 
cum se poate ajunge din Golful Persic de-a lungul țărmului 
în India. Pe de altă parte fenicienii au navigat în Golful Persic 
încă de pe vremea regilor Asiriei şi a regilor perşi ai căror 
supuşi erau, şi a căror flotă era constituită din nave feniciene 
în mare parte, după cum ştim din relatarea bătăliei de la 
Salamina. 

Vom conchide că fenicienii au fost în mod sigur în India, 
romanii care pe vremea lui Pliniu cel Bătrân (sec. I e.n.) au 
ajuns în India, fiind ucenici ai fenicienilor, întrucât navele 
romane erau copii fidele ale celor cartagineze. 

Încheind, ne socotim datori să ne punem întrebarea: au 
navigat oare fenicienii şi în Marea Neagră? Au ajuns oare 
fenicienii pe coasta dobrogeană şi la gurile Dunării? Desigur 
aceste probleme merită un studiu aprofundat, şi în ceea ce 
ne priveşte nu avem cunoştinţă despre existența unei astfel 
de lucrări. Dar se pot totuşi fixa câteva jaloane de plecare în 
studiul acestei probleme. 

Scrie Diogene Laerţiu, în Cartea I, 1, 22 cu privire la Thales 
din Milet, primul filozof grec: „Herodot, Duris şi Democrit 
sunt de acord că Thales era fiul lui Examyes şi Cleobulinei, 
că aparținea familiei Thelizilor, fenicieni dintre cei mai nobili 
urmaşi ai lui Agenor şi Cadmos”. 

Aşadar în Milet, patria filozofului Thales, se aflau şi familii 
nobile de origine feniciană. Dar noi ştim că oraşul Histria a 
fost întemeiat de colonişti din Milet în anul 657 î.e.n. Aşadar 
este foarte probabil ca fenicienii ce locuiau în Milet să fi luat 
parte şi ei în calitate de colonişti la întemeierea cetății 
Histria, şi în orice caz aceşti fenicieni au ajuns cu navele lor 
la Histria. De asemenea cetatea Tomis este întemeiată de 
colonişti din Milet, printre care este cu putinţă să fi fost şi 


fenicieni. Şi e de presupus că primii colonişti au fost străini 
din Milet, adică fenicienii, şi de aceea numărul lor trebuie să 
fi fost destul de însemnat în aceste colonii. 

Desigur expansiunea colonială greacă începe în secolul al 
VII-lea î.e.n. şi în acea vreme fenicienii nu mai întemeiază 
colonii în răsăritul Mării Mediterane. Dar navigația feniciană 
în Marea Neagră este anterioară acestei date şi contoarele lor 
comerciale ar fi putut fi create înainte de secolul al VII-lea 
î.e.n. Cum până în secolul al VII-lea î.e.n. fenicienii erau 
stăpâni pe navigaţie în tot răsăritul Mării Mediteraneene şi 
talasocraţia - dominația maritimă feniciană - a durat între 
anii 1200-600, nu ar fi fost deloc imposibil ca fenicienii să fi 
intrat în Marea Neagră pentru a vinde şi a cumpăra piei, 
grâne, peşte sărat, lemne, animale, sclavi etc. De fapt citim în 
Iliada că la Troia, cetate care era situată aproape de malurile 
Bosforului, se aduceau obiecte de lux, vase şi stofe brodate, 
lucrate de către sidonieni, adică de către fenicieni. 

Dar am vrea să atragem atenţia asupra unui paralelism 
destul de uimitor între credințele religioase ale geto-dacilor şi 
cele feniciene. 

Într-adevăr geto-dacii aveau o tagmă de preoţi care 
practicau un ascetism strict, fiind interzise pentru ei vinul, 
relaţiile sexuale şi alimentația cu carne. Asemănarea acestor 
interdicții cu cele din lumea semită a Siriei şi Palestinei, a 
fost remarcată şi de Iosif Flaviu care îi asemuieşte pe aceşti 
preoți pleistoi, cu esenienii, credincioşii iudei care nu beau 
vin, nu se căsătoreau trăind într-un celibat strict şi nu 
mâncau carne314. Strabo menționează şi el acest ordin de 
preoți, celibatari, vegetarieni şi nebăutori de vin dar îi 
numeşte Ktistai315. În ceea ce priveşte abţinerea de la vin, 
nu numai esenienii au avut aceste rituri, ci şi alte grupuri de 
credincioşi iudei cum au fost recabiţii sau nazireii. Nazireii 
nu trebuiau să se tundă, nu aveau voie să bea vin şi să se 
atingă de femei. Dar preoţii fenicieni, atât în Fenicia cât şi la 
Cartagina, aveau aceleaşi interdicții pe care cititorul le poate 


314 Iosif Flaviu, Antiquitates iudaicae, XXXVIII, 1, 5 
315 Strabo, Geographia, VII, 3, 5 şi 3, 11 


cunoaşte din capitolele consacrate „Religiei” şi „Preoţilor 
fenicieni” ale acestui volum. Herodot afirmă că Zalmoxis, 
după spusele grecilor, ar fi fost sclav al lui Pitagora şi de la 
acest filozof ar fi luat doctrinele sale, dar el, Herodot, nu 
crede aceasta, întrucât Zalmoxis a trăit cu mulți ani înainte 
de Pitagora. Nu poate fi vorba câtuşi de puţin de o înrâurire a 
lui Pitagora în aceste doctrine atât de similare celor ale 
preoților fenicieni (dar şi egipteni) şi altor oameni religioşi din 
Palestina, precum esenienii, recabiții şi nazireii. Mult mai 
probabil este că astfel de doctrine au putut veni de la preoții 
asceți fenicieni, mai ales fiindcă geto-dacii aveau sacrificii 
umane, fie ucigând în fiecare al cincilea an un om în suliți şi 
trimițându-l la Zalmoxis, fie sacrificând cu cruzime spre a-i 
aduce o jertfă zeului războiului pe toți prizonierii de război, 
aşa după cum arată lordanes în Getica, 41. Ori fenicienii 
făceau dese jertfe umane, după cum se poate citi în capitolul 
consacrat acestei probleme din volumul de față (erau jertfiți 
nu numai copii ci şi adulți, cum a fost de pildă însăşi regina 
Didona, întemeietoarea Cartaginei). Pe de altă parte, credința 
atât de temeinică a geto-dacilor în nemurire nu a fost câtuşi 
de puțin luată de la Pitagora, care o preluase dealtfel el 
însuşi de la preoții egipteni, ci este mult mai plauzibil să 
admitem influența preoților fenicieni atât de înrâuriți de 
mitologie şi de credinţele egiptene şi în special de mitul lui 
Osiris şi al lui Isis care, precum se ştie, afirmau nemurirea 
celor drepţi şi viața lor veşnică alături de „regele lumii de 
dincolo”, Osiris. 


NU Æ Lsâs (Drao) # p fa hl 
SEE o ovu! alog eè ten: o agh tpe aaa, 
Ey 9 Hijos sl ob i Peri pl! “eizAN 
f= /7 3% ied j į 
A a PE | 
eni [30 Arguino © A 
EEE a e nu er a af 
ZN A7 Sengr, Jimbuctu 


A 
sf, 


J L.Ciad 


i 
i jas 
S 


pE 


Capul Verde Kg 
1 Gore: fami 3 
EI Se sei 
LBisagos TRA A 
T ea Keno 
> SNNN Ome 
Gtoriei ANK KUKULIMA 
“lui HANUN Sr A 
7 Sl şerbri St | Berin 
A SS -AS 
e aN pi Mt 
Ia ŞI m Sse KAMERUN o 
Omera SI Sean 
Iza: A 
J ara 
ase pon mamn a esa Sfirsitul -p 
O =câletoriei A 
or, 


HANON T 


HARTA EXPEDI 


Drumul Fenicienilor faraonului Necao 

—> Drumul lui Hanon (anul 425 îen) 
=-=- Călătoria lui Hamilcar (anul 450 î.e.n) şi drumul de 

j aprovizionare al cositorului prin Atlantic 
== Drumul lui Solomon spre Ophir 
ssesseseee > Drumul transgalic al cositorului . 
. o Drumul pe uscat din Egipt la Cartagina 
Cp ——— Drumurile coravanelor spre Sahera 

a [===> Drumul celor cinci Nosameni (din Iu e lui 

à e 


o € s aa A 
5 “ot 33 ASIA MINOR 
Die e Pg “A 
i $ — 22 c2 o 
Sa die ze a. 
z Areta ZI) ZA 
= AE N 2 Tyr Ba e Susa 
RR | lerusalim 
ZA “n MAREA MOARTĂ e Persopolis 
YI A Neono g pEziongeber 
cp e R + Zf 
Sva Hemphisto Ay, A 
6! BE. N at a 
= AR ? Paaa 
teba AS e. ? y 
` An e Pi ii 
=> 7 = 
awy 
AN 2? == 
KU Ș e z 
TAR SS 
== CN 
Te u a 
Etip heni ESR N 
Că E CALEN. 
Bia N% NNS > 
Et A 2 0 
= = ooe si H m 
Š o ži — = 
d = 
E 
fg 
// ST 
L Rudolf AA W 
ja O 
] . Sé SAD AF O 
ETAR. E $ „Aaa L Victoria a 


ILOR FENICIENE 
De asemenea tehnicile menite a produce starea de extaz şi 


viziuni ale preoților geto-daci sunt în mod hotărâtor provenite 
din Orient şi din lumea semită. Căci Strabo îi numeşte pe 
aceşti preoți Kapnobatai, „călători prin fum”, iar Mircea 
Eliade arată că este vorba de extaz provocat prin arderea 
semințelor de cânepă316. Dar izolarea în peşteri (unde prin 
izolare senzorială totală se produc halucinații vizuale şi 
auditive, izolare pe care o practicau preoții geto-dacilor) este 
o tehnică din religiile misterelor, care în Grecia proveneau din 
Egipt şi din Fenicia, şi pe care şi-o provocau şi esenienii. 

Astfel geneza credințelor religioase geto-dace nu poate fi 
raportată la influențe pitagoreice, aşa cum se afirma de unii 
greci, după spusele lui Herodot, ci mai curând riturile 
preoților fenicieni pot fi puse în paralel cu cele ale preoților 
geto-daci. 


316 I. H. Crişan, Burebista şi epoca sa, ed. II, Buc., 1977, p. 460 


Grecii şi fenicienii 


Spre a evalua aportul real adus de fenicieni în edificarea 
civilizației europene trebuie să enumerăm mai întâi tehnicile 
pe care le-au primit grecii vechi de la fenicieni. Adică să 
expunem pe rând cunoştinţele căpătate de greci de la 
fenicieni. Însă va trebui să arătăm în prealabil că multe 
cunoştinţe grecii le aveau de la egeo-cretani, a căror flotă 
dominase Mediterana înainte ca micenienii sau grecii aheeni 
să nimicească civilizaţia lor. 

Ostilitatea profundă a grecilor împotriva fenicienilor pare 
să fi început în secolul al VIII-lea î.e.n. când grecii încep să-şi 
întemeieze colonii în Sicilia şi în Italia şi ea este foarte 
pronunțată în opera lui Herodot; fenicienii sunt vinovaţi în 
primul rând de începerea războaielor medice dintre perşi şi 
greci. Apoi Herodot redă cu multă satisfacție înfrângerea 
flotei feniciene la Salamina şi nimicirea armatei de uscat a 
fenicienilor din Cartagina la Hymera, bătălii care ar fi 
survenit în acelaşi timp. De aceea din pricina acestei 
ostilități, care e cea împotriva concurentului comercial, nu ne 
putem aştepta să avem date exacte la autorii greci despre tot 
ce aceştia datorează fenicienilor. 

Totuşi descoperirea Stelei Polare, care a permis navigarea 
în cursul nopții, este atribuită de toți autorii greci, 
fenicienilor. Această stea din constelația Ursa Mică, ce indică 
întotdeauna nordul, e numită de greci Feniceana, spre a 
marca prin numele ei că este o descoperire a fenicienilor. 
Cunoaşterea precisă a direcției în care se află nordul 
reprezintă pentru navigatori un progres remarcabil, pentru 
că puteau astfel să evite pământul şi stâncile noaptea şi 
puteau naviga nu numai ziua. Căci navigația în antichitate 
era mult mai primejdioasă decât în epoca noastră, astfel 
încât un proverb grecesc spunea că există „trei feluri de 


oameni: viii, morții şi cei cari merg pe mare”. Vikingii, 
îndrăzneții navigatori care au ajuns cu drakkarele lor până în 
America de Nord nu cunoşteau Steaua-Polară ci se orientau 
după o stea dublă din constelația girafei pe care o numeau 
Tyr şi care indica o poziție apropiată de Nord. Dar navigând 
pe un cer acoperit de nori ziua recunoşteau unde se află 
soarele printr-un minereu, turmalina, care îşi schimba 
culoarea în direcția soarelui, apoi când nu ştiau încotro e 
uscatul dădeau drumul la corbi, pasărea lui Odin, pe care îi 
păstrau totdeauna în navele lor şi aceştia zburau în direcția 
pământului. 

De asemenea grecii au preluat de la fenicieni trirema, nava 
cu trei rânduri de vâsle, necunoscută egeo-cretanilor, care se 
pare că a fost utilizată de corinteni la greci pentru prima 
oară, dar era cunoscută anterior de fenicieni. Modul cum se 
sincroniza ritmul vâslelor — spre a împiedica lovirea între ele 
şi să nu se încurce reciproc —, ca şi modul cum erau situați 
vâslaşii, pe o triremă, nu ne sunt cunoscute, însă, nici astăzi. 

Purpura şi modul de preparare a culorii purpurii au fost de 
asemenea luate de greci de la fenicieni. 

Sticla şi modul ei de fabricație pare a fi fost de asemenea 
luate de grea de la fenicieni, deşi este probabil că fenicienii 
au cunoscut modul de fabricaţie al sticlei din Egiptul antic. 

Dar împrumutul cel mai însemnat pe care l-au primit 
grecii vechi de la fenicieni este alfabetul, şi în. capitolul 
consacrat scrierii feniciene din acest volum, se poate citi care 
au fost ideile scriitorilor din antichitate în această problemă. 
Dar şi obiecte legate de scriere şi de cultura scrisă par a fi 
împrumutate de greci de la fenicieni, cum este de pildă deltos 
„tăblița” de scris, byblos „carte”, sau kanna „trestie de scris”, 
cuvinte greceşti a căror etimologie este feniciană. 

Împrumuturile lexicale feniciene în limba greacă au fost 
remarcate şi de vechii lexicografi greci care le-au consemnat, 
dar în ceea ce-i priveşte pe cei moderni, Samuel Bochart 
(1595-1667), erudit francez, a acordat în cartea sa 
Geographia Sacra (1646) o mult prea mare extensiune 
toponimelor de origine feniciană în Mediterana, ca şi 
cuvintelor feniciene din greacă. Filologi din secolul al XIX-lea, 


precum au fost August Müller, Ernest Renan, W. Gesenius, 
Franz Karl Movers, Heinrich Lewy au făcut cunoscute lumii 
filologilor aceste împrumuturi feniciene în greaca veche. 
Credem că ultimul studiu serios în această problemă este al 
lui Emilia Masson, intitulat Recherches sur les plus anciens 
emprunts sémitiques en grec, Paris, 1965, care enumeră 
numai acei termeni care par a fi indubitabil fenicieni în limba 
greacă. Fără îndoială denumirea unei plante sau obiect a 
cărui etimologie este feniciană în limba greacă, ne 
îndreptățeşte să bănuim că planta aceea sau obiectul acela 
au fost cunoscute de greci prin intermediul fenicienilor. Aşa 
sunt, de pildă, termenii care se referă la țesături şi pânze de 
in, bysos „țesătură fină de in”, sindon „pânză de in”, chiton 
„haină” sau la pânze mai comune: kasas „pânză groasă”, 
sakkos „sac, pânză de sac”, ori nume de plante pe care este 
probabil că grecii le-au cunoscut de la fenicieni: kasia, „O 
specie de cinamona”, kinnamon „cinamonă”, kitto „o specie de 
cinamonă”, krokos „şofran”, kuminon „cumin”, kypros „plantă 
ce dă o vopsea”, libanos „tămâie”, myrra „mir”, nardos „nard”, 
sesamon „sesam”, souson „crin”, chalbane „plantă răşinoasă”. 

Apoi mai mulți termeni comerciali au fost luaţi în greacă 
din feniciană: arrabon „arvună”, mna „mină, monedă şi 
unitate ponderală”, siglos „siglu, unitate ponderală şi 
monedă”, chrysos „aur”. Mai multe denumiri de recipiente 
sunt preluate din feniciană de către greci, cum sunt: gaulos 
„oală mare”, kados „urcior de păstrat vin”, sipne „cupă”. În 
fine există în greacă un număr important de termeni fenicieni 
folosiți mai ales în Cipru unde se ştie că fenicienii aveau 
colonii însemnate, alături de cele greceşti, pe care autoarea 
mai sus menționată îi enumeră. 

Astfel, dat fiind numărul de termeni fenicieni care 
semnifică plante noi sau obiecte, ori expresii referitoare la 
comerț sau la monede vom admite că grecii le-au preluat pe 
toate acestea de la fenicieni. 

Dar căutând numele unui număr de oraşe, aşezări şi locuri 
din Mediterana, se găseşte un mare număr de etimologii 
feniciene, ceea ce se poate datora faptului că în aceste locuri 
au existat localităţi feniciene în care au locuit după un timp 


grecii, fie că denumirile sunt date de egeo-cretani după cum 
vom expune mai jos. Alături de multe toponime feniciene, 
Victor Berard prezintă multe antroponime şi theonime 
greceşti de origine feniciană şi în special multe nume de eroi, 
semizei, demoni pe care le menționează, par a avea o 
etimologie feniciană, chiar dacă actualmente o serie de 
etimologii emise de el nu mai sunt admise, totuşi vom cita ce 
scrie G. Contenau în a sa Civilisation phénicienne, despre el şi 
studiul său referitor la fenicieni şi Odiseea: „Dimpotrivă V. 
Berard a menţionat cu grijă tot ce se poate pune la activul 
fenicienilor. El a regăsit în poemele homerice, unde autorul 
transportă pe eroii săi prin regiunile cele mai felurite, dovada 
unei cunoaşteri perfecte a țărilor şi a coastelor şi recunoaşte 
aici influența feniciană. Această influență este cu neputinţă 
de negat şi în numeroase cazuri etimologii riguroase vin să o 
atesteze...” 

Chiar dacă unele din etimologiile feniciene şi semite ce s- 
au propus sunt forțate şi inacceptabile, altele sunt evidente. 
De pildă numele de Salamina, locul celebrei bătălii navale cu 
perşii, trebuie pus în paralel cu salam „pace” terminația na 
este aceea a adjectivului în multe limbi semitice cum ar fi 
aramaica, deci Salamina ar avea sensul de „cea paşnică” sau 
Teba, cetatea regelui Cadmos (al cărui nume semit înseamnă 
fie „orientalu!l” fie „cel dintâi, principele”) poate fi raportată la 
adjectivul semit thab „bun”, deci ar avea sensul de „cetatea 
cea bună”, însuşi numele oraşului Atena poate fi raportat la 
Adon „stăpân” şi Adonat „stăpână, doamnă”, Atena fiind 
numele zeiței care stăpâneşte acest oraş, desigur Minerva, 
care e numită criptic după obiceiul semiţilor „stăpâna, 
doamnă”. În greacă există şi numele de zeu Adonis, care este 
tot astfel semit de la Adon „domn”. Dealtfel Adonis are cu 
Venus doi fii, Golgor (cf. semiticul Galgol „turbion, roată”) şi 
Beroe (crr. semiticul bara „el a creat”). Tot astfel localitatea 
Sapyselaton care poate fi pus în paralel cu ugariticul sp š 
„soare” şi elat „zeiță”, deci localitatea ar avea o denumire ce 
înseamnă „zeiță a soarelui”3 17. 

Dar civilizația greacă a micenienilor (aheenilor) a fost 
moştenitoarea şi continuatoarea unei mari civilizații 
mediteraneene - cea a egeo-cretanilor. 

Dacă scrierea şi limba miceniană ne este cunoscută după 
descifrarea scrierii liniare B de către Ventris şi Chadwick, nu 
ştim ce limbă vorbeau egeo-cretanii, şi mai ales este posibil 
ca printre numeroasele polisuri egeo-cretane din Creta şi din 
Marea Egee sau din Grecia continentală să fi fost unele 
locuite de semiți. Orientalistul american Cyrus Gordon este 
unul dintre cei ce susțin că egeo-cretanii au vorbit o limbă 
semită, iar argumentele ce le prezintă par extrem de 
convingătoare318. Căci un mare număr de antroponime şi 
toponime din Creta sunt semite şi însăşi denumirea insulei 
Creta nu este indo-europeană ei semită, de pus în paralel cu 
aramaicul krita „țară, oraş, cetate”. Sau numele muntelui 
Ida, al cărui vârf arată ca o mină strânsă, este de apropiat de 
semiticul i d „mână”. lar Cnossos, capitala imperiului lui 
Minos din Creta, trebuie pus alături ca etimon de verbul q n s 
„el a adunat, el a strâns” şi de qnsih „adunare”, căci la 
Cnossos în vestigiile celebrului palat găsit de A. Evans au 
fost găsite chiar ruinele unei mari săli de adunare. Tot astfel 
numele Ariadnei, fiica regelui Minos care l-a salvat pe Teseu 
dându-i un ghem de aţă spre a-şi găsi calea prin Labirint, 
este un nume semit, căci e de pus alături de: ari „leu” şi dna 
contras din adonat „doamnă, stăpână”, de fapt s-au şi găsit 
în Creta statuete reprezentând o femeie alături de lei. 

Tot astfel Icar, numele fiului arhitectului Dedal, care a vrut 
să străbată marea în zbor, este de pus în paralel cu semiticul 
i k r „celebru, preţios, vestit”. Întrucât volumul nostru este 
consacrat fenicienilor, această problemă a etimologiilor 
semite în toponimia şi antroponimia greacă trebuie studiată 
de filologii semitizanţi şi helenişti. 

Dar în afară de aceste etimologii, din care unele ne aparțin 
nouă şi multe altele se pot găsi în dicționarele etiomologice 
ale limbii greceşti, orientalistul american Cyrus Gordon 

aduce o serie de argumente mult mai puternice în sprijinul 
teoriei sale, a originii semite a limbii egeo-cretane, adică 
minoene. Căci el arată că pe tăblițe de argilă scrise în scriere 
lineară B şi descifrate în 1952 de Ventris şi Chadwick se 
găseşte, pe lângă termeni greceşti, un mare număr de 
termeni semiți pe care micenienii sau grecii aheeni le luaseră 
desigur de la înaintaşii lor minoeni. Astfel există nume de zei 
semiți (ca al zeului Yam scris Ya - mo sau zeița semită 
Thinith, numită Tanit la Cartagina şi scrisă în alfabetul linear 
B Ti- ni- ta sau se află numele zeului Hadu, alt nume al lui 
Baal scris A-du în aceeaşi scriere). 

Mai însemnat este că Cyrus Gordon reuşeşte să înțeleagă 
textele scrise în egeo-cretană, adică texte scrise cu alfabet 
grec, dar în limba vechilor locuitori minoeni ai Cretei înainte 
de invazia miceniană (aheană) şi apoi doriană. Ori Cyrus 
Gordon descifrează aceste texte şi arată că sunt scrise într-o 
limbă semită319. 

Dar dacă minoenii sau egeo-cretanii vorbeau o limbă 
semită multitudinea de toponime şi antroponime semite din 
cultura grecilor vechi se explică nu prin înrâurirea 
fenicienilor, a căror expansiune nu începe decât după 1200 
î.e.n. şi durează până în secolul al VII-lea î.e.n., ci prin 
influența minoenilor a căror marină a instaurat o talasocrație 
ce a durat până în secolul al XV-lea î.e.n. când statele-oraşe 
din Creta, din Peloponez şi din Arhipelag ale minoenilor 
semiți au fost cucerite de micenieni (aheeni). 

Nu e vorba, deci, de influenţe feniciene aşa cum crezuse 
Victor Berard de pildă şi alții, ci de o veche moştenire 
minoeană, a egeo-cretanilor în multe numiri de zei, de semi- 
zei, de oraşe şi de aşezări greceşti. Totuşi în măsura în care 
minoenii - în totalitatea lor, sau numai unele polisuri — 
vorbeau o limbă semită este evident că în epoca de bronz o 
influență semită a contribuit în chip evident la edificarea 
civilizației greceşti. 

Pe de altă parte, descifrarea unor cuvinte în scriere liniară 
A, deci minoeană de la Haghia Triada a pus în evidență, aşa 

cum arată Cyrus Gordon, că există mulți termeni semiţi şi ei 
nu pot fi împrumuturi în minoeană fiindcă se referă la 
noțiuni ca „mamă”, „om”, „popor”, „cetate”, apoi verbe cum 
sunt „a fi”, „a da”, ori pronume ca „el”, „al lui”, „acesta”, şi 
„toți”; 

Astfel din cele trei teorii asupra limbii minoene, prima care 
afirmă că a fost o limbă indo-europeană, alta care crede că a 
fost o limbă apropiată de libiană, deci de limbile hamitice, şi 
a treia că a fost o limbă semită, pare mai probabilă teza 
aceasta din urmă. Totuşi ştim că în Creta — după versurile lui 
Homer - existau mai multe popoare şi numeroase polisuri 
care ar fi putut avea limbi diferite între ele. 

Dacă fenicienii propriu-zişi au contribuit la edificarea 
civilizației greceşti, aşa cum o cunoaştem, şi aceasta în 
perioada dintre anii 1200 şi 700 î.e.n. nu e mai puțin 
adevărat că atât statele-oraşe din Fenicia, cât şi cele din 
Cipru, dar mai ales din Cartagina, şi coloniile feniciene din 
Occident au fost considerabil influențate de cultura greacă şi 
în special cea elenistică. 

Această influență greacă s-a exercitat chiar înainte de 
Alexandru cel Mare în statele-oraşe din Fenicia, şi s-au găsit 
astfel la Sidon (acum Saida) un număr de sarcofage care 
„reflectă arta greacă în toată frumuseţea ei” după termenii lui 
G. Conteanu320. Astfel aşa-zisul sarcofag lician, în marmură 
de Păros, datează din jurul anului 400 î.e.n. Pe laturile sale 
se vede o vânătoare de porci mistreți (poate în legătură cu 
mitul lui Adonis, ucis la o vânătoare de mistreți). Apoi o 
vânătoare de lei, lupte între centauri. Sculptura acestui 
sarcofag arată o imitație destul de servilă a lui Fidias şi 
înfăţişează subiecte găsite frecvent în Licia, provincie din Asia 
Mică. Un alt sarcofag, zis al „satrapului”, este în marmură de 
Păros şi el. Pe una din laturile lui lungi se vede un personaj 
şezând, care-i supraveghează pe slujitorii săi ce fac să 
evolueze dinaintea lui cai, pe altă latură lungă o vânătoare de 
pantere, pe laturile mici se văd patru tineri armațţi 
conversând, pe ultima latură mică este un banchet unde stă 

un satrap culcat. Toate aceste reliefuri, care datează din 
secolul al V-lea î.e.n., sunt în pur stil grec. 

Sarcofagul numit al „bocitoarelor” are pe laturile sale şiruri 
de femei, de călăreți şi de oameni care formează un convoi 
funebru. Tot sarcofagul care datează din jumătatea secolului 
al VI-lea evocă un templu. Sarcofagele antropoide egiptene, 
care se întâlnesc anterior la Sidon au fost, deci, înlocuite prin 
cele greceşti. 

Desigur nu ne-au rămas atestări documentare care să 
dovedească această intensă influenţă greacă asupra statelor- 
oraşe feniciene, dar întreaga artă feniciană din răsărit (în a 
doua jumătate a secolului al V-lea, apoi în secolul al IV-lea, 
înainte de Alexandru cel Mare) arată această grecizare 
treptată şi copierea uneori fidelă a modelelor greceşti cu 
părăsirea temelor egiptene şi mesopotamiene. 

În ceea ce priveşte elenizarea fenicienilor din răsărit 
trebuie să arătăm că aceasta a fost atât de reală încât din 
rândul acestor fenicieni provine unul din marii filozofi greci, 
fondatorul şcolii stoice, Zenon din Cition, care a dat lecţii la 
Atena în jurul anilor 304 î.e.n. 

Diogene Laerţiu afirmă în Cartea a VII-a, 1-4 că era chiar 
negustor de purpură şi a suferit venind din Fenicia un 
naufragiu lângă Pireu. Acolo l-ar fi cunoscut pe maestrul 
său, filozoful Crates, care dealtfel îl numea „micule fenician”. 
Mai remarcabil este că în ideile filozofice stoice ale lui Zenon 
din Cition se reflectă ascetismul cu lepădarea de lume şi de 
plăcerile ei ale preoților fenicieni şi citim în Diogene Laerţiu, 
VII, 26, „hrana pe care o folosea nu era pregătită la foc, iar 
haina pe care o purta era subţire”. 

După cucerirea imperiului persan de către Alexandru cel 
Mare, statele-oraşe feniciene supuse urmaşilor marelui rege 
macedonean, îşi păstrează oarecare autonomie. Totuşi 
influența greacă în artă devine extrem de vizibilă. 

Sarcofagele sunt toate de tip grec şi cel mai celebru este cel 
zis al lui Alexandru, găsit la Sidon, ce datează de la sfârşitul 
secolului al IV-lea î.e.n. Pe o latură a sa este figurată o 
bătălie între greci şi perşi, iar Alexandru cel Mare are pe cap 
o piele de leu. Pe monede, de asemenea după Alexandru cel 


Mare, oraşele feniciene reprezintă zeița Tychee („soartă” în 
greceşte) sau pe Dioscuri. 

Arta din insula Cipru, unde colonii feniciene existau 
alături de state oraşe-greceşti, arată o mult mai mare 
înrâurire greacă cu mult înainte de epoca lui Alexandru cel 
Mare. 

Grecii au exercitat o mult mai mare influență asupra 
fenicienilor din Cartagina. Căci exista o colonie grecească 
numeroasă în acest oraş, şi prezența ei este atestată pentru 
prima oară în 396 când autorităţile cartagineze au cerut ca 
grecii să organizeze cultul zeiței Demeter, care fusese adoptat 
în mod oficial321. Originea acestor greci din Cartagina era 
foarte diferită, dar erau printre ei mulți greci din Sicilia, din 
oraşele care acceptaseră protectoratul punic, apoi negustori 
veniți din oraşele greceşti libere din Sicilia sau din Italia de 
sud, apoi refugiați politici greci. Astfel unul din adversarii 
politici ai lui Agatocle. regele Siracusei, fugi la Cartagina 
unde se căsători, avu doi copii care au devenit mai apoi unii 
dintre cei mai buni aghiotanți ai lui Hannibal. 

Dar grecii veniți la Cartagina erau cei mai mulți dintre ei 
artizani, şi ei au construit atât instalaţiile menajere, cât şi 
decorul domestic al locuințelor de țară cartagineze, cu 
picturile şi cu reliefurile lor de stuc. Decorul frizelor 
plafonurilor, picturile, mozaicurile acestor vile cartagineze 
sunt opere ale artizanilor greci. 

Amploarea schimburilor intelectuale între greci şi 
cartaginezi a fost considerabilă, dar Cartagina a primit cu 
mult mai mult decât a dat. Ateliere de sculptură greceşti s-au 
înființat la Cartagina şi recunoaştem mâna acestor sculptori 
în sarcofagele punice de pe dealul Sfânta Monica de lângă 
Tunis. 

Cartagina a fost chiar patria unui artist în bronz, grec 
celebru, Boethos, fiul lui Apollodorus. Am arătat pe de altă 
parte că la Cartagina a existat o şcoală de filozofi greci 
pitagoricieni, celebră, condusă pe rând de patru gânditori al 
căror nume îl cunoaştem. 

De asemenea în Cartagina au existat şcoli în care se învăța 
limba greacă şi ştim că o serie de conducători puni vorbeau 
bine greaca, aşa cum o vorbea şi marele general Hannibal. 
Dar în panteonul cartaginez apar zei şi zeițe greceşti încă 
înainte de nimicirea Cartaginei (am arătat că zeița Demeter 
este introdusă în rândul zeilor fenicieni din Cartagina încă 
din 396 î.e.n.). Dar găsim reprezentați pe stele şi alte 
divinități greceşti: Hermes şi Herakles. 

Cert este că atât fenicienii din răsărit, cât şi cartaginezii 
(mai ales) şi coloniile feniciene occidentale, în a doua 
jumătate a mileniului I, au fost considerabil înrâuriți de 
cultura greacă. 


Încheiere 


Ajunşi la capătul acestei expuneri asupra a ceea ce a fost 
odată lumea fenicienilor, trebuie să arătăm că au rămas 
extrem de multe necunoscute cu privire la viața şi faptele lor. 
Vestigiile arheologice, risipite de-a lungul tuturor țărmurilor 
Mediteranei, ne vor aduce fără îndoială ştiri noi despre 
statele-oraşe feniciene, despre luptele lor deznădăjduite cu 
asirienii, cu egiptenii, cu perşii, cu macedonenii, cu grecii, cu 
romanii, în fine cu atâtea neamuri care asaltau bogatele lor 
cetăți. Este sigur că fenicienii au luptat vitejeşte cu duşmanii 
lor în tot decursul civilizației ce au creat, dar au fost răpuşi 
în cele din urmă de numărul cu mult mai însemnat al 
inamicilor lor. Această lipsă de populaţie a statelor oraşe 
feniciene era fără îndoială o consecinţă a jertfelor umane de 
copii, căci primul născut era sacrificat şi ars în foc pe altarul 
lui Baal. Dar în ultimă instanță această teamă de 
poliantropie, de înmulţirea populației era teama celor bogați 
de răscoalele mulțimii, de răscoala poporului umil care nu ar 
mai fi suferit exploatarea. Menţinerea unui număr mic de 
locuitori al unui stat-oraş, adică menţinerea oligantropiei „a 
puținătății de oameni”, care a existat ca țel politic şi în 
polisurile greceşti, este în definitiv vinovată de sacrificiile 
umane şi de existența unui mic număr de cetățeni în statele- 
oraşe feniciene şi deci de înfrângerea şi nimicirea lor de către 
greci şi romani. 

Desigur, nouă celor de azi, ne este foarte greu să înțelegem 
gândirea şi psihologia feniciană, acel amestec de lăcomie, de 
goană după aur şi averi cu misticism şi magie, dar şi cu o 
jertfire de sine totală, mergând până la suicid mistic şi 
cruzimea extremă atât față de sine cât şi față de ceilalți. Apoi 
înțelegem greu şi acea concepție comercială a relaţiilor dintre 
om şi divinităţi, care trebuiau cumpărate cu daruri, uneori şi 


înşelate, cum se înşeală un concurent în negoț. 

Nu este mai puțin adevărat că fenicienii ne-au lăsat o 
moştenire pe care s-a clădit întreaga cultură europeană, 
alfabetul fenician din care derivă cel grec şi din acesta cel 
roman. 

Dar dacă socotim că civilizația feniciană începe în mileniul 
III î.e.n. şi sfârşeşte în secolul al V-lea al erei noastre (căci în 
Tunisia, ne spune Fericitul Augustin, în acea epocă se vorbea 
încă feniciană, pe care țăranii o recunoşteau ca înrudită cu 
ebraica biblică), atunci vom admite că în bazinul Mării 
Mediterane vreme de trei milenii a înflorit o strălucitoare 
civilizație semită. 

Asupra relațiilor lingvistice între limba minoeană a egeo- 
cretanilor şi cea a fenicienilor nu există pentru moment un 
acord între cercetători, dar sunt unii care susțin, după cum 
am arătat, că în mod incontestabil minoeana era o limbă 
semită şi egeo-cretanii au fost semiți. Fără îndoială trebuie să 
aşteptăm să se descifreze scrierea lineară A în totalitatea ei şi 
nu doar în câteva grafeme pentru a putea afirma identitatea 
între limba minoenilor şi o limbă semită. 

Tot astfel va trebui să aşteptăm concluziile cercetărilor şi 
studiilor ce se fac actualmente asupra vestigiilor feniciene în 
America de Nord şi de Sud şi asupra inscripţiilor ce s-au 
găsit acolo, pentru a cunoaşte cât de departe au ajuns 
fenicienii în călătoriile lor. 


